
A rooftop ot Brooklyn" 


Tam, kad važiuotum, kur akys veda, turi 
būti vienas. Kai tik esame dviese, visada 
keliaujame į kokią nors vietą. 

Alfred Hitchcock 


* Bruklino stogai. (Angl.) 


Kamilė gulėjo lovoje susisupusi į antklodę ir stebėjo ant 
palangės nutūpusį strazdą. Pro langą švilpavo rudeninis vėjas, 
tarp lapų žaidė saulės spinduliai, mirguliuodami ant stiklo va- 
rio spalvos atspindžiais. Visą naktį lijo, tačiau dabar išsigiedri- 
nęs dangus pranašavo gražią spalio dieną. 

Kojūgalyje išsitiesęs auksaspalvis trumpaplaukis retriveris 
pakėlė galvą ir pakreipė snukį. 

- Nagi, Bakai, eikš, drauguži! - pakvietė Kamilė ir patapš- 
nojo per pagalvę. 

Šuniui nereikėjo kartoti. Vienu šuoliu jis atsidūrė prie savo 
šeimininkės, kad pasimėgautų rytinėmis glamonėmis. Paauglė 
jį pamalonino glostydama apvalią galvą ir nukarusias ausis, kol 
galiausiai paragino save: „Judinkis, senute!“ 

Ji šiaip ne taip išsiropštė iš šiltos lovos. Vikriai apsivilko 
sportinį kostiumą, įšoko į sportbačius ir susirišo savo šviesius 
plaukus. 

- Judinkis, didysis Bakai, pabėgiokime! - sušuko ir greitai 
nubildėjo laiptais į svetainę. 


Trijų aukštų namas, įsikūręs aplink erdvų atrijų, skendo 
natūralioje šviesoje. Elegantiškas rudo akmens senas namas 
priklausė jau trims Larabėjų kartoms. 

Moderniai ir neištaigingai įrengto triaukščio pastato erd- 
vių kambarių sienas puošė trečiojo dešimtmečio Marko Ša- 
galo, Tamaros de Lempickos, Žoržo Brako kūriniai. Nepaisant 


paveikslų, minimalistinis dekoras labiau priminė Soho ir Trai- 
bekos statinius nei konservatyvųjį Aukštutinį Ist Saidą. 

- Tėti? Ar tu čia? - paklausė Kamilė, žengdama į virtuvę. 

Ji įsipylė į stiklinę vandens ir apsidairė. Tėvas jau buvo 
papusryčiavęs. Ant blizgančio stalo šalia pustuščio puodelio 
ir nebaigtos valgyti bandelės gulėjo The Wall Street Journal, 
kurį Sebastianas Larabėjus vartydavo kiekvieną rytą gerdamas 
kavą, ir The Strad.. 

Įtempusi ausis Kamilė išgirdo bėgančio vandens garsą ant- 
rame aukšte. Tėvas, akivaizdu, tebesiprausė po dušu vonios 
kambaryje. 

- Ei! 

Ji pliaukštelėjo Bakui ir greitai užtrenkė šaldytuvo dure- 
les, kad šuo nepačiuptų keptos vištos likučių. 

— Pavalgysi vėliau, besoti! 

Užsidėjusi ausinukus, ji išėjo iš namų ir smulkiais žings- 
neliais nubėgo gatve. 

Larabėjų namas stovėjo tarp Medisono ir Parko aveniu, 
ties 74-ąja gatve, gražioje, medžiais apsodintoje vietoje. Nors 
buvo ankstyvas rytas, kvartalas jau bruzdėjo. Prie išskirtinių 
viešbučių ir elegantiškų pastatų rikiavosi taksi ir limuzinai. 
Uniformuoti durininkai uoliai ir vikriai šokinėjo nuo vieno 
geltono taksi automobilio prie kito, atidarinėjo dureles ir krovė 
lagaminus į bagažinę. 

Kamilė nubėgo iki 5-ojo aveniu ir pasiekė vadinamąją 
Milijonieriaus mylią - milijardierių alėją, besidriekiančią per 
Centrinį parką, kurioje vienas po kito buvo išsidėstę prestižiš- 
kiausi miesto muziejai: Metropoliteno, Gugenheimo, Naujoji 
galerija... 

- Nagi, drauguži, dar šiek tiek pasistenkime ir galėsime 
atsipūsti! - paragino ji Baką ir paspartinusi žingsnį nudūmė 
bėgimo takeliu. 


* Žurnalas apie styginius instrumentus. (Aut. past.) 


Kai tik įsitikino, kad dukters nebėra namuose, Sebastia- 
nas Larabėjus išlindo iš vonios. Įsmuko į Kamilės kambarį, 
ketindamas atlikti savaitinį patikrinimą. Jis tą darydavo nuo 
tada, kai mergaitė sulaukė paauglystės. 

Niūrios akys ir suraukti antakiai bylojo apie jau kelias sa- 
vaites trunkantį nerimą, nes jis pastebėjo, kad Kamilė tapo pa- 
slaptingesnė, mažiau mokosi ir rečiau griežia smuiku. 

Sebastianas apsižvalgė: didelis paauglės kambarys buvo 
išdažytas pastelinėmis spalvomis, kuriančiomis raminamą ir 
poetišką atmosferą. Ant lango kabančiose lengvose užuolaido- 
se žaidė saulės spinduliai. Ant plačios lovos gulėjo spalvotos 
pagalvėlės ir sujaukta antklodė. Sebastianas mechaniškai ją pa- 
stūmė ir atsisėdo ant čiužinio. 

Jis paėmė ant naktinio stalelio gulintį išmanųjį telefoną. 
Nė nemirktelėjęs surinko keturis slaptažodžio skaitmenis, ku- 
nesislapstydama. Aparatas įsijungė. Sebastianas pajuto, kaip jį 
užliejo adrenalinas. 

Kiekvieną kartą braudamasis į intymų Kamilės gyvenimą, 
bijodavo to, ką gali atrasti. 

Iki šiol nieko neaptiko, tačiau nesiliovė ieškojęs... 
nojo visus telefonus: draugių iš Šv. Jono Krikštytojo licėjaus, 
smuiko mokytojos, teniso partnerės... 

Jokių berniukų. Jokių įsibrovėlių. Jokio pavojaus. Koks 
palengvėjimas! 

Peržvelgė naujausias nuotraukas. Nieko blogo. Kadrai iš 
mažosios Makenzi, mero dukters, su kuria Kamilė lankė mo- 
kyklą, gimtadienio šventės. Kad nieko nepraleistų, jis padidino 
nuotraukas, bandydamas įžiūrėti, ar nematyti alkoholio bute- 
lių. Tačiau rado tik kokakolą ir vaisių sultis. 

Tyrimą tęsė studijuodamas laiškus, trumpąsias žinutes, 
taip pat interneto naršyklės bei momentinių pranešimų istoriją. 


Vėlgi visi kontaktai buvo žinomi, o pokalbių turinys - nereikš- 
mingas. 

Nerimas atslūgo. 
stalo sudėtus daiktus ir popierius. Matė nešiojamąjį kompiute- 
rį, bet nekreipė į jį dėmesio. 

Prieš šešis mėnesius dukters kompiuteryje įdiegė sekimo 
priemonę. Programa leido gauti išsamią ataskaitą apie inter- 
neto svetaines, kuriose lankėsi Kamilė, taip pat jos elektroni- 
nių laiškų ir susirašinėjimų išklotinę. Žinoma, niekas apie tai 
nežinojo. Sveikas protas, ko gero, nepritarė piktnaudžiavimui 
tėvo pareigomis. Bet Sebastianui tai nerūpėjo. Jo, kaip tėvo, 
vaidmuo buvo numatyti potencialius pavojus, į kuriuos galėtų 
pakliūti jo duktė, ir ją nuo jų apsaugoti. Ir šiuo atveju galutinis 
tikslas pateisino visas priemones. 

Baimindamasis, kad Kamilė netikėtai jo neužkluptų, 
žvilgtelėjo pro langą ir tęsė paiešką. Apėjo lovos galvūgalį, už 
kurio buvo įrengta drabužinė. Iš eilės atidarė spinteles, pakė- 
lė kiekvieną drabužių krūvą, nepatenkintas susiraukė priešais 
medinį manekeną, apvilktą suknele be petnešėlių, kuri jam pa- 
sirodė pernelyg gundanti jos amžiaus merginai. 

Pastūmęs batų spintos duris, rado naują porą: lakinės 
odos „Stuart Weitzman“ aukštakulnius. Su nerimu pažvelgė į 
batelius, kurie jam buvo tarsi skausmingas ankstyvo dukters 
noro išsiveržti iš vaikystės simbolis. 

Kai supykęs dėjo juos atgal į lentyną, pastebėjo elegantiš- 
ką rožinės ir juodos spalvos pirkinių krepšį su garsiu apatinio 
trikotažo prekės ženklu. Baimingai jį pravėrė ir rado atlasinį 
komplektą, kurį sudarė itin atvira liemenėlė ir nėriniuotos kel- 
naitės. 

„To jau per daug!“ - įtūžo jis ir sviedė krepšį į spintą. Su- 
pykęs užtrenkė spintos duris, nusprendęs rimtai pasikalbėti su 
Kamile. Paskui, pats nesuprasdamas kodėl, atidarė vonios du- 

ris. Atidžiai peržiūrėdamas tualeto reikmenis aptiko pakuotę 
kontraceptikų. Skaičiai rodė piliulių vartojimo eiliškumą. Vie- 
na iš dviejų kapsulių eilių jau buvo tuščia. Sebastiano rankos 
ėmė virpėti. Pyktį po truputį pakeitė panika, supratus akivaiz- 
dų faktą: jo penkiolikmetė duktė vartoja kontraceptikus. 


- Bakai, grįžtame namo! 

Po dviejų bėgimo takelio ratų auksaspalvis retriveris jau 
bėgo iškišęs liežuvį. Jis troško pliūkštelėti į didžiulį vandens 
telkinį, kuris telkšojo už tvoros. Kamilė padidino greitį ir pas- 
kutinę atkarpą sprintavo. Centrinio parko širdyje, dviejų su 
puse kilometrų ilgio vingyje, kuris vedė palei tvenkinį, ji bė- 
giodavo tris rytus per savaitę, kad palaikytų formą. 

Baigusi distanciją, ji atsikvėpė įrėmusi rankas į klubus, 
tada grįžo į Medisono aveniu, besiskindama kelią tarp dvirati- 
ninkų, riedutininkų ir vaikiškų vežimėlių. 

— Ar yra kas nors? - paklausė atidariusi namų duris. 

Nelaukdama atsakymo, užlėkė laiptais į savo kambarį, 
peršokdama iš karto po dvi pakopas. 

„Turiu pasiskubinti, jei nenoriu pavėluoti!“ - nerimavo ji 
prausdamasi duše. Išsimuilavusi, nusišluosčiusi ir pasikvepinu- 
si atsistojo priešais drabužinę, ketindama išsirinkti drabužius. 

„Svarbiausias dienos momentas...“ 

Jos licėjus - Šv. Jono Krikštytojo vidurinė mokykla - buvo 
katalikiška mokslo įstaiga mergaitėms. Elitinėje mokyklo- 
je mokėsi tik gabiausias Niujorko jaunimas. Įstaigoje galiojo 
griežtos taisyklės, kurios reikalavo dėvėti uniformą: klostuotą 
sijoną, švarką su herbu, baltus marškinius ir lankelį plaukams 
prispausti. 

Prie griežtos ir asketiškos aprangos, laimei, buvo galima 
priderinti drąsesnius aksesuarus. Kamilė ant kaklo peteliške 

užsirišo kaklaskarę, pirštu ant lūpų užtepė šiek tiek aviečių 
spalvos blizgio. 

Jaunatvišką, bet klasikinę mokyklinę išvaizdą ji papildė 
rožine „it bag“ rankine, gauta dovanų gimimo dienos proga. 

- Labas, tėti! - šūktelėjo ji ir atsisėdo prie stalo virtuvės 
viduryje. 

Tėvas tylėjo. Kamilė jį nužvelgė. Jis vilkėjo tamsiu itališko 
kirpimo kostiumu. Beje, būtent ji patarė jam rinktis šį modelį: 
nepriekaištingai gulantį įliemenuotą švarką pažeminta pečių 
linija. Jis nejudėdamas stovėjo prie lango ir žvelgė susirūpini- 
mo kupinu žvilgsniu. 

- Kas tau yra? - sunerimusi pasiteiravo Kamilė. - Nori, 
paruošiu dar vieną puodelį kavos? 

— Ne. 

— Kaip sau nori... - pasakė ji linksmu balsu. 

Virtuvė dvelkė maloniu skrudintos duonos kvapu. Paaug- 
lė įsipylė stiklinę apelsinų sulčių, išlankstė savo servetėlę, ir iš 
jos iškrito... kapsulės. 

— Gal... gal gali paaiškinti? - paklausė ji virpančiu balsu. 

— Tai tu man paaiškink! - sušuko tėvas. 

- Rauseisi tarp mano daiktų? - pasipiktino ji. 

- Prašyčiau nekeisti temos! Kaip šie kontraceptikai atsira- 
do tarp tavo tualeto reikmenų? 

— Tai mano privatus gyvenimas! - protestavo ji. 

- Penkiolikmečiai neturi privataus gyvenimo. 

— Tu neturi teisės manęs šnipinėti! 

Sebastianas priėjo arčiau ir grėsmingai nukreipė į ją smilių. 

— Aš esu tavo tėvas ir turiu visas teises! 

- Suteik pagaliau man daugiau erdvės! Tu kontroliuoji 
viską: mano draugus, susitikimus, mano elektroninį paštą, ko- 
kius filmus žiūriu, kokias knygas skaitau... 

- Paklausyk, auginu tave vienas nuo septynerių ir... 

- Juk pats to norėjai! 


Susierzinęs jis trenkė kumščiu į stalą. 

— Atsakyk į mano klausimą: su kuo tu miegi? 

— Ne tavo reikalas! Man tavo leidimo nereikia! Tai ne tavo 
gyvenimas! Aš jau nebe vaikas! 

— Tu per jauna turėti lytinių santykių. Visiškas absurdas! 
Ko tu tikiesi? Paleisti vėjais savo gyvenimą likus kelioms die- 
noms iki Čaikovskio konkurso? 

— Įgriso man smuikas! Be to, nerūpi tas konkursas! Aš nė 
nemanau jame pasirodyti! Štai ko tu pasiekei! 

- Tik paklausykit! Kaip tau viskas paprasta! Šiuo metu 
turėtum griežti dešimt valandų per parą, kad turėtum bent ne- 
didelę progą sužibėti. Vietoj to prisiperki vulgaraus apatinio 
trikotažo ir batų, kurių kaina atitinka Burundžio BVP. 

- Liaukis mane įžeidinėjęs! - šaukė ji. 

— O tu liaukis mane laikiusi netikėliu! Pasakysiu... viską 
pasakysiu tavo motinai! - karščiavosi jis, visiškai praradęs sa- 
vitvardą. 

Priblokšta prasiveržusio tėvo pykčio, Kamilė nepasidavė: 

— Tu tikras ligonis! 

To jau buvo per daug. Jis pakėlė ranką ir taip jai sudavė, 
kad ji net prarado pusiausvyrą. Taburetė, į kurią buvo atsirė- 
musi, susvirduliavo ir parvirto ant šono. 

Apstulbusi Kamilė atsistojo ir kelias akimirkas stovėjo nė 
nekrustelėdama, priblokšta to, kas ką tik įvyko. Atgavusi kvapą 
čiupo savo rankinę, nusprendusi nė sekundės ilgiau nebebūti 
šalia tėvo. Sebastianas dar bandė ją sulaikyti, bet Kamilė jį at- 
stūmė ir išlėkė iš namų, net neuždariusi durų. 


Kupė tamsintais stiklais pasuko į Leksingtono aveniu, 
paskui nuvažiavo 73-ąja gatve. Sebastianas nuleido skydelį, 
kad apsisaugotų nuo akinančių saulės spindulių. Šis 2012-ųjų 
ruduo džiugino ypač puikiais orais. Jis tebebuvo sukrėstas bar- 
nio su Kamile ir jautėsi bejėgis. Pirmą kartą pakėlė prieš ją 
ranką. Suvokdamas, kokį pažeminimą ji patyrė, labai krimtosi 
dėl skelto antausio, tačiau įniršis buvo proporcingas patirtam 
nusivylimui. 

Jis nepajėgė susitaikyti su mintimi, kad jo duktė galėjo 
turėti lytinių santykių. Dar per anksti! Tai gali sugriauti visus 
planus, kuriuos jis puoselėjo. Smuikas, studijos, numatytos 
profesijos - viskas suplanuota, sudėliota tarsi natos penklinėje, 
kitiems dalykams nebėra vietos... 

Norėdamas nusiraminti, jis giliai įkvėpė ir pažvelgė pro 
langą, ieškodamas paguodos rudens grožyje. Šį vėjuotą rytą 
Aukštutinio Ist Saido šaligatviai buvo nukloti spalvingais lapais. 
Sebastianas jautėsi prisirišęs prie aristokratiško ir laikui atspa- 
raus kvartalo, kuriame gyveno Niujorko aukštuomenė. Viskas 
šioje jaukumo ir komforto saloje buvo santūru ir veikė ramina- 
mai. Tarsi burbulas, apsaugotas nuo triukšmo ir šurmulio. 

Pasiekęs 5-ąjį aveniu, jis važiavo pietų kryptimi palei 
Centrinį parką, tęsdamas savo apmąstymus. Be jokios abejo- 
nės, jis elgėsi šiek tiek egoistiškai, bet ar tai nebuvo būdas, nors 
ir ne pats tinkamiausias, išreikšti savo meilę dukrai? Gal būtų 
galima bandyti surasti pusiausvyrą tarp jo pareigos ja rūpintis 


ir savarankiškumo, kurio ji taip troško? Kelias sekundes norėjo 
tikėti, kad viskas labai paprasta ir viską galima pakeisti. Tačiau 
prisiminė kontraceptikus ir visas ryžtas išgaravo it dūmas. 


Po skyrybų jis vienas augino Kamilę. Didžiavosi galėda- 
mas duoti jai viską, ko reikia: meilę, dėmesį, išsilavinimą. Mei- 
liai žvelgdamas į ją jautė pasitenkinimą. Jis visada buvo šalia ir 
į savo vaidmenį žiūrėjo labai rimtai, kiekvieną dieną į ją inves- 
tuodavo, pradedant namų darbų tikrinimu, smuiko pamoko- 
mis ir baigiant jojimo treniruotėmis. 

Tikriausiai jis kažką pražiopsojo, kažkur suklydo, nors 
stengėsi elgtis taip, kaip manė esant geriausia. Šiame nuosmu- 
kio amžiuje ypač stengėsi įskiepyti jai vertybes. Saugojo ją nuo 
netinkamų draugų, nuo paniekos, cinizmo ir vidutiniškumo. 
Daugelį metų jų santykiai buvo stiprūs ir artimi. Kamilė jam pa- 
sakodavo viską, dažnai klausdavo jo nuomonės ir atsižvelgdavo 
į jo patarimus. Ji buvo jo gyvenimo pasididžiavimas: protinga, 
įžvalgi ir darbšti paauglė, kuri puikiai mokėsi ir kurios, ko gero, 
laukė puiki smuikininkės karjera. Tačiau pastaraisiais mėnesiais 
padaugėjo ginčų ir jis turėjo pripažinti, kad jaučiasi vis bejėgiš- 
kesnis lydėti ją šiame pavojingame kelyje, vedančiame iš smėlėtų 
vaikystės pakrančių prie stačių suaugusiųjų pasaulio krantų. 


Taksistas jam pyptelėjo, ragindamas važiuoti, nes užsi- 
degė žalia šviesa. Sebastianas giliai atsiduso. Jis nebesuprato 
žmonių, nebesuprato jaunimo, nebesuvokė savo epochos. Vis- 
kas jį varė į neviltį ir gąsdino. Pasaulis šoko ant prarajos krašto, 
pavojus tykojo už kiekvieno kampo. 

Žinoma, jis turi susigyventi su laiku, eiti į priekį, nepasi- 
duoti, bet žmonės daugiau niekuo netikėjo. Orientyrai išblu- 
ko, idealai išnyko. Ekonominė krizė, ekologinė krizė, socialinė 
krizė. Sistema skendėjo agonijoje, o jos veikėjai - policininkai, 
tėvai, mokytojai - nuleido ginklus. 

Tai, kas darėsi su Kamile, metė iššūkį visiems jo princi- 
pams ir dar labiau padidino jo natūralų susirūpinimą. Sebas- 
tianas buvo užsisklendęs savo susikurtame pasaulyje. Dabar jis 
retai išvykdavo už savo kvartalo ar juolab Manhatano ribų. 

Styginių instrumentų meistras, mėgstantis vienatvę, vis 
daugiau laiko praleisdavo savo ateljė. Ištisas dienas draugau- 
damas tik su muzika, jis gamindavo ir dailindavo smuikus, 
derindavo jų tembrą ir skambesį, kad sukurtų unikalius ins- 
trumentus, kuriais pats nepaprastai didžiavosi. Jo smuikų ga- 
mybos ateljė buvo įkurtos net Azijoje ir Europoje, nors pats ten 
niekada nebuvo nė kojos įkėlęs. Jo pažintys apsiribojo siauru 
draugų ratu, kurį daugiausia sudarė žmonės, dirbantys klasi- 
kinės muzikos srityje, arba vidurinės klasės šeimų palikuonys, 
jau ne vieną dešimtmetį gyvenantys Aukštutiniame Ist Saide. 

Sebastianas dirstelėjo į laikrodį ir padidino greitį. Pra- 
važiavo senąjį pilko fasado „Savojos“ viešbutį, įsikūrusį šalia 
Didžiosios armijos aikštės, ir, išlaviravęs tarp automobilių ir 
turistinių karietų, atsidūrė prie legendinės Karnegio koncer- 
tų salės pastato. Sustojo požeminėje aikštelėje ir pakilo liftu į 
smuikų ateljė. 

Įmonę „Larabėjus ir sūnus“ įkūrė jo senelis, Endriu Lara- 
bėjus, trečiojo dešimtmečio pabaigoje. Laikui bėgant, nedidelė 
dirbtuvėlė įgijo tarptautinę reputaciją ir tapo neištrinamu var- 
du senovinių instrumentų gamybos ir restauravimo srityje. 

Vis dėlto įžengęs į ateljė Sebastianas atsipalaidavo. Čia vy- 
ravo tyla ir ramybė. Atrodė, tarsi laikas būtų sustojęs. Malonūs 
klevo, gluosnio ir eglės aromatai pynėsi su aštresniais lako ir 
tirpiklių kvapais. 

Jam patiko išskirtinė, senus laikus menanti šio amato 
aplinka. Aštuonioliktame amžiuje Kremonos mokykloje smui- 
kų gamyba buvo pasiekusi tobulumo viršūnę. Nuo to laiko 
technologijos beveik nepasikeitė. Nuolat kintančiame pasauly- 
je toks stabilumas teikė ramybę. 

Styginių restauratoriai ir jų mokiniai, susėdę prie gamy- 
bos stalų, dirbo su įvairiais instrumentais. Sebastianas pasi- 
sveikino su Džozefu, vyriausiuoju meistru, kuris derino alto 
kaištelius. 

- Skambino žmonės iš „Farasio dėl Bergoncio smuiko. 
Aukcionas paankstintas dviem dienomis, - paaiškino jis ir nu- 
purtė ant prijuostės prikibusias drožles. 

— Jie persistengė! Bus sunku spėti laiku, - nerimavo Se- 
bastianas. 

- Beje, šiandien jie norėtų matyti autentiškumo sertifika- 
tą. Manai, tai įmanoma? 

Sebastianas garsėjo ne tik kaip talentingas smuikų gamin- 
tojas, jis taip pat buvo pripažintas ekspertas. 

Jis nepatenkintas susiraukė, bet privalėjo sutikti. Tai buvo 
didžiausias metų pardavimas. Negalima jo atsisakyti. 

- Reikia papildyti užrašus ir parašyti ataskaitą, bet jei ne- 
delsdamas to imsiuosi, iki vakaro viskas bus parengta. 

— Puiku. Pranešiu jiems. 


Sebastianas nuėjo į didelį vestibiulį raudonu aksomu iš- 
muštomis sienomis. Ant lubų kabėjo penkiasdešimt smuikų ir 
altų, kurie teikė salei išskirtinio žavesio. Salė pasižymėjo pui- 
kia akustika, todėl čia atvykdavo atlikėjai iš viso pasaulio, no- 
rintys pirkti ar taisyti instrumentus. 

Sebastianas įsitaisė prie savo darbastalio, užsidėjo plonus 
akinius ir ėmėsi instrumento, kurį turėjo įvertinti. Tai buvo re- 
tas objektas: jis priklausė Karlui Bergonciui, gabiausiam Stra- 
divarijaus mokiniui. 1720 metais pagamintas smuikas buvo 
stebėtinai gerai išsilaikęs, ir garsieji „Farasio“ aukcionų rūmai 
per artimiausią didįjį rudens aukcioną buvo pasiryžę gauti už 
jį daugiau nei vieną milijoną dolerių. 

Sebastianas, visame pasaulyje žinomas ekspertas, daly- 
vaudamas tokio masto įvykyje, negalėjo sau leisti nė menkiau- 

sios klaidos. Kaip vynininkystės ar parfumerijos specialistai, 
taip ir jis žinojo tūkstančius savybių, būdingų kiekvienai smui- 
kų mokyklai: Kremonos, Venecijos, Milano, Paryžiaus, Mirkū- 
ro... Tačiau, nepaisant visos patirties, buvo sudėtinga tiksliai 
patvirtinti kūrinio autentiškumą ir atlikdamas kiekvieną eks- 
pertizę Sebastianas rizikuodavo savo reputacija. 

Jis atsargiai pasidėjo instrumentą tarp raktikaulio ir smak- 
ro, pakėlė stryką ir ėmė griežti Bacho „Partitą. Sklido išskir- 
tinis garsas. Bent tol, kol viena iš stygų staiga nutrūko ir tarsi 
elastinė guma pliaukštelėjo jam į veidą. Visas nervingumas ir 
įtampa persidavė jo judesiams! Neįmanoma susikaupti. Rytinis 
incidentas užtemdė mintis. Galvoje vis garsiau skambėjo Ka- 
milės priekaištai. Turėjo pripažinti, kad jos žodžiuose yra dalis 
tiesos. Šį kartą jis nuėjo per toli. Bijodamas ją prarasti, žinojo 
privaląs kaip galima greičiau su ja pasikalbėti, bet numanė, kad 
tai nebus lengva. Jis pažvelgė į laikrodį, paskui išsitraukė mobi- 
lyjį telefoną. Pamokos dar neprasidėjo, gal pasiseks... Pabandė 
jai paskambinti, bet iš karto įsijungė autoatsakiklis. 

„Nereikia prisisvajoti...“ 

Dabar neabejojo, kad pradinė jo strategija buvo pasmerk- 
ta žlugti. Jis turėjo atleisti vadeles. O tam reikalingas sąjungi- 
ninkas, kuris padėtų atgauti Kamilės pasitikėjimą. Kai vėl ims 
su ja sutarti, išsiaiškins nerimą keliantį klausimą ir atves duk- 
terį į protą. Tačiau kas galėtų jam pagelbėti? 

Mintyse peržvelgė visus variantus. Draugai? Draugų jis 
turėjo, bet nė vienas nebuvo tiek artimas ir patikimas, kad pa- 
dėtų išspręsti tokią intymią problemą. Jo tėvas pernai mirė; 
motina toli gražu nebuvo pažangos šauklė. Gal draugė Natali- 
ja? Ji gastroliavo Los Andžele su Niujorko baleto trupe. 

Lieka tik Nikė, Kamilės motina... 

Nikė... 

Ne, tai neįmanoma. Jiedu nebendravo septynerius metus. 
Be to, verčiau mirti nei prašyti Nikės Nikovski pagalbos! 

Geriau pagalvojus, gali būti, kad tai ji ir paskatino Kami- 
lę gerti kontraceptikus! Šiaip ar taip, to iš jos galima tikėtis... 
Nikė buvo moralės liberalizavimo ir visokių tariamai pažangių 
taisyklių šalininkė: leisti vaikams išsilaisvinti, aklai jais pasiti- 
kėti, atsisakyti bausmių, nevadovauti, karštai palaikyti toleran- 
ciją ir absoliučią laisvę, kas atrodo protu nesuvokiama ir naivu. 

Po akimirkos tokią mintį nuvijo šalin. Ar gali būti, kad 
Kamilė patarimo klaustų motinos, o ne jo? Net tokiu intymiu 
klausimu, kaip kontracepcija, tai atrodė mažai tikėtina. Visų 
pirma dėl to, kad Nikė su dukra retai matydavosi, antra, Nikė, 
savo ar ne savo noru, laikėsi nuošaly nuo Kamilės auklėjimo. 

Kiekvieną kartą prisiminęs buvusią žmoną, Sebastianas 
jausdavo kartėlį ir pyktį. Bet pyko ant savęs, jų santykių žlu- 
gimas nuo pat pradžių atrodė užprogramuotas. Santuoka buvo 
didžiausia jo gyvenimo klaida. Jis prarado savo iliuzijas, ramy- 
bę ir gyvenimo džiaugsmą. 

Jie niekuomet neturėjo susitikti, vienas kitam patikti. Jų 
nesiejo nei socialinė kilmė, nei išsilavinimas, net religija. Tem- 
peramentu ir charakteriu jiedu buvo visiškos priešingybės. Ir 
vis dėlto vienas kitą mylėjo! 


Atsikrausčiusi į Manhataną iš gimtojo Naujojo Džersio, 
Nikė pradėjo modelio karjerą, svajodama apie dramatiškus 

vaidmenis ir miuziklus Brodvėjuje. Dienas leido laisvai ir ne- 
rūpestingai. 

Ji tryško energija, buvo ekstravertiška ir aistringa, mokė- 
jo būti patraukli ir žinojo, kaip panaudoti savo žavesį saviems 
tikslams pasiekti. Tačiau ji gyveno kraštutinumais, svaiginosi 
jausmais ir leisdavosi jų užvaldoma. Ji buvo patologinio porei- 
kio jausti į ją nukreiptus vyrų žvilgsnius auka ir nuolat žaidė 
su ugnimi, pasirengusi eiti labai toli, kad patikrintų savo gun- 
dymo galią. 

Visiška Sebastiano priešingybė. 

Santūrus ir užsidaręs vyras - elitinio ir buržuazinio auk- 
lėjimo pavyzdys. Jis mėgo numatyti viską iš anksto, suplanuoti 
savo gyvenimą į priekį, kabintis į ateities projektus. 

Jo aplinka, tėvai ir draugai labai greitai leido suprasti, kad 
Nikė - ne jam skirta mergina. Tačiau Sebastianas buvo užsispy- 
ręs. Nenugalima jėga juos traukė vieną prie kito. Abu leidosi ap- 
svaiginami naivaus ir populiaraus mito, kad priešingybės traukia. 

Jie patikėjo savo sėkme, spontaniškai susituokė, Nikė ne- 
trukus pastojo ir pagimdė dvynukus: Kamilę ir Džeremį. Aud- 
ringai praleidusi jaunystę, Nikė siekė stabilumo ir atsidavė 
motinystei. Jis, supančiotas konservatyvaus auklėjimo, šiuose 
santykiuose ieškojo išsilaisvinimo iš slegiančios šeimos aro- 
gancijos. Abiem ši meilė buvo tarsi iššūkis ir įkvėpimas pažeisti 
tabu. Deja, rezultatas pasirodė negailestingas. Skirtumai, ku- 
rie pradžioje paįvairindavo jų gyvenimą, ėmė erzinti ir greitai 
tapo nesibaigiančių kivirčų pagrindu. 

Net gimus dvynukams jiems nepavyko sutarti dėl bendrų 
vertybių, kurios būtų leidusios gyvenime judėti į priekį. Porei- 
kis nustatyti bendrus vaikų auklėjimo principus tik dar labiau 
sustiprino konfliktus. Nikė buvo už auklėjimą, paremtą laisve ir 
autonomija. Sebastianas nepalaikė tokio, jo manymu, pavojin- 
go būdo. Jis bandė ją įtikinti, kad vaiko asmenybę formuoja tik 
griežtos taisyklės. Jie niekaip negalėjo suderinti savo nuomo- 

nių, ir nė vienas nenorėjo keisti savo pozicijos. Štai taip. Žmo- 
nių negalima pakeisti. Negalima sugriauti asmenybės pamato. 

Paskutinį tašką padėjo skausmingas epizodas, po kurio Se- 
bastianas pasijuto išduotas. Nikė peržengė ribą, kurios jis nebe- 
galėjo ištverti. Toks gyvenimas jį naikino, todėl tai buvo svarbus 
ženklas nutraukti santuoką, nebeturinčią jokios prasmės. 

Norėdamas išgelbėti savo vaikus iš šio sudužusio laivo ir 
gauti teisę į jų globą, Sebastianas pasamdė skyrybų ir šeimos 
teisių specialistą. Advokatas siekė Nikę sulyginti su žeme ir 
priversti ją atsisakyti motinystės teisių. Tačiau viskas pasirodė 
sunkiau, nei tikėtasi. Galiausiai Sebastianas savo žmonai pa- 
siūlė specialų susitarimą: jis jai visiškai patiki Džeremio globą, 
o ji jam - Kamilės. Ji nenorėjo visko prarasti teisinėje kovoje, 
todėl sutiko su tokiomis dalybomis. 

Taigi nuo septynerių Kamilė ir Džeremis gyveno atskiruo- 
se namuose, prižiūrimi dviejų suaugusiųjų, kurie taikė visiškai 
priešingas auklėjimo priemones. Susitikimai su kitu iš tėvų buvo 
reti ir griežtai kontroliuojami. Kamilė matydavosi su motina kas 
antrą sekmadienį, kai Sebastianas laiką leisdavo su Džeremiu. 

Jo santuoka su Nike buvo pasiekusi pragaro vartus, bet šis 
laikotarpis jau seniai praėjo. Bėgant metams Sebastiano gyve- 
nime įsivyravo tvarka. Dabar Nikė buvo tik tolimas prisimi- 
nimas. Jis tik retkarčiais išgirsdavo ką nors apie ją iš Kamilės. 
Kaip manekenė ji nieko nepasiekė, o aktorės karjeros taip ir 
nepradėjo. Pagal paskutines naujienas ji apleido fotosesijas, at- 
rankas, pamiršo svajones apie teatrą ir pasinėrė į tapybą. Vyrus 
keitė kaip kojines. Kaskart vis kitas ir visada blogiukas. Atrodė, 
kad ji traukia kaip magnetas tuos, kurie priverčia ją kentėti, 
kurie mato, kad ji yra pažeidžiama, trapi, todėl stengiasi ja pa- 
sinaudoti. Vis dėlto ilgainiui ji panoro stabilesnių santykių. Pa- 
sak Kamilės, ji jau kelis mėnesius susitikinėjo su vienu faru iš 
Niujorko policijos departamento. Akivaizdu, bent dešimt metų 
jaunesniu. Su Nike niekada nebuvo lengva. 

Sebastiano mintis nutraukė telefono skambutis. Jis pa- 
žvelgė į ekraną ir išpūtė akis. Neįtikėtinas sutapimas: ekrane 
mirksėjo vardas NIKĖ NIKOVSKI. 

Jis atsitraukė nuo telefono. Su buvusia žmona jie beveik 
nebendravo. Pirmaisiais metais po skyrybų dar persimesdavo 
keliais žodžiais, bet šiandien jų santykiai apsiribojo keliomis 
trumposiomis žinutėmis, kuriomis du kartus per mėnesį su- 
derindavo susitikimus su vaikais. Jei Nikė pasivargino jam pa- 
skambinti, vadinasi, atsitiko kas nors rimta. 

„Kamilė“, - pagalvojo jis ir atsiliepė. 

— Nike, čia tu? 

— Sveikas, Sebastianai. 

Jis iš karto pajuto nerimą jos balse. 

— Kas nors atsitiko? 

— Džeremis. Ar... ar pastarosiomis dienomis bendravai su 
sūnumi? 

— Ne, o ką? 

— Pradedu nerimauti. Nežinau, kur jis yra. 

— Kaip suprasti? 

- Jis nebuvo licėjuje. Nei vakar, nei šiandien. Telefonu ne- 
atsiliepia, o namuose nemiegojo jau nuo... 

— Gal juokauji?! - nutraukė jis. - Nenakvojo namuose? 

Ji atsakė ne iš karto. Iš anksto numatė jo pyktį ir priekaištus. 

- Jis negrįžo jau tris naktis, - prisipažino ji. 

Sebastianas neteko amo. Ranka mėšlungiškai suspaudė 
telefoną. 

— Pranešei policijai? 

— Nemanau, kad tai gera mintis. 

— Kodėl? 

— Atvažiuok, viską paaiškinsiu. 

- Atvažiuoju, - pasakė jis ir baigė pokalbį. 

Sebastianas rado vietą Van Branto ir Salivano gatvių san- 
kirtoje. Dėl didelio eismo užtruko beveik keturiasdešimt pen- 
kias minutes, kol pasiekė Brukliną. 

Po skyrybų Nikė su Džeremiu apsigyveno Pietų Bruklino 
vakarinėje dalyje, Red Huko kvartale, buvusioje dokininkų ir 
mafijos tvirtovėje. Ši miesto dalis ilgą laiką dėl prasto viešojo 
susisiekimo buvo izoliuota ir stokojo saugumo. Bet pragaras 
liko praeityje. Šių dienų Red Hukas neturėjo nieko bendra su 
pogrindiniu ir pavojingu devintojo ir dešimtojo dešimtmečio 
gyvenimu. Kaip daugelis Bruklino vietų, ji tapo pokyčių, hipių 
ir bohemos atstovų mėgstama vieta, pripažinta daugelio meni- 
ninkų ir kūrėjų. 

Sebastianas čia retai lankydavosi. Kartais šeštadieniais 
atveždavo Kamilę, bet niekuomet nebuvo kojos įkėlęs į buvu- 
sios žmonos butą. Kiekvieną kartą apsilankęs Brukline stebė- 
josi sparčiai besikeičiančiu kvartalu. Apgriuvusius sandėlius ir 
dokus stulbinamu greičiu pakeitė meno galerijos ir ekologiško 
maisto restoranai. 

Sebastianas užrakino automobilį ir nuėjo gatve prie buvu- 
sios popieriaus gamyklos, perdarytos į gyvenamąsias patalpas, 
raudonų plytų fasado. Jis įėjo į nedidelį pastatą ir, peršokdamas 
kas antrą laiptų pakopą, užlipo į priešpaskutinį aukštą. Nikė 
jo laukė prie metalinių priešgaisrinių durų, kurios dabar buvo 
tapusios buto durimis. 

— Sveikas, Sebastianai. 

Jis žvelgė į ją atsiribojęs nuo emocijų. Ji išlaikė sportiš- 
ką ir liekną figūrą: platūs pečiai, siauras liemuo, ilgos kojos, 
standus ir apvalus užpakaliukas. Jos veidas visada išsiskyrė iš 
kitų: atsikišę skruostikauliai, smaili nosis ir katės žvilgsnis. Bet 
ji stengėsi paslėpti savo žavesį, tariamai atsainiai žiūrėdama į 
išvaizdos priežiūrą. Ilgi rudai nudažyti plaukai buvo supinti į 
dvi kasas ir susukti į beformį kuodelį. Žalios migdolo formos 
akys atrodė per smarkiai paryškintos, grakštus kūnas pasken- 
dęs laisvose kelnėse, krūtinę veržė marškinėliai su pernelyg di- 
dele iškirpte. 

— Sveika, Nike, - tarė jis ir įėjo į butą nė nelaukęs kvietimo. 

Negalėjo sulaikyti smalsumo ir neapžiūrėti aplinkos. Bu- 
vusioje gamykloje buvo įkurtas didelis loftas, išdidžiai me- 
nantis pramoninę praeitį: nušveistas balintas parketas, nepa- 
slėptos sijos, medinės konstrukcijos ir ketaus atramos, senų 
plytų sienos, pilko betono akcentai. Ant visų sienų kabojo ar 
pastatyti tiesiog ant grindų džiūvo neseniai Nikės nutapyti di- 
deli abstraktūs paveikslai. Interjeras Sebastianui atrodė tarsi iš 
fantastikos pasaulio. Įvairūs antikvariniai daiktai - nuo senos 
Česterfildo sofos iki kavos staliuko, padaryto iš didelių aprū- 
dijusių durų, paguldytų ant dviejų atramų, - greičiausiai pirkti 
sendaikčių turguje. Toks derinys tikriausiai atitiko estetinę lo0- 
giką, bet jo nesužavėjo. 

— Na, tai ką visa tai reiškia? - paklausė jis valdingu tonu. 

— Kaip ir sakiau: nieko negirdėjau apie Džeremį nuo šeš- 
tadienio ryto. 

Jis papurtė galvą. 

- Šeštadienio ryto? Bet šiandien jau antradienis! 

- Žinau. 

- Ir tik dabar susirūpinai? 

— Paskambinau tau, kad man pagelbėtum, o ne apipiltum 
priekaištais. 

- Palauk, gal tu iš mėnulio iškritusi? Ar bent įsivaizduoji, 
kokia tikimybė rasti vaiką praėjus keturiasdešimt aštuonioms 
valandoms po dingimo? 

Ji užgniaužė ašaras ir staiga sugriebė jį už švarko atlapų, 
norėdama išstumti lauk. 

— Nešdinkis! Jei neketini man padėti, eik lauk! 

Jis, nustebintas brutalių judesių, sučiupo Nikės rankas ir 
ją sustabdė. 

— Paaiškink, kodėl anksčiau nieko man nepranešei?! 

Ji įsmeigė į jį akis. Žvilgsnyje blyksintys žaibai atrodė iš- 
šaukiamai. 

- Galbūt, jei bent kiek labiau domėtumeisi savo sūnumi, 
būčiau mažiau dvejojusi! 

Sebastianas susitvardė ir ramesniu balsu pasakė: 

— Mes rasime Džeremį, - pažadėjo jis, - bet privalai man 
viską papasakoti. Nuo pat pradžių. 

Kelias sekundes padvejojusi, Nikė atsileido. 

- Sėskis, išvirsiu kavos. 


— Paskutinį kartą Džeremį mačiau šeštadienio rytą, apie 
dešimtą valandą, prieš pat jam išeinant į bokso treniruotę. 

Nikė atrodė susirūpinusi. 

Sebastianas suraukė antakius. 

— Nuo kada jis boksuojasi? 

— Jau daugiau nei metus. Nejaugi nežinojai? 

Jo veidu nuslinko skeptiška nepasitenkinimo grimasa. 
Mintyse matė liesą paauglišką Džeremio siluetą. Negalėjo įsi- 
vaizduoti savo sūnaus ringe. 

— Mudu kartu papusryčiavome, - toliau pasakojo Nikė. - 
Paskui nuėjome pasiimti savo daiktų. Šiek tiek skubėjome. 
Apačioje manęs laukė Lorensas. Savaitgalį turėjome vykti į 
Katskilio kalnus ir... 

— Lorensas? 

— Lorensas Santosas, mano vaikinas. 

— Tai čia tas faras ar jau naujas? 

— Po šimts, Sebastianai, ko tu sieki? - užsiplieskė ji. 

Jis atsiprašė rankos gestu. Ji vėl ėmė pasakoti: 

— Jau buvau beišeinanti iš namų, kai Džeremis paprašė 
leidimo pernakvoti pas bičiulį Saimoną. Aš leidau. Nieko ne- 
įprasto, jie beveik kiekvieną šeštadienio naktį nakvodavo pas 
vieną arba pas kitą. 

— Pirmą kartą girdžiu. 

Ji nekreipė dėmesio. 

— Jis mane pabučiavo ir išėjo. Nerašė ir neskambino visą 
savaitgalį, bet aš pernelyg nesirūpinau. 

— Nejaugi... 

- Jam penkiolika. Jis jau nebe kūdikis. Be to, Saimonas jau 
beveik pilnametis. 

Jis pakėlė akis į viršų, bet susilaikė nuo komentarų. 

- Į Brukliną grįžau sekmadienį vakare. Buvo vėlus metas, 
todėl likau nakvoti pas Santosą. 

Sebastianas nukreipė į ją šaltą žvilgsnį ir paklausė: 

— O pirmadienio rytą? 

— Namo grįžau apie devintą. Tokiu metu jis paprastai jau 
būna išėjęs į mokyklą. Atrodė natūralu, kad jo nėra. 

Jis nekantravo: 

— O paskui? 

- Visą dieną dirbau savo tapybos parodoje Bruklino Vo- 
terfranto menininkų sąjungoje, pastate šalia krantinės, kuria- 
me telkiasi menininkai... 

— Gerai, Nike, smulkmenų nereikia! 

— Po pietų autoatsakiklyje radau pranešimą iš licėjaus, kad 
Džeremis nepasirodė pamokose. 

— Skambinai berniuko tėvams? 

— Vakar vakare buvau susitikusi su Saimono motina. Sakė, 
kad jos sūnus prieš kelias dienas išvyko. Vadinasi, Džeremis 
pas juos šį savaitgalį nemiegojo. 


Sebastiano kišenėje suvibravo telefonas. Jis pažvelgė į 
ekraną: skambino žmonės iš „Farasio“, sunerimę dėl smuiko 
ekspertizės. 

— Tuomet aš iš tiesų pradėjau nerimauti, - dėstė Nikė. - 
Norėjau eiti į komisariatą, bet... nebuvau tikra, ar farai pažiū- 
rės į Mane rimtai. 

- Kodėl? 

— Jei atvirai, tai ne pirmas kartas, kai Džeremis negrįžta 
namo... 

Sebastianas atsiduso. Jis atrodė nustebęs. Nikė paaiškino: 


34 


- Praėjusį rugpjūtį Džeremis buvo dingęs dviem dienoms 
nepalikęs jokios žinutės. Tąkart apie jo dingimą pranešiau po- 
licijai. Trečią dieną jis galiausiai pasirodė. Paprasčiausiai buvo 
nuvykęs pasivaikščioti po Adirondako parką. 

— Na ir pasiutėlis! 

— Tik įsivaizduok farų reakciją. Jie pasimėgaudami pasakė 
man pamokslą apie tai, kad veltui švaistau jų laiką ir nesugebu 
susitvarkyti su sūnumi. 

Sebastianas žvelgė į paveikslą. Jis užsimerkė, pasitrynė 
akis ir pasiūlė: 

— Šį kartą aš pranešiu, bet ne eiliniams farams. Pažįstu 
merą. Jo duktė mokosi toje pačioje klasėje su Kamile ir kartą 
taisiau smuiką jo žmonai. Paprašysiu, kad jis susisiektų su... 

— Palauk, Sebastianai, tu dar ne viską žinai. 

— Kas dar? 

- Džeremis jau turėjo šiokių tokių problemų: jis teistas. 

- Juokauji? Kodėl nieko man nesakei? 

- Pastaruoju metu jis prikrėtė nemažai kvailysčių. 

— Kokio tipo kvailystes turi galvoje? 

- Prieš šešis mėnesius Džeremį pričiupo policija, kai jis 
IKEA angare piešė grafičius ant prekių pristatymo sunkvežimio. 

Ji gurkštelėjo kavos ir su kartėliu papurtė galvą. 

- Tarsi tie kvailiai daugiau neturėtų ką veikti, tik vaikytis 
vaikus, kuriems patinka menas, - pyko ji. 

Sebastianas susiraukė. Nuo kada terlionės tapo menu? Ni- 
kės pasaulio suvokimas neabejotinai buvo labai savitas. 

— Jį nuteisė? 

- Taip. Jis gavo dešimt dienų viešųjų darbų. Bet prieš tris 
savaites jį suėmė dėl vagystės parduotuvėje. 

— Ką ketino pavogti? 

- Kompiuterinį žaidimą. O ką? Tau labiau patiktų, jei būtų 
nukniaukęs knygą? 


Sebastianas nuleido pro ausis provokaciją. Antras teistu- 
mas jau kėlė rimtą pavojų. Dėl „nulinio toleravimo“ politikos 
net nereikšminga vagystė galėjo baigtis sūnaus pasodinimu į 
kalėjimą. 

- Dariau viską, kad parduotuvės atstovai atsiimtų skun- 
dą, - patikino Nikė. 

— Gerasis Dieve! Ką tas vaikis sau galvoja? 

- Tai dar ne pasaulio pabaiga, - bandė sušvelninti padėtį 
ji. - Visi bent kartą gyvenime esame ką nors pavogę. Paauglys- 
tėje tai normalu... 

— Normalu vogti? - vėl pratrūko jis. 

— Juk tai gyvenimo dalis. Jaunystėje esu nugvelbusi apati- 
nio trikotažo, drabužių, kvepalų. Būtent taip mes ir susitikome, 
jei pameni. 

„Tai ne pats maloniausias kada nors mums atsitikęs daly- 
kas“, - pagalvojo jis. 

Sebastianas atsistojo nuo kėdės. Jis pabandė suvokti situ- 
aciją. Ar tikrai reikėjo sunerimti? Galų gale, jei jau Džeremis 
buvo įpratęs dingti lyg niekur nieko... 

Tarsi perskaičiusi jo mintis, Nikė išsigando. 

— Šį kartą esu įsitikinusi, kad tai rimta, Sebastianai. Dže- 
remis puikiai matė, kaip nerimavau pastarąjį kartą. Jis pažadė- 
jo daugiau nepalikti manęs nežinioje. 

— Ir ką, tavo galva, mums dabar daryti? 

— Nebežinau. Apskambinau pagrindines ligonines ir... 

— Ar apieškodama jo kambarį nepastebėjai nieko keista? 

— Apieškodama kambarį? 

- Tu jį tikrinai ar ne? 

- Ne, tai jo Paslaptingas sodas. Tai... 

- Paslaptingas sodas? Nike, jau trys dienos, kai jis prapuo- 
lęs! - įsiplieskė jis ir pasuko prie metalinių laiptų, kurie vedė 
į viršų. 

- Kai buvau paauglė, negalėdavau pakęsti, kad motina 
kaišioja nosį į mano daiktus. 

Kad ir susirūpinusi, Nikė akivaizdžiai nenorėjo kištis į sū- 
naus privatų gyvenimą. 

— Ar tu rausiesi ir po Kamilės kambarį? 

— Kartą per savaitę, - abejingai atsakė Sebastianas. 

— Tu tikrai turi didelę problemą... 

„Galbūt, bet ji bent jau nedingo, - klastingai pamanė jis 
ir kibo į darbą. 

Dėl netipiškai pertvarkytų buvusios gamyklos patalpų 
Džeremio kambarys buvo itin didelis. Jis priminė kompiute- 
rių maniako landynę, kurioje viešpatavo visiška netvarka. Ant 
sienų kabojo kultinių filmų plakatai: „Atgal į ateitį, „Kariniai 
žaidimai“, „Vidinė erdvė“... Į sieną buvo atremtas dviratis su fik- 
suota pavara. Kambario kampe stovėjo devintojo dešimtmečio 
„Donkey Kongo“ žaidimų automatas. Šiukšliadėžėje gulėjo krū- 
va greitojo maisto, šaldytų picų dėžių ir „Red Bull“ skardinių. 

— Čia tikras jovalas! - sušuko Sebastianas. - Ar jis kada 
nors susitvarko savo kambarį? 

Nikė pervėrė jį žvilgsniu. Taip kurį laiką pastovėjusi ėmėsi 
darbo. Atidarė spintą. 

— Jokių abejonių, kad jis pasiėmė savo kuprinę, - pažy- 
mėjo ji. 

Sebastianas priėjo prie stalo. Trys dideli puslankiu iš- 
dėstyti monitoriai buvo prijungti prie dviejų kompiuterio 

procesorių. Be to, čia galima rasti visas didžėjams reikalingas 
priemones: muzikos plokštelių, miksavimo stalą, dvi garsaus 
gamintojo kolonėles, stiprintuvą, žemų dažnių garsiakalbį... 
Tik profesionali įranga. 

„Kur jis gavo pinigų už visa tai sumokėti?“ 
krūvos: Betmeno, Supermeno, Ateini čia arba gausi į dūdą!, Iks- 
menų. Skeptiškai nusiteikęs atvertė viršutinį žurnalą Žmogus 
voras, kuriame Piteris Parkeris užleido vietą paaugliui metisui, 
kilusiam iš afroamerikiečių ir ispanų. Kaip dainavo Dilanas, 
„laikai keičiasi“. 

Ant kitos lentynos rado daug teorinės literatūros apie po- 
kerį ir ilgą aliumininį lagaminėlį, kuriame gulėjo dešimt eilių 
keraminių žetonų ir dvi kortų malkos. 

— Kas čia per kambarys? Lošimo namai? 

— Aš jam šitos dėžės nepirkau, - gynėsi Nikė. - Bet žinau, 
kad pastaruoju metu jis dažnai žaidžia pokerį. 

— Su kuo? 

— Manau, su draugais iš licėjaus. 

Sebastianas susiraukė. Jam tai visai nepatiko. Tik pajuto 
šiokį tokį palengvėjimą, pamatęs lentynoje kelias „tikras“ kny- 
gas: Žiedų valdovas, Kopos, Laiko mašina, Bėgantis skustuvo aš- 
menimis, Fondo ciklas... 

Šalia tikriems programišiams skirtų pagrindų gulėjo ir 
keliolika scenarijų rašymo vadovėlių, Stenlio Kubriko, Kventi- 
no Tarantino, Kristoferio Nolano, Alfredo Hičkoko biografijos. 

— Jis domisi kinu? - nusistebėjo. 

- Žinoma! Svajoja tapti režisieriumi. Ar jis tau niekada 
nerodė paties sukurtų mėgėjiškų filmų? Tu juk net nežinojai, 
kad jis turi kamerą, tiesa? 

— Ne, - prisipažino jis. 

Susikrimtęs suprato akivaizdžią tiesą: jis nepažinojo savo 
sūnaus. Ne todėl, kad jiedu retai matėsi: pastaraisiais metais 

jų santykiai priminė kurčiųjų dialogą. Nebeliko jokio priešgy- 
niavimo. Vien tik abejingumas. Džeremis nebuvo toks sūnus, 
kokio jis būtų norėjęs, nes šis pernelyg panėšėjo į savo mo- 
tiną, todėl Sebastianas nesidomėjo jo vystymusi, auklėjimu ir 
siekiais. Jis lėtai, bet užtikrintai paliko kovos lauką be didelės 
sąžinės graužaties. 

— Niekur nerandu jo paso, - nerimavo Nikė, tikrindama 
rašomojo stalo stalčius. 

Sebastianas susimąstęs kompiuterio klaviatūroje pa- 
spaudė mygtuką „Enter“. Džeremis buvo interneto strateginių 
žaidimų mėgėjas. Monitoriuje pasirodė ekrano užsklanda su 
„World of Warcraft“ atvaizdu. Operacinė sistema paprašė įvesti 
slaptažodį. 

— Net negalvok, - atkalbinėjo Nikė. - Jis yra paranoikas 
dėl visko, kas susiję su kompiuteriais, ir žino apie juos dešimt 
kartų daugiau nei tu ir aš kartu sudėjus. 

Gaila. Šis užraktas paslėpė nuo jų gyvybiškai svarbios 
informacijos šaltinį. Sebastianas paklausė buvusios Žmonos 
patarimo ir atsisakė minties skverbtis į kompiuterio gelmes. 
Tačiau rado prie kompiuterio prijungtą išorinį kietąjį diską. 
Galbūt periferinė įranga nėra apsaugota? 

— Ar turi nešiojamąjį kompiuterį? Galėtume pabandyti 
prijungti. 

— Tuoj atnešiu. 

Kol Nikės nebuvo, jis apžiūrėjo sieną su Džeremio nupieš- 
ta mistiška spalvinga „freska“, kurioje žalsvai melsvame dangu- 
je kybojo maloningasis Kristus. Jis prisiartino prie kompozici- 
Nepaisant atidaryto lango, ore tebetvyrojo stiprus tirpiklių 
kvapas. Grafitis nupieštas visai neseniai. 

— Ar jis domėjosi mistika? - paklausė, kai Nikė grįžo į 
kambarį. 

— Nieko nežinau. Manau, kad tai labai gražu. 

— Nejuokauji? Meilė tave apakino... 

Ji padavė nešiojamąjį kompiuterį ir pažvelgė į jį liūdnu 
žvilgsniu. 

— Tikriausiai ji mane apakino, kai sutikau tave, bet... 

— Bet? 

Nikė nusprendė nesiginčyti. Buvo skubesnių reikalų. 

Sebastianas paėmė kompiuterį, prijungė prie jo standųjį 
diską ir susipažino su šio turiniu. Prietaisas buvo kimšte pri- 
kimštas iš interneto parsisiųstų filmų ir muzikos failų. Jokių 
abejonių, kad Džeremis - aistringas roko grupės „The Shoo- 
ters“ gerbėjas. Sebastianas kelias akimirkas pažiūrėjo vieną iš 
menkai žinomos garažinio roko grupės, bandančios ne itin vy- 
kusiai mėgdžioti „Strokes“ ir „Libertines“, koncertų. 

— Žinai šitą mėšlą? 

— Tai grupė iš Bruklino, - paaiškino Nikė. - Džeremis 
dažnai lankosi jos koncertuose. 

„Visiškas niekalas...“ —- pagalvojo jis, klausydamasis dai- 
nos žodžių. 

Peržiūrėjęs kitus failus aptiko dešimtis serialų, apie ku- 
riuos niekuomet nebuvo girdėjęs, taip pat filmų su gana aiš- 
kiais pavadinimais, kuriuose netrūko žodžių „dulkinti“, „papu- 
kai“ ir kitų nešvankybių. 

Kad būtų rami sąžinė, jis vieną iš failų atidarė. Ekrane 
pasirodė seksuali slaugytoja, gundomai atsisagstė palaidinę ir 
pradėjo burna glamonėti savo paciento lytinius organus. 

— Viskas, užteks! - pasipiktino Nikė. - Kaip šlykštu! 

— Tik nereikia iš musės daryti dramblio! - ramino Sebas- 
tianas. 

— Tavęs netrikdo, kad sūnus žiūri pornografiją?! 

— Ne, priešingai, tai mane ramina. 

— Kaip tai gali raminti?! 

— Matydamas jo androginiškus drabužius ir sumoteriškė- 
jusią išvaizdą, buvau bepradedąs galvoti, ar tik jis nebus gėjus. 

— Ar tu suvoki, ką kalbi? 

Jis tylėjo. Ji nesiliovė: 

- Net jei jis būtų gėjus, nematau jokios problemos! 

- Kadangi jis toks nėra, diskusija baigta. 

- Iš tavo plačių pažiūrų matau, kad būsi užstrigęs devy- 
nioliktame amžiuje. Tai pasibaisėtina. 

Jis nenorėjo veltis į ginčą. Vis dėlto ji užvertė jį priekaiš- 
tais: 

- Tu ne tik homofobas, bet dar ir pateisini jo parsisiųstus 
filmus ir nuotraukas, kuriose žeminamos moterys. 

- Visai aš ne homofobas ir nieko aš neteisinu, - gynėsi 
Sebastianas, bandydamas atsargiai atsitraukti. 

Jis atidarė pirmą stalo stalčių. Jame gulėjo dešimtys įvai- 
riaspalvių dražė rutuliukų, pabirusių iš didelės „M84MSs pa- 
kuotės. Tarp saldainių jis rado tatuiruočių specialisto iš Vil- 
jamsbergo vizitinę kortelę, prisegtą prie nebaigto drakono 
piešinio. 

- Sumanė pasidaryti tatuiruotę. Akivaizdu, nusprendė 
mūsų nesigailėti. Kažkur turėtų būti slaptas sąrašas, kuriuo 
paaugliai dalijasi. Visokių nesąmonių, kokios tik gali būti ir 
kokias tik galima įsivaizduoti, rinkinys tėvams paerzinti. 

Nikė liovėsi ieškojusi ir palinko virš stalčiaus: 

— Matei? - paklausė ji ir parodė dar nepraplėštą prezer- 
vatyvų pakelį. 

- Ar tavo mažasis globotinis turi merginą? 

— Ne, kiek žinau. 

Sebastiano mintyse šmėkštelėjo kontraceptikų pakuotė, 
kurią prieš porą valandų aptiko Kamilės kambaryje. Vienai pi- 
liulės, kitam - gumytės: patinka jam ar ne, bet vaikai užaugo. 
Kalbant apie Džeremį, jis turėjo pasitenkinimo motyvą. Tačiau 
dukters pokyčiai jį gąsdino. Svarstydamas, ar reikėtų šį faktą 
aptarti su Nike, jis pamatė pusiau surūkytą hašišo cigaretę. 

— Mėšlas, tai mane labiau neramina nei pornografija! Ži- 
nojai, kad jis rūko šitą šlamštą? 

Ji įsijautusi tyrinėjo komodos turinį ir tik gūžtelėjo pe- 
čiais. 

- Uždaviau tau klausimą! 

- Palauk! Ateik ir pažiūrėk. 

Pakėlusi marškinėlių krūvą, ji rado jo telefoną. 

- Džeremis nieku gyvu nebūtų išėjęs be telefono, - nea- 
bejojo ji. 

Padavė aparatą Sebastianui. Traukdamas telefoną iš dėklo, 
jis viduje atrado įkištą kreditinę kortelę. 

„Jis taip pat nieku gyvu nebūtų išėjęs be kreditinės korte- 
lės...“ — pagalvojo abu ir pažvelgė vienas į kitą rimtais žvilgs- 
niais. 

Oras dvelkė rozmarinų ir laukinių gėlių aromatais. Gaivus 
vėjas virpino žydinčias levandas ir krūmus. Nuo buvusios ga- 
myklos stogo, paversto ekologišku daržu, atsivėrė kvapą gniau- 
žianti Rytų upės, Manhatano dangoraižių siluetų ir Laisvės sta- 
tulos panorama. 

Nikė susinervinusi užlipo ant plokščio stogo ketindama 
surūkyti cigaretę. Pasirėmusi į mūrinį židinį, ji žvelgė į Sebas- 
tianą, vaikštinėjantį tarp vazonų, kuriuose augo moliūgai, cu- 
kinijos, baklažanai, artišokai ir prieskoninės žolelės. | 

— Duosi vieną? - paklausė jis priėjęs. 

Atsilaisvino kaklaraištį, prasisegė marškinius ir nuo men- 
tikaulio atplėšė nikotino pleistrą. 

— Nemanau, kad tai gera mintis. 

Jis nuleido negirdom buvusios žmonos patarimą, priside- 
gė cigaretę, išpūtė ilgą tabako dūmą ir pasitrynė akis. Kamuo- 
naus kambarį. Džeremis pamelavo sakydamas, kad nakvos pas 
draugą Saimoną, nors žinojo, kad šis išvykęs studijų reikalais. 
Išėjo pasiėmęs kuprinę ir pasą, o tai reiškia ilgą kelionę, galbūt 
net lėktuvu. Pagaliau jis nepasiėmė nei telefono, nei motinos 
paskolintos kreditinės kortelės: dviejų „išdavikų“, kurie padėtų 
policijai nustatyti jo buvimo vietą ir atsekti judėjimo kelią... 

- Jis ne tik pabėgo, bet ir pasirūpino, kad jo nerastume. 

- Kokia priežastis galėjo jį paskatinti taip elgtis? - paklau- 
sė Nikė. 

— Net neabejoju, kad jis iškrėtė naują kvailystę. Be abejo, 
itin rimtą, - atsakė Sebastianas. 

Nikės akys sudrėko, gerklėje tarsi užstrigo gniutulas. Pilve 
pajuto vis didėjančią skausmingą baimę. Jos sūnus buvo pro- 
tingas ir nuovokus, tačiau pernelyg naivus svajotojas. Jo vagi- 
liavimai jai nepatiko. Jo dingimas kėlė siaubą. 

Pirmą kartą gyvenime ji apgailestavo, kad augino jį tokį 
nepriklausomą, į pirmas vertybių skalės vietas iškeldama dos- 
numą, toleranciją ir atvirumą kitiems. Sebastianas teisus. Šių 
dienų pasaulis yra per žiaurus ir pavojingas svajotojams bei 
idealistams. Kaip galima išgyventi be nemenkos dozės ciniz- 
mo, suktumo ir žiaurumo? 

Sebastianas įtraukė dar vieną cigaretės dūmą ir išpūtė jį 
į krištolinį orą. Už jo tarsi murkiantis katinas burzgė venti- 
liacijos vamzdis. Jo nerimas buvo visiška priešingybė aplinkai, 
kurioje, nepaisant viso to šiuolaikinio dizaino, tvyrojo ramybė. 


Aukštai virš namų, toliau nuo Manhatano, jų nepasiekė 
miesto triukšmas ir šurmulys. Aplink avilį dūzgė bičių šeima, 
iki žiemos skubėdama susirinkti paskutines atsargas. Pro krū- 
mus prasiskverbę saulės spinduliai gelsvai nudažė nedidelę 
medinę talpyklą, apjuostą aprūdijusiu rėmu. 

— Papasakok man, su kuo Džeremis susitikinėjo. 

Nikė užgesino nuorūką ąsotyje su žemėmis. 

— Dažniausiai laiką leidžia su dviem berniukais. 

— Minėtuoju Saimonu... - spėjo Sebastianas. 

— „ir Tomu, geriausiu savo draugu. 

— Kalbėjai su juo? 

- Palikau žinutę, bet jis nepaskambino. 

— Na, tai ko lauki? 

— Galime jį sugauti prie licėjaus po pamokų, - nusprendė 

Abu sutartinai paliko savo stebėjimo postus ir nužings- 
niavo plytelėmis grįstu taku tarp augalų. Sebastianas prieš nu- 
lipdamas nuo stogo atkreipė dėmesį į juodu brezentu aptrauktą 
pastogę. 

- Ką ten laikai? 

— Nieko, - atsakė ji šiek tiek per greitai. - Tik įrankius. 

Jis pažvelgė į ją su įtarimu. Dar nepamiršo, kaip meluo- 
jant pasikeisdavo jos balsas. Būtent taip, kaip dabar. 

Praskleidė pastogės šoną ir dirstelėjo į vidų. Paslėpti nuo 
svetimų žvilgsnių, stovėjo dešimt vazonų su kanapėmis. Slėp- 
tuvėje buvo įrengta moderni įranga: natrio lempos, automati- 
nės oro kondicionavimo ir laistymo sistemos, trąšų maišai ir 
naujausios sodininkystės priemonės. 

- Tu visiškai neatsakinga! - įsiuto jis. 

- Viskas gerai! Nereikia kelti scenų dėl kelių daigelių. 

- Kelių daigelių? Juk tu augini narkotikus! 

- Ir kas čia tokio, tu irgi kartkarčiais turėtum parūkyti 
hašišo, kad atsipalaiduotum. 

Sebastianas nebuvo nusiteikęs juokauti ir dar labiau įniršo. 

— Nike, tik nesakyk, kad pardavinėji šitą mėšlą? 

Ji paaiškino: 

— Nieko aš nepardavinėju. Tai skirta tik mano asmeni- 
niam vartojimui. Šimtu procentų ekologiška, švari mėgėjiškos 
gamybos žolė. Daug sveikiau nei ta derva, kuria prekiauja pla- 
tintojai. 

— Tai... Tai absurdiška. Gali patekti už grotų. 

— Ką, tu ketini mane įduoti? 

— O kaip tavo dabita Santosas? Maniau, jis dirba narkoti- 
kų skyriuje. 

— Patikėk, jis ir taip turi ką veikti. 

- Pagalvojai apie Džeremį? Apie Kamilę? 

— Vaikai čia niekuomet neateina. 

— Tu iš manęs nesityčiok! - suriko jis, rodydamas pirštu 
į naujutėlaitį krepšinio lanką, neseniai pakabintą ant tvoros. 

Ji gūžtelėjo pečiais ir atsiduso. 

— Tu jau mane užknisai! 

Jis nusuko žvilgsnį, giliai įkvėpė, vildamasis nusiraminti, 
bet pyktis užliejo tarsi banga, atplukdydamas skaudžius pri- 
siminimus, atgaivindamas dar nespėjusias užgyti žaizdas, pri- 
mindamas, kad negalima pamiršti tikrojo Nikės veido: moters, 
kuri niekada nėra iki galo atvira ir kuria niekada negalima pa- 
sitikėti. Pagautas įniršio priepuolio, čiupo ją už gerklės ir pri- 
rėmė prie metalinės lentynos. 

- Jei anksčiau ar vėliau įpainiosi sūnų į savo prekybą, tau 
galas, supratai? 

Jis dar tvirčiau ją suėmė ir abiem nykščiais užspaudė kvė- 
pavimo takus. 

- Ar supratai? - pakartojo. 

Ji duso ir nieko negalėjo atsakyti. Apsėstas pykčio ir ap- 
maudo, jis dar stipriau ją suspaudė: 

- Prisiek, kad Džeremio dingimas niekaip nesusijęs su 
tavo kvaišalais! 

Nors Sebastianas stengėsi ją tvirtai laikyti, pajuto skaudų 
spyrį į kojas. Nikė pasinaudojo savigyna ir išsilaisvino. Ji Žai- 
bišku greičiu pagriebė aprūdijusias sodo žirkles ir įrėmė jas į 
buvusio vyro krūtinę. 

- Jei dar nors kartą išdrįsi pakelti prieš mane ranką, nu- 
galabysiu tave, aišku? 

Pietų Bruklino vidurinės mokyklos didelis rudų plytų 
pastatas stovėjo atsisukęs į Konoverio gatvę. Buvo pietų metas, 
bet matant, kiek daug aplink įstaigą įsikūrę maistu prekiaujan- 
čių furgonų, buvo galima numanyti, kad valgykla nėra itin po- 
puliari vieta. 

Sebastianas įtariai šnairuodamas priėjo prie vieno iš „gur- 
maniškų furgonų , pastaraisiais metais klajojančių po miestą ir 
maitinančių niujorkiečius. Kiekvienas krovininis automobilis 
turėjo savo patiekalą: dešrainiai su omaru, takos, kinų patie- 
kalai, avinžirnių kroketai... Dėl higienos pamišęs Sebastianas 
apskritai vengė tokių užkandžių, bet šiandien dar nieko burno- 
je neturėjo ir pilvas grojo maršus it pasiutęs. 

- Patarčiau nesirinkti Pietų Amerikos patiekalų, - per- 
spėjo Nikė. 

Jis tyčia nepaisė jos perspėjimo ir užsisakė porciją tradici- 
nio Peru patiekalo iš marinuotos žalios žuvies. 

- Kaip tas Tomas atrodo? - paklausė jis, o tuo tarpu pasi- 
girdęs skambutis pranešė, kad baigėsi pamoka, ir ant šaligatvio 
pasipylė mokinių srautas. 

- Parodysiu tau, - atsakė ji ir prisimerkė, kad nepražiūrė- 
tų paauglio. 

Sebastianas sumokėjo ir paragavo žuvies. Nurijo pirmą 
kąsnį. Aštrus marinatas taip degino ryklę, kad net susiraukė. 

- Įspėjau tave, - atsiduso Nikė. 

Norėdamas užgesinti ugnį gerklėje, susipylė pilną stikli- 
nę ryžių gėrimo, kurio jam pasiūlė pardavėjas. Augalinis rus- 
vas pienas buvo bjauraus vanilės skonio, nuo kurio jį apėmė 
šleikštulys. 

- Štai jis! - sušuko Nikė, rodydama į jaunuolį minioje. 

— Kuris? Spuoguotas ar plokščiu viršugalviu? 

— Leisk man kalbėti, gerai? 

— Pažiūrėsim... 

Aptempti džinsai, „Wayfarer“ akiniai, ankšta juoda striu- 
kė, nerūpestingumo įspūdis, kruopščiai sutaršyti plaukai, bal- 
ti prasegti marškiniai ir plonas liemuo: Tomas labai rūpinosi 
savo išvaizda. Kiekvieną rytą tikriausiai praleisdavo nemažai 
laiko vonioje, gludindamas ir tobulindamas pašėlusio rokerio 
įvaizdį. 

Nikė jį pasigavo prie krepšinio aikštelės. 

— Ei! Tomai! 

- Laba diena, ponia, - atsakė jis ir nubraukė ant veido 
krentančią nepaklusnią plaukų sruogą. 

— Neatsakei į mano žinutes. 

— Taip, buvau labai užsiėmęs. 

— Negavai jokių naujienų iš Džeremio? 

— Ne. Nemačiau jo nuo penktadienio. 

— Jokio laiško, skambučio ar žinutės? 

- Jokio. 
mažo niekšelio, nešiojančio gotiškus žiedus, perlamutrinį ro- 
žinį ir apyrankes, nei kalbėjimo tonas, nei išvaizda. Tačiau jis 
nuslėpė priešišką nusistatymą ir paklausė: 

- Gal numanai, kur jis galėtų būti? 

Tomas pasisuko į Nikę. 

— Kas čia toks? 

— Aš esu popiežius, bukagalvi. 

Paauglys truputį atsitraukė, bet tapo šiek tiek kalbesnis: 

- Pastaruoju metu retokai susitikdavome. Jis praleisdavo 
visas mūsų grupės repeticijas. 

— Kodėl? 

— Mieliau lošė pokerį. 

- Iš tiesų? - sunerimo Nikė. 

— Mano galva, jam reikėjo pinigų. Aš manau, kad jis net 
pardavė savo bosinę gitarą ir įdėjo skelbimą į „eBay“, kad iš- 
mainytų skaitmeninę kamerą. 

— Kam jam tie pinigai? - pasiteiravo Nikė. 

- Neįsivaizduoju. Na, man jau metas. 

Bet Sebastianas sugriebė berniuką už peties. 

— Dar palauk. Su kuo jis lošė pokerį? 

- Nežinau. Su vaikinais internete... 

— O gyvai? 

- Verčiau paklauskite Saimono, - vikriai išsisuko jis. 

- Saimonas išvykęs į kelionę. Puikiai žinai, - pabrėžė 
Nikė. 

Sebastianas jį nestipriai papurtė. 

— Turėtum labiau pasistengti. 

- Ei, jūs neturite teisės manęs liesti! Aš Žinau savo teises! 

Nikė pabandė nuraminti savo buvusį vyrą, bet Sebastianui 
trūko kantrybė. Šis pasipūtęs pienburnis pradėjo jį nervinti. 

— Su kuo Džeremis lošė pokerį? 

— Su keistokais tipais, lošėjais... 

— O tiksliau? 

- Su vaikinais, kurie lošdami iš grynųjų siekia lengvai 
gauti pinigų, - paaiškino Tomas. 

- Jie ieško mažiau patyrusių žaidėjų, kad juos apvogtų, taip? 

- Taip, - patvirtino paauglys. - Džeremis labai mėgo žais- 
ti su neišmanėliais ir juos apmauti. 

— Iš kokių sumų? 

— Na, nedidelių. Juk čia ne Las Vegasas. Tokie tipai lošia, 
kad apmokėtų savo sąskaitas ir grąžintų paskolas. 

Nikė ir Sebastianas neramiai susižvalgė. Ši istorija nieko 
gera nežadėjo: nelegalūs azartiniai lošimai, kuriuose dalyvauja 
nepilnamečiai, pabėgimas, galimos skolos... 

- Kur tokie lošimai vyksta? 

— Apskretusiuose Bušviko baruose. 

- Žinai adresus? 

— Ne. Manęs tokie dalykai nežavi. 

Sebastianas mielai būtų dar jį papurtęs, bet Nikė sulaikė: 
atrodo, šį kartą vaikinas sakė tiesą. 

— Tai aš jau lėksiu. Be to, jau ir taip per daug pasakiau! 

— Paskutinis dalykas, Tomai. Ar Džeremis turi merginą? 

- Žinoma! 

Nikė atrodė nustebusi. 

- Žinai jos vardą? 

— Tai uŽ jį vyresnė moteris. 

- Tikrai? 

— Našlė. 

Sebastianas suraukė antakius. 

— Tavęs klausė jos vardo. 

- Našlė masturbacija! - sušuko jis ir nuėjo garsiai besi- 
juokdamas. 

Nikė atsiduso. Sebastianas sugriebė paauglį už apykaklės 
ir prisitraukė prie savęs. 

— Man jau bloga nuo tavo pigių juokelių. Jis turi merginą, 
taip ar ne“ 

— Praėjusią savaitę prasitarė, kad internete susipažino su 
mergina. Jei neklystu, iš Brazilijos. Rodė man nuotraukas, tik- 
rai karšta, bet, mano galva, jis tik apsimetė. Džeremis niekaip 
nebūtų nukabinęs tokios pupytės. 

Sebastianas paleido Tomą iš savo gniaužtų. Jiems paaug- 
lys jau nieko nebepasakys. 

- Ar paskambinsi, jei sužinosi ką nors naujo? - paklausė 
Nikė. 

- Galite manimi pasitikėti, ponia, - patikino jis ir nuėjo. 

Sebastianas pasitrynė smilkinius. Tas geltonsnapis jį išse- 
kino. Jo balsas, kalbėsena, jo išvaizda. Viskas kėlė neigiamas 
emocijas. 

- Tas berniūkštis - visiškas plevėsa, - atsiduso jis. - Ma- 
nau, ateityje reikėtų griežčiau kontroliuoti, su kuo susitikinėja 
mūsų sūnus. 

— Norėdami tai padaryti, pirmiausia turime jį rasti, - su- 
murmėjo Nikė. 

Perėję gatvę, jie pasiekė seną Nikės motociklą su lopšiu — 
septintojo dešimtmečio laikus menantį antros serijos BMW. Ji 
padavė šalmą, kurį jis privalėjo užsidėti važiuodamas. 

— Ką darysime? 

Nikė atrodė susimąsčiusi. Džeremio pabėgimo prielaida 
beveik pasitvirtino. Jis pardavė savo gitarą ir įregistravo vaizdo 
kamerą aukcione, kad prasimanytų pinigų. Pabėgo, imdamasis 
visų priemonių, kad nebūtų surastas. Ir svarbiausia, kad jis tri- 
mis dienomis juos aplenkė. 

- Jis išvyko, nes bijojo, - konstatavo ji. - Labai bijojo. 

Sebastianas bejėgiškai skėstelėjo rankomis. 

- Bet ko jis bijojo? Ir kodėl nepasitikėjo mumis? 

- Tu nesi pats geriausias supratingumo pavyzdys. 

Jam kilo mintis: 

— O kaip Kamilė? Gal ji gavo žinių iš brolio? 

Nikės veidas nušvito. Reikia patikrinti. Nors dvyniai ma- 
tydavosi retai, susidarė įspūdis, kad pastaraisiais mėnesiais jie 
labiau suartėjo. 

- Gal pabandyk jai paskambinti? 

— Aš? - nustebo ji. 

— Manau, taip bus geriau. Vėliau paaiškinsiu... 

Kol Nikė rinko dukters numerį, Sebastianas paskambino į 
biurą. Džozefas, dirbtuvių viršininkas, paliko jam du praneši- 
mus iš eilės: jis prašė kuo greičiau jam paskambinti. 

- Turime didelių rūpesčių, Sebastianai. „Farasio“ žmonės 
kelis kartus bandė tau prisiskambinti ir skundėsi, kad neatsi- 
liepi į jų skambučius. 

— Kai kas sutrukdė. Iškilo nenumatytų problemų. 

— Paklausyk, jie buvo netikėtai užsukę į dirbtuves. Matė, 
kad tu nedirbi. Jie nori sulaukti tavo patvirtinimo iki pirmos 
valandos. Esi įsipareigojęs įvertinti instrumentą iki šio vakaro. 

— O jei nespėsiu? 

— Jei nespėsi, jie patikės ekspertizę Fiurstenbergui. 

Sebastianas atsiduso. Šį rytą jis atidarė vartus nesėkmėms 
ir nežino, kaip juos uždaryti. Kaip galima ramiau įvertino padė- 
tį. Karlo Bergoncio instrumento pardavimas duotų jam 150 000 
dolerių pelno. Ši suma jau įtraukta į biudžetą ir labai reikalin- 
ga, jei jis nori išlaikyti savo įmonę. Tačiau, be finansinės žalos, 
ši nesėkmė įgytų dar ir pavojingą simbolinę reikšmę. Styginių 
pasaulį sudarė nedidelė bendruomenė. Naujienos sklido žai- 
bišku greičiu. 

Šis pardavimas buvo prestižinis įvykis, ir Fiurstenbergas, 
pagrindinis jo konkurentas, greitai paskleistų žinią ir pakreip- 
tų įvykius sau palankia linkme. 

Sebastianas nieko naujo neišradinėjo. Jau daugiau nei dvi- 
dešimt metų jis bendradarbiavo su menininkais: kaprizingais, 
kenčiančiais, persmelktais abejonių. Genialiais, bet kartu ir 
nepastoviais kūrėjais. Susireikšminusiais muzikantais, kuriems 
teikia garbės darbas su garsiausiu styginių instrumentų spe- 
cialistu. O geriausias juk buvo jis! Per mažiau nei du dešimt- 
mečius „Larabėjus ir sūnus“ tapo garsiausia styginių instru- 
mentų įmone Jungtinėse Amerikos Valstijose. Jis buvo ne tik 
gabus, bet ir turėjo išskirtinės klausos dovaną ir nuoširdžiai 
įsiklausydavo į klientą, o tai jam leido pasiūlyti instrumentus, 
puikiai pritaikytus prie žmogaus charakterio ir judesių. Atlie- 
kant bandymus užrištomis akimis, jo smuikai nuolat nugalė- 
davo Stradivarijaus ir Gvarnerio instrumentus. Jo vardas pelnė 

visuotinį pripažinimą ir tapo tobulumo ženklu. Į jo dirbtuves 
atėję atlikėjai pirkdavo „Larabėjų . Įgijus reputaciją, klientais 
panoro tapti dešimtys žvaigždžių, valdančių smuiko karalystę. 
Įžymybės, kurias jis sugebėjo įtikinti, pamažu įrodęs, kad yra 
kompetentingiausias pasirūpinti jų instrumentu ar pagaminti 
naują. Tačiau ši padėtis buvo netvirta. Ji priklausė ne tik nuo 
objektyvaus meistriškumo, bet ir nuo mados vėjų, tinkamos 
pusiausvyros tarp informacijos perdavimo ir pataikaujančio, 
bet visada nepastovaus bendravimo be tarpininkų. Labiau nei 
kada nors anksčiau šiuo krizės laikotarpiu Fiurstenbergas ir 
kiti garsūs styginių instrumentų meistrai tykojo pasaloje, lauk- 
dami menkiausio klaidingo žingsnio. Todėl jis jokiu būdu ne- 
gali prarasti šios sutarties. Be jokių kalbų. 

- Paskambink jiems vietoj manęs, - paprašė Džozefo. 

— Jie nori kalbėti su tavim. 

- Pasakyk, kad susisieksiu su jais per keturiasdešimt pen- 
kias minutes. Tiek laiko man prireiks grįžti į biurą. Jie gaus 
ekspertizės rezultatus šį vakarą. 

Jis baigė pokalbį tuo pačiu metu kaip Nikė. 

— Kamilė neatsiliepia, - paaiškino ji. - Palikau pranešimą. 
Kodėl pats nenorėjai su ja pasikalbėti? 

Jis neatsakė į klausimą, tik pranešė: 

— Paklausyk, Nike, privalau grįžti į biurą. 

Ji įsistebeilijo į jį su nuostaba. 

— Grįžti į biurą? Tavo sūnus prapuolė, o tu važiuoji į darbą! 

— Mirštu iš nerimo, bet aš - ne policininkas. Turėtų būti 
vykdoma... 

- Paskambinsiu Santosui, - nutraukė ji. - Jis bent jau ži- 
nos, ko griebtis. 

Kaip tarė, taip ir padarė. Surinko savo vaikino numerį ir 
keliais žodžiais nupasakojo Džeremio dingimo istoriją. 

Sebastianas pažvelgė į ją be jokių emocijų. Ji siekė jį išpro- 
vokuoti, bet jai nepavyko. Ką jis turėtų daryti? Kokia kryptimi 

ieškoti? Jis nepajėgė priimti sprendimo, todėl jautėsi susikrim- 
tęs ir bejėgis. 

Šiuo metu policijos įsikišimas jį nuramintų. Be to, jie tik 
šiek tiek pasivėlino kreiptis į institucijas. 

Laukdamas pokalbio pabaigos, jis atsisėdo į beždžionės“ 
vietą, užsidėjo odinį šalmą, kuris tikrai buvo nestandartinis, ir 
nuleido didelius lakūno akinius. Jautėsi priblokštas ir apsunkęs 
nuo įvykių. Ką jis veikia šios keistos transporto priemonės lopšy- 
je su tais juokingais aksesuarais? Kokios pragariškos aplinkybės 
staiga sujaukė jo gyvenimą? Kodėl jis buvo priverstas susitikti su 
buvusia žmona? Kodėl jo sūnus krečia kvailystę po kvailystės? 
Kodėl penkiolikmetė duktė užsimanė miegoti su vaikinais? Ko- 
dėl visa jo profesinė karjera gali nueiti šuniui ant uodegos? 

Nikė baigė pokalbį ir priėjo prie jo. Apžergė motociklą, už- 
vedė variklį, padidino apsukas ir kaip vėjas nulėkė doko link. 
Vėjui pučiant į veidą, Sebastianas įtempęs sėdmenis ir sukandęs 
dantis sėdėjo įsikibęs į sėdynę. Jis pamiršo bute savo lietpaltį ir 
dabar tirtėjo su savo elegantišku, bet plonu kostiumu. Priešingai 
nei jo buvusioji, jis buvo namisėda. Neturėjo nuotykių ieškotojo 
dvasios ir labiau mėgo komfortišką „Jaguarą“ nei šitą kratytuvą. 
Atrodė, kad ji jaučia malonumą smarkiau spustelėdama akcele- 
ratorių kiekvieną kartą, kai kelyje pasitaikydavo duobių. 

Pagaliau jie privažiavo buvusį fabriką, kuriame buvo Ni- 
kės butas. 

- Einu su tavimi, pasiimsiu savo lietpaltį, - įspėjo jis ir 
išlipo iš lopšio. - Jame liko mano automobilio rakteliai. 

— Kaip sau nori, - atsakė Nikė nė nežvilgtelėdama į jį. - Aš 
palauksiu Santoso. 

Jis nusekė paskui ją iki laiptinės. Užlipusi laiptais, Nikė ati- 
darė metalines duris ir įėjusi į butą net aiktelėjo iš nuostabos. 


* Lenktynėse taip vadinama motociklo su lopšiu vieta keleiviui, atliekančiam akrobatinius triu- 
kus, kad išlaikytų motociklo pusiausvyrą. (Aut. past.) 

Sofa išdraskyta, baldai išvartyti, lentynos nusiaubtos. Pa- 
mačius svetainės būklę nekilo jokių abejonių: kol jų nebuvo, į 
butą kažkas įsibrovė. 
apversta aukštyn kojom. Nuo sienos nuplėštas televizorius, ant 
žemės mėtėsi paveikslai, stalčiai išversti, popieriai išsibarstę po 
visą kambarį. 

Ji drebėjo, sukrėsta to, kad kažkas išniekino jos privatų 
gyvenimą, nusiaubė interjerą. 

— Kas nors dingo? - paklausė Sebastianas 

- Sunku pasakyti. Bet tikrai ne nešiojamasis kompiuteris. 
Jis guli virtuvėje ant baro. 

„Keista.“ 

Ant vienos iš nedaugelio neapverstų lentynų jis pastebėjo 
gražią inkrustuotą dėžutę. 

- Jie vertingi, tiesa“ 

- Žinoma, juk tai mano papuošalai. 

Jis atidarė dangtelį. Tarp kitų papuošalų viduje gulėjo žie- 
dai ir apyrankės, kurias jis kadaise jai dovanojo. Neįkainojami 
„Tiffany“ kūriniai. 

— Koks kvailys turėtų būti vagis, jei nepačiuptų kompiute- 
rio ir prieš akis padėtos papuošalų dėžutės? 

- Ša! - nutildė ji ir pridėjo pirštą prie lūpų. 

Jis stabtelėjo nieko nesuprasdamas, paskui išgirdo braškė- 
jimą. Bute dar kažkas buvo! 

Rankos mostu ji liepė jam nesijudinti ir nusėlino prie me- 
talinių laiptų, vedančių aukštyn. Pirmos durys iš koridoriaus 
vedė į jos miegamąjį. 

Tuščia. 

Kitas kambarys - Džeremio. 

Per vėlu. 

Langas, žvelgiantis į kiemą, buvo subyrėjęs į šukes. Nikė 
pasilenkusi dar spėjo išvysti stambų siluetą, sprunkantį avari- 
nėmis kopėčiomis. Ji apžergė langą, ketindama jį vytis. 

— Nereikia, - atkalbėjo ją Sebastianas, sulaikęs už ran- 
kos. - Tikriausiai jis ginkluotas. 

Ji pasidavė ir apėjo visus kambarius. Vienas ar keli įsilau- 
žėliai buvo pradėję naršyti namus nuo viršaus iki apačios. Pasi- 
baisėjusi ant žemės išbarstytais daiktais, ji tegalėjo konstatuoti: 

- Jie čia atėjo ne vogti, ieškojo kažko konkretaus. 
mo žvilgsnio atrodė, kad niekas nedingo. Nieko negalvodamas 
ištiesino šiek tiek pakrypusius kompiuterių procesorius. Jo 
giliai slypinti netvarkos baimė, maniakiškas tvarkos poreikis 
turėjo kažką liguisto, beveik paranojiško. Jis pastatė parvers- 
tą dviratį, pataisė pavojingai pasvirusią lentyną ir surinko ant 
parketo išsibarsčiusias kortas. 

Dėdamas kortų malką į aliumininį pokerio lagaminėlį 
staiga nustėro iš nuostabos. Keraminiai žetonai buvo sujung- 
ti tarpusavyje ir kiekvienoje eilėje matyti tuščiavidurė apvali 
anga. Jis patikrino vidų: į ertmes sukišti plastikiniai maišeliai. 
Ištraukė vieną paketėlį. Jis buvo pilnas baltų miltelių. 

„Ne, negali būti...“ 

Supanikavęs apvertė dvi žetonų eiles ir paskleidė ant lovos 
dešimt permatomų pakuočių. 

„Kokainas!“ 

Jis negalėjo tuo patikėti. 

- Po šimts, - tarė į kambarį įėjusi Nikė. 

Abu nustebę susižvalgė. 

— Štai ko ieškojo įsibrovėliai. Čia mažiausiai kilogramas! 

Bet Sebastianas vis dar negalėjo tuo patikėti. 

— Per daug, kad būtų tiesa. Galbūt tai... inscenizacija ar 
pokštas. 

Nikė papurtė galvą ir veido mimika išreiškė abejonę. Ji 
šiek tiek prapjovė vieną iš maišelių ir paragavo miltelių. Kartus 
ir aštrus skonis nutirpdė liežuvį. 

— Tai kokainas, Sebastianai. Jokių abejonių. 

-— Bet kaip... 

Sakinio neleido pabaigti linksma varpelių melodija. Kaž- 
kas skambino į duris. 

- Santosas! - sušuko ji. 

Jie atrodė apstulbę ir sutrikę. Pirmą kartą po daugelio 
metų abu pajuto, kad juos jungia tvirtas ryšys: noras apsaugo- 
ti sūnų. Jų širdys plakė išvien. Abu vienodai virpėjo, vienodai 
prakaitavo, abiem vienodai svaigo galva. 

Varpeliai suskambo antrą kartą. Faras nekantravo. 

Reikėjo veikti nedelsiant. Reikėjo priimti sprendimą, ir 
kuo greičiau. Džeremiui grėsė dideli nemalonumai. Atrodė sa- 
vižudiška slėpti radinį nuo policijos, bet prisipažinti, kad jų sū- 
nus savo kambaryje paslėpė kilogramą kokaino, reiškė jį ilgam 
pasiųsti į kalėjimą. Užtrenkti duris jo mokslams ir ateičiai. Už- 
daryti vartus į gyvenimą. Pasmerkti jį pataisos namų pragarui. 

— Reikia... - prakalbo jis. 

— „atsikratyti tuo šlamštu, - užbaigė mintį ji. 

Vieningumas - paskutinė apsauga nuo pavojaus. 

Pasikliaudamas jos supratingumu, Sebastianas čiupo kelis 
kokso maišelius, ketindamas juos išpilti į klozetą vonios kam- 
baryje. Nikė, jam pagelbėdama, sumetė likusius „prekės“ mai- 
šelius. 

Durų skambutis pasigirdo trečią kartą. 

- Atidaryk jam duris! Netrukus ir aš ateisiu! 

Ji linktelėjo. Kol ji lipo laiptais žemyn į svetainę, jis pirmą 
kartą nuleido vandenį. Vanduo sunkiai grūmėsi su kokainu. 
Užuot nugrimzdę į vamzdynų gelmes, maišeliai užkimšo ka- 
nalizaciją. Sebastianas dar kartą nuleido vandenį, ir šį kartą 
nesėkmingai. 

Visiškai supanikavęs, jis žvelgė, kaip nubalintas vanduo 
nenumaldomai kyla virš klozeto angos ir tuoj išsilies per viršų. 

- Ilgai užtrukai! - priekaištavo Santosas. - Buvau bepra- 
dedąs nerimauti. 

- Negirdėjau skambučio, - sumelavo Nikė. 

Ji pasitraukė, leisdama jam praeiti, bet jis staiga sustojo, 
pamatęs nusiaubtą butą. 

- Kas čia atsitiko? Į svetainę įsiveržė viesulas? 

Gana netikėtai užklupta, ji nežinojo, ką atsakyti. Juto, 
kaip daužosi širdis, o jos kaktą išmušė prakaito lašeliai. 

- Aš... aš šiek tiek tvarkiausi, štai ir viskas. 

- Laikai mane kvailiu? Klausiu rimtai, Nike. 

Žemė slydo jai iš po kojų. Butas atrodo taip, kad jai nie- 
kaip nepavyks jo įtikinti. 

— Gal paaiškinsi? - ragino jis. 

Ją išgelbėjo nuo laiptų pasigirdęs tvirtas Sebastiano balsas: 

— Mudu susiginčijome, taip kartais atsitinka, tiesa? 

Apstulbęs Santosas pasisuko pasižiūrėti į naują pokalbio 
dalyvį. Sebastianas, įsijautęs į pavydaus buvusio vyro vaidme- 
nį, nutaisė agresyvų veidą. 

- Jūs tai vadinate ginču? - nesuprato faras, rodydamas į 
apverstą kambarį. 

Sutrikusi Nikė juos abu vienas kitam pristatė. 

Vyrai pasisveikino linktelėdami galvas. Sebastianas pasi- 
stengė nuslėpti nuostabą, bet iš tiesų jam pasirodė netikėta San- 
toso išvaizda. Jis buvo visa galva už jį aukštesnis. Metisas, gerai 
sudėtas, švelnių veido bruožų, jis nė kiek nepanėšėjo į šiurkštų ir 


žiaurų policininką. Dailiai pasiūtas kostiumas, tikriausiai kaina- 
vęs pusę jo mėnesinio uždarbio, sušukuoti plaukai, nepriekaiš- 
tingai nuskusta barzda atrodė tvarkingai ir įkvėpė pasitikėjimo. 

— Nebegalime delsti nė sekundės, - pareiškė jis, žiūrėda- 
mas į abu tėvus. - Nenoriu jūsų jaudinti, bet trys dienos be 
jokių žinių apie berniuką jau yra daug. 

Jis atsisagstė švarką ir dėstė toliau pamokančiu tonu: 

— Dingimo atvejais rūpinasi vietinės institucijos, nebent 
tyrimas išsiplečia už valstijos ribų arba dingsta nepilnametis. 
Tokiu atveju įsikiša FTB tarpininkaujant CARD, Child Ab- 
duction Rapid Deployment' . Turiu ten pažįstamą. Paskambinau 
jam ir pranešiau apie Džeremio dingimą. Jis mūsų laukia jų 
būstinėje Midtaune, „MetLife“ dangoraižyje. 

— Gerai, važiuosime paskui tave, - nusprendė Nikė. 

— Važiuosiu savo automobiliu, - nusiraminęs tarė Sebas- 
tianas. 

— Nekvailiokit, turiu tarnybinį automobilį, švyturėliai pa- 
dės išvengti transporto grūsčių. 

Sebastianas akies krašteliu žvilgtelėjo į Nikę. 

— Mudu susirasime tave vietoje, Lorensai. 

— Puiki mintis! - ironizavo jis. - Prarasime dar daugiau 
laiko! 

Supratęs, kad nepavyks pakeisti jų nuomonės, nuėjo išė- 
jimo link. 

- Galų gale, tai jūsų vaikas! - pasakė jis ir trinktelėjo du- 
rimis. 

Policininkui išėjus įtampa ir sutrikimas nesumažėjo. Likę 
vieni, Nikė ir Sebastianas atsidūrė akistatoje su savo abejonė- 
mis. Juos paralyžiavo baimė priimti netinkamą sprendimą, to- 
dėl sunkiai sekėsi analizuoti gautą informaciją: Džeremio pa- 
bėgimas, jo potraukis prie pokerio, aptikti narkotikai... 


* Greitos pagrobtų nepilnamečių paieškos įstaiga. (Vert. past.) 

Abu nevalingai pasuko į sūnaus kambarį. Iškilus netikė- 
tam pavojui, Sebastianui pavyko atkimšti klozetą šluotos kotu. 
Nors dabar narkotikų pėdsakai buvo sunaikinti, tai dar nereiš- 
kė, kad blogas sapnas baigėsi. 

Ieškodamas bent menkiausios nuorodos, jis atidžiau ap- 
no, jokio ypatingo užrašo nei ant kortų, nei ant keraminių že- 
tonų. Dėžutės vidus buvo išklotas minkštu korėtu pamušalu ir 
papuoštas kišenėle. Įkišo į ją ranką. Nieko... išskyrus kartoni- 
nį padėkliuką. Vienoje jo pusėje puikavosi populiaraus alaus 
reklama, kitoje - išlenkta banga, stilizuotas tekančio gėrimo 
ženklas. 


Baras „Bumerangas“ 
Frederiko gatvė 17, Bušvikas 
Savininkas: Dreikas Dekeris 


Jis padavė padėkliuką Nikei. 

- Žinai šitą vietą? 

Ji papurtė galvą. Sebastianas buvo atkaklus. 

- Jis, be abejo, čia žaisdavo pokerį, tiesa? 

Jis bandė pagauti jos žvilgsnį, bet ji nusisuko. 

Nikė buvo labai išblyškusi, drebėjo, blizgančiomis akimis 
žvelgė į tuštumą, lyg jai viskas būtų išslydę iš rankų. 

— Nike! - pašaukė jis. 

Staiga ji puolė iš kambario. Sebastianas pasivijo ją ant 
laiptų ir nusekė iš paskos į vonios kambarį, kur ji išgėrė rami- 
namųjų tabletę. Jis tvirtai suėmė ją už pečių. 

— Pasistenk susitvardyti. 

Ir pabandė ramiu balsu išdėstyti jai savo planą: 

- Štai ką mes darysime. Tu nukabinsi savo motociklo lop- 
šį ir nuvažiuosi į Manhataną. Kaip galima greičiau. Turi paimti 
Kamilę prie mokyklos durų. 

— Pamokos baigiasi antrą valandą. Jei išvyksi dabar, būsi 
ten pačiu laiku. Tai įmanoma tik važiuojant dviem ratais. 

— Kodėl dėl jos nerimauji? 

— Klausyk, aš nežinau, iš kur Džeremio kambaryje atsira- 
do koksas, bet tipai, kuriems jis priklauso, nori jį atsiimti, tai 
akivaizdu. 

- Jie žino, kas mes esame. 

— Taip, jie žino tavo ir, be jokios abejonės, mano adresą. 
Vadinasi, mums visiems gresia pavojus: tau, man, Džeremiui ir 
Kamilei. Gal aš ir perdedu, bet geriau nerizikuokime. 

Paradoksalu, tačiau atrodė, kad nauja grėsmė jai suteikė 
žvalumo. 

— Kur ją nuvežti? 

- Į traukinių stotį. Įsodink ją į traukinį, važiuojantį į Rytų 
Hamptoną pas... 

— „„tavo motiną, - spėjo ji. 

— Ten ji bus saugi. 

Šv. Jono Krikštytojo mokyklos pastatas buvo panašus į 
graikų šventyklą. 

Visiškai simetrišką pilko marmuro fasadą puošė trikam- 
piai frontonai ir dailiai iškaltos dorėninės kolonos. 

Scientia potestas est: akmenyje išraižytas mokyklos devi- 
zas išdidžiai puikavosi abipus monumentalių laiptų, teikian- 
čių licėjui šventovės išvaizdą. Šaltą mūrą sušvelnino čiulbantys 
paukščiai ir pro oranžinius lapus besiskverbiantys saulės spin- 
duliai. Aristokratiška vieta alsavo ramybe, kultūra ir žiniomis. 
Sunku patikėti, kad visa tai buvo pačioje Manhatano širdyje, 
vos už kelių pastatų nuo triukšmingų ir populiarių Taimso 
skvero atrakcionų. 

Tačiau po kelių akimirkų vienuoliška ramybė buvo sutrik- 
dyta. Laiptais nulipo pirmoji mokinė. Paskui vienas po kito ant 
šaligatvio pasipylė būreliai merginų. 

Skambėjo juokas ir šūksniai. Nepaisant uniformų ir Klo- 
dinos stiliaus apykaklių, kalbos sukosi laisvesnėmis temomis: 
apie vaikinus, draugystes, pirkinius, dietas, „Twitter“ svetainę 
ir feisbuką. Nikė sėdėjo atsirėmusi į motociklo sėdynę ir pri- 
merkusi akis moteriškoje minioje ieškojo Kamilės silueto. Jos 
ausis pasiekė pokalbių nuotrupos. Trumpi komentarai kartos, 
kuriai ji nebepriklausė. „Pamečiau galvą dėl Stiveno!“, „Aš 
rimtai įsikliopinau!“, „Kaip parinosi sociologijos profė, „Mane 
užkniso!“, „Dėl manęs varvino seilę!... 


* Mokslas yra jėga. (Lot.) 

Pagaliau ji su palengvėjimu atsikvėpė, pamačiusi savo 
dukrą. 

- Mama, ką čia veiki? - paklausė Kamilė, išpūtusi akis. — 
Mačiau, kad palikai man žinutę. 

- Neturiu laiko viską paaiškinti, brangioji. Ar pastarosio- 
mis dienomis bendravai su Džeremiu? 

— Ne, - patikino ji. 

Nikė jai papasakojo apie Džeremio dingimą, bet, nenorė- 
dama išgąsdinti, nutylėjo ir apie įsibrovimą į jų namus, ir apie 
rastus narkotikus. 

- Kol baigsis visa ši istorija, tėtis norėtų, kad tu kelias die- 
nas praleistum pas senelę. 

— Negaliu! Šią savaitę rašom daugybę kontrolinių! Be to, 
susitariau susitikti su draugėmis. 

Nikė stengėsi ją įtikinti. 

- Paklausyk, Kamile. Nebūčiau atvažiavusi čia, jei nema- 
nyčiau, kad tau gresia pavojus. 

— Koks dar pavojus? Brolis pabėgo, na ir kas? Ne pirmas 
kartas. 

Nikė atsiduso žvelgdama į laikrodį. Iki traukinio į Rytų 
Hamptoną išvykimo liko mažiau kaip pusvalandis, kitas bus 
tik pusę šešių. 

— Užsidėk! - paliepė dukrai duodama šalmą. 

— Bet... 

- Jokių „bet“. Aš - tavo motina. Jei liepiu ką nors daryti, 
tu darai, ir taškas! Be jokių ginčų. 

- Visai kaip tėtis! - pasiskundė Kamilė ir atsisėdo ant už- 
pakalinės motociklo sėdynės. 

— Ir prašau manęs neįžeidinėti. 

Nikė apžergė savo transporto priemonę ir paliko Aukš- 
tutinį Ist Saidą. Ji nuvažiavo Leksingtono aveniu, panirdama į 
stiklo ir betono tarpeklius, ir, sutelkusi dėmesį į kelią, lėkė kaip 
galima greičiau. 

„Kad tik nesukelčiau avarijos. Tik ne dabar...“ 

Dėl skyrybų jos santykiai su Kamile nebuvo artimi. Ji ją 
mylėjo iš visos širdies, bet neturėjo galimybės užmegzti su ja 
tikro ryšio. Kaltos buvo absurdiškos skyrybų sąlygos, kurias jai 
primetė Sebastianas. Taip pat viena slapta kliūtis. Sąžiningu- 
mas iš tiesų ją vertė pripažinti, kad susidūrusi akis į akį su duk- 
ra ji jausdavo nevisavertiškumo kompleksą. Kamilė buvo pui- 
kiai išsilavinusi mergina. Būdama labai jauna, ji prarijo šimtus 
knygų, matė daugelį geriausių filmų. Šioje srityje Sebastianas ją 
puikiai išauklėjo. Jo dėka ji augo privilegijuotoje aplinkoje. Jis 
ją vesdavosi į teatrą, koncertus, parodas... 

Kamilė buvo gera mergaitė, kukloka, bet nenuolaidi, ta- 
čiau Nikė, kalbėdama su ja, dažnai jausdavo savo išsilavinimo 
spragas. Atsilikusi motina. Žemesnio intelekto. Kiekvieną kar- 
tą apie tai pagalvojus jos akyse susitvenkdavo ašaros, tačiau ji 
stengėsi laikytis atokiau nuo sielvarto. 

Ji visu greičiu pralėkė pro Centrinę stotį, žvilgtelėjo į už- 
pakalinio vaizdo veidrodėlį, išvažiavo iš savo eismo juostos ir 
aplenkė gaisrinę mašiną. 

Posūkis, greitis, avarijos pavojus. Ji mėgo šį miestą taip 
pat, kaip ir jo nekentė. Žmonių tankumas ir nuolatinis judėji- 
mas ją smaugė ir dusino. 

Mažytis motociklas skriejo įsispraudęs tarp vertikalių sie- 
nų ir geometrinių linijų. Kaukiančios sirenos, oro užterštumas, 
nervingi taksistai, šurmulys. 

Nikė sumažino greitį, plačiu kampu pasuko į 39-ąją gatvę, 
paskui įsiliejo į automobilių srautą Mados aveniu. Prieš akis 
lėkė vaizdai: susibūrusi minia, įtrūkęs asfaltas, aplamdyti seni 
dešrainių pardavėjų furgonai, metaliniai pastatų atšvaitai, ant 
didelių plakatų pavaizduotos lieknų kojų poros. 

Prasibrovus į Pensilvanijos aikštę pavyko įkišti savo mo- 
tociklą tarp dviejų automobilių. 

Niujorkas buvo tikras pragaras dviratėms transporto 
priemonėms: nelygūs keliai ir niekur nėra joms pastatyti skir- 
tų vietų. 

— Atvažiavom, visi išlipa! 

Kamilė stryktelėjo ant šaligatvio ir padėjo prirakinti 
BMW. 

14 valandų 24 minutės. 

Traukinys išvyksta po dešimties minučių. 

— Paskubėk, mieloji. 

Jos perėjo gatvę pro lekiančius automobilius ir nuskubėjo 
į nedailų pastatą, kuriame buvo įsikūrusi Pensilvanijos stotis. 

Jei tikėtume hole iškabintomis senomis fotografijomis, jud- 
riausia Jungtinėse Amerikos Valstijose traukinių stotis kadaise 
buvo įspūdingo dydžio, dekoruota rausvo granito kolonomis. 
Stikliniu stogu dengta laukiamoji salė savo dydžiu priminė 
katedrą su chimeromis, vitražais ir marmurinėmis statulomis. 
Bet šis aukso amžius jau seniai baigėsi. Spaudžiant rangovams 
ir pramogų industrijai, septintojo dešimtmečio pradžioje pa- 
statas buvo nugriautas ir jo vietoje išdygo bedvasis biurų, vieš- 
bučių ir salių kompleksas. 

Nikė ir Kamilė alkūnėmis prasiskynė kelią iki bilietų kasos. 

— Prašau vieną bilietą į Rytų Hamptoną. 

Budą primenanti darbuotoja ilgai užtruko, kol išspausdi- 
no bilietą. Stotis šurmuliavo. Iš šio nervų mazgo Vašingtoną su 
Bostonu jungiančiame koridoriuje, tarpinės Pensilvanijos sto- 
ties, taip pat važiavo traukiniai į Naująjį Džersį ir Long Ailandą. 

— Dvidešimt keturi doleriai. Traukinys išvyksta po šešių 
minučių. 

Nikė susirinko grąžą, paėmė Kamilę už rankos ir nusivedė 
ją į požeminį tunelį, kur buvo nutiesti geležinkelio bėgiai. 

Žmonės stumdėsi ant laiptų. Netvarka dusino. Kažkur 
verkė vaikai. Visi brovėsi susidauždami pečiais. Trankydami 
lagaminais į kelius. Tvoskė prakaitu. 

— Dvyliktas peronas, eime čia! 

Nikė tempė dukrą už rankos. Jos bėgte užbėgo aukštyn iki 
reikiamo traukinio. 

„Traukinys išvyksta po trijų minučių, - pranešė kontro- 
lierius. 

- Sutarkim, kad paskambinsi mums, kai tik nuvyksi, gerai? 

Kamilė linktelėjo galvą. 

Pasilenkusi pabučiuoti dukros, Nikė pastebėjo jos sumi- 
šimą. 

— Kažką nuo manęs slepi, ar ne? 

Jausdama apmaudžią kaltę ir norėdama atsikratyti sle- 
giančios naštos, Kamilė galiausiai prisipažino: 

- Tai dėl Džeremio. Jis man liepė pažadėti, kad nieko tau 
nesakysiu, bet... 

— Tu neseniai jį matei? 

- Taip. Jis laukė manęs šeštadienį, vidurdienį, prie teniso 
aikštyno, kol man baigsis treniruotė. 

„Šeštadienį, prieš tris dienas...“ 

- Atrodė labai susirūpinęs, - toliau kalbėjo Kamilė. - Ir 
labai skubėjo. Akivaizdu, kad jis turėjo nemalonumų. 

— Ar paaiškino kokių? 

- Jis tik pasakė, kad jam reikia pinigų. 

— Ir tu davei? 

- Su savimi daug neturėjau, todėl jis mane palydėjo į namus. 

— Tėvo nebuvo? 

- Ne, jis pietavo restorane su Natalija. 

Traukinio durys užsidarinėjo. Paskutiniai keleiviai bėgo, 
bandydami spėti į vagonus. Motinos raginama Kamilė dar pa- 
sakė: 

- Daviau Džeremiui du šimtus dolerių, kuriuos turėjau 
savo kambaryje, bet jam buvo per maža, jis norėjo atidaryti 
tėčio seifą. 

— Žinai kodą? 

— Jis labai paprastas: tai mūsų gimimo datos! 

Garso signalas pranešė, kad traukinys išvyksta. 

- Viduje gulėjo penki tūkstančiai grynaisiais, - tarė mer- 
gina ir įšoko į vagoną. - Džeremis pažadėjo juos grąžinti, kol 
tėtis nebus spėjęs pastebėti. 

Išblyškęs perone likusios Nikės veidas sukėlė Kamilei ne- 
rimą. 

—- Mama, ar manai, kad jam kas nors atsitiko? 

Vos tik nuskambėjo klausimas, traukinio durys užsivėrė. 

Lauke apsiniaukė. Netikėtai. 

Per kelias minutes dangus aptemo, tarsi kas jį būtų nu- 
spalvinęs juodu grafitu, horizonte tvenkėsi grėsmingi debesys. 

Brukliną ir Kvinsą jungiančiame kelyje susigrūdę riedėjo 
automobiliai. Važiuodamas Santoso nurodytu adresu, Sebastia- 
nas mintyse nubrėžė skiriamąją liniją tarp to, ką jis atskleis FTB, 
ir to, ką vertėtų nutylėti. Buvo sunku pasirinkti. Nuo to laiko, 
kai vėl sėdo į savo automobilį, jis veltui stengėsi atkurti dėlionę, 
kurioje trūko dar labai daug dalių. Tarsi veriantis skausmas jį 
kankino dilema: kodėl Džeremis savo kambaryje slėpė kilogra- 
mą kokaino? Į šį klausimą galimas tik vienas atsakymas: nes 
jis jį pavogė. Tikriausiai iš „Bumerango“ baro savininko. Paskui 
pats išsigando savo poelgio, puolė į paniką ir greičiausiai pabė- 
go, norėdamas pasislėpti nuo narkotikų prekeivio. 

Bet kaip jis galėjo įsivelti į šį košmarą? Jo sūnus buvo ne- 
kvailas. Pastarieji jo susikirtimai su įstatymu tebuvo smulki 
vagystė ir nepavojingas chuliganizmas. Nieko panašaus į rimtą 
nusikaltimą. 

Staiga eismas tapo intensyvesnis. Greitkelis pranyko ilga- 
me tunelyje ir išniro prie Rytų upės krantinių gale. 

Sebastiano kišenėje suvibravo telefonas. Skambino Džo- 
zefas. 

— Labai apgailestauju, - paaiškino vyriausiasis meistras, - 
bet mes praradome kontraktą. Bergoncio smuikas patikėtas 
Fiurstenbergui. 

Sebastianas naujieną išklausė nė nemirktelėdamas. Šiuo 
metu jam tai visai nerūpėjo. Pasinaudojęs proga staiga Džozefo 
paklausė: 

— Gal numanai, kiek kainuoja kilogramas kokaino? 

— Kaip suprasti? Gal juokauji? Kas tau atsitiko? 

- Ilga istorija. Kada nors papasakosiu. Tai kiek? 

- Tikrai nežinau, - prisipažino Džozefas. - Verčiau pa- 
klaustum apie dvidešimties metų amžiaus „Single Malt... 

— Neturiu laiko juokauti, Džozefai. 

- Supratau... Kaina priklauso nuo kokybės, kilmės šalies... 

— Tą ir pats žinau. Gal galėtum paieškoti internete? 

— Palauk, tuoj atsidarysiu „Google“. Štai, jau. Ką turėčiau 
įrašyti? 

- Pats pasuk galvą, tik greičiau. 

Prispaudęs telefoną prie ausies, Sebastianas privažiavo 
remontuojamo kelio zoną. Darbuotojas, reguliuojantis auto- 
mobilių srautą, rankos gestu nurodė jam važiuoti aplinkkeliu. 
Staigus posūkis jį nukreipė į pietus, kur išvažiavimą iš greitke- 
lio užtvėrė dar viena automobilių grūstis. 

— Radau straipsnį, kuris tau galėtų padėti, - po kelių aki- 
mirkų prakalbo Džozefas. - Klausykis: „Vašingtono Aukštumų 
stovėjimo aikštelėje buvo konfiskuota devyniasdešimt kilogra- 
mų kokaino, kurių vertė siekia apie 5,2 milijono dolerių.“ 

Sebastianas pasinaudojo paprasta taisykle: 

- Jei devyniasdešimti kilogramų verti 5,2 milijono, vienas 
kilogramas vertas... 

— „beveik šešiasdešimties tūkstančių dolerių, - pabaigė 
sakinį Džozefas. - Dabar gali paaiš... 

- Vėliau, Džozefai. Turiu nutraukti pokalbį. Dėkui. 

Sebastiano akyse blykstelėjo viltis. Jis turėjo planą. Suma 
buvo nemaža, bet ir ne tokia didelė. Šiaip ar taip, jis galėjo ją 
greitai gauti grynaisiais. Štai kaip viskas vyktų: jis nuvažiuotų į 
„Bumerango“ barą ir pasiūlytų Dreikui Dekeriui sandorį, „ku- 

rio jis negalėtų atsisakyti : jis jam grąžins visus pinigus, kiek 
verti narkotikai, ir pridės dar keturiasdešimt tūkstančių, kad 
kompensuotų už nepatogumus, jei šis visam laikui pamirš Dže- 
remį. 

„Pinigai yra vienintelė galia, kuriai visi paklūsta“, - dažnai 
sakydavo jo šeima. Šią citatą senelis aptiko vienoje knygoje, 
kartodavo ją tarsi savotišką mantrą ir pavertė giminės devizu, 
kuris jau kelis dešimtmečius vedė per gyvenimą Larabėjus. Ilgą 
laiką Sebastianas kratėsi tokio mąstymo būdo, bet šiandien 
prie jo sugrįžo. Dabar jis visiškai pasitikėjo ateitimi. Viskas su- 
sitvarkys. Jis sumokės narkotikų platintojui, kad apsaugotų šei- 
mą nuo pavojaus. Kai grėsmės nebeliks, suras sūnų, pasirūpins 
jo išsilavinimu ir padarys galą blogoms pažintims. Dar nevėlu. 
Galiausiai, šis įvykis gali išeiti į naudą. 

Štai ir viskas. Sprendimas priimtas. Nebegalima gaišti nė 
minutės. 

Jis priartėjo prie kelių lygių greitkelių sankryžos, kurioje 
buvo nusileidimas ant Manhatano tilto, tačiau, užuot ant jo už- 
važiavęs, apsisukęs grįžo atgal į Brukliną. 

Ir nuriedėjo „Bumerango' link. 

— Varyk iš čia, subingalvi! 

Važiuodamas pro būrelį benamių, besirausiančių „Piz- 
za Hut" šiukšliadėžėse Frederiko gatvėje, Sebastianas girdėjo 
įžeidinėjimus. Čiulpdami popieriniame maiše paslėptą alaus 
skardinę, jie žymėjo savo teritoriją, plūsdami praeivius ir vai- 
ruotojus, kurie tik atidžiau į juos pažvelgdavo. 

- Žiurkiasnukis! 

Į priekinį stiklą tėkštelėjo pilnas plastikinis puodelis. Se- 
bastianas uždarė savo langą ir įjungė valytuvus. 

„Nuostabu...“ 

Jis pirmą kartą įkėlė koją į šią miesto dalį. Ir, be abejo, 
vylėsi, kad paskutinį. 

Oras buvo pritvinkęs riebių Puerto Riko virtuvės kvapų. 
Pro langus sklido Karibų šalių ritmai. Namų verandas puošė 
Dominikos vėliavos. Jau seniai niekas neneigė, kad Bušvikas 
tapo lotynų amerikiečių teritorija. Išsiplėtęs kvartalas driekėsi 
per kelias dešimtis namų ir pasižymėjo šiurkštumu. Bohemiš- 
kų buržua kolonijos, kurios apsupo Viljamsbergą, šios zonos 
dar nepasiekė. Čia neišvysi jaunų turčių, madingų menininkų 
ar ekologiškų restoranų, tik virtinę sandėlių, namų skardiniais 
stogais, plytinių daugiabučių, grafičiais apipieštų sienų ir pikt- 
žolėmis apžėlusių dykviečių. 

Aveniu buvo platus ir ištuštėjęs. Sebastianas surado „Bu- 
merangą , bet savo „Jaguarą“ pastatė tolėliau, lygiagrečioje gat- 
velėje. Jis užrakino automobilį ir grįžo į Frederiko gatvę, o tuo 

metu iš dangaus pasipylė pirmieji lietaus lašai, todėl Bušvikas 
atrodė pilkas ir liūdnas. 

„Bumerangas“ nepasižymėjo jaukumu ir ištaigingumu. 
Tai buvo niūri ir apskretusi priemiesčio vieta, kurioje prekiau- 
jama pigiausiu viskiu ir sumuštiniais su netikru zuikiu už du 
dolerius. Ant metalinių žaliuzių kabanti lentelė skelbė, kad ba- 
ras duris atveria tik penktą valandą vakaro. Vis dėlto žaliuzės 
buvo per tris ketvirčius pakeltos ir durys į pastatą pasiekiamos. 
Sebastianas pabeldė į tamsintą stiklą, lietui vis stiprėjant. 

Niekas neatsakė. 

Įsidrąsinęs jis visiškai pakėlė žaliuzes ir pabandė atidaryti 
duris. 

Šios buvo atrakintos. 

Merkiamas liūties dar kurį laiką dvejojo. Patalpa atrodė 
nejauki ir skendėjo tamsoje. Galiausiai nusprendė įeiti ir pasi- 
rūpino uždaryti duris, kad jo nepastebėtų koks praeivis. 

- Ar yra kas nors? - paklausė, atsargiai žengdamas į priekį. 

Paėjęs vos kelis žingsnius susiėmė ranka už burnos. Nosį 
rietė nuo bjauraus tvaiko, ir jį apėmė šleikštulys. Stiprus, nenu- 
maldomas geležies dvokas... 

Kraujo kvapas. 

Jis norėjo sprukti atgal, bet nugalėjo savo baimę. Prisišlie- 
jo prie sienos ir apgraibomis susirado jungiklį. 

Kambarį užliejus niūriai šviesai, sustingo iš siaubo. Ba- 
ras atrodė tarsi nudažytas krauju. Ant grindų telkšojo juodos 
klampios balos. Plytinės sienos aptaškytos ryškiai raudonomis 
dėmėmis. Sutepta medinė sienų apdaila. Raudonos žymės vedė 
už prekystalio, iki lentynų, kuriose stovėjo daugybė butelių. 

Tikros skerdynės. 

Kambario gale kraujo klane gulėjo vyras. 

„Dreikas Dekeris?“ 

Sebastiano širdis krūtinėje daužėsi it pašėlusi. Nepaisyda- 
mas panikos ir pasibjaurėjimo, priėjo arčiau lavono. Didžiulis 

sužalotas kūnas tįsojo ant nugaros, skęsdamas savo kraujo ba- 
loje. Biliardo stalas, ant kurio gulėjo numirėlis, priminė alto- 
rių, liturginį stalą su paslaptinga auka. Mirusysis buvo plikas 
ir ūsuotas milžinas, greičiausiai svėręs per šimtą kilogramų. 
Pilvota ir plaukuota išvaizda priminė kai kuriuos „Meškiukų, 
gėjų bendruomenės atšakos, demonstruojančios vyriškumą, 
narius. Chaki spalvos lininės kelnės buvo permirkusios juodu 
krauju. Iš po languotų marškinių, plačiai atlapotų per krūtinę 
ir pilvą, kyšojo viduriai. Susimaišę žarnos, kepenys, skrandis 
sudarė lipnią ir gleivėtą košę. 

Sebastianas nebeišlaikė. Rankomis įsirėmęs į kelius išvė- 
mė aitrią gelsvą tulžį, pakilusią iš tuščio skrandžio. Tokia poza 
išbuvo kelias sekundes. Jis buvo permirkęs nuo prakaito, vei- 
das degė. Akyse aptemo. 

Jis šiaip ne taip įveikė pasidygėjimą. Iš viršutinės marš- 
kinių kišenės matėsi išlindusi piniginė. Sebastianas ištraukė 
odinį dėklą ir patikrino vairuotojo pažymėjimą: šis priklausė 
Dreikui Dekeriui. 

Bebandant įdėti piniginę atgal, per Dreiko kūną perėjo 
traukuliai. 

Sebastianas pašoko. Jo smilkiniuose tvinksėjo. 

Paskutinės pomirtinės konvulsijos? 

Jis pasilenkė virš kruvino veido. 

Staiga „lavonas“ atsimerkė. Sebastianas atsitraukė ir rik- 
telėjo. 

„Po velnių! 

Galbūt Dreikas buvo ant mirties slenksčio, bet su plona 
kraujo srovele, kuri veržėsi jam iš burnos, susiliejo atodūsis. 

„Ką daryti?“ 

Panika. Jam svaigo galva ir trūko oro. 

Išsitraukė savo mobilųjį ir surinko greitosios numerį. 
Savo vardo nepasakė, tik pareikalavo greitosios pagalbos į Fre- 
deriko gatvės septynioliktą namą. 

Baigęs pokalbį prisivertė dar kartą apžiūrėti Dreiko veidą 
ir kūną. Akivaizdu, kad „meškutis buvo kankinamas be pasi- 
gailėjimo. Kraujas persisunkė per vilnonį audinį, kuriuo buvo 
aptrauktas biliardo stalas. Paminkštinti kraštai atstojo kanalus, 
kuriais kraujo srovės nutekėjo į stalo kišenes. Dabar vyras jau 
buvo miręs. 

Sebastiano stemplę smarkiai degino rūgštis. Jo burna iš- 
džiūvo. Kojos drebėjo. Galva virė nuo įvairiausių minčių. 

Jis turi kuo greičiau palikti šią vietą. Pagalvos vėliau. Tik- 
rindamas, ar nieko nepaliko, ant baro pastebėjo butelį burbo- 
no, stovintį šalia puspilnės taurės. Viskyje plūduriavo apelsi- 
no žievelė ir du dideli ledo kubeliai. Jis atkreipė dėmesį į šią 
smulkmeną. Kas gėrė iš šios taurės? Be abejo, „mėsininkas“, 
nužudęs Dreiką. Bet jei ledukai dar neištirpę, vadinasi, užpuo- 
likas ką tik paliko šią vietą. 

Arba tebėra patalpoje... 

Tada jis puolė prie durų, bet išgirdo trekštelėjimą. Jis ap- 
mirė vietoje. O jei Džeremis įkalintas šioje skylėje? 

Atsigręžęs pamatė už lakuotos širmos šmėstelėjusį šešėlį. 

Staiga iš už medinio skydo išniręs milžinas šoko ant jo. 

Vario spalvos odos, plačiapetis, tatuiruotu tarsi maorių 
kariai veidu, jis rankoje laikė dviašmenį kovinį peilį. 

Paralyžiuotas Sebastianas stovėjo it įbestas. 

Jis net negalėjo pakelti rankų, kad apsisaugotų, kai peilis 
nukrypo į jį. 

— Paleisk! - staiga įsiveržusi į barą sušuko Nikė. 

Apstulbęs milžinas akimirkai sustingo. Pasinaudojusi 
jo nustebimu, Nikė puolė maorį ir spyrė jam į šoną taip, kad 
milžinas net susvirduliavo, bet vis dėlto neparvirto. Žudikas 
tuojau pat atsipeikėjo. Du priešininkai jo pernelyg neišgąsdi- 
no. Sprendžiant iš sadistiškos šypsenos, perkreipusios jo veidą, 
pasirodžiusi jauna moteris net suteikė susirėmimui pikantiš- 
kumo. 

Sebastianas pasinaudojo Nikės įsikišimu ir pasislėpė salė- 
je. Ne dėl to, kad trūko drąsos, bet todėl, kad nesugebėjo val- 
dyti tokių situacijų. Jis niekada gyvenime nesimušė. Niekada 
niekam nebuvo trenkęs nei gavęs menkiausio smūgio. 

Tik Nikė kovėsi. Ji vikriai išsisuko nuo vieno peilio kirčio, 
paskui - nuo kito. Atsitraukimas, nedidelis šuolis, apsisuki- 
mas, apgaulingas kūno judesys. Ji panaudojo viską, ko išmoko 
besiboksuodama sporto salėje. Tačiau milžinas nebuvo kybanti 
bokso kriaušė. 

Reikėjo jį nuginkluoti bet kokia kaina. 

Nekreipti dėmesio į kraujo kvapą. Pamiršti patalpoje vieš- 
pataujančią mirties atmosferą. Galvoti tik apie Džeremį. 

„Neturiu teisės mirti, kol nesuradau sūnaus.“ 

Ji sugriebė ant stalo gulėjusią biliardo lazdą. Ne taip 
veiksminga, kaip peilis, tačiau bent jau bus sunkiau prie jos 
prisiartinti. Apsiginklavusi mediniu strypu mojavo juo ore, 
vikriai surengė kelias atakas ir per vieną jų trenkė maoriui. 

Susierzinęs jis suurzgė iš pykčio ir, nusprendęs, kad kova jau 
pakankamai ilgai užsitęsė, staiga plačiu judesiu smogė durklu, 
ir biliardo lazda skilo perpus. Sutrikusi Nikė trenkė dviem me- 
diniais galais jam per veidą. Jis apsisaugojo ranka. 

Matydamas, kad Nikei iškilo keblumų, Sebastianas pajuto 
naujų jėgų antplūdį. Čiupo nuo sienos gesintuvą ir išplėšė žiedą. 

— Pasprink! - sušuko jis ir paleido anglies dioksido putas 
užpuolikui į galvą. 

"Nustebęs nusikaltėlis prisidengė akis, nepaleisdamas iš 
rankų savo ginklo. Nikė pasinaudojo jo aklumu ir smogė į tar- 
pukojį, o Sebastianas tuo tarpu su visu įniršiu kelis kartus tvojo 
jam gesintuvu. Vienas smūgis pataikė tatuiruotajam į pakaušį, 
dar labiau sustiprindamas jo įtūžį. Išsilaisvinęs jis sviedė peilį į 
Nikę. Ji per plauką išsisuko. Šaltasis ginklas nepasiekė taikinio 
ir atsitrenkęs atšoko nuo sienos. 

Sebastianas, pamiršęs savo baimę būti sudraskytam į 
gabalus, staiga pajuto užplūdusią euforiją. Jis neapdairiai nu- 
sprendė pulti maorį tiesiu taikymu, bet paslydo kraujo baloje. 
Atsikėlė, sugniaužė kumštį ketindamas pamėginti kablį. Per 
vėlu: nuo tiesaus smūgio nučiuožė už prekystalio. Norėdamas 
sušvelninti griuvimą, pabandė užsikabinti už baro lentynos, ir 
kartu su savimi nusitempė krūvą butelių ir didelį veidrodį - 
visa tai su trenksmu subyrėjo į šipulius. Apsvaigęs nuo smar- 
kaus smūgio, jis nebepajėgė atsistoti nuo grindų. 

Atgavęs išdidumą ir nusprendęs kuo greičiau viską užbaig- 
ti, gigantas sugriebė Nikę už gerklės ir parvertė ją ant biliardo 
stalo. Jos plaukai mirko lipnaus kraujo klane. Atsidūrusi vos per 
kelis centimetrus nuo Dreiko lavono, ji suklykė iš siaubo. 

Maoris kumščiais daužė jai veidą. 

Pirmas smūgis, antras, trečias. 

Užpulta Nikė jautė, kad pamažu praranda sąmonę. Sukau- 
pusi paskutines jėgas ištiesė ranką ir griebė pirmą pasitaikiusį 


daiktą. 

Sulaužytos biliardo lazdos galą. 

Išsekusi sutelkė visą energiją į paskutinį gestą, kovodama 
dėl savo gyvybės. Smailus tarsi strėlė lazdos galas pasiekė mil- 
žino veidą, nuslydo žemyn nuo kaktos iki antakių. Smaigalys 
perdraskė odą, įsmigo į akiduobę ir, lydimas duslaus garso, 
pradūrė akies obuolį. 

Ciklopas, apimtas staigaus skausmo, klaikiai sustaugė ir 
paleido savo grobį. Ištraukęs iš akies strypą ėmė svirduliuoti 
ir suktis ratu. 

Paskutinis vaizdas, kurį jis matė, buvo prie jo artėjantis 
Sebastianas, apsiginklavęs sudužusio veidrodžio šuke. 

Spindinti tarsi ašmenys, aštri lyg kalavijas stiklo dužena 
perkirto miego arteriją. 

— Nike! Reikia nešdintis! 

Oras buvo sunkus, dusinantis. 

Iš maorio, susmukusio prie prekystalio, arterijos pulsuo- 
dama tekėjo tamsi srovė, liedama litrus kraujo ir papildydama 
bjaurų skerdykla tapusio baro paveikslą. Šiurpą keliantis pami- 
šusio mėsininko urvas, kuriame dvi skerdenos laukė, kol joms 
bus nudirtas kailis. 

Lauke į langą daužėsi lietus. Pūtė smarkus vėjas, bet ne 
taip garsiai, kad užgožtų gatve atlekiančios greitosios pagalbos 
sirenų gausmą. 

— Stokis! - paragino Sebastianas. - Atvyksta greitoji, o ir 
farai bet kurią minutę gali pasirodyti. 

Jis padėjo Nikei atsistoti ir apkabino ją per juosmenį. 

— Turėtų būti atsarginis išėjimas. 

Pro duris baro gale jie pateko į vidinį kiemą, vedantį į 
siaurą gatvelę. Ištrūkę iš pragaro, gaivų orą ir pliaupiantį lietų 
jie priėmė tarsi palaimą. Po visko, ką išgyveno, jiems reikėjo 
amžinai tekančio dušo į kūną įsigėrusiam kraujui nuplauti. 

Sebastianas nusivedė Nikę į „Jaguarą, užvedė variklį ir 
nuskriejo lyg viesulas, o niūrioje Bušviko pilkumoje tuo tarpu 
mirksėjo mėlyni švyturėliai. 

Jie važiavo pakankamai ilgai, kad pabėgtų nuo pavojaus. 
Paskui Sebastianas sustojo priešais statybų aikštelės tvorą iš- 
tuštėjusioje Bedfordo Stuvisanto gatvėje. 

Jis išjungė variklį. Automobilio saloną dengė lietaus užuo- 


laida. 

- Ką, po šimts, tu ten veikei? - sušuko Nikė ties nervinio 
išsekimo riba. - Buvome sutarę susitikti pas farus! 

— Meldžiu, nusiramink! Maniau, kad pajėgsiu susitvarkyti 
vienas. Klydau... O tu pati, kaip sužinojai... 

— Norėjau pamatyti tą vietą, kol nepilnamečių paieškos 
agentai dar manęs neištardė. Ir gerai padariau, ar ne? 

Nikės visos galūnės drebėjo. 

— Kas buvo tie vyrai? 

- Barzdočius - Dreikas Dekeris. O apie tatuiruotąjį mons- 
trą nieko nežinau. 

Ji nuleido skydelį nuo saulės ir pažvelgė į veidrodėlį. Vei- 
das buvo ištinęs, drabužiai suplėšyti, o plaukai sulipę nuo su- 
krešėjusio kraujo. 

— Kaip Džeremis galėjo įsivelti į tokį košmarą? - paklausė 
ji prislopintu balsu. 

Vos tik užsimerkė, sugriuvo visos vidinės užkardos. Per 
kūną nusirito banga, ir ji prapliupo verkti. Sebastianas uždėjo 
ranką jai ant peties, kad paguostų, bet ji nustūmė ją šalin. 

Jis atsiduso ir pasitrynė akis. Galva buvo sunki. Užgriūtas 
stipraus migrenos priepuolio, jis irgi visas virpėjo po šlapiais 
marškiniais. Negalėjo patikėti, kad ką tik nužudė žmogų per- 
rėždamas jam gerklę. Kaip jis galėjo leistis taip greitai būti su- 
malamas aplinkybių? 

Dar šį rytą pabudo jaukiuose ir komfortiškuose namuo- 
se. Kambarį tvindė rami saulės šviesa. O dabar jo rankos buvo 
suteptos krauju, jam grėsė kalėjimas ir jis neturėjo jokių žinių 
aple sūnų. 

Nepaisydamas skausmo, tarsi sraigtas gręžiančio galvą, pa- 
bandė surikiuoti savo mintis. Galvoje sukosi aibė vaizdų: susitiki- 
mas su Nike, rasti narkotikai, sužalotas Dekerio kūnas, žvėriškas 
maorio žiaurumas, aštri stiklo šukė, kurią jis įsmeigė į gerklę... 

Sugriaudė perkūnija, ir lietus ėmė pilti dar smarkiau. Liū- 
tyje skęstantis automobilis tarsi kiautas saugojo nuo audros. 

Sebastianas rankove nuvalė aprasojusį stiklą. Matomumas var- 
giai siekė tris metrus. 

— Nebegalime slėpti nuo policijos to, ką žinome, - konsta- 
tavo jis, pasisukęs į buvusią žmoną. 

Nikė papurtė galvą. 

— Mes ką tik nužudėme žmogų! Kelio atgal nebėra. Nie- 
kam negalime to atskleisti! 

— Nike, Džeremiui gresiantis pavojus yra gerokai didesnis, 
nei Manėme. 

Ji nubraukė ant veido krentančius plaukus. 

- Farai mums nepadės, Sebastianai. Nepuoselėk tokių 
iliuzijų. Jie turės savo rankose du lavonus, ir jiems reikės kal- 
tininkų. 

- Tai buvo savigyna! 

- Bus sunku įrodyti, patikėk. Spauda bus patenkinta, ga- 
lėdama pasipelnyti iš garsenybės. 

Jis įvertino argumentus. Giliai širdyje žinojo, kad ji tei- 
si. Tai, kas įvyko bare iki jiems atvykstant, nebuvo paprastas 
sąskaitų suvedimas tarp narkotikų prekeivių. Tai buvo tikros 
skerdynės. Ir net jeigu jie nežinojo, kokį vaidmenį šiame pur- 
viname reikale suvaidino Džeremis, buvo aišku, kad rūpesčių 
gali tik padaugėti. Jie bijojo ne tik išvysti, kaip suimamas ar 
uždaromas į kalėjimą jų sūnus. Labiausiai juos gąsdino mintis, 
kad jis gali būti negyvas... 

Abiejų telefonai suskambo vienu metu. Jo - Bacho „Par- 
tita, jos - Džimio Hendrikso „Rift“. Nikė pažvelgė į ekraną: 
skambino Santosas, kuris tikriausiai nerimavo nepilnamečių 
paieškos įstaigoje, pavaldžioje FTB. Ji nusprendė neatsiliepti. 
Praneš jam naujienas, bet vėliau. 

Ji žvilgtelėjo į Sebastiano aparatą. Numerio kodas rodė, 
kad tai skambutis iš užsienio. Jis suraukė antakius, tarsi pa- 
reikšdamas, kad neatpažįsta numerio, bet po kelių akimirkų 
dvejonės nusprendė atsiliepti ir įjungė garsiakalbį. 

— Ponas Larabėjus? - paklausė vyriškas balsas su užsienie- 
tišku akcentu. 

— Tas pats. 

— Mažas paukštelis pačiulbėjo, kad norėtumėte išgirsti 
naujienų apie savo sūnų. 

Sebastianas pajuto, kaip jam užspaudė gerklę. 

— Kas jūs? Ką jūs padarėte su... 
baigė pokalbį. 

Apstulbę jie žvelgė vienas į kitą tylėdami, nustebę ne ma- 
žiau nei išsigandę. 

Staiga, išgirdę pyptelėjimą, abu net pašoko. 

Į Nikės telefoną atėjo elektroninis laiškas. Siuntėjo adre- 
sas nežinomas. Ji atidarė pranešimą: šis buvo tuščias, išskyrus 
prikabintą dokumentą, kuris gana ilgai krovėsi. 

— Tai vaizdo įrašas, - pažymėjo ji. 

Virpėdama paspaudė paleidimo mygtuką. 

Instinktyviai susirado Sebastiano dilbį, kad į ką nors įsi- 
tvertų. 

Filmas prasidėjo. 

Ji tikėjosi blogiausio. 


Lauke ant automobilio stogo nepaliaudama tebešniokštė 
liūtis. 

FTB skyriaus, kuris specializavosi nepilnamečių dingimo 
srityje, biuras buvo įsikūręs milžiniško „MetLife“ pastato, gi- 
gantiško dangoraižio, gožiančio Parko aveniu savo masyvia ir 
kampuota struktūra, penkiasdešimt šeštame aukšte. 

Nekantraudamas Lorensas Santosas atsisėdo į fotelį lau- 
kiamojoje salėje, ilgame chromo ir stiklo koridoriuje, iš kurio 
vėrėsi vaizdas į Manhatano rytus. 

Niujorko policijos departamento leitenantas nervingai 
žvilgčiojo į laikrodį. Jis laukė Nikės jau ilgiau kaip valandą. Ar 
ji nusprendė nebepranešti apie sūnaus dingimą? Kodėl? Jos el- 
gesiui trūko logikos. Per ją kolega iš FTB, su kuriuo jis šiaip ne 
taip susitarė dėl šio skubaus susitikimo, palaikys jį tikru kvai- 
liu. 

Santosas išsitraukė telefoną ir paliko Nikei dar vieną ži- 
nutę. Tai buvo trečias jo bandymas, bet akivaizdu, kad ji igno- 
ruoja jo skambučius. Tai jį siutino. Jis buvo įsitikinęs, kad dėl 
to kaltas Sebastianas Larabėjus, jos buvęs vyras, kurio pasiro- 
dymas nieko gera nežadėjo. 

„Velniava!“ Jis negali prarasti Nikės! Prieš šešis mėnesius 
jis beviltiškai įsimylėjo. Stebėjo kiekvieną jos žingsnį, sekė jos 
mintis, stengėsi perprasti kiekvieną žodį. Nuo tada visą laiką 
būdraudamas gyveno nuolatinėje baimėje. Ši moteris, trau- 
kianti it magnetas, pavertė jį apgailėtinu meilės narkomanu. 

Dėl padidėjusios įtampos Santosui diegė duobutėje. Išpylė 
karštis, žliaugė prakaitas. 

Nikė žadino ne ramią ir giedrą meilę, o kunkuliuojančią 
aistrą, kuri aptemdė jam protą, padarė jį jos odos, kvapo, žvilgs- 
nio vergu. Ji tarsi stipriausi narkotikai primetė jam žiaurią ir 
kankinančią priklausomybę. Sutikęs ją, jis tapo silpnas ir be cha- 
rakterio, įkalino save spąstuose. Dabar buvo per vėlu atsitraukti. 

Kamuojamas nerimo ir pykčio, jis atsistojo ir priėjo prie 
lango. Nors salė buvo šalta ir bedvasė, atsiveriantis vaizdas — 
įtaigus. Virš horizonto kilo plieninė „Chrysler dangoraižio 
smailė ir stilizuoti ereliai, juos keitė Viljamsbergo tilto trosai ir 
Rytų upe slystančios valtys, o tolumoje kiek akis užmato drie- 
kėsi bevardžiai Kvinso stogai. 

Policininkas skausmingai atsiduso. Jis taip norėjo atsikra- 
tyti priklausomybės nuo šios moters. Kodėl Nikė jį taip veikė? 
Kodėl ji? Ką tokio ji turėjo, ko neturėjo kitos? 

Kaip visada, jis stengėsi klausyti proto balso, bet žinojo, 
kad tai beprasmiška ir kad jis nesugebės racionaliai perprasti, 
kur slypi jos kerai. Nesutramdomos ir nepalenkiamos Nikės 
akyse liepsnojo ugnis, tarsi sakydama: „Aš visada būsiu laisva. 
Niekada tau nepriklausysiu.“ Ir ta ugnis jį pavertė pakvaišėliu. 

Jis prisimerkė. Lietus liovėsi. Dangumi plaukė mėlyni de- 
besys. Vienas po kito įsižiebė miesto žibintai, žadėdami elek- 
trinės šviesos naktį. Du šimtus metrų virš žemės Niujorkas 
atrodė tuščias ir ramus, tarsi nejudantis garlaivis, gaubiamas 
fantastiškos šviesos aureolės. 

Santosas suspaudė kumštį ir prirėmė jį prie stiklo. 

Jis nebuvo nei sentimentalus, nei romantiškas. Jam la- 
bai greitai pavyko įsitvirtinti Niujorko policijos departamen- 
te. Jis buvo graužiamas ambicijų, pažinojo vietovę, prižiūrėjo 
savo kvartalą ir jau išsprendė kelias pirmaeilės reikšmės bylas, 
nedvejodamas siekė dialogo su chuliganais, siekdamas sukur- 
ti patikimą informatorių tinklą. Darbas kovos su narkotikais 
skyriuje buvo sunkus ir rizikingas, bet jis turėjo pakankamai 
storą odą, kad galėtų bendrauti su šia abejotinos reputacijos 

fauna. Kaip toks žmogus galėjo leistis užvaldomas aistros? Jis 
ne iš tų, kurie verkšlena, bet buvo priverstas pripažinti, kad 
šiandien gyvena baimėje. Baimėje prarasti Nikę arba dar blo- 
giau: kad ją iš jo atims kitas vyras. 

Staiga jį išgąsdino telefono skambutis. Veltui apsidžiaugė. 
Tai buvo tik jo pavaduotojas Mazantinis. 

- Santosas, - prisistatė atsiliepdamas. 

Kaukianti sirena ir automobilių eismo triukšmas beveik 
užgožė pavaldinio balsą. 

- Skubus atvejis, leitenante: dviguba žmogžudystė Bušvi- 
ke. Aš jau pakeliui. 

„Dviguba žmogžudystė... 

Policininko instinktai iš karto paėmė viršų. 

— Kurė 

— „Bumerange , bare Frederiko gatvėje. 

- Dreiko Dekerio bare? 

— Anot greitosios medikų, įvyko tikros skerdynės. 

— Atvažiuoju. 

Jis išjungė telefoną, išėjo į koridorių ir, išsikvietęs liftą, 
nusileido į požeminį garažą, kuriame stovėjo jo tarnybinis au- 
tomobilis. 

Pusė šešių vakaro. 

Košmariška valanda važiuojantiems iš Manhatano auto- 
mobiliu. Norėdamas išvengti spūsties, Santosas įjungė švytu- 
rėlį ir sireną. 

Unijos aikštė, Grenič Vilidžas, Mažoji Italija. 

„Du lavonai pas Dreiką Dekerį...“ 

Nuo to laiko, kai dirbo Bušvike, Santosas jau kelis kar- 
tus buvo prirėmęs prie sienos Grizlį Dreiką, bet „Bumerango 
valdytojas - ne stambus prekeivis narkotikais. Visoje prekybos 
narkotikais piramidėje jis nebuvo pagrindinis. Greičiau apdai- 
rus ir bailokas tiekėjas, kuris dažnai tapdavo policininkų in- 
formatoriumi. 

Nauja paslaptinga užduotis kelioms akimirkoms atitrau- 
kė Santoso mintis, bet neilgai trukus prieš akis vėl sušmėžavo 
Nikės veidas. Jis patikrino telefono ekraną. Vis dar jokių žinių. 

Draskomas nerimo važiavo Bruklino tiltu, negalėdamas 
išmesti iš galvos vieno klausimo. Kur ji dabar? Su kuo? Jis degė 
noru tai sužinoti. 

Be abejo, turėtų sutelkti dėmesį į tyrimą, bet, privažiavęs 
kitą tilto galą, nusprendė, kad du numirėliai gali palaukti, ir 
pasuko į Red Huko kvartalą, kur gyveno Nikė. 

Bruklinas. 

Nikė su Sebastianu grįžo į apverstą butą ir įsitaisė virtuvė- 
je prie medinio baro, ant kurio gulėjo kompiuteris. Nikė įjungė 
kompiuterį, atsidarė savo elektroninį paštą ir parsisiuntė vaiz- 
do įrašą. Po siaubo, kurį patyrė žiūrėdami pirmą kartą, dabar 
jie ketino atidžiai ištyrinėti filmą ir paieškoti ženklų, kurie pa- 
mažyčiame telefono ekrane. 

Nikė perkėlė įrašą į programą, skirtą skaitmeninei vaizdo 
medžiagai apdoroti. 

— Kur to išmokai? - paklausė Sebastianas, nustebęs, kaip 
lengvai ji dirba su kompiuteriu. 

— Dirbu viename Viljamsbergo mėgėjų teatre, - paaiškino 
ji. - Filmuoju epizodus ir panaudoju juos mūsų spektakliuose. 

Sebastianas linktelėjo. Jis žinojo apie šią naują tendenciją 
ir turėjo abejonių dėl kino priemonių naudojimo teatro sceno- 
je, tačiau dabar buvo netinkamas metas veltis į diskusijas. 

Nikė paleido įrašą per visą ekraną. Septyniolikos colių 
įstrižainės ekranui filmas buvo per didelės apimties. Ji pakore- 
gavo dydį, kol nustatė reikiamą kokybę. Begarsis vaizdo įrašas 
buvo dėmėtas, žalsvokas, su vertikaliais dryžiais. Akivaizdu, 
kad filmuota stebėjimo kamera. 

Jie dar kartą pažiūrėjo įrašą normaliu greičiu. Filmas tru- 
ko mažiau nei keturiasdešimt sekundžių, bet žiūrint patiriamas 
skausmas nepriklausė nuo filmo ilgio. Kamera buvo pritvir- 
tinta aukštai, siekiant stebėti kažkokios metro ar priemiesčio 


traukinių stoties peroną. Įrašas prasidėjo traukinio atvažiavi- 
mu į stotį. Pravertos automatinės durys, jaunas vaikinas - Dže- 
remis - išlipa iš vagono ir tekinas pasileidžia peronu. Matyti, 
kaip jis alkūnėmis iriasi pro minią, bėgdamas nuo dviejų jį be- 
sivejančių vyrų. Persekiojimas tęsiasi tik trisdešimt metrų ir 
baigiasi prie laiptų stipriu prispaudimu prie žemės. Per pas- 
kutines sekundes vienas iš užpuolikų atsisuka į objektyvą ir 
pažvelgia su nerimą keliančia perkeipta šypsena veide. 

Paskui ekranas ima mirgėti ir įrašas baigiasi. 

Nikės strėnas sukaustė skausmas, bet ji stengėsi susiturė- 
ti nuo emocijų pliūpsnio, kitaip nebūtų įstengusi kalbėti apie 
filmą. 

— Kur, tavo galva, visa tai vyksta? - paklausė ji. 

Sebastianas pasikasė galvą. 

— Net neįsivaizduoju. Tai gali vykti bet kur. 

- Ką gi, aš parodysiu epizodą sulėtintai ir, jei reikės, per- 
žiūrėsime atskirai kiekvieną kadrą, kad surinktume kuo dau- 
giau nuorodų. 

Jis linktelėjo ir susikaupė. 

Vos tik Nikė paleido filmą, Sebastianas bedė pirštu į ekra- 
ną. Apačioje, dešinėje vaizdo pusėje, buvo nurodyta data. 

— Spalio trylikta, - prisimerkęs perskaitė jis. 

- Vakarykštė diena... 

Pirmame plane metro traukinys sustojo perone. Jis su- 
stabdė vaizdą, kad galėtų atidžiau apžiūrėti vagoną. 

- Gali priartinti? 

Ji padarė, ko prašoma. Aiškiai matyti, kad tai gana senas 
metro traukinio modelis su baltai ir šviesiai žaliai dažytais va- 
gonais bei chromuotomis rankenomis. 

— Štai logotipas! Vagono apačioje. 

Ji pasinaudojo pelės manipuliatoriumi, atskyrė reikiamą 
zoną ir sufokusavo. Emblema buvo neryški, bet aiškiai matyti į 
dangų pakeltas stilizuotas veidas. 

— Ar tau tai ką nors sako? - pasiteiravo jis. 

Ji papurtė galvą, paskui dar suabejojo: 

— Ne, nemanau... 

Ji vėl paleido vaizdo įrašą. Durys atsidaro, ir pasirodo pa- 
auglys, vilkintis vilnonį ir odinį švarkelį. 

Nikė vėl sustabdė ir padidino vaizdą. Jaunuolis buvo nu- 
leidęs galvą ir veidą paslėpęs po beisbolo kepuraite. 

— Mes net negalime būti tikri, ar tai tikrai Džeremis, - nu- 
sprendė jis. 

Ji paprieštaravo: 

— Aš net neabejoju. Tai jo išvaizda, jo kepurė, drabužiai. 

Apimtas dvejonių, Sebastianas pasilenkė prie ekrano. Pa- 
auglys vilkėjo aptemptus džinsus, marškinėlius, avėjo sportba- 
čius. Kaip visi pasaulio paaugliai... 

- Pasitikėk mano motinišku instinktu, - pridūrė Nikė. 

Norėdama įrodyti savo tiesą, Nikė apkarpė vaizdą, kad 
centre atsirastų berniuko marškinėliai. Ji padidino, kiek tik lei- 
do galimybės. Ekrane pamažu išryškėjo ant medvilninių marš- 
kinėlių juodame fone raudonomis raidėmis parašytas žodis 
THE SHOOTERS. 

— Jis pametęs galvą dėl šios grupės! - sušuko Sebastianas. 

Nikė nieko netarusi linktelėjo ir tęsė peržiūrą. 

Sutrikęs ir pasimetęs Džeremis iššoko iš vagono ir ėmė 
brautis per minią, bandydamas pabėgti nuo persekiotojų. Ga- 
liausiai kameros akiratyje pasirodė du vyrai. Tikriausiai jie išli- 
po iš gretimo vagono, bet buvo matyti tik jų nugaros. 
zodą, tačiau dėl minios ir per didelio atstumo scenai trūko 
ryškumo. Paskui priėjo prie sunkiausios scenos: tos, kurioje jų 
sūnus perono gale, ties išėjimo laiptais, žiauriai parbloškiamas 
ant žemės. Penkios paskutinės sekundės buvo pačios ryškiau- 
sios: sučiupęs Džeremį, vienas iš užpuolikų atsisuko, akimis 
susirado vaizdo kamerą ir pašaipiai išsišiepė. 

- Tas šunsnukis žino, kad yra filmuojamas! - pratrūko Se- 
bastianas. - Jis tyčiojasi iš mūsų! 

Nikė išskyrė veidą ir atliko kelis veiksmus, kad jis būtų 
kuo ryškesnis. 

Vyras priminė šmėklą: sarkastiška šypsena, vešli barzda, 
ilgi ir riebaluoti plaukai, akiniai nuo saulės, iki ausų užmaukš- 
linta slidininko kepurė. Dar šiek tiek pakoregavusi, ji įjungė 
didelės raiškos spausdintuvą, spausdinantį ant fotopopieriaus. 
Laukdamas, kol aparatas išspjaus atvaizdą, Sebastianas pa- 
klausė: 

— Kokiu tikslu jie mums tai atsiuntė? Nepateikė jokių nu- 
rodymų, neprašė išpirkos. Trūksta logikos. 

— Gal sulauksime vėliau. 

Jis paėmė portretą iš spausdintuvo ir atidžiai įsižiūrėjo į 
veidą, ieškodamas detalių, kurios užvestų ant kelio ir padėtų 
identifikuoti agresorių. Vyras atrodė nugrimuotas. Matytas? 
Tikriausiai ne, bet negalėjai būti visiškai tikras, nes vaizdas 
buvo neryškus, be to, iškreiptą veidą maskavo akiniai, kepurė 
ir, regis, priklijuota barzda. 

Nikė dar kartą nuo pradžių paleido filmą. 

- Susikoncentruokim į aplinką ir jos detales. Žūtbūt turi- 
me išsiaiškinti, kokia tai vieta. 

Sebastianas, nusprendęs pamiršti veidus ir veiksmus, visą 
dėmesį sutelkė į stotį. Tai buvo požeminė stotis su elipsės for- 
mos skliautu ir dviem geležinkelio linijomis. Sienos išklotos 
mažomis baltomis plytelėmis ir nukabinėtos reklamomis. 

- Galėtum priartinti šį plakatą? 

Nikė priartino. Rožinės spalvos reklama kvietė į miuziklą 
„Mano puikioji ledi“. Paryškinus jai pavyko iššifruoti: 

- Šatlė. Paryžiaus muzikinis teatras. 

Sebastianas neteko žado. 

„Paryžius...“ 

- Ko Džeremiui galėjo prireikti Prancūzijoje? Protu ne- 
suvokiama. 

Ir vis dėlto... 

Dabar jis prisiminė, kur matė į dangų pakelto veido sim- 
bolį: per vienintelę savo kelionę į Paryžių prieš septyniolika 
metų. Jis atidarė naują paieškos langą kompiuteryje, „Google“ 
paieškos lauke įrašė „Paryžiaus metro“ ir du kartus paspaudęs 
pateko į Autonominės Paryžiaus transporto valdybos svetainę. 

— Logotipas ant vagonų iš tiesų yra Paryžiaus transporto. 

— Išsiaiškinsiu stotį, - patikino Nikė ir paspaudė mėlyną 
ženklą ekrano gilumoje, ant kurio baltomis raidėmis buvo pa- 
rašytas metro stoties pavadinimas. 

Operacija užtruko kelias minutes. Ilgas ir „sudėtingas“ 
pavadinimas ekrane pasimatė tik akimirką ir labai neaiškiai. 
Greitai panaršę internete, jie padarė išvadą, kad greičiausiai tai 
Barbeso-Rošešuaro stotis sostinės šiaurinėje dalyje. 

Sebastianas vis labiau nerimavo. Kokiais keliais juos pa- 
siekė šis filmas? Metro koridoriuose ir peronuose Paryžiaus 
stebėjimo tinklą, kaip ir Niujorke, turėjo sudaryti tūkstančiai 
kamerų. Tačiau prie šių vaizdų negalėjo prieiti bet kas. Ka- 
meros buvo prijungtos prie apsaugininkų kompiuterių, o šie 
paprastai perduoda juostas tik policijai, laikydamiesi griežtų 
teisės reikalavimų. 

— Pabandyk dar kartą surinkti numerį, - pasiūlė Nikė. 

Ji turėjo galvoje skaičius, kurie pasirodė telefono ekrane 
prieš išgirstant grasinantį balsą: „Mažas paukštelis man pačiul- 
bėjo, kad norėtumėte išgirsti naujienų apie savo sūnų.“ 
do įrašą, bet nesėkmingai. 

Bet šį kartą buvo kitaip. 

Po trijų signalų kažkas atsiliepė ir linksmai pasakė: 

- „Paklausk katės", laba diena! 

Sebastianas mokėjo tik prancūzų kalbos pradmenis. Po 
ilgų pašnekovo aiškinimų galų gale suprato, kad „Paklausk ka- 
tės“ yra kavinė Paryžiaus ketvirtojoje apygardoje. 

Pašnekovas, paprastas užkandinės savininkas, nieko ne- 
žinojo apie šią istoriją. Kažkas tikrai skambino iš jo įstaigos 
prieš valandą, bet žmogelis nieko nesuprato ir tai įsiutino Se- 
bastianą. 

- Jis šaiposi iš mūsų! Vedžioja mus už nosies! 

— Šiaip ar taip, visi pėdsakai veda į Paryžių, - pažymėjo 
Nikė. 

Ji mestelėjo žvilgsnį į laikrodį ir paklausė: 

— Ar turi su savimi pasą? 

Sebastianas linktelėjo, bet matydamas, kurlink ji suka, 
įspėjo: 

- Tik nesakyk, kad ketini šiandien vykti į Paryžių! 

- Tai vienintelis dalykas, ką galime padaryti. Tu daug gal- 
voji, bet nesiimi jokių veiksmų! 

— Palauk, ar nemanai, kad peršokame kelis etapus? Mes 
nežinome, kas tie Žmonės, ir nenumanome, ko jie nori. Jei 
veiksime tiksliai taip, kaip jie iš mūsų tikisi, pateksime tiesiai 
į liūto narvą. 

Tačiau ji buvo tvirtai apsisprendusi. 

— Tu, Sebastianai, daryk, kaip nori, bet aš vykstu. 

Jis susiėmė rankomis už galvos. Situacijos kontrolė slydo 
iš rankų. Puikiai žinojo, kad su Nike neverta ginčytis. Nesvar- 
bu, ką jis bedarytų, ji kelionės neatsisakys. Ir kokią alternatyvą 
galėjo jai pasiūlyti? 

— Nupirksiu bilietus, - nusileido jis ir prisijungė prie 
„Delta“ oro linijų tinklalapio. 

Ji padėkojo galvos linktelėjimu ir skubiai užlipo į savo 
kambarį susikrauti lagamino. 

PRAŠOME PATVIRTINTI JŪSŲ BANKO SĄSKAITOS 
DUOMENIS. 


Tokiu nepopuliariu metu Sebastianas be vargo gavo dvi 
vietas 21 valandos 50 minučių skrydžiui. Sumokėjo internetu, 
atspausdino kvitus ir bilietus. Kaip tik ruošėsi eiti pas Nikę, kai 
pasigirdo linksma varpelių melodija. Jis instinktyviai nuleido 
kompiuterio ekraną, paskui pirštų galais nusėlino prie durų ir 
pažvelgė pro akutę. 

Santosas. 

Tik jo čia ir betrūko! 

Tyliai pasiėmė bilietus ir užlipo į viršų pas Nikę. Ši krovė- 
si drabužius į sportinį krepšį. Jis be garso ištarė „San-to-sas' ir, 
pridėjęs pirštą prie lūpų, pamojo kita ranka, kad ji sektų paskui 
jį į Džeremio kambarį. Jiems beeinant prie lango ji staiga stab- 
telėjo, pasisuko į stalą ir, pagriebusi sūnaus ausinuką - raudo- 
ną „iPodą, įsidėjo jį į rankinę. 

Sebastianas pakėlė akis į viršų. 

— Ką? Jaučiu fobiją lėktuvams! Jei neklausysiu muzikos, 
mane ištiks panikos priepuolis. 

— Paskubėk! - ragino jis. 

Ji priėjo prie jo ir padėjo pakelti lango rėmą. 

Jis perlipo pirmas ir, ištiesęs ranką, padėjo jai įsitverti už 
kopėčių. 

Paskui abu išnyko tamsoje. 

— Nike, įleisk! 

Santosas beldėsi į metalines lofto duris. 

— Žinau, kad esi čia! 

Supykęs smogė kumščiu į plieninį paviršių, bet pavyko tik 
susižeisti. 

„Po velnių! 

Per šešis jų draugystės mėnesius Nikė nė karto nesutiko 
duoti jam raktų. 

„Šitą sieną pramuštų tik taranas...“ 

Jis vėl nulipo į pirmą aukštą ir apėjo aplink pastatą. Kaip 
ir spėjo, dviejuose viršutiniuose aukštuose degė šviesa. Užlipęs 
avariniais laiptais pasiekė langus ir pamatė, kad vienas jų pa- 
liktas atidarytas. Jis įsliuogė į Džeremio kambarį. 

— Nike! 

Išėjo į koridorių, iš eilės apibėgo visus kambarius. Butas 
buvo tuščias, bet nusiaubtas. Tas bukaprotis Larabėjus pūtė 
jam į akis miglą apie barnį! 

Jis stengėsi suprasti, kas galėjo atsitikti. Įsilaužimas, žino- 
ma, bet kurių galų Nikė stengėsi tai nuo jo nuslėpti? 

Kišenėje suskambo telefonas. Mazantinis nekantravo. 
Santosas suprato, kad laikas spaudžia ir kad jis kuo greičiau 
turi atsidurti nusikaltimo vietoje, „Bumerange“, tačiau nu- 
sprendė neatsiliepti į pavaduotojo skambutį. 

Pats gerai nesuvokdamas, ko ieško, Santosas ėmė raustis 
po paauglio kambarį, vadovaudamasis tyrėjo instinktu. Aki- 
vaizdu, kad kambarys buvo kruopščiai apieškotas. Ar tai kaip 

nors susiję su tariamu berniuko dingimu? Patikrino ant lovos 
paliktą pokerio lagaminėlį, greitai rado suklastotus keraminius 
žetonus ir, nė nesudvejojęs dėl jų tikrosios paskirties, suprato, 
kad aptiko pėdsakus. Nuėjęs į vonios kambarį labiau nustebo 
ne dėl netvarkos, o dėl pėdų ir vandens aplink klozetą. Pasilen- 
kęs į priekį, ant klozeto krašto pastebėjo baltos spalvos miltelių 
likučius. 

Buvo beveik įsitikinęs, kad tai ne valiklis. 

„Kokainas...“ 

Kad būtų visiškai tikras, ausų krapštuku nubraukė liku- 
čius ir įdėjo į vieną iš plastikinių maišelių, kurių visada turė- 
davo su savimi. 

Nors tai atrodė neįtikėtina, jis neabejojo, kad analizė pa- 
tvirtins jo spėjimą. 

Jis labai skubėjo, bet skyrė dar penkias minutes kratai pra- 
tęsti. Nulipo į apatinį aukštą, apžiūrėjo svetainę, atidarė kelis 
stalčius ir išnaršė lentynas. Beskubėdamas išeiti iš buto, ant 
baro virtuvėje pastebėjo Nikės nešiojamąjį kompiuterį. Priėjęs 
atlenkė ekraną - jame buvo atidarytas „Delta“ oro linijų tinkla- 
lapis. Peržiūrėjęs kelis dokumentus aptiko du lėktuvo bilietus 
PDF formatu. 

Šiurkščiai nusikeikė ir sviedė kompiuterį į sieną. 


Nikė ir jos buvusysis nusprendė šį vakarą nuskristi į Pary- 
Žių... 

Sutemo. 

„Jaguaras“ pasuko nuo autostrados į Džono Kenedžio 
oro uosto trečiąjį terminalą. Pravažiavęs „ilgalaikio stovėjimo“ 
aikštelės vartus, spiraline rampa nusileido po žeme, kur buvo 
įrengta šešių aukštų automobilių stovėjimo aikštelė. 

— Tu privalai persirengti, - pasakė Sebastianas, statyda- 
mas automobilį atbuline eiga. 

Jie skubiai išlėkė iš namų nespėję nei nusiprausti po dušu, 
nei persirengti. Nikė apžiūrėjo savo drabužius: šie buvo suplė- 
šyti ir kruvini. Pažvelgė į užpakalinio vaizdo veidrodėlį. Veidas 
sumuštas, lūpa perplėšta, plaukai vis dar sulipę. 

- Jei tokia pasirodysi terminale, nepraėjus nė trims minu- 
tėms prisistatys farai. 

Ji čiupo ant užpakalinės sėdynės padėtą sportinį krepšį, 
greitai persirengė, besiraitydama užsimovė sportines kelnes, 
apsivilko džemperį su gobtuvu, įsispyrė į sportbačius ir susi- 
tvarkė plaukus. Paskui jie liftu pakilo iki išvykimo zonos ir, be 
vargo perėję tapatybės patikrinimą ir apsaugą, pasiekė įlaipi- 
nimo vartus. 

Vos tik jie įlipo į lėktuvą, suskambėjo Sebastiano telefo- 
nas. Skambino Kamilė. Ji tebebuvo pakeliui į Ailandą pas se- 
nelę. Kaip įprasta, Long Ailando traukinys vėlavo, bet ji atrodė 
gerai nusiteikusi ir, rodės, ant jo nebepyko. 

- Nekantrauju paskanauti senelės krosnyje keptų kaštai- 
nių! - entuziastingai kalbėjo ji. 

Jis pasijuto laimingas, išgirdęs dukters balsą, ir su pa- 
lengvėjimu nusišypsojo. Per trumpą sekundės dalį prisiminė 
laimingas dienas, kai dvynukai dar buvo vaikai, o jis su Nike 
juos vesdavosi į Meino mišką rinkti kaštainių: pasivaikščioji- 
mai gryname ore, traškanti lupama žievė, židinio žarijų šilu- 
ma, metalinio kiaurasamčio skambčiojimas, kambarį užliejan- 
tis pikantiškas kvapas, pajuodę pirštai, baimė nudegti lupant 
skrudintus vaisius... 

— Ar sulaukėte naujienų iš Džeremio? 

Kamilės klausimas jį grąžino į realybę. 

— Mes jį rasime, mieloji, nesijaudink. 

— Tu su mama? 

- Taip, perduodu jai telefoną. 

Sebastianas padavė mobilųjį buvusiai žmonai ir nuėjo 
centriniu lėktuvo taku. Susiradęs savo vietą, užkėlė krepšį į ba- 
gažui skirtą vietą ir atsisėdo. 

— Tik nepamiršk mums pranešti, jei gausi bent menkiau- 
sią žinią iš brolio, - priminė Nikė savo dukrai. 

- Kur jūs dabar esate? - pasiteiravo Nikė. 

- Ėė... lėktuve, - sumurmėjo ji. 

— Abu? Kur skrendate? 

Nepatogiai pasijutusi, Nikė suskubo baigti pokalbį. 

— Turime atsisveikinti, mieloji. Tuoj kilsime. Myliu tave. 

— Bet, mama... 

Nikė baigė pokalbį, grąžino telefoną buvusiam vyrui ir 
prasispraudusi pro jį atsisėdo į sėdynę šalia lango. 

Sebastianas stebėjo, kaip ji klesteli į savo vietą ir įsikimba į 
ranktūrius. Dar tada, kai buvo susituokę, ji bijodavo skristi lėk- 
tuvu. Nors praėjo tiek laiko, akivaizdu, kad niekas nepasikeitė. 

Nikė įsitempusi spoksojo į skrydžio palydovus ir atidžiai 
apžiūrinėjo kitus keleivius. Pro langelį įtariai stebėjo degalų 
cisternas, bagažo krovikus ir pakilimo takus žyminčius šimtus 

žibintų. Menkiausias garsas, bet koks įtartinas veiksmas stipri- 
no jos vaizduotę, kuriančią tūkstančius katastrofos scenarijų. 

Sebastianas pabandė ją įtikinti: 

— Lėktuvas yra saugiausia transporto priemonė iš... 

— Pasilaikyk tas kalbas sau! - atkirto Nikė ir susigūžė sė- 
dynėje. 

Ji atsiduso ir užsimerkė. Visu svoriu ją užgulė susikaupę 
nuovargis, įtampa ir žinojimas, kad sūnui gresia pavojus, - vis- 
kas, ką jie išgyveno per paskutines valandas. Ji būtų mieliau 
nubėgusi dvidešimt kilometrų ar išsiliejusi daužydama smėlio 
maišą. Kad tik nereikėtų susidurti su viena iš didžiausių savo 
fobijų. 

Jos kvėpavimas buvo negilus, gerklė išdžiūvusi. Žinoma, 
ji neturėjo laiko pasiimti raminamųjų. Norėdama atsiplėšti 
nuo realybės, užsidėjo sūnaus ausinuką ir atsidavė muzikos 
garsams, pamažu atgaudama kvėpavimo kontrolę. 

Vos ji pradėjo atsipalaiduoti, stiuardesė paprašė išjungti 
ausinuką. 

Nikė nenoriai pakluso. 

Gigantiškas, didžiulis, milžiniškas A380 privažiavo prie 
pakilimo tako ir prieš įsivažiuodamas trumpam stabtelėjo. 

— Netrukus kilsime, - įspėjo įgulos vadas. 

Pilotas paleido variklį ir tolimųjų reisų orlaivis pajudėjo 
betonu, priversdamas vibruoti visą taką. 

Nikė jautėsi kratoma, purtoma, beveik paralyžiuota. 

Pakelti penkis šimtus tonų sveriantį daiktą jai visada atro- 
dė nenatūralus dalykas. Ji nejautė klaustrofobijos, bet negalėjo 
pakęsti minties, kad bus prisegta prie sėdynės ir septynias ar 
aštuonias valandas negalės pajudėti iš vietos. Nerimas bet ku- 
rią akimirką galėjo peraugti į didelę baimę ar net paniką. 

Vos tik įžengusi į lėktuvą pasijusdavo tarsi praradusi bet 
kokią laisvę ir visišką situacijos kontrolę. Gyvenimas ją išmokė 

pasitikėti tik savimi, todėl negalėjo susitaikyti su tuo, kad pri- 
valo pasikliauti nepažįstamu ir nematomu pilotu. 

Pasiekęs pakilimo tako galą, didelis geležinis monstras 
atsiplėšė nuo žemės. Prislėgta, suirzusi Nikė neramiai tabala- 
vo kojomis, kol lėktuvas pakilo į penkiolikos tūkstančių pėdų 
aukštį. Kai tik buvo leista, ji įsijungė ausinuką ir susisupo į ap- 
klotą. Po dešimties minučių, priešingai, nei tikėjosi, jau buvo 
kietai į;migusi. 


Įsitikinęs, kad Nikė miega, Sebastianas pasisuko į ją, iš- 
jungė virš jos šviečiančią lemputę, užtraukė apklotą ir suma- 
žino kondicionieriaus vėjelį, kad ji nepersišaldytų. Kelias mi- 
nutes stebėjo ją miegančią. Ji atrodė tokia trapi, nors dar šią 
popietę drąsiai kovėsi už savo gyvybę. Stiuardas pasiūlė jam ko 
nors atsigerti. Jis išgėrė gurkšnį degtinės su ledukais ir dar už- 
sisakė pakartotinai. Iš nuovargio perštėjo akis, sprandą maudė, 
tarsi kas būtų žnyplėmis suspaudęs pakaušį. 

Jis pasitrynė smilkinius, kad numalšintų skausmą. Galvo- 
je viešpatavo sumaištis ir chaosas, bet jis pabandė šioje absur- 
diškoje situacijoje įžvelgti prasmę. 

Kokie pavojai jų tykos nuskridus? Su kokiu priešu jie ko- 
voja? Dėl kokios priežasties buvo persekiojamas Džeremis? 
Kodėl jie taip kvailai pasielgė ir nesikreipė į policiją? Kaip dar 
kitaip gali pasibaigti ši istorija, jei ne kalėjimu? 

Pastarosios dvylika valandų buvo pačios sunkiausios jo 
gyvenime. Ir netikėčiausios. Tas, kuris visada suplanuodavo 
savo gyvenimą iki menkiausių detalių, nuolat stengdavosi iš- 
vengti netikėtumų ir tarsi apsėstas siekė išsilaikyti ant stabilaus 
gyvenimo bėgių, buvo panardintas į nežinomybę. 

Šią popietę jis rado išdorotą lavoną, kovojo kraujo klane, 
perrėžė gerklę dvigubai už save didesniam milžinui... O šį va- 
karą jau yra pakeliui į Europą su moterimi, kurią buvo prisie- 
kęs visam laikui išbraukti iš savo gyvenimo. 

Jis nusiavė batus, užsimerkė, bet jautėsi pernelyg nera- 
mus, kad įstengtų užmigti. Galvoje sukosi skerdynių vaizdai, 
susipindami su Džeremio užpuolimo kadrais. Tačiau pamažu 
nuovargis ir lėktuvo gausmas jį apramino ir padėjo jam atsipa- 
laiduoti. Besistengiant suvokti šios dienos prasmę, minčių gija 
jį atvedė į tą dieną, kai jis pirmą kartą išvydo Nikę. 

Susitikimas-susidūrimas, kuris tąsyk neatrodė svarbus. 

Tai buvo prieš septyniolika metų. 

Gruodžio dvidešimt ketvirtąją. 

Niujorke. 

Likus kelioms valandoms iki Kalėdų... 

Sebastianas 


Prieš septyniolika metų... 


„Kodėl aš tuo nepasirūpinau iš anksto?“ 

„Macy“ užima visą namų eilę nuo Brodvėjaus iki 7-ojo 
aveniu. Šią gruodžio dvidešimt ketvirtąją „didžiausia parduo- 
tuvė pasaulyje“ sausakimša. Gausiai nuo pietų krentantis snie- 
gas nesutrukdė nei niujorkiečiams, nei turistams apsipirkti 
likus paskutinėms minutėms iki Kūčių. Fojė, priešais didžiu- 
lę eglę, choras giedojo kalėdines giesmes, o klientai ir slam- 
pinėtojai, susigrūdę prie eskalatoriaus, pasklisdavo po dešimt 
garbinamosios įstaigos aukštų. Drabužiai, kosmetika, laikro- 
džiai, papuošalai, knygos, žaislai - šioje vartojimo šventovėje 
kiekvienas rūpinasi savo poreikiais. 

„Kokį velnią aš čia darau?“ 

Mane pastumia suirzęs berniūkštis, senutė užmina ant 
bato, nuo minios šurmulio sukasi galva. Nereikėjo kelti kojos 
į šią priešiškai nusiteikusią žemę. Kyla pagunda pasukti atgal, 
bet sunku važiuoti šeimyniškos Kūčių vakarienės be dovanos 
motinai. Dvejoju. Gal šilkinę skarą? Tačiau ar ne skarą dova- 
nojau jai pernai? Rankinę? Per brangu. Gal tada kvepalus? Bet 
kuriuos išsirinkti? 

Dėl tėvo viskas paprasčiau. Mudu sudarėme nebylią, abi- 
pusiškai naudingą sutartį: poriniais metais aš jam dovanoju ci- 
garų dėžę, o neporiniais jis turi teisę į konjako butelį. 

Atsidūstu, apsidairau aplinkui, šiek tiek sutrikęs visų šių 
ryžtingai nusiteikusių žmonių minioje. Tyliai nusikeikiu: ne- 
grabi pardavėja ką tik apipurškė mane moteriškais kvepalais! 
Šį kartą mano kantrybės taurė perpildyta. Čiumpu pirmą po 
ranka pasitaikiusį buteliuką ir einu artimiausios kasos link. Ei- 
lėje nusivalau veidą, keiksnodamas darbuotoją, per kurią dabar 
kvepiu lyg prostitutė. 

— Penkiasdešimt trys doleriai, pone. 

Išsitraukęs piniginę, kad sumokėčiau už prekę, už kelių 
metrų pastebiu liekną siluetą. Žavi išdidžios laikysenos mer- 
gina jau ketina eiti iš kosmetikos skyriaus. Ji, nerūpestingai 
apsigaubusi vilnoniu apsiaustu, atrodo moteriška ir patraukli: 
pilkos spalvos beretė, itin trumpas sijonėlis, aukštakulniai, ma- 
dinga rankinė. 

— Pone! 

Kol švarko kišenėje ieškau akinių, kasininkė mane grąži- 
na į realybę. Paduodu kreditinę kortelę, nenuleisdamas akių 
nuo žavingos nepažįstamosios, ir matau, kaip ją... sučiumpa 
apsaugininkas! Juodai vilkintis vyras, laikydamas rankoje ra- 
ciją, paprašo atidaryti rankinę. Ji protestuoja, mosikuoja ran- 
komis, bet ant žemės iš po palto iškrenta makiažo rinkinys ir 
išduoda vagystę. 

Apsaugininkas tvirtai ją sugriebia už rankos ir per radijo 
ryšį iškviečia pastiprinimą. 

Pasiimu savo pirkinį ir prieinu prie jos. Atkreipiu dėmesį 
į jos strazdanas, žalias akis, ilgas odines pirštines. Paprastai į 
moteris nesigręžioju: Manhatanas knibždėte knibžda puikiau- 
sių merginų, be to, netikiu meile iš pirmo žvilgsnio. Bet šiuo 
atveju viskas kitaip. Tai viena iš tų keistų akimirkų, kokią visi 
bent kartą patiriame. Įspūdis toks, lyg būčiau atėjęs į pasimaty- 
mą. Retas momentas. 

Turiu per tris sekundes apsispręsti ir nepraleisti galimy- 
bės. Dabar arba niekada. Prasižioju nė nežinodamas, ką pasa- 

kysiu. Žodžiai liejasi patys, tarsi juos kas valdytų nuotoliniu 
būdu: 

— Nagi, Madison, vis dar jautiesi kaip provincijoje? - tariu 
aš, bakstelėdamas alkūne jai į šonkaulius. Ji pažvelgia į mane 
taip, tarsi būčiau atvykėlis iš Marso. 

Kreipiuosi į apsaugininką: 

— Tai mano pusseserė Madison. Ji atvyko iš Kentukio. 

Žvilgteliu į makiažo rinkinį. 

— Ir tai viskas, ką tu radai dovanų tetai Betei? Nepersisten- 
gei, drauguže! 

Sąmokslininko tonu apsaugininkui tariu: 

- Išskyrus „Walmart“ parduotuvę, ji daugiau nelabai ką 
mačiusi. Ji mano, kad kasos tebėra pirmame aukšte. 

Jis nė akimirką manimi nepatiki, bet parduotuvėje tvyro 
šventinė dvasia ir jis akivaizdžiai nenori papildomų rūpesčių. 
Pasisiūlau sumokėti už makiažo rinkinį ir prašau pamiršti in- 
cidentą. Tada pasakau merginai: 

- Paskui man grąžinsi, Madison! 

— Gerai, gerai, - pavargusiu balsu sumurma apsaugininkas. 

Šypsena padėkoju jam už supratingumą ir nuseku paskui 
jį iki kasos. Greitai atsiskaitau už pirkinį, bet kai grįžtu, manoji 
gražuolė jau dingusi. 


* 

Užšoku ant priešinga kryptimi važiuojančio eskalatoriaus 
ir nusileidžiu žemyn šokinėdamas per keturis laiptelius, pra- 
bėgu žaislų skyrių ir, apstumdęs kelis berniūkščius, atsiduriu 
34-ojoje gatvėje. 

Kur ji nuėjo? Į dešinę? Į kairę? 

Vienas iš dviejų. Nusprendžiu pasukti į kairę. Neturėjau 
laiko išsitraukti akinių, esu aklas kaip kurmis, tikrai niekaip 
jos nerasiu. Asfaltas, slidus kaip čiuožykla, apsitraukė šerkš- 
nu. Paltas ir pakuotės rankoje bėgti nepadeda. Nepaisydamas 

eismo, užšoku ant kelio, kad išvengčiau minios, bet automo- 
bilių srautas greitai priverčia apgailestauti dėl šios minties. 
Strykteliu atgal ant šaligatvio, bet taip įsibėgėjęs nevaldomai 
imu slysti. Mano kritimą sušvelnina tik praeivė, į kurią stipriai 
atsitrenkiu. 

- Atsiprašau, - sakau keldamasis. 

Atsistojęs palto kišenėje bandau susirasti akinius. Užside- 
du juos ir... 

Tai ji! 

— Vėl jūs? - nepatenkinta ištaria ji stodamasi. - Ko jūs 
kaip išprotėjęs puolate ant žmonių? 

— Ei, ei! Galėtumėte bent jau padėkoti! Juk ištraukiau jus 
iš bėdos! 

- Aš jūsų neprašiau! Be to, nejaugi aš panaši į atvykėlę iš 
Kentukio? 

Kokia akiplėša! Man nusvyra rankos. Ji krūpčioja. Matau, 
kaip virpa jos pečiai ir rankos. 

— Ką gi, šąla. Bent vieną iš šių dienų, - sako ji nueidama. 

- Palaukit! Gal užsuktume išgerti po taurę? 

— Turiu važiuoti metro, - susiraukia ji ir galva mosteli į 
Heraldo aikštės stotį kitoje gatvės pusėje. 

— Nagi! Po taurę gero vyno Brajanto parko kavinėje. Ji vi- 
sai šalia, ir jūs sušilsite. 

Jos veide pasirodo dviprasmiška grimasa. 

-— Na, gerai. Bet per daug neįsijauskite, jūs - ne mano sko- 
nio... 


* 


Brajanto parko kavinė įsikūrusi už Niujorko bibliotekos 
vaizduojamosios dailės galerijos pastato. Vasarą parkas tampa 
nedidele žalia oaze Midtauno dangoraižių apsupty. Minia stu- 
dentų ir kvartalo darbuotojų ateina čia atsipūsti ir pasiklausyti 

koncertų ar viešų paskaitų, pažaisti šachmatais ar paskanauti 
dešrainių. Bet šią vėlyvą žiemos popietę peizažas labiau prime- 
na slidinėjimo kurortą. 

Už lango stiklo matyti į storas striukes įsisupę praeiviai, 
judantys per sniegą tarsi eskimai šiaurėje. 

— Kol nepaklausėte, iš karto prisistatysiu: mano vardas 
Nikė. 

— Sebastianas Larabėjus. Malonu susipažinti. 

Kavinė pilna žmonių. Laimei, gauname staliuką su vaizdu 
į čiuožyklą. 

— Ar jums neatrodo, kad vynas aštrokas? - paklausia ji ir 
pastato taurę. 

— Aštrokas? Juk tai 1982-ųjų „Gruaud-Larose“! 

- Viskas gerai! Neįsižeiskite... 

- Žinote, kiek jis kainuoja? Ir kokį gavo Parkerio įverti- 
nimą? 

— Ne, ir man visai nerūpi. Ar jis turėtų man patikti vien 
dėl to, kad yra brangus? 

Aš papurtau galvą ir keičiu pokalbio temą: 

— Ką veikiate per Kūčias? 

Ji abejingu balsu atsako: 

— Su draugais aptikome apleistą pastatą šalia dokų. Ger- 
sime alkoholį, patrauksime hašišo, pasisvaiginsime. Jei jums 
kiltų mintis ten pasižvalgyti... 

— Prisigerti su valkatomis? Ačiū, bet ne. 

- Tuo blogiau jums. Čia rūkyti negalima, tiesa? 

— Manau, ne. 

— Gaila. 

— Ką jūs veikiate? Studijuojate? 

— Lankau aktorių meistriškumo pamokas ir fotografuo- 
juosi modelių agentūroje. O jūs? 

— Aš esu styginių instrumentų meistras. 

— Tikrai? 

— Gaminu ir taisau smuikus. 

— Taip, ačiū! Nepatikėsit, bet ir pati žinau, kas yra stygi- 
nių instrumentų meistras! Kuo jūs mane laikote? Atsilikėle iš 
Kentukio? 

Ji išgeria dar gurkšnį raudonojo vyno. 

— Na, gal šis vynas ne toks jau ir prastas. Kam tie kvepalai? 
Jūsų draugužei? 

- Motinai. 

- Vargšelė! Kitą kartą pasitarkite su manimi. Padėsiu iš- 
vengti skonio klaidų. 

- Gerai, kitą kartą būtinai pasitarsiu su vagile! 

— Stipriai pasakyta! 

- Jei rimtai, ar dažnai užsiimate tokio pobūdžio vagilia- 
vimu? 

- Ar žinote, kiek kainuoja lūpdažis? Patikėkite, vagys nėra 
tokie, kokiais laikomi, - tvirtina ji drąsiai. 

— Bet galite turėti didelių rūpesčių. 

— Būtent tai labiausiai ir jaudina! - sako ji ir parodo savo 
rankinę. 

Man net akys ant kaktos iššoka: ši pilnutėlė grožio prie- 
monių, nuo kurių ji kruopščiai pašalino brūkšninius kodus. 

Papurtau galvą. 

— Nesuprantu. Jūs neužsidirbate? 

— Tiesą sakant, tai neturi nieko bendra su pinigais. Tai 
tiesiog nenuslopinamas noras vogti, nenumaldomas impulsas. 

- Juk tai liga. 

- Kleptomanija, ne daugiau. 

Ji gūžteli pečiais ir priduria: 

— Turėtumėt pabandyti. Rizika, adrenalinas. Vienas ma- 
lonumas. 

— Kažkur skaičiau, kad psichologai kleptomaniją laiko 
būdu nuslopinti nepasitenkinimą seksualiniu gyvenimu. 

Pralinksmėjusi ji argumentuoja: 

- Psichologų paistalai. Šiuo atžvilgiu jūs klystate, drau- 
guži. 

Rankinėje tarp kosmetikos dėžučių matau nutrintą kiše- 
ninę knygą su skirtuku: Gabrielio Garsijos Markeso Meilė cho- 
leros metu. 

— Mano mėgstamiausias romanas, - ištariu nuoširdžiai. 

- Ir man ši knyga labai patinka! 

Pagaliau per kelias minutes ši keista mergina ir aš randa- 
me bendrą kalbą. Bet ji greitai išsklaido šią malonią nuotaiką. 

— Kokia jūsų šio vakaro programa? 

— Kalėdos - šeimos šventė. Po valandos sėsiu į trauki- 
nį, važiuosiu pas tėvus ir praleisiu Kūčių vakarą jų namuose 
Hamptone. 

- Tai bent smagumėlis! - suprunkščia ji. - Po eglute pa- 
liksite šlepetes ir šilto pieno Kalėdų Seneliui? 

Ji linksmai pažvelgia į mane ir šelmiškai nusišypsojusi 
meta dar vieną sąmojį: 

— Ar nenorėtumėte prasisegti marškinių apykaklės? Mane 
gąsdina viršutinę sagą užsisegę vyrai. 

Aš atsidūstu ir užverčiu akis. 

- Ir ši šukuosena jums visai netinka! - varo savo ji. - Per 
tvarkinga, per griežta. Paprasčiausiai nuobodi! 

Ji perbraukia ranka per mano plaukus ir juos sutaršo. 

Aš atsitraukiu, bet ji nesiliauja: 

— Kas čia per liemenė? Niekas jūsų neįspėjo, kad gyvena- 
me jau ne ketvirtajame dešimtmetyje? Tokiu atveju jums labai 
tiktų ir kišeninis laikrodis! 

Šito jau buvo per daug; 

- Klausykit, jei aš jums nepatinku toks, koks esu, niekas 
jūsų neverčia čia sėdėti! 

Ji pabaigia gerti vyną ir atsistoja. 

— Jūs teisus. Perspėjau jus, kad tai bloga mintis. 

— Tai tiesa, apsisiauskit savo betmenišką apsiaustą ir eikit 
sau! Negaliu pakęsti tokių žmonių, kaip jūs. 

— O, jūs dar nieko nematėte, - ištaria ji paslaptingai. 

Užsisagsto savo paltą ir išeina iš kavinės. 

Pro langą matau, kaip ji prisidega cigaretę, išpučia dūmus, 
paskutinį kartą man mirkteli ir pradingsta. 

Dar kurį laiką sėdžiu prie staliuko, neskubėdamas pabai- 
giu gerti taurę bordo, apmąstydamas viską, kas ką tik įvyko. 
Atsisegu viršutinę marškinių sagą, paveliu plaukus, atsisagstau 
veržiančią liemenę. Teisybė, kvėpuoti lengviau. 

Paprašau sąskaitos ir, norėdamas atsiskaityti, ieškau pini- 
ginės švarke. Paskui palte. 

Keista... 

Apimtas nerimo dar kartą kruopščiai iškratau kišenes, kol 
suvokiu akivaizdžią tiesą. 

Ta niekšelė pavogė mano piniginę! 


Aukštutinis Ist Saidas 

Trečia valanda ryto 

Iš miego mane pažadina veriantis garsas. Atsimerkiu ir 
žvilgteliu į laikrodį. Kažkas nervingai kankina lauko durų 
skambutį. Čiumpu ant naktinio stalelio gulinčius akinius ir iš- 
einu iš kambario. Namuose tuščia ir šalta. Dėl piniginės vagys- 
tės, apie kurią norėjau pranešti policijai, pražiopsojau traukinį 
į Long Ailandą, todėl buvau priverstas vienas praleisti vakarą 
Manhatane. 

Kas galėjo prisistatyti vidury nakties? Atidarau duris. Po 
stogeliu stovi mano vagilė su alkoholio buteliu rankoje. 

— Bet koks tu seksualus su šia pižamyte! - pasišaipo ji iš 
manęs. 

Iš jos burnos trenkia degtine. 

— Ką čia veikiate? Dar drįstate čia pasirodyti po to, kai 
nušvilpėte mano piniginę! 

Užtikrintu rankos gestu ji prasibrauna į butą ir, šiek tiek 
nustebusi, apsidairo. Plaukai apkibę sniegu. Kur ji klaidžiojo 
per tokį šaltį? 

Ji pereina per svetainę, atiduoda man piniginę ir nugriūva 
ant sofos. 

— Norėjau nupirkti jūsų vyno, kažkokios pilies, bet radau 
tik štai ką, - sako ji ir parodo jau gerokai ištuštėjusį degtinės 
butelį. 

Trumpam užlipęs į viršų, grįžtu su rankšluosčiu ir antklo- 
de. Kol bandau uždegti ugnį, ji išsidžiovina plaukus, apsigau- 
bia pledu ir ateina pas mane prie židinio. 

Stovėdama šalia ištiesia ranką prie mano veido ir pirštais 
priliečia skruostą. Lėtai atsistoju. Jos akys nenusakomai ir ke- 
rinčiai liepsnoja. Ji apkabina mane. 

- Liaukitės, jūs girta! 

- Tuomet pasinaudokite tuo, - provokuoja ji. 

Paskui pasistiebia ir prikiša savo lūpas prie manųjų. Vis- 
kas aplinkui išnyksta. 

Židinyje įsidega ugnis, skleisdama silpną mirguliuojančią 
šviesą. Užuodžiu jos odos kvapą. Ji nusimeta apsiaustą, ir aš 
matau, kaip po palaidine kilojasi jos krūtinė. Nors ir susijaudi- 
nęs, jaučiuosi nesmagiai ir paskutinį kartą pasipriešinu: 

— Jūs nežinote, ką darote. 

— Man jau įkyrėjo tavo būgštavimai! - ištaria ji ir aistrin- 
gai mane pabučiuoja, versdama ant sofos. 

Ant lubų šokantys mudviejų šešėliai susilieja į vieną siluetą. 

Ryte pramerkiu akis apsunkusia galva, vokai sulipę, bur- 
noje jaučiu nemalonų metalo skonį. Nikė dingo nepalikusi jo- 
kio adreso. Atsikeliu ir nuslenku prie lango. Sniegas nesiliau- 
ja kritęs, paversdamas Niujorką miestu vaiduokliu. Atidarau 
langą. Smarkiai šąla. Vėjas išžarsto pelenus iš židinio. Skrandį 
sutraukia nepakeliama tuštuma. Apkvaitęs pakeliu degtinės 
butelį. 

Tuščias. 

Šiek tiek atsigavęs svetainėje išvystu žodžius, raudonu 
lūpdažiu užrašytus ant Liudviko Pilypo stiliaus veidrodžio. 
Aukso spalvos antikvarinį baldą mano motinai pavyko įsigyti 
aukcione. Ieškau akinių, bet nerandu. Prieinu arčiau veidro- 
džio ir perskaitau žinutę: 

„Svarbiausi gyvenimo momentai yra tik tie, kuriuos mes 
prisimename.“ 


* Pagal Jeaną Renoirą. (Aut. past.) 

Antra dalis 


o o o v . 
Vieni prieš visus 
Moterys įsimyli, kai pradeda jus pažinti. 
O vyrai priešingai: kai galiausiai jus pažįsta, 


jau būna pasiruošę palikti. 


James Salter, American Express 


iii 


22 


NUSIKALTIMO VIETA - EITI DRAUDŽIAMA 

Apšviesta švyturėlių vėjyje plazdėjo ilga geltona apsaugi- 
nė juosta. Santosas, rankoje laikydamas ženklelį, pro smalsuo- 
lių minią ir pareigūnus prasibrovė iki savo asistento. 

- Pamatysite, leitenante, tikros skerdynės! - perspėjo 
Mazantinis ir pakėlė plastikinę juostą, saugančią nusikaltimo 
vietą. 

Vos tik įėjus į barą, prieš policininko akis atsivėrė krau- 
pus reginys. Ant biliardo stalo išsprogusiomis akimis, iš siaubo 
perkreipta burna ir išverstomis žarnomis gulėjo Dreikas Deke- 
ris. Mažiau nei už metro ant grindų tįsojo kitas lavonas: stam- 
bus vyras vario spalvos tatuiruotu veidu, kurio gerklė buvo 
perrėžta stiklo šuke. 

— Kas jis toks? - paklausė Santosas ir pritūpė prie kūno. 

— Neįsivaizduoju, - atsakė Mazantinis. - Apieškojau jį, 
bet neradau nei piniginės, nei dokumentų. Užtat prikabintame 
dėkle jis nešiojosi šį peilį. 
lį, kurį jam padavė asistentas. Viduje gulėjo nedidelis peilis su 
juodmedžio rankena ir aštriais ašmenimis. 

- Jis juo nepasinaudojo, - patikino Mazantinis. - Bet ap- 
tikome šį tą daugiau. 

Santosas ištyrinėjo dar vieną daiktinį įrodymą: KA-BAR, 
JAV karinių pajėgų kovinis peilis su odinėmis juostomis ap- 
traukta plačia rankena. Šiais daugiau nei penkiolikos centimet- 
rų plieniniais ašmenimis buvo nužudytas Dreikas Dekeris. 

Santosas susiraukė. Atsižvelgiant į kūnų padėtį, kambary- 
je su jais buvo dar mažiausiai vienas žmogus. 

— Minėjai, kad kažkas skambino numeriu 911? 

— Taip. Tikiuosi gauti įrašą. Skambinta iš mobiliojo. Kaip 
tik bandome atsekti. Ilgai netruksime. 

— Gerai, - ištarė jis ir atsistojo. - Paprašyk Kruzo, kad jis 
kaip galima greičiau paruoštų man tatuiruočių ant vyro veido 
nuotraukas. Taip pat pasakyk jam, kad nufotografuotų mažąjį 
peilį. Kai tik gausi atvaizdus, tučtuojau atsiųsk man elektroni- 
niu paštu. Parodysiu juos Reinoldsui iš trečiosios nuovados. 
Jis savo skyriuje turi antropologą, kuris galbūt galėtų mums 
padėti. 

— Labai gerai, leitenante, aš tuo pasirūpinsiu. 

Prieš išeidamas iš baro, Santosas paskutinį kartą nužvelgė 
patalpą. Čia su baltais kombinezonais, guminėmis pirštinėmis 
ir veido kaukėmis tylomis darbavosi specialistai iš mokslinių 
tyrimų laboratorijos. Apsiginklavę fluorescencinėmis lempo- 
mis, šepetėliais ir milteliais, prieš užplombuojant barą jie rinko 
visus galimus įkalčius. 

- Visur pilna pirštų atspaudų, leitenante, - informavo 
Kruzas, tyrimų padalinio vadovas. 

— Ir ant stiklo šukių? 

— Taip, ant gesintuvo irgi. Jie švieži ir ryškūs. Mėgėjo dar- 
bas. Jei tas tipas yra duomenų bazėje, po kelių valandų jau ži- 
nosime jo tapatybę. 

Vienuoliktą valandą ryto, šviečiant saulei, „Delta“ oro li- 
nijų lėktuvas nusileido Šarlio de Golio oro uoste. Išsekę Sebas- 
tianas ir Nikė beveik per visą skrydį miegojo. Kelios valandos 
miego leido jiems pradėti naują dieną šviesesne galva. Jie išlipo 
iš lėktuvo pristumiamais laiptais ir kantriai išstovėjo eilėje, kol 
buvo atliekami muitinės formalumai. 

- Nuo ko pradėsime? - paklausė Nikė ir įsijungė mobilųjį 
telefoną. 

— Gal pirmiausia nueikime į Barbeso stotį. Paklausinėsi- 
me žmonių, pabandysime suprasti, kuria stebėjimo kamera nu- 
filmuotas atsiųstasis filmas... Juk tai mūsų vienintelis pėdsakas, 
tiesa“ 

Ji netarusi nė žodžio linktelėjo ir pateikė savo pasą poli- 
cininkui. 

Paskui jie praėjo bagažo transporterį ir nusileido į termi- 
nalą. Už užtvaro būriavosi žmonės: vieni laukė savo giminai- 
čių, įsimylėjėliai nekantravo susitikti su mylimaisiais, plakatais 
mojavo vairuotojai. Sebastianas patraukė prie taksi automobi- 
lių eilės, bet Nikė nutvėrė jį už rankovės. 

— Pažvelk! 

Minios viduryje, pasipuošęs nepriekaištingu trijų dalių 
kostiumu, griežtai atrodantis vairuotojas laikė užrašą: 


Ponas ir ponia LARABĖJAI 

Jie nustėrę susižvalgė. Niekas nežinojo, kad jie Paryžiuje... 
Išskyrus Džeremio pagrobėjus. 

Galvos linktelėjimu abu sutarė prisistatyti. Galbūt šis pėd- 
sakas padės rasti sūnų? 

Vairuotojas pasveikino juos šiltu balsu su oksfordietišku 
akcentu. 

— Ponai, sveiki atvykę į Paryžių, aš esu Spenseris. Jei su- 
tinkate, prašau sekti paskui mane. 

— Palaukite, kas čia per cirkas? Kur mes einame? - neri- 
mavo Sebastianas. 

Stojiškas, bet šiek tiek išdidus Spenseris iš vidinės kišenės 
išsitraukė popieriaus lapą. Išlankstė jį ir užsidėjo akinius ragi- 
niais rėmeliais. 

- Turiu pavedimą pasirūpinti ponais Larabėjais. Vienuo- 
liktos valandos „Delta“ skrydis iš Niujorko. Ar tai jūs? 

Abu nustebę linktelėjo. 

— Kas užsakė automobilį? - paklausė Nikė. 

— Šito, ponia, aš nežinau. Reikėtų pasiteirauti „Luxu- 
ryCab sekretoriate. Viskas, ką galiu pasakyti, yra tai, kad už- 
sakymas buvo patvirtintas šį rytą mūsų įmonėje. 

- Ir kur jūs turėtumėte mus nuvežti? 

— Į Monmartrą, pone. Į „Grand Hėtel de la Butte“ viešbutį, 
kuris yra, jei leisite pasakyti savo nuomonę, puikus pasirinki- 
mas romantiškai kelionei. 

Sebastianas nužiūrėjo jį, širdyje jausdamas įniršį. 

„Aš atvykau ne romantikos ieškoti. Esu čia tam, kad su- 
rasčiau savo sūnų!“ 

Rankos gestu Nikė jį nuramino. Vairuotojas visame tame 
plane, apie kurį pats nė nenutuokė, tikriausiai tebuvo pėsti- 
ninkas. Verčiau surizikuoti, nekeliant scenų važiuoti su juo ir 
pažiūrėti, kur visa tai nuves. Todėl jie paklusniai, nors ir su 
nepasitikėjimu, nusekė iš paskos. 

Mersedesas riedėjo šiauriniu greitkeliu. 

Spenseris surado radijuje klasikinės muzikos stotį ir link- 
čiojo galvą Vivaldžio „Keturių metų laikų“ ritmu. 

Sebastianas ir Nikė, įsitaisę ant užpakalinės automobilio 
sėdynės, sekė nuorodas, žyminčias jų kelią į sostinę: Tremblė 
an Fransas, Garž le Gonesas, Le Blan Menilis, Prancūzijos sta- 
dionas... 

Jiedu buvo Paryžiuje prieš septyniolika metų. Abiejų gal- 
vose sukosi šios kelionės prisiminimai, bet nerimas neleido 
jiems atsiduoti. 

Automobilis perkirto žiedinį kelią, pasuko dešinėn į Mar- 
šalų bulvarus ir atvyko į senąjį Monmartrą. Kolenkūro gatvė ir 
Žiuno aveniu, rudeniškais apdarais pasipuošę medžiai, ugnies 
spalvos lapais nukloti šaligatviai. 

Spenseris įsuko į gatvelę, pilną medžių paunksnėje sto- 
vinčių namų. Pravažiavęs aukštus metalinius vartus, automo- 
bilis įnėrė į laukinį ir vešlų sodą, tikrą kaimu dvelkiančią salelę 
pačioje sostinės širdyje. Sedanas sustojo priešais viešbutį - di- 
delį baltą pastatą, kuklų, bet elegantišką. 

— Ponai, linkiu puikios viešnagės, - pasakė jiems vairuo- 
tojas ir sukrovė lagaminus prie lauko durų. 

Nikė ir Sebastianas, vis dar nepraradę budrumo, įžengė 
į erdvų pastato holą. Juos pasitiko džiazo trio retro svingas. 
Vieta atrodė šilta ir jauki, tarsi rūpestingai išpuošti prabangūs 
svečių namai. Rafinuotos ir geometrinės art dėco stiliaus baldų 
formos priminė trečiąjį ir ketvirtąjį dešimtmečius: odinis krės- 
las, sikomoro komoda, Le Korbiuzjė lempa, lakuoto medžio 
konsolė, dramblio kaulu ir perlamutru inkrustuotos plokštės. 

Registratūroje nieko nebuvo. Į kairę pusę nuo durų buvo, 
kaip galima spėti, poilsio zona, besitęsianti iki bibliotekos, 
kviečiančios skaityti. Dešinėje - ilgas raudonmedžio stalas, 
kuris atstojo kokteilių barą. 

Pasigirdo kulniukų kaukšėjimas. Abu lyg susitarę atsisuko 
ir pamatė valgomojo tarpduryje pasirodžiusią elegantišką vieš- 
bučio administratorę. 

- Jei neklystu, ponas ir ponia Larabėjai? Mes jūsų laukė- 
me. Sveiki atvykę į „Grand Hėtel de la Butte“, - pasveikino ji 
nepriekaištinga anglų kalba. 

Berniukiška trumpų plaukų šukuosena, plokščia krūtinė, 
androginiškas siluetas, aptempta aukso spalvos suknelė iki ke- 
lių: ji atrodė tarsi nužengusi iš Frencio Skoto Ficdžeraldo ro- 
mano. 

Administratorė atsistojo už registratūros stalo ir ėmėsi 
tvarkyti formalumus. 

— Palaukite, - sustabdė ją Sebastianas. - Atleiskite, bet 
kaip jūs mus atpažinote? 

— Mes turime tik penkis kambarius, pone, ir visi numeriai 
užimti. Jūs atvykote paskutiniai. 

- Ar žinote, kas mums rezervavo kambarius? 

Moteris į burną įsidėjo gintarinį kandiklį, laikydama jį 
tarp didžiojo piršto ir smiliaus. Įtraukė dūmą ir užtikrintu bal- 
su atsakė: 

- Juk jūs pats, ponas Larabėjau! 

— Aš pats? 

Ji patikrino įrašą kompiuteryje. 

— Rezervuota prieš savaitę mūsų interneto svetainėje. 

— Už kambarį jau sumokėta? 

— Tikrai taip. Atsiskaityta tą pačią, rezervavimo dieną su 
„Mastercard“ kortele, priklausančia Sebastianui Larabėjui. 
ekraną. Operacijos nuorodose matyti dalis mokėjimo kortelės 
numerių. Jokių abejonių: kažkas įsilaužė į jo sąskaitą. 

Jis su apmaudu pažvelgė į buvusią sutuoktinę. Kokį ne- 
sveiką žaidimą žaidžia tie, kurie juos čia priviliojo? 

- Kažkas ne taip? 

— Ne, viskas gerai, - atsakė Sebastianas. 
— Tuomet kviečiu į jums skirtą penktą kambarį viršutinia- 
me aukšte. 


Siaurame lifte, kuris kėlė į viršuje esančius kambarius, 
Nikė paspaudė paskutinio aukšto mygtuką. 

- Jei viešbutis užsakytas prieš savaitę, vadinasi, Džeremio 
pagrobimas buvo seniai suplanuotas. 

Sebastianas linktelėjo. 

— Akivaizdu. Tik kodėl jie rizikavo įsilauždami į mano 
sąskaitą, kad sumokėtų už kambarį? 

— Gal ketindami reikalauti iš mūsų išpirkos? - svarstė ji. — 
Patekę į tavo sąskaitas, jie tiksliai žino, kiek tu turi pinigų ir 
kiek galima iš tavęs reikalauti. 

Pakilę į viršų ir pravėrę kambario duris, jie išvydo dide- 
lius apartamentus su aukštomis lubomis ir mansarda. 

- Negalėjo dar bjauresnių parinkti! - pareiškė Nikė, slo- 
pindama savo nerimą. 

Dvigulė lova, vonia su kojelėmis vonios kambaryje, paste- 
linių spalvų sienos. Skoningai įrengtas kambarys, imituojantis 
bohemiškos menininko studijos dekorą, turėjo kaimiško žave- 
sio: medinės grindys, mezoninas, didelis ovalo formos veidro- 
dis, nedidelė terasa su vaizdu į sodą. 

Ypač įstabi buvo šviesa. Ji šildė kambarį, prasiskverbusi 
pro gebenę ir medžių šakas. Net sunku patikėti, kad tai viešbu- 
tis. Veikiau susidarė įspūdis, kad rafinuoti draugai atostogoms 
jums paskolino savo slaptą vietelę. 

Jie išėjo į terasą virš sodo, iš jos atsivėrė didingas Pary- 
žiaus monumentų vaizdas. Aplinkui čiulbėjo paukščiai, o vėjas 
brazdino medžių šakas. 

Bet nei Sebastiano, nei Nikės nepavergė po kojomis besi- 
driekiantis miestas. Deja, toks rudens švelnumas nesumažino 
jų susirūpinimo. 

— Ir kas toliau? - paklausė Sebastianas. 

— Nežinau. Jei jau jie mus čia atvedė, turėtų su mumis su- 
sisiekti, tiesa? 

Vildamiesi sulaukti pranešimo, abu patikrino savo mobi- 
liuosius telefonus, paskambino į registratūrą, paskui apieškojo 
kambarį. Nesėkmingai. 

Praėjus pusvalandžiui laukimas tapo nebepakeliamas. 

— Einu į Barbeso stotį, - nusprendė Sebastianas ir čiupo 
savo švarką. 

— Palydėsiu tave. Viena tikrai neliksiu laukti šiame kam- 
baryje! 

— Ne. Pati sakei: labai didelė tikimybė, kad jie bandys su 
mumis susisiekti čia. 

- Juk tarėmės nesiskirti! - maldavo ji. 

Bet Sebastianas jau žengė pro duris. 

Niujorkas 

87-osios nuovados komisariatas 

Santosas iš prekybos automato paėmė vienkartinį puode- 
lį. Saulė Brukline dar nepatekėjo, o leitenantas gėrė jau trečią 
puodelį kavos. Ir vėl pasitaikė nerami naktis: vagystės, smur- 
tas šeimoje, parduotuvių apiplėšimai, prostitučių sulaikymas... 
Jau visą dešimtmetį žiniasklaida kūrė Niujorko kaip taikaus ir 
saugaus miesto įvaizdį. Tai tikrų tikriausia tiesa kalbant apie 
Manhatano centrą, bet ne apie jo priemiestį. 

Dėl vietos stokos koridorius, kuriame stovėjo gėrimų au- 
tomatas, priminė pabėgėlių centrą: ant geležinių suolų sėdėjo 
antrankiais surakinti nusikaltėliai, ant išplyšusių sėdynių tarsi 
silkės statinėje susispaudę laukė liudytojai, į antklodes susisu- 
pę nukentėjusieji. Koridorių apšvietė blyškios ir spragsinčios 
neoninės lempos. Tvyrojo baisi smarvė ir triukšmas. Visi buvo 
įsitempę, nervingi. 

Santosas nuo šios atgrasios vietos pasislėpė savo kabinete. 
Jis negalėjo pakęsti šito apskretusio, triukšmingo komisariato 
ir neketino čia užbaigti savo karjeros. Jo darbo vieta buvo taip 
pat ne ką geresnė: nedidelis ankštas kabinetas, ne itin funkcio- 
nalus ir prastai izoliuotas, su vaizdu į purviną kiemą. Jis gurkš- 
telėjo pamazgas primenančios kavos ir atsikando pasenusio 
riestainio, sunkiai slystančio gomuriu. 

Išmetė kepinį į šiukšliadėžę ir pakėlė telefono ragelį, ke- 
tindamas skambinti į laboratoriją, kuri atliko toksikologinius 

tyrimus. Laborantas patvirtino jo spėjimą: pas Nikę rasti mil- 
teliai tikrai buvo kokainas. Jis atidėjo šią bylą į šalį ir, pasinau- 
dojęs tuo, kad jau paskambino, paprašė prie telefono pakviesti 
Hansą Tinkerį. 

Bėgant metams Santosas sugebėjo sukurti įspūdingą tink- 
lą. Daugybė Žmonių iš įvairių didelio ir painaus Niujorko po- 
licijos departamento skyrių jautėsi jam skolingi. Jam tai atrodė 
savaime suprantama: kaskart, kai tik galėdavo padėti kolegai, 
padėdavo. Kurį laiką tai atrodė nesavanaudiška, bet visada at- 
eidavo laikas, kai pasitaikydavo galimybė gauti iš to naudos. 

— Tinkeris, klausau. 

Hansas Tinkeris, teismo ekspertizės tarnybos direktoriaus 
pavaduotojas, buvo bene įdomiausias jo pažįstamas. Prieš dve- 
jus metus per vieną iš patikrinimų Santoso vaikinai pričiupo 
vyriausiąjį Tinkerio sūnų, tuomet ištiktą paauglystės krizės, 
su dideliu „mėšlo“ kiekiu. Akivaizdu, jog sūnelis, užuot ramiai 
sėdėjęs savo kambaryje, platino draugeliams narkotikus. San- 
tosas užmerkė akis ir bylą nutraukė. Nuo to laiko Tinkeris jam 
jautė begalinį dėkingumą. 

— Sveikas, Hansai. Ar ką nors išsiaiškinai apie mūsų dvi- 
gubą žmogžudystę? 

— Judam į priekį, bet dar užtruksim. Nusikaltimo vietoje 
rasta milijonai pirštų atspaudų, dar turime atlikti genetinius 
tyrimus. 

— Suprantu, bet turiu skubiai žinoti, kieno pirštų atspau- 
dai rasti ant KA-BAR, stiklo šukės ir biliardo lazdos. 

— Šituos turiu. Atsiųsiu ataskaitą per dvi valandas. 

— Ne, nesivargink! Permesk man į elektroninį paštą neap- 
dorotus duomenis. Noriu juos kuo greičiau įvesti į IAFIS". 

Mazantinis, po pažastimi laikydamas nešiojamąjį kom- 
piuterį, pabeldė į stiklą ir kyštelėjo pro duris galvą. Santosas 


* Automatizuota pirštų atspaudų identifikavimo sistema. (Vert. past.) 

davė ženklą užeiti. Asistentas palaukė, kol bosas padės telefono 
ragelį, ir pranešė: 

- Turime naujienų, leitenante. Pavyko gauti skambutį pa- 
galbos telefonu. Paklausykite. 

Jis atidarė savo kompiuterį ir įjungė garso failą. Įrašas 
trumpas. Girdėti akivaizdžiai supanikavusio vyro balsas - jis 
atsisakė nurodyti savo tapatybę, bet pareikalavo skubiai atsiųs- 
ti greitąją pagalbą į „Bumerangą. 

„Žmogus merdi! Subadytas peiliu! Greičiau atvažiuokit! 
Greičiau! 

- Keista, jis mini tik vieną kūną, tiesa? - paklausė Mazan- 
tinis. 

Santosas nieko neatsakė. Kur jam girdėtas tas balsas? 

- Atsekėme skambutį, - dėstė toliau pavaduotojas. - Te- 
lefonas priklauso Sebastianui Larabėjui. Turtingam styginių 
instrumentų meistrui, gyvenančiam Aukštutiniame Ist Saide. 
Patikrinau jį. Švarut švarutėlis. Na, beveik: vienintelis nusižen- 
gimas - pasipriešinimas pareigūnui, kai policija jį sulaikė vir- 
šijus greitį vaikinui dar mokantis universitete. Mano galva, jis 
net nežino, kad yra įtrauktas į duomenų bazę. 

Santoso veidas persikreipė. 

- Ar siųsti komandą jo suimti, vade? 

Santosas tyliai linktelėjo. Jis žinojo, kad Sebastianas Pary- 
žiuje, bet jam reikėjo laiko viskam apmąstyti. 

— Gerai, važiuokite, - nurodė ir uždarė duris paskui Mazan- 
tinį. Žvelgdamas apsiblaususiomis akimis atsistojo prie lango. Ši 
žinia jį pribloškė. Ką Sebastianas veikė pas Dreiką Dekerį? 

Iš apmąstymų jį pažadino trumpas švilptelėjimas, prane- 
šantis apie atėjusį elektroninį laišką. Jis atsisėdo priešais ekraną 
ir atsidarė pranešimą. Laiškas nuo Tinkerio su rastais pirštų 
atspaudais. 

Teismo ekspertai nepriekaištingai atliko savo darbą. Visi 
pirštų atspaudai buvo ryškūs ir paruošti naudoti. Santosas juos 

įrašė į savo standųjį diską ir prisijungė prie integruotos ir au- 
tomatizuotos pirštų atspaudų bazės. Niujorko policijos tyrė- 
jai turėjo tiesioginę prieigą prie FTB duomenų bazių ir prie 
garsiosios IAFIS sistemos: aukso vertės sąraše buvo daugiau 
nei septyniasdešimt milijonų registruotų asmenų, sulaikytų ar 
nuteistų Amerikos teritorijoje. Jis pradėjo nuo atspaudų, rastų 
ant kovinio peilio. Algoritmas pradėjo tikrinti duomenų bazę 
viršgarsiniu greičiu. 
MATCH NOT FOUND' 


Pirmas kartas bevaisis. 

Paskui ėmėsi pirštų atspaudų, paimtų nuo ilgos kruvinos 
stiklo šukės, ginklo, kuriuo, logiškai mąstant, buvo nužudytas 
tatuiruotasis. Šį kartą Santosui labiau pasisekė. Nepraėjus nė se- 
kundei programa pateikė atsakymą. Atspaudai priklausė... Se- 
bastianui Larabėjui. Paskui atėjo eilė ant biliardo lazdos rastiems 
pėdsakams. Beveik akimirksniu ekrane pasirodė jaunos moters 
nuotrauka. Santosas drebančiomis rankomis atidarė bylą: 


Pavardė: Nikovski 

Vardas: Nikė 

Gimusi 1970 m. rugpjūčio 24 d. Detroite 
(Mičiganas) 

Išsiskyrusi su Sebastianu Larabėjumi 


Paskutiniame dvidešimto amžiaus dešimtmetyje Nikė ke- 
lis kartus buvo suimta už įvairias vagystes, girtavimą viešoje 
vietoje ir narkotikų laikymą. Ji niekada nebuvo įkalinta, bet 
sumokėjo daugybę baudų ir atliko dešimtis valandų viešųjų 
darbų. Paskutinis nusižengimas įvykdytas 1999 metais. Nuo to 
laiko ji apsiramino. 


* Nerasta. 

Santoso širdis daužėsi it pašėlusi. 

„Į kokią velniavą Nikė įsipainiojo?“ 

Atsižvelgiant į bylą, jai būtų pateikti visokiausi kaltini- 
mai. Laimei, jis laikė savo rankose visas kortas. Galbūt protin- 
gai veikiant jam pavyktų susigrąžinti mylimą moterį ir visiems 
laikams atsikratyti Larabėjaus. Palikdamas nuošalėje tai, dėl ko 
galėtų būti apkaltinta Nikė, jis kruopščiai surinko visus įrody- 
mus prieš Sebastianą: skambutis greitosios pagalbos telefonu, 
pirštų atspaudai ant nusikaltimo įrankio, lėktuvo bilietas į Pa- 
ryžių, kuris liudytų jo ketinimą pabėgti. 

Byla atrodė rimta. Tikriausiai to pakaktų įtikinti teisėjui 
paskelbti tarptautinę paiešką. Norėdamas dar šliukštelėti aly- 
vos į ugnį, jis ketino paskleisti tam tikrą informaciją per gerai 
pasirinktas žiniasklaidos priemones. Garsenybė pabėgo į Pa- 
ryžių, lošimo namuose įvykdęs žmogžudystę: žurnalistams tai 
labai patiks. Larabėjai buvo sena garbinga niujorkiečių šeima, 
tačiau per šią krizę ekonominės galios atstovai prarado nelie- 
čiamybę. Priešingai. Jau daugiau nei metus pasipiktinusiųjų ju- 
dėjimas liejo savo pyktį prieš Volstritą. Keletą kartų šimtai pro- 
testuotojų buvo užtvėrę Bruklino tiltą. Vidurinės klasės įniršis 
didėjo ir plito visoje šalyje. 

Laikai keitėsi. 

Tie, kurie buvo galingi vakar, rytoj tokie nebebus. 

Be to, Sebastianas Larabėjus buvo nepatyręs bėglys. 


Vos tik bus gautas arešto orderis, jį sučiups kaip naivų 
neišmanėlį... 

Paryžius 

Aštuonioliktoji apygarda 

Sebastianas pėsčiomis nulipo viešbučio laiptais ir nu- 
žingsniavo Žiuno aveniu Pekero aikštės link. Nors buvo spalio 
pabaiga, tęsėsi vasariški orai. Turistai ir Monmartro gyvento- 
jai, nusėdę kavinių terasas, saulės spinduliuose šildė veidus ir 
apnuogintas rankas. Sebastianas buvo abejingas šiai ramybei, 
galvojo tik apie sūnų. Kaimiška ir romantiška viešbučio atmos- 
fera visiškai išmušė jį iš vėžių. Kuo giliau jie grimzdo į nežinią, 
tuo labiau jis buvo įsitikinęs, kad Nikei ir jam gresia didžiulis 
pavojus. Jis galėjo tik nujausti slegiančios grėsmės mastą. Ke- 
letą kartų atsisuko atgal, norėdamas patikrinti, ar kas neseka. 
Rodės, ne, bet ar jis galėjo būti tuo tikras? 

Aikštėje sustojo prie bankomato ketindamas išsiimti gry- 
nųjų. Su juodąja kortele galėjo išsigryninti tik du tūkstančius 
eurų - maksimalią sumą, kokią bankomatas gali išduoti. Susi- 
dėjęs pinigus nusigavo iki Lamarko-Kolenkūro stoties, kurią 
pastebėjo važiuodamas iš oro uosto. 

Įėjimas į metro su dvejais Monmartrui būdingais laiptais 
priminė jam filmą „Amelija iš Monmartro“, kurį per vaizdo 
grotuvą žiūrėjo kartu su Kamile. Jis nusipirko bilietų ir žemė- 
lapyje susirado Barbeso-Rošešuaro stotį. Ji buvo devintosios, 
dešimtosios ir aštuonioliktosios apygardų sankirtoje, vos už 
kelių stotelių. Laikas spaudė, todėl Sebastianas nusprendė 
atsisakyti lifto ir nuskubėjo sraigtiniais laiptais, kurie vedė 

į peroną, esantį daugiau nei dvidešimt penkių metrų gylyje. 
Sėdo į pirmąjį metro traukinį, vykstantį Merijos-Disi krypti- 
mi, pavažiavo dvi stoteles, tuomet Pigalyje persėdo į antrąją 
liniją ir pasiekė Barbeso-Rošešuaro stotį. 

Stotį, kurioje buvo pagrobtas jo sūnus... 

Perone Sebastianas paskui keleivių srautą nusekė iki 
bilietų kasos. Kantriai kelias minutes palaukė eilėje, paskui 
kreipėsi į darbuotoją, rodydamas Džeremio nuotrauką ir fil- 
muotą pagrobimo medžiagą, kurią buvo įsirašęs į mobilųjį 
telefoną. 

— Niekuo negaliu padėti, pone, kreipkitės į policiją. 

Jis primygtinai reikalavo, bet buvo pernelyg triukšminga 
ir eilėje laukė per daug žmonių. Kasininkė atrodė nusiteikusi 
geranoriškai, bet ji labai prastai kalbėjo angliškai, gerai nesu- 
prato, ko iš jos nori Sebastianas, be to, ją spaudė nekantraujan- 
tys suirzę žmonės. Laužyta kalba ji šiaip ne taip paaiškino, kad 
pastarosiomis dienomis negauta jokių pranešimų apie užpuo- 
limus, išskyrus įprastas vagystes. 

— No agression, sir! No agression, sir! - kartojo ji. 

Supratęs, kad nieko daugiau nesužinos, Sebastianas jai 
padėkojo ir, pakilęs eskalatoriumi, išėjo iš stoties. 


Barbesas... 

Vos tik atsidūręs gatvėje, Sebastianas atrado Paryžių, ku- 
ris labai skyrėsi nuo sukurtų stereotipų. Čia nematyti praeivių 
su beretėmis, po pažastimi pasikišusių prancūzišką batoną, jo- 
kių sūrio krautuvėlių ir kepyklėlių ties kiekvienu gatvės kam- 
pu. Tai buvo ir ne Eifelio bokšto ar Triumfo arkos Paryžius, 
o daugiatautis, šiurkštus ir spalvingas miestas, kuris priminė 
niujorkietišką tautų katilą. 

Ant šaligatvio kažkoks tipas prisišliejo prie pat jo, kitas 
jį pastūmė ir Sebastianas pajuto, kad jį liečia kažkieno ranka. 

„Kišenvagis!“ 

Vos tik jis atsitraukė saugodamasis, kad neapšvarintų ki- 
šenių, prie jo slapčia prislinko prekeivis, siūlydamas cigarečių 
pakelius. 

„Marlboro! „Marlboro“! Trys eurai! Trys eurai!“ 

Jis žengė kelis žingsnius, norėdamas išsilaisvinti, ir perė- 
jo gatvę, bet kitoje pusėje vyko toks pat cirkas. Šioje vietoje 
knibždėjo daugybė kontrabandinių cigarečių prekeivių. 

„Legend! „Marlboro“! Trys eurai! Trys eurai!“ 

Ir nė vieno policininko aplinkui... 

Po metalinėmis metro kolonomis jis pastebėjo spaudos 
kioską. Vėl išsitraukė iš kišenės sūnaus nuotrauką ir parodė ją 
pardavėjui. 

— My name is Sebastian Larabee. I am American. This is a 
picture of my son, Jeremy. He was kidnapped here two days ago. 
Have you heard anything about him? 

Iš šiaurinės Afrikos dalies kilęs kioskininkas Barbeso-Ro- 
šešuaro sankryžoje parduotuvėlę turėjo jau daugiau kaip tris- 
dešimt metų. Jis puikiai pažinojo kvartalą, bendraudamas su 
turistais išmoko šnekėti angliškai ir pasižymėjo iškalba. 

— Ne, nieko negirdėjau apie jūsų istoriją. 

— Are you sure? Look at the video", - maldavo jis, pakišda- 
mas telefoną, kuriame laikė filmą apie Džeremio pagrobimą. 

Laikraščių pardavėjas marškinių skvernu nusišluostė aki- 
nius ir užsidėjo juos ant nosies. 

— Beveik nieko nematau, - dejavo jis. - Ekranas labai mažas. 

— Prašom pažiūrėti dar kartą. 

Aplinkui būrėsi tanki minia, tvyrojo įtampa ir triukšmas. 
Sebastianas kelis kartus buvo stumtelėtas. Šalia įėjimo į metro 
ant šaligatvio spietėsi pulkas nelegalių prekeivių. „Marlboro“! 


* Mano vardas Sebastianas Larabėjus. Aš esu amerikietis. Štai mano sūnaus Džeremio nuotrau- 
ka. Prieš dvi dienas jis buvo pagrobtas. Gal esate ką nors apie jį girdėjęs? (Angl.) 
** Jūs įsitikinęs? Pažiūrėkite vaizdo medžiagą. (Angl.) 

„Marlboro“! Trys eurai! Trys eurai!“ Nuo šios giesmelės jau 
spengė galvoje. 

— Atsiprašau, niekuo negaliu padėti, - pasakė kioskinin- 
kas ir atidavė telefoną. - Bet palikite man savo numerį. Pasi- 
teirausiu Karimo, savo darbuotojo, gal jis bus ką girdėjęs. Tai 
jis pirmadienį uždarė parduotuvę. 

Ketindamas atsidėkoti, Sebastianas ištraukė pluoštą bank- 
notų ir padavė jam penkiasdešimt eurų, tačiau vyras buvo iš- 
didus. 

- Slėpkite savo pinigus, pone. Ir verčiau čia nesisukioki- 
te, - patarė jis ir smakru mostelėjo į kontrabandininkus, slan- 
kiojančius aplink kioską. 

Sebastianas jam padavė savo vizitinę kortelę, kurioje buvo 
nurodytas jo mobilusis telefonas, ir užrašė sūnaus vardą bei 
amžių. 

- Jei užpuolimas buvo nufilmuotas, - pridūrė pardavė- 
jas, - apie tai turi žinoti geležinkelių tinklo brigada. 

— Ar netoliese yra komisariatas? 

Kioskininkas susiraukė. 

— Yra vienas Gut d Oro kvartale, už dviejų šimtų metrų, 
tačiau tai ne pati svetingiausia vieta sostinėje... 

Sebastianas jam dar sykį padėkojo galvos linktelėjimu. 

Kol kas tikrai negalima eiti į komisariatą. Ketino grįžti į 
viešbutį, bet netikėtai į galvą šovė kita mintis. 

„Legend! „Legend“! Trys eurai! Trys eurai!“ 

Nelegalūs prekeiviai kasdien ilgas valandas laukdavo pir- 
kėjų metro eskalatoriaus apačioje. Ar gali būti geresnė stebėji- 
mo vieta, norint sužinoti visas stoties paslaptis? Greičiausiai jie 
turėjo daugiau informacijos nei farai! 

Sebastianas ryžtingu žingsniu įsiliejo į nuolatinių varto- 
tojų ir kelių atsitiktinių turistų, keliaujančių Monmartro link, 
būrį. 

„Marlboro ! Trys eurai!“ 

Visą laiką judėdami nikotino platintojai praskleisdavo 
vogtas striukes ir parodydavo prasto tabako pakuotes. Jie buvo 
neagresyvūs, bet įkyrūs. Jų skaičius ir nepaliaujamai kartojami 
tie patys žodžiai kėlė norą kuo greičiau nešdintis iš šios pamaz- 
gų duobės, bet Sebastianas pasitikėjo savo intuicija. 

„Marlboro ! Trys eurai!“ 

Jis išsitraukė iš kišenės Džeremio nuotrauką. Tai jau tapo 
įpročiu! 

— Have you seen this boy? Have you seen this boy? 

— Atšok, seni! Netrukdyk dirbti! 

Sebastianas, ryžtingai nusiteikęs, perėjo visą šaligatvį pa- 
lei Barbeso-Rošešuaro stotį ir iš eilės kiekvienam prekeiviui 
rodė sūnaus nuotrauką. Jis jau buvo benuleidžiąs rankas, kai 
už nugaros kažkas sušnabždėjo: 

— This is Jeremy, isnt it?“ 


* Ar matėte šį berniuką? Ar matėte šį berniuką? (Angl.) 
** Tai Džeremis, tiesa? (Angl.) 

Sebastianas pasisuko į balsą, kuris į jį kreipėsi. 

- This is Jeremy, isnt it? 

- Yes! Thats my son! Have you seen him? - paklausė jis, 
kupinas vilties. 

Prieš jį stovintis vyras buvo kitoks nei nelegalūs prekiau- 
tojai. Švarūs marškiniai, kostiuminis švarkas, tvarkingai ap- 
kirpti plaukai, nunešioti, bet nublizginti batai. Nepaisant sun- 
kaus darbo, jis stengėsi išlaikyti nepriekaištingą išvaizdą. 

— My name is Youssef, - prisistatė jis. - I'm from Tunisia. 

— Have you seen my son? 

- Yes. I think so. Two days ago... 

— Where?“ 

Tunisietis įtariai apsižvalgė aplinkui. 

- Dabar negaliu kalbėti, - ištarė angliškai. 

— Prašau! Tai labai svarbu. 

Jusefas arabiškai metė tiradą įžeidinėjimų dviem savo 
„kolegoms“, kurie į jį žiūrėjo prilindę per arti. 

— Paklausykite, - dvejojo jis. - Palaukite manęs „Pasago- 
je. Tai nedidelė kavinukė Belomo gatvėje, paėjėjus vos šimtą 
metrų, priešais „Tati“ pastatą. Susirasiu jus ten už penkiolikos 
minučių. 


* Taip, tai mano sūnus. Ar matėte jį? (Angl.) 
** - Mano vardas Jusefas. Atvykau iš Tuniso. 
- Ar jūs matėte mano sūnų? 
- Taip. Manau, taip. Prieš dvi dienas... 
- Kur? (Angl.) 

— Sutarta, ačiū! Ačiū! 

Pagaliau Sebastianas atgavo viltį. Atkaklumas pasiteisino! 
Šį kartą jis ką nors sužinos. Ir tai jį užves ant kelio. 

Jis perėjo gatvę, pasiekė Barbeso bulvarą ir nuėjo palei 
didžiulės parduotuvės fasadą su languotu rožinės spalvos 10- 
gotipu: tai buvo „Tati“. Didelių nuolaidų prekės ženklas puošė 
kvartalą jau daugiau nei penkiasdešimt metų. Klientai, ieško- 
dami geresnių daiktų, rausėsi plastikiniuose konteineriuose, 
kurie stovėjo išrikiuoti ant šaligatvio. Suknelės, kelnės, marš- 
kiniai, rankinės, apatinis trikotažas, pižamos, kamuoliai, žais- 
lai... Dėžės buvo prigrūstos įvairių niekučių: paskutinių mode- 
lių, sandėliuose užsigulėjusių, neparduotų ar kitų nekokybiškų 
prekių. 

Kitoje šaligatvio pusėje prekystalius buvo susistatę nele- 
galūs prekeiviai, siūlantys įsigyti „Vuitton“ rankinių kopijų ir 
padirbtų kvepalų. 

Sebastianas nuėjo Berviko gatve ir pasiekė Belomo gatvę. 
Barbeso kvartalas buvo kupinas gyvybės. Tanki minia, triukš- 
minga, bet įdomi prekyba. Kvartalo vaizdai, dinamiškumas, 
nuolatinis kunkuliavimas amerikietį išmušė iš vėžių. Tarpusa- 
vyje maišėsi įvairūs architektūros stiliai: namai su barono Os- 
mano fasadais stovėjo greta kalkakmenio pastatų ir socialinių 
būstų. 

Pagaliau jis pasiekė kavinę, apie kurią kalbėjo Jusefas. 
Užkandinė su siauru fasadu, įsispraudusi tarp prastos koky- 
bės vestuvinių suknelių parduotuvės ir afrikietiškos kirpyklos. 
Bare nesimatė nė vieno lankytojo. Salė buvo prisisunkusi stip- 
raus imbiero, cinamono ir virtų daržovių kvapo. 

Sebastianas atsisėdo prie vieno iš staliukų šalia lango ir 
užsisakė kavos. Dvejojo, ar skambinti Nikei. Labai norėjo pa- 
sidalyti su ja savo atradimais, bet nusprendė palaukti, kol ži- 
nos ką nors daugiau, kad ji per anksti neapsidžiaugtų. Jis vienu 
gurkšniu išgėrė espreso kavą, žvilgtelėjo į laikrodį ir nekant- 


140 


raudamas ėmė nervingai kramtyti nagus. Ant lango priklijuo- 
tas plakatas siūlė marabu paslaugas. 


Daktaras Žanas Klodas 
Prakeiksmo nuėmimo ceremonija 
Lengvabūdžių sutuoktinių sutramdymas 
Mylimojo susigrąžinimas į šeimą visam laikui 


„Štai kas man praverstų“, — sarkastiškai pagalvojo jis, o 
tuo tarpu į užkandinę įžengė Jusefas. 

- Turiu nedaug laiko, - įspėjo tunisietis ir atsisėdo priešais. 

— Ačiū, kad atėjote, - pasakė Sebastianas ir ant stalo pa- 
dėjo Džeremio nuotrauką. - Jūs įsitikinęs, kad matėte mano 
sūnų“ 

Jusefas atidžiai pažiūrėjo į atvaizdą. 

— Kategoriškai. Tai jaunas penkiolikos ar šešiolikos metų 
amerikietis, kuris sakė, kad jo vardas Džeremis. Mačiau jį už- 
vakar vakare pas Munirą, vieną iš mūsų „bankininkų“. 

— Bankininką? 

Jusefas gurkštelėjo kavos, kurią buvo užsisakęs. 

- Kiekvieną dieną Barbeso-Rošešuaro sankryžoje par- 
duodami keli šimtai pakelių kontrabandinio tabako, - paaiš- 
kino jis. - Cigarečių kontrabandos tinklo struktūra tokia pat, 
kaip narkotikų. Didmenininkai įsigyja prekių iš Kinijos tiekė- 
jų. Ryte jie atneša atsargas į vietą ir paslepia bet kur: šiukšliadė- 
žėse, nuošaliose vietelėse, prekystalių slėptuvėse, strateginėse 
vietose pastatytų automobilių bagažinėse. O mes turime par- 
duoti pakelius gatvėje. 

— O „bankininkai ? 

- Jie surenka pinigus. 

— Bet ką Džeremis veikė pas Munirą? 

— Nežinau, bet jis neatrodė laikomas prieš savo valią. 

— Kur jis gyvena“ 

— Kaplato gatvėje. 

— Toli nuo čia? 

- Nelabai. 

- Galima nueiti pėsčiomis? 

- Taip, bet tuojau pat turiu jus sustabdyti. Muniras nėra 
itin sukalbamas ir... 

- Prašom nuvesti mane pas jį. Aš vienas su juo pasikal- 
bėsiu. 

- Sakau jums, mintis prasta! 

Tunisietis atrodė akivaizdžiai išsigandęs. Gal bijojo pra- 
rasti darbą? Arba suerzinti abejotinos reputacijos tipus? 

Sebastianas pabandė suteikti jam pasitikėjimo: 

- Jūs geras žmogus, Jusefai. Palydėkite mane pas Munirą. 
Turiu rasti savo sūnų. 

— Gerai, - pasidavė šis. 


Jie išėjo iš kavinės ir Sofijos gatve pasiekė Barbeso bulvarą. 
Laikrodis rodė antrą valandą po pietų, saulė buvo zenite. Visa- 
da kunkuliuojančiame bulvare tebeknibždėjo daugybė žmonių. 
Jauni, pagyvenę, bohemos atstovai... Vienos moterys pasislėpu- 
sios po šydais, kitos - pasipuošusios trumpais sijonais. 

- Jusefai, kur išmokote kalbėti angliškai? 

- Tuniso universitete. Buvau ką tik gavęs anglų literatūros 
ir civilizacijos magistrą, kai prieš šešis mėnesius turėjau bėgti 
iš šalies. 

— Maniau, Tunise reikalai gerėja... 

Jusefas papurtė galvą. 

— Ben Alio žlugimas ir Jazminų revoliucija nesukūrė dar- 
bo vietų tarsi burtų lazdele pamojus, - paaiškino jis su kartė- 
liu. - Padėtis tebėra sunki. Net gavę diplomus jauni žmonės 
turi nedaug perspektyvų. Aš nusprendžiau išbandyti savo lai- 
mę čia, Prancūzijoje. 

— Ar turite dokumentus? 

Jis vėl papurtė galvą. 

— Nė vienas iš mūsų jų neturi. Mes visi atvykome per Lam- 
pedūzą praėjusį pavasarį. Ieškau kvalifikuoto darbo, tačiau tai 
nėra lengva be dokumentų. Aš per daug nesididžiuoju, bet ne- 
legali prekyba yra viskas, ką man pavyko rasti. Čia viešpatauja 
apsukrumas ir kiekvienas kovoja už save. Tu privalai rasti vietą 
tarp kišenvagių, kanapių platintojų, telefonų vagių, dokumentų 
klastotojų, cigarečių perpardavinėtojų... 

- O kaip policija? 

Tunisietis pasišaipė: 

- Dėl sąžinės ramybės farai kas dešimt dienų atlieka rei- 
dą. Praleidi naktį areštinėje, susimoki baudą ir, atėjus rytui, vėl 
stovi ant šaligatvio. 


Jusefas žingsniavo greitai, norėdamas greičiau atlikti savo 
užduotį. 

Sebastianas vos spėjo paskui tunisietį. Kuo arčiau jie buvo, 
tuo labiau jis nerimavo. Ar viskas neatrodė per daug gerai, kad 
būtų tiesa? Kodėl jo sūnus turėjo keliauti šešis tūkstančius my- 
lių iš Niujorko pas kažkokį nelegalų cigarečių platintoją? 

Pasiekus nedidelę saulėtą aikštę, kompanionas pasivedėjo 
jį į siaurą ir tamsią gatvelę, kuri driekėsi iki Koplyčios bulvaro. 

— Labai apgailestauju, - atsiprašė Jusefas ir išsitraukė iš 
kišenės peilį. 

- Bet... 

Tunisietis sušvilpė. Akimirksniu už Sebastiano išdygo du 
vyrai. 

- Aš jus perspėjau: čia kiekvienas kovoja už save. 

Amerikietis jau žiojosi, bet pajuto stiprų smūgį į kepenis. 
Pabandė atsakyti tuo pačiu; Jusefas buvo greitesnis: kumščiu 
trenkė jam į veidą ir parbloškė ant žemės. 

Du Magrebo bendrai jį pakėlė ir tvirtai laikė. Prasidėjo tik- 
ras kailio pėrimas: dūriai alkūne po šonkauliais, virtinė kojos 

spyrių ir antausių. Negalėdamas apsiginti, Sebastianas užsimer- 
kė ir tik stengėsi ištverti negailestingų smūgių laviną. Šį smurtą 
jis priėmė kaip atgailą, kaip skausmingą išbandymą. Šis talžy- 
mas buvo jo Kryžiaus kelias... 

Jis buvo apiplėštas kaip nepatyręs naujokas. Taip arogan- 
tiškai demonstravo savo pinigus, kad gavo, ko nusipelnęs. Ži- 
noma, tunisietis niekada nebuvo sutikęs Džeremio. Jis išgirdo 
šį vardą, kai Sebastianas prie kiosko kalbėjo su laikraščių par- 
davėju. Ten, kur jis taip neapdariai išsitraukė piniginę... Jusefas 
pasinaudojo jo patiklumu, ir jis, Sebastianas, neturėjo jokių 
pasiteisinimų. Jis neparodė nė lašo šaltakraujiškumo, nieko 
negalvojo. Pats įviliojo save į liūto narvą! Su pluoštu banknotų, 
kostiumu ir kvaila amerikietiška išvaizda puikiai atliko mulkio 
vaidmenį. 

Baigęs jį mušti ir apiplėšęs, Jusefas davė bendrininkams 
ženklą. Abu pakalikai paleido grobį ir greitai paspruko. 


Sebastianas praskeltu antakiu, patinusiomis lūpomis, iš- 
tinusiais akių vokais stengėsi atsipeikėti. Pabandė pramerkti 
akį. Miglotai girdėjo minios klegesį ir kažkur tolumoje nenu- 
trūkstantį bulvaru riedančių automobilių gausmą. Šiaip ne taip 
atsistojo. 

Švarko rankove nusivalė iš burnos ir nosies tekančias 
kraujo sroveles. 

Iš jo viską atėmė. Piniginę, pinigus, telefoną, pasą, diržą, 
batus. Net kolekcinį laikrodį, kurį jis paveldėjo iš savo senelio. 

Akyse kaupėsi pažeminimo ir apmaudo ašaros. Ką jis pa- 
sakys Nikei? Kaip jis galėjo būti toks lengvatikis? Ir, nepaisant 
visų gerų norų, ar jis turi pakankamai jėgų surasti sūnų? 

Nuo terasos atsivėrė vaizdas į viešbučio sodą. 

Nikė, pasirėmusi į baliustradą, stengėsi nuvyti šalin ne- 
rimą, atsiduodama raminančiam fontano iš seno marmuro 
čiurlenimui. Namą supo vešlios ir žaliuojančios augalijos ka- 
ralystė. Dvi besidriekiančios eilės kiparisų priminė Toskanos 
kraštovaizdį. Siena aukštyn lipo rudeninėmis spalvomis nusi- 
dažę vynuogienojai, konkuruodami dėl vietos su jazminaičiais, 
kurių balti žiedai dvelkė iki kambario atsklindančiu svaigina- 
mu kvapu. 

Kankinama bejėgiškumo jausmo, Nikė išėjus Sebastianui 
nerado sau vietos. Kitomis aplinkybėmis ji būtų mėgavusis ją 
supančia poetiška ir ramybe alsuojančia aplinka, bet dabar ją 
draskė baimė, mėšlungiškai sutraukianti raumenis ir spau- 
džianti širdį krūtinėje. 

Niekaip negalėdama atsipalaiduoti, ji grįžo į kambarį ir 
nusprendė prisileisti vonią. 

Kol į vonią bėgo vanduo, pripildydamas kambarį lengvų 
garų, Nikė priėjo prie seno patefono, kuris stovėjo baltai dažy- 
tos medinės lentynos viduryje. Tai buvo septintajame dešimt- 
metyje populiarus grotuvas su nuimamu gaubtu, veikiančiu 
kaip garsiakalbis. Lentynoje išrikiuotą kolekciją sudarė pen- 
kiasdešimt senų trisdešimt trijų apsisukimų per minutę grei- 
se buvo tik kultiniai albumai: Dilano „Highway 61“, Deivido 
Bovio „Ziggy Stardust“, „Pink Floyd“ grupės „Dark Side of the 
Moon, „The Velvet Underground «k Nico“... 

Ji sustojo prie „Aftermath“, vieno garsiausių to meto al- 
bumų, kai „The Rolling Stones“ buvo dar tik pakeliui į popu- 
liarumo viršūnę. Ji uždėjo plokštelę ant grotuvo ir nuleido ant 
griovelio patefono galvutę. Nuo pat pirmųjų sekundžių kamba- 
rį suvirpino „Under my Thumb“ marimbos ritmai ir boso gar- 
sai. Kalbama, kad Mikas Džageris šią dainą parašė norėdamas 
atkeršyti savo buvusiai merginai manekenei Krisi Šrimpton. To 
meto feministėms itin nepatiko žodžiai, kuriais moteris palygi- 
nama su „uodegą vizginančiu šuneliu“ ar „Siamo kate“. 

Nikei daina pasirodė sudėtingesnė. Joje kalbama apie sie- 
kimą dominuoti poroje, apie keršto troškimą, kai meilė tampa 
neapykanta. 

Ji atsistojo priešais didelį ovalo formos veidrodį geležiniais 
rėmais ir nusirengė. Atidžiai žvelgė į save nepataikaudama. 

Kaklą glostė iš lauko sklindantys saulės spinduliai. Ji ke- 
lioms sekundėms užsimerkė ir atsuko veidą į šviesą, jausdama, 
kaip nuo šilumos atsibunda oda. Metams bėgant silueto linijos 
suapvalėjo, bet dėl intensyvaus sporto, kuriuo ji užsiiminėjo, 
kūnas vis dar pulsavo energija. Krūtys tebebuvo standžios, 
kūnas lieknas ir nesuglebęs, kojos raumeningos, o blauzdos 
tvirtos. 

Tos kelios malonios akimirkos grąžino jai pasitikėjimą 
savimi. 

„Turėtum visas galimybes laimėti „Mis puma“ rinkimuo- 
se, ponia Robinson...“ 

Ji užsuko čiaupą ir virpėdama paniro į karštą vonią. Kaip 
kadaise mėgdavo daryti, įtraukė oro ir panardino galvą po van- 
deniu. Anksčiau nekvėpavusi galėdavo išbūti beveik dvi minu- 
tes. Šis būdas padėdavo praskaidrinti mintis. 

„Dešimt sekundžių...“ 

Troškimas visada išlikti jaunai nuodijo jai gyvenimą. 
Metų metus varginosi bandydama save įtikinti, kad tebėra pa- 
traukli. Tiesa ta, kad pasitikėjo tik savo kūnu. Ji patiko vyrams 

todėl, kad buvo gundanti. Pirmiausia jie atkreipdavo dėmesį ne 
į jos žavesį, protą, humorą ar išsilavinimą, o į kūną... 

„Dvidešimt sekundžių...“ 

Bet jaunystė tolo. Moteriškų žurnalų antraštės skelbė: „Su- 
laukusi keturiasdešimties vėl jautiesi tarsi trisdešimtmetė!“, bet 
visa tai tebuvo paistalai. Dabartiniams laikams reikėjo šviežio 
kraujo, jaunystės, visada gaivaus kūno. Net gatvėje jautė, kad 
vyrai nebeatsisuka į ją taip dažnai, kaip anksčiau. Prieš mėnesį 
vienoje Greničo parduotuvėje sulaukė daug dėmesio iš žavaus 
ir gerai atrodančio jauno pardavėjo, bet galiausiai suprato, kad 
šis flirtuoja ne su ja, o su... Kamile. 

„Trisdešimt sekundžių...“ 

Nors sunkiai tą pripažino, jai buvo malonu vėl pamatyti 
Sebastianą. Jis buvo toks pat nepakenčiamas, nesupratingas, 
neteisingas, įsikabinęs į savo įsitikinimus, bet dabar šios jo sa- 
vybės galėjo padėti ištverti išbandymą. 

„Keturiasdešimt sekundžių...“ 

Kai jie susituokė, ji niekuomet nesijautė jam lygi. Įsitiki- 
nusi, kad jų meilė laikosi tik nesusipratimu - anksčiau ar vėliau 
Sebastianas suvoks padaręs klaidą ir pamatys ją tokią, kokia ji 
yra iš tiesų, - ji gyveno bijodama būti palikta. 

„Penkiasdešimt sekundžių...“ 

Išsiskyrimas jai atrodė toks neišvengiamas, kad pati ėmėsi 
iniciatyvos, įsitaisė meilužių, įsisuko į naikinantį ir absurdišką 
sūkurį, kuris galiausiai išardė jų porą ir patvirtino jos didžiau- 
sią baimę, bet kartu atnešė paradoksalų palengvėjimą: dabar, 
kai jo neteko, nebereikėjo bijoti jo prarasti. 

„Viena minutė...“ 

Tiksėjo atbulinis skaičiavimas. Gyvenimas slydo iš rankų. 
Po dvejų ar trejų metų Džeremis išvyks studijuoti į Kaliforniją. 
Ji liks viena. Viena. Viena. Viena. Ji visada paniškai bijojo likti 
viena. Iš kur ši žaizda? Iš vaikystės? Iš dar toliau? Ji nenorėjo 
apie tai galvoti. 

„Minutė ir dešimt...“ 

Pradėjo krėsti drebulys, pilvo apačioje jautė virpulį. Da- 
bar jai ėmė trūkti deguonies. Ausis pasiekęs iškreiptas „The 
Rolling Stones“ dainos priedainis susipynė su... Džimio Hend- 
rikso melodija! 

„Mano telefonas!“ 

Ji greitai iškėlė galvą virš vandens ir čiupo mobilųjį. 
Skambino Santosas. Nuo vakar jis jai paliko daugybę tai piktų, 
tai meilių pranešimų. 

Nikė jautėsi sutrikusi dėl pastarųjų įvykių, todėl nenorėjo 
jam atsakyti. 

Ji nesiryžo. Pastaruoju metu Santosas ją vis labiau spaudė, 
tačiau jis buvo geras policininkas. Gal jam pavyko ką nors su- 
žinoti apie Džeremio dingimą? 


- Klausau! - atsiliepė uždususi. 

- Nike! Pagaliau! Jau valandų valandas bandau su tavimi 
susisiekti. Ką čia išdarinėji, po šimts pypkių? 

— Buvau užsiėmusi, Lorensai. 

— Ką tu veiki Paryžiuje? 

— Iš kur žinai, kur aš esu? 

— Buvau pas tave užėjęs. Radau lėktuvo bilietus. 

— Kas tau suteikė tokią teisę? 

— Džiaukis, kad tai buvau aš, o ne kitas faras, - tarė jis 
suirzęs. - Nes vonios kambaryje radau kokaino! 

Ji, pajutusi pažeminimą, tylėjo. Jis ją užspeitė į kampą. 

- Pabusk, drauguže! Žiauraus nusikaltimo vietoje rasti tavo 
ir tavo buvusiojo pirštų atspaudai! Įklimpai į mėšlą iki kaklo! 

— Mes nieko nepadarėme! - gynėsi ji. - Mums atvykus 
Dreikas Dekeris jau buvo miręs. O dėl kito, tai buvo savigyna. 

— Bet ką tu darei toje žiurkių irštvoje? 

— Bandžiau rasti savo sūnų! Paklausyk, kai tik galėsiu, vis- 
ką paaiškinsiu. Ar nieko negirdėjai apie Džeremį? 

— Ne, bet aš vienintelis galiu tau padėti. 

- Kokiu būdu? 

- Galiu pasistengti pristabdyti Dekerio žmogžudysčių ty- 
rimą, bet su sąlyga, kad tu kuo greičiau grįši į Niujorką. 

— Sutinki, Nike? 

— Taip, Lorensai. 

- Ir nepasiduok Sebastiano įtakai, - prigrasė jis. 

Ji nieko neatsakė. Jis pasistengė būti švelnesnis. 

— Man... Man tavęs trūksta, brangioji. Darysiu viską, kad 
tave apsaugočiau. Myliu tave. 

Kelias sekundes Santosas laukė žodžių „aš irgi“, bet Nikė 
negalėjo jų ištarti. 

Pasigirdęs pyptelėjimas įspėjo, kad dar kažkas skambina. 
Ji pasinaudojo proga baigti pokalbį. 

- Atsisveikinu. Man skambina kažkas kitas. Netrukus su 
tavimi susisieksiu. 

Ji atsiliepė į kitą skambutį, nepalikdama Santosui laiko 
paprieštarauti. 

- Alio! 

— Ponia Larabėj? 

- Speaking. 

- Skambiname iš Paryžiaus kruizų bendrovės, - pranešė 
balsas anglų kalba. - Noriu, kad patvirtintumėte užsakymą va- 
karui. 

— Kokiam vakarui? 

- Rezervaciją „ypatingai vakarienei šį vakarą pusę devy- 
nių mūsų laive „Admirolas“. | 

— Ė... Ar jūs tikra, kad neįvyko klaida? 

— Prieš savaitę buvo rezervuotas staliukas pono ir ponios 
Larabėjų vardu, - patikslino administratorė. - Ar turėčiau su- 
prasti, kad atsisakote? 

- Ne, mes atvyksime, - patikino Nikė. - Sakote, pusę de- 
vynių? Kur yra įlaipinimo vieta? 

— Prie Almos tilto, aštuntojoje apygardoje. Pageidautina 
kokteilinė apranga. 

— Gerai, - sutiko Nikė, bandydama įsiminti informaciją. 

Ji išjungė telefoną. Galvoje virė visiška sumaištis. Painia- 
va. Chaosas. Ką reiškia paskirta nauja pasimatymo vieta? Ar 
laive „Admirolas“ jie galų gale bandys su jais susisiekti? Ir gal- 
būt grąžins Džeremį... 

Ji užsimerkė ir vėl panėrė po vandeniu. 

Kad viskas būtų aiškiau, mielai perkrautų savo galvą tarsi 
kompiuterį. Mygtukas „Perkrauti . 

„Ctrl-Alt-Suppr'. 

Smegenys buvo prigrūstos negatyvių minčių, šiurpą ke- 
liančių košmariškų vaizdinių. Iš lėto ji prisijaukino baimę ir 
sutelkė dėmesį taip, kaip mokėsi per meditacijos seansus. Pa- 
mažu raumenys atsipalaidavo. Nekvėpuodama jautėsi gerai. 
Odą gaubiantis šiltas vanduo buvo tarsi apsauginis kokonas. 
Deguonies trūkumas veikė lyg filtras, valantis teršalus iš proto. 

Galiausiai liko tik vienas vaizdas. Seniai į užmarštį nu- 
stumtas prisiminimas. Laike įkalinta kapsulė, išblukęs mėgėjiš- 
kas filmas, kuris grąžino ją septyniolika metų atgal. 


Kai ji antrą kartą susitiko su Sebastianu. 


Į 1996-ųjų pavasarį. 
Į Paryžių... 

Nikė 


Prieš septyniolika metų... 


Tiuilri sodas 

Paryžius 

1996-ųjų pavasaris 

— Darome paskutinį kadrą, mergaitės! Į vietas. Dėmesio... 
Veiksmas! 

Priešais Luvro rūmus būrys modelių dešimtą kartą atlieka 
sudėtingą scenografiją. Šiai reklamai mados namai išnaudojo 
visas priemones: pasirinko pripažintą režisierių, prabangius 
kostiumus, įspūdingas dekoracijas, gausybę statistų, supančių 
užsakovo pasirinktą žvaigždę, tapusia šio prekės ženklo ikona. 

Mano vardas Nikė Nikovski, man dvidešimt penkeri, ir 
aš esu viena iš tų merginų. Ne supermodelis pirmame plane, 
ne. Tik vienas iš daugelio bevardžių elementų ketvirtoje eilėje. 
Dabar dvidešimto amžiaus paskutinio dešimtmečio vidurys. 
Saujelei modelių - Klaudijai, Sindei ir Naomei - pavyko tapti 
žvaigždėmis ir sąžiningai praturėti. Bet aš gyvenu kitoje pla- 
netoje. Džoisas Kuperis, mano agentas, be užuolankų pasakė: 
„Gali džiaugtis jau vien tuo, kad pamatei Paryžių.“ 

Mano gyvenimas neprimena stebuklingų pasakų, kurias 
seka ant žurnalų viršelių besipuikuojančios manekenės. Ma- 
nęs nepastebėjo agentūros „Elite“ fotografas paplūdimyje ar 
prekybos centre, kai buvau keturiolikos, „atsitiktinai užsukęs 
į tą Mičigano užkampį, kur gyvenau. Ne, manekenės karjerą 
pradėjau vėlai, dvidešimties, kai atvykau į Niujorką. Jūs manęs 

niekada nematėte ant Elle ar Vogue žurnalų viršelių, o jei kar- 
tais ir peržygiuoju podiumu, tai tik demonstruodama antrarū- 
šių dizainerių drabužius. 

„Kiek dar laikys mano kūnas?“ 

Gelia kojas ir nugarą. Atrodo, kad kaulai tuoj subyrės, bet 
aš labai stengiuosi išlaikyti gerą figūrą. Išmokau šypsotis pro 
sukąstus dantis, demonstruoti dailias kojas ir krūtinę, eiti leng- 
vai siūbuodama klubais, grakščiai ir elegantiškai judėti. 

Tačiau šį vakarą neliko jokio grakštumo. Šįryt atvykau 
lėktuvu ir rytoj išskrisiu. Tikrai neatostogauju! Pastarieji mė- 
nesiai buvo sunkūs. Visą žiemą bėgiojau po atrankas, pasikišusi 
po pažastimi savo nuotraukų albumą. Priemiestinis traukinys 
į Manhataną šeštą valandą ryto, darbas prastai šildomose stu- 
dijose, menkai mokamas filmavimasis pigių prekių reklamose. 
Kiekvieną dieną susiduriu su negailestinga tiesa: aš nebesu jau- 
niklė. Neturiu ugnelės, kuri leistų man tapti Kristi Turlington 
ar Keite Mos. Be to, senstu. Jau. 

- Baigta! - sušuko režisierius. - Gerai, viskas, mergaitės! 
Galite pradėti švęsti! Paryžius priklauso jums! 

„Kurgi ne!“ 

Filmo kūrėjai palapinėse įtaisė persirengimo kambarėlius. 
Ši saulėta popietė graži, bet velniškai šalta. Kol skersvėjyje va- 
lausi makiažą, pas mane ateina Džoiso Kuperio stažuotoja ir 
šaltai kreipiasi: 

— Man labai gaila, Nike, bet „Karališkojoje operoje“ nebe- 
liko vietų. Turėjome tau pakeisti viešbutį. 

Ji man paduoda popieriaus lapą, kuriame išspausdintas 
adresas tryliktojoje apygardoje. 

- Tyčiojiesi? Negalėjote rasti dar toliau? Kodėl ne tame 
pačiame priemiestyje, kaip jūs? 

Ji bejėgiškai skėsteli rankomis. 

— Apgailestauju. Dabar mokiniams atostogos. Viešbučiai 
perpildyti. 

Atsidūstu, pasikeičiu batus ir drabužius. Atmosfera įkai- 
tusi. Merginos susijaudinusios: „Ritzo“ soduose organizuoja- 
ma šventė. Ten bus Lagerfeldas ir Galjanas. 

Atvykusi į vietą sužinau, kad mano pavardė į magiškąjį 
svečių sąrašą neįtraukta. 

— Nike, išgersi su mumis taurelę? - paklausia vienas iš fil- 
mo fotografų. 

Jis yra kartu su draugu, operatoriumi, kuris jau nuo ryto 
į mane žvilgčioja. 

Nė akimirką nenoriu sekti paskui šiuos nevykėlius, bet 
nepasakau jiems ne. Labai bijau likti viena. Trokštu jaustis gei- 
džiama, net jei tai žmonės, kurių negaliu pakęsti. 

Nueinu su jais į barą Alžyro gatvėje. Užsisakome „Kami- 
kadzę' - klastingą kokteilį iš degtinės, citrusinių vaisių likerio 
ir žaliųjų citrinų. Alkoholis mane sušildo, atpalaiduoja ir grei- 
tai apsvaigina. 

Aš juokiuosi, pokštauju, maloniai elgiuosi. Tačiau neken- 
čiu tų ištvirkusių, šviežienos ištroškusių fotografų. Žinau jų 
metodus: nugirdo merginas, duoda joms šiek tiek kokso ir pa- 
rodo atkaklumą, pasinaudoja jų nuovargiu, vienatve, sumiši- 
mu. „You're awesome! So sexy! So glamorous...“" Jie mane laiko 
lengvu grobiu, o aš nedarau nieko, kad pakeisčiau jų nuomo- 
nę. Sąmoningai to siekiu: ugnies, kurią įkuriu vyrų akyse, net 
jei tai tokie kuinai, kaip šiedu. Tarsi kokia vampyrė mintu jų 
geiduliu. 

Mados pasaulyje nebematau nei žavesio, nei spindesio. 
Dabar viskas asocijuojasi tik su išsekimu, nuovargiu ir ,kon- 
kurencija. Supratau, kad buvau tik paveikslėlis, vienkartinio 
naudojimo moteris, produktas, kurio galiojimo data jau artėja 
prie pabaigos. 


* Tu nuostabi! Seksuali! Kerinti! (Angl.) 

Tie tipai priartėja, liečia mane, jų veiksmai darosi vis drą- 
sesni. Kurį laiką įsivaizduoja, kad ketinu su jais abiem dalyvau- 
ti jų planuojamame žaidime. 

Ateina vakaras. Stebiu įsižiebiančias šviesas, kol vaikinai 
ima per smarkiai mane spausti. Staiga pašoku, kol dar turiu 
šiek tiek blaivaus proto. Išeinu iš kavinės vilkdama paskui save 
lagaminą. Už nugaros liejasi įžeidinėjimai: suvedžiotoja, kalė... 
Kaip visada. 


Rivoli gatvėje prisikviesti taksi neįmanoma. Pasuku met- 
ro link. Palė Ruajalio stotis. Užmetusi akį į žemėlapį perone, 
sėdu į vagoną ir važiuoju pro septintosios linijos stoteles: Nau- 
jasis tiltas, Šatlė... Žiusjė... Gobelenai... 

Į Italijos aikštę atvykstu jau sutemus. Manau, kad vieš- 
butis netoliese, nors iš tiesų dar lieka nemažai kelio pėsčio- 
mis. Ima lyti. Prašau parodyti kelią, bet mane paveja šalin, 
nes nekalbu prancūziškai. Keista šalis... Pasiekiu Bobijo gatvę 
tempdama lagaminą su užstrigusiais ratukais. Lietus įsismar- 
kauja. 

Šį vakarą jaučiuosi užgesusi ir pažeidžiama. Dar nieka- 
da nebuvau tokia vieniša. Lietus srovena mano kūnu ir kažkas 
viduje nutrūksta. Mąstau apie ateitį. Ar man tėra vienas pasi- 
rinkimas? Neturiu nė sudilusio skatiko. Per penkerius darbo 
metus nė dolerio neatsidėjau juodai dienai. Dėl visko kalta sis- 
tema, siekianti tave išlaikyti priklausomą. Modelių agentūros 
šiame žaidime yra labai stiprios ir dažniausiai dirbu vien tam, 
kad padengčiau jų komisinius ir kelionių išlaidas. 

Lipdama ant šaligatvio susilaužau vieno bato kulniuką ir 
šlubčiodama su batais rankose bei paniekintu orumu pasiekiu 
Biut o Kaj kvartalą. 

Niekuomet nebuvau girdėjusi apie šį kvartalą, kuris ski- 
riasi nuo viso Paryžius. Tuo metu ši vieta dar priminė laiko 
nepaliestą nedidelį kaimelį. Čia nėra plačių aveniu, Osmano 

stiliaus pastatų, tik akmenimis grįstos gatvelės ir kaimiški na- 
mai. Jaučiuosi tarsi Alisa, patekusi į „kitą veidrodžio pusę“. 

Mano viešbutis Penkių Deimantų gatvėje įsikūręs ankšta- 
me sename pastate su apgriuvusiu fasadu. 

Visiškai išvargusi ir permirkusi įeinu į skurdų vestibiulį ir 
savininkei paduodu lapą su rezervacija. 

— Dvidešimt pirmas kambarys, panele. Jūsų pusbrolis jau 
atvyko prieš valandą, - praneša ji neduodama rakto. 

— My cousin? What are you talking about?" 

Žinau tik kelis prancūziškus žodžius, o ji nekalba ang- 
liškai, nors brošiūroje skelbiama kitaip. Po penkių minučių 
bandymo susikalbėti šiaip ne taip suprantu, kad prieš valan- 
dą mano kambaryje įsikūrė pusbroliu prisistatęs amerikietis. 
Reikalauju, kad ji man duotų kitą kambarį, bet viešbutis jau 
pilnas. Prašau iškviesti policiją, bet ji sako, kad vyras jau su- 
mokėjo už kambarį. 

Ką visa tai reiškia? 

Palieku lagaminą vidury tako, įsiutusi užlipu laiptais į tre- 
čią aukštą ir pasibeldžiu į dvidešimt pirmo kambario duris. 

Niekas neatsako. 

Aš nesutrinku, išeinu į lauką ir apeinu viešbutį grįstu taku- 
čiu. Susirandu kambario užgrobėjo langą ir metu į jį batelį. Nepa- 
taikau, bet turiu dar vieną šovinį. Šį kartą batas atsimuša į stiklą. 
Po kelių sekundžių vyras pagaliau atveria langą ir iškiša galvą. 

— Ar čia jūs keliate šurmulį? - pasiskundžia jis. 

Negaliu patikėti. Tai... Sebastianas Larabėjus, styginių 
instrumentų meistras, kurį sutikau Manhatane. 

Viduje tiesiog verdu iš pykčio. 

— Ką veikiate mano kambaryje? 

- Tik įsivaizduokite, stengiuosi užmigti. Tiksliau, ban- 
džiau, kol... jūs pradėjote triukšmauti. 


* Pusbrolis? Apie ką jūs kalbate? (Angl.) 

— Gal būtumėte malonus ir išsikraustytumėte? 

- Nė nemanau, - atsako jis abejingai. 

— Rimtai, ką jūs veikiate Paryžiuje? 

— Atvykau pasimatyti su jumis. 

— Pasimatyti su manimi? Kuo nusipelniau tokios garbės? 
Ir kaip jūs mane radote? 

- Šiek tiek pašniukštinėjau. 

Atsidusau. Šis vaikinas truputį trenktas. Jis turėtų būti pa- 
mišęs dėl manęs. Ne pirmą kartą susiduriu su bepročiu. Bet 
šitas atrodo normalus, malonus, švelnus... 

Stengiuosi atrodyti atsaini: 

- Ir ko gi jūs iš manęs tikitės? 

- Atsiprašymų. 

- Nejaugi? Ir už ką? 

— Visų pirma už tai, kad prieš tris mėnesius pavogėte 
mano piniginę. 

- Juk aš jums ją grąžinau! Tai buvo tik žaidimas. Priemo- 
nė sužinoti jūsų adresą. 

— Galėjote tiesiog paklausti, gal net būčiau pakvietęs jus 
į svečius! 

- Taip, bet nebūtų buvę taip linksma. 

Žibintas apšviečia šlapią gatvelės grindinį. Sebastianas 
Larabėjus nusišypso man savo žavia šypsena. 

- Antra, aš jus kaltinu, kad pabėgote nepalikusi savo adreso. 

Aš papurtau galvą. 

- Baisaus čia daikto! 

- Bet juk mudu, rodos, vis dėlto permiegojome. 

— Na ir kas? Aš miegu su visais, - pasakiau, norėdama jį 
išprovokuoti. 

— Ką gi, šį vakarą jums teks miegoti lauke, - nukerta jis ir 
uždaro langą. 

Lauke tamsu ir šalta. Jaučiuosi apgauta, bet nustebusi. Šiaip 
ar taip, neketinu tam storžieviui leisti taip su manimi elgtis. 

— Na ir gerai, pats prisiprašėte! 

Alėjos kampe stovi plastikinis šiukšlių konteineris. Ne- 
paisydama nuovargio užlipu ant konteinerio ir užsikariu ant 
lietvamzdžio. Atsistojusi ant indo gėlėms, stabteliu atsikvėp- 
ti antrame aukšte ir lipu toliau. Pažvelgusi į viršų pamatau už 
lango perkreiptą Sebastiano veidą. Jis žiūri į mane išplėtęs akis 
iš nuostabos. 

— Nusisuksit sprandą! - šaukia ir staiga atidaro langą. 

Iš netikėtumo atsitraukiu atgal ir prarandu pusiausvyrą. 
Netekusi atramos čiumpu jo ištiestą ranką. 

— Ar jūs suvokiate, ką darote?! - plūstasi jis, keldamas 
mane ant palangės. 

Kai tik pajuntu, kad nebėra pavojaus, sugriebiu jį už apy- 
kaklės ir pradedu daužyti kumščiais jo liemenį. 

- Ak, tai aš nesuvokiu, ką darau, nelaimingas ligoni?! Vos 
manęs nenužudėei! 

Priblokštas mano kandumo, jis kažkaip išsilaisvina. Įsiu- 
tusi stveriu lovos kojūgalyje gulintį atidarytą jo lagaminą ir už- 
simojusi ketinu šveisti pro langą. Jis sustabdo mane ir apkabina 
rankomis. 

— Nusiraminkite! - paprašo. 

Jo veidas atsiduria per kelis centimetrus nuo manojo. 
Žvilgsnis nuoširdus ir negašlus. Jis išsiskiria žmogiškumu ir 
ramybe. Skaniai kvepia odekolonu, kokį mėgo naudoti Kerio 
Granto kartos vyrai. 

Staiga pajuntu užplūdusį geismą. Krimsteliu jam lūpą, nu- 
stumiu ant čiužinio ir imu plėšti jo marškinių sagas. 


* 


Kitą rytą. 

Staiga pažadina telefono skambutis. Naktis buvo trumpa. 
Visiškai apsimiegojusiomis akimis susirandu aparatą ir atsire- 
miu į pagalvę. 


157 


Ragelyje savininkės balsas bando kažką išlementi anglų 
kalba. 

Pramerkiu akis. Pro mažyčio kambarėlio užuolaidų nėri- 
nius skverbiasi neryški šviesa. Galų gale atsipeikėjusi praveriu 
koja vonios duris. 

Tuščia... 

Ar Sebastianas Larabėjus mane paliko? 

Paprašau, kad viešbučio šeimininkė aiškiai viską pakar- 
totų. 

- Your cousin is waiting for you at the coffee shop just 
around the corner. 

Mano „pusbrolis“ laukia manęs kavinėje ties gatvės kampu. 

„Puiku, tuomet jis dar gali palaukti.“ 

Šoku iš lovos, greitai nusiprausiu po dušu ir susirenku 
savo daiktus. Nulipu laiptais ir pasiimu vestibiulyje paliktą savo 
lagaminą. Praeinu pro sėdinčią už registratūros stalo viešbučio 
šeimininkę ir iškišu nosį į gatvę. Kavinė yra už šimto metrų į 
kairę. Pasuku į dešinę metro kryptimi. Nuėjus dvidešimt metrų 
šeimininkė mane pasiveja. 

— I think your cousin kept your passport... - sako ji, vai- 
dindama, kad tas jai visai nerūpi. 


* 


Modernumo nepaliesta kavinė „Ugnis“ sudaro įspūdį, tar- 
si kas tave būtų perkėlęs į šeštąjį dešimtmetį: cinko prekystalis, 
languotos staltiesės, dirbtinės odos suolas, plastikiniai stalai. 
Ant sienos kabanti lentelė primena vakarykščius patiekalus: 
dešrelės su pistacijomis, kiaulės kojos, Trua dešrelės. 

Apimta įniršio įeinu į barą ir pamatau salės gale sėdintį 
Sebastianą. Atsistoju priešais jį ir užsipuolu: 

— Grąžinkite mano pasą! 


* Manau, pusbrolis pasiėmė jūsų pasą... (Angl.) 

- Labas rytas, Nike. Aš taip pat tikiuosi, kad tu gerai mie- 
gojai, - atsako ir paduoda man tapatybės dokumentą. - Pri- 
sėsk, būk gera. Leidau sau šį tą tau užsakyti. 

Jaučiuosi alkana, todėl išvydusi gausius pusryčius pasiduo- 
du: kava su pienu, raguolis, sumuštinis, uogienė. Gurkšteliu ka- 
vos ir išlankstau servetėlę, o po ja randu juostele perrištą paketą. 

— Kas čia“ 

— Dovana. 

Užverčiu akis. 

— Jūs neturėtumėte man teikti dovanų vien dėl to, kad 
porą kartų permiegojome... Beje, kuo jūs vardu? 

— Atidaryk. Tikiuosi, patiks. Nesijaudink, čia ne sužadė- 
tuvių žiedas. 

Dūsaudama praplėšiu popierių. Randu knygą. Mažo tira- 
žo Meilė choleros metu. Iliustruota, puikiai įrišta ir pasirašyta 
paties Gabrielio Garsijos Markeso. 

Papurtau galvą, bet jaučiuosi sujaudinta tokio veiksmo. 
Pašiurpsta oda. Pirmą kartą vyras man dovanoja knygą. Jaučiu, 
kaip kaupiasi ašaros, bet užgniaužiu jas. Šis gestas mane veikia 
labiau, nei norėčiau. 

— Ko iš tiesų tu tikiesi? - paklausiu pastumdama roma- 
ną. - Tikriausiai ji nepaprastai brangi. Negaliu jos priimti. 

— Kodėl? 

— Mudu vienas kito nepažįstame. 

— Galime susipažinti. 

Nusuku veidą. Gatvę bando pereiti senukų pora, ir neaiš- 
ku, kuris yra kurio ramstis. 

— Kas kirba tavo galvoje? 

Jaunas ir savimi pasitikintis Sebastianas nuoširdžiai pri- 
sipažįsta: 

- Jau keturis mėnesius pabudęs regiu mintyse tave. Be pa- 
liovos apie tave galvoju. Visa kita nesvarbu... 

Žiūriu į jį sukrėsta. Suprantu, kad jis nesigerina ir pats tiki 
savo žodžiais. Kodėl šis vyras toks naivus? Kodėl toks žavus? 

Atsistoju ketindama išeiti, bet jis mane sulaiko už rankos. 

— Duok man dvidešimt keturias valandas, kad įrodyčiau. 

— Ką įrodytum? 

— Kad mudu skirti vienas kitam. 

Vėl atsisėdu ir paimu jo ranką. 

- Paklausyk, Sebastianai, tu esi malonus ir moki puikiai my- 
lėtis. Jaučiuosi labai pamaloninta ir sujaudinta, be to, manau, la- 
bai romantiška, kad sukorei tokį kelią norėdamas mane surasti... 

— Bet? 

- Bet būkime realistai, neturime jokių šansų ką nors kartu 
lipdyti. Netikiu pasaka apie piemenaitę, kuri išteka už Žžavaus 
princo ir... 

- Būtum seksuali piemenaitė. 

- Surimtėk, prašau tavęs! Mudu neturime nieko bendra: 
tu esi tobulas moksliukas, tavo tėvai - milijonieriai, gyveni tri- 
jų šimtų kvadratinių metrų ploto name ir dažnai lankaisi pra- 
bangiajame Aukštutiniame Ist Saide... 

— Na ir kas? - pertraukia jis mane. 

— Na ir kas? Nežinau, ko iš manęs tikiesi, bet aš nesu tokia, 
kokia mane laikai. Neturiu nieko, ką tu tikrai galėtum mylėti. 

— Nelabai save vertini, tiesa? 

- Taip. Aš esu nepastovi, neištikima ir egoistė. Tau nepa- 
vyks manęs paversti malonia, dėmesinga ir rūpestinga žmona. 
Be to, aš tavęs niekada nepamilsiu. 

— Duok man dvidešimt keturias valandas, - prašo jis. — 
Dvidešimt keturias valandas tik tu, aš ir Paryžius. 

Papurtau galvą. 

— Aš tave perspėjau. 

Jis nusišypso lyg vaikas. Esu įsitikinusi, kad jis greitai pa- 
vargs. 

Dar nežinau, kad radau meilę. Vienintelę, tikrą, jaudinan- 
čią. Tokią, kuri viską duoda, bet paskui viską atima. Kuri ap- 
šviečia gyvenimą, o paskui jį visiškai sugriauna. 

Į „Grand Hėtel“ viešbutį įlėkęs Sebastianas, uždusęs ir su- 
prakaitavęs, pribloškė šeimininkę. Kruvina nosis, basos kojos, 
suplėšytas švarkas visai nesiderino su švarutėliu vestibiuliu. 

— Ponas Larabėjau, kas jums atsitiko? 

— Aš... patyriau avariją. 

- Iškviesiu gydytoją. 

- Nebūtina. 

— Jūs tikras? 

— Jaučiuosi gerai, nesijaudinkite, - pasakė jis tvirčiau. 

— Kaip norite. Paieškosiu jums kompresų ir spirito. Jei dar 
ko nors prireiks, sakykite man. 

— Dėkoju. 

Nepaisydamas dusulio ir sumušto pilvo, jis nelaukė lifto 
ir užlipo laiptais. 

Įėjęs į kambarį rado jį tuščią. Visu garsu plyšavo „The Rol- 
ling Stones“, bet Nikės nebuvo. Nuėjęs į vonią pamatė savo bu- 
vusią žmoną užmerktomis akimis plūduriuojančią po vandeniu. 

Išsigandęs ištraukė ją už plaukų. Ši suklykė iš netikėtumo. 

— Ei! Ką čia išdarinėji, gyvuly! Vos nenuplėšei man skal- 
po! - šaukė ji slėpdama krūtis. 

— Maniau, kad paskendai! Po velnių, ką čia sugalvojai? 
Tavo amžiuje nebetinka vaidinti undinėlės! 

Rūsčiai į jį pažvelgusi, Nikė pastebėjo žaizdas ant veido. 

- Susimušei? - sunerimo ji. 

— „Sumušė“ būtų tikslesnis žodis, - atšovė jis suirzęs. 

— Nusisuk, išlipsiu iš vonios. Ir net nebandyk žvilgčioti! 

- Pabrėžiu, kad jau esu matęs tave nuogą. 

— Taip, kitame gyvenime. 

Nusukęs galvą, jis padavė jai chalatą. Ji apsisiautė prie vo- 
nios durų ir rankšluosčiu apsivyniojo galvą. 

— Sėskis, apžiūrėsiu tave. 

Kol ji muilinu vandeniu valė žaizdas, jis papasakojo apie 
Barbese patirtą nesėkmę. Savo ruožtu ji jam papasakojo apie 
du skambučius, kurių sulaukė: vieno iš Santoso, o kito, paslap- 
tingesnio, iš Paryžiaus kruizų bendrovės. 

— Ai! - suriko jis, kai ji antiseptiku patepė įpjovimus. 

- Nebūk išlepęs berniūkštis! Negaliu pakęsti! 

- Bet man degina! 

- Taip, tai graužia, kai tau treji ar ketveri, bet tu, manau, 
jau suaugęs. 

Kol jis ieškojo kandžių žodžių, pasigirdo beldimas. 

- Viešbučio patarnautojas, - pasigirdo balsas už durų. 

Nikė jau žengė iš vonios, bet jis sulaikė ją už chalato ran- 
kovės. 

— Juk nesiruoši atidaryti durų šitaip apsirengusi? 

— O kuo prasta mano apranga? 

— Juk tu beveik nuoga! 

Ji užvertė akis. 

— Akivaizdu, kad tu visai nepasikeitei, - papriekaištavo jis 
ir nuėjo atidaryti durų. 

- Tu irgi! - atšovė ji ir užtrenkė vonios kambario duris. 

Pasirodė vaikinas su raudona kepuraite ir kostiumu, pa- 
puoštu aukso spalvos sagomis. Jo beveik nesimatė iš už vos nu- 
laikomos krūvos pakuočių su prabangių prekių ženklais: „Yves 
Saint Laurent", „Christian Dior“, „Zegna“, „Jimmy Choo.... 

— Jūs gavote siuntinį, pone. 

— Tikriausiai įsivėlė klaida, mes nieko neužsisakėme. 

— Pone, leiskite pabrėžti: pristatymas yra jūsų vardu. 

Abejodamas Sebastianas pasitraukė į šalį ir leido įnešti 
pakuotes į kambarį. Kai patarnautojas atliko savo darbą, Se- 
bastianas įkišo rankas į kišenes ieškodamas arbatpinigių, bet 
prisiminė, kad buvo apiplėštas. Į pagalbą atskubėjo Nikė, pada- 
vė vaikinui penkių dolerių banknotą ir uždarė duris. 

— Apsipirkinėjai, brangusis? - pasišaipė ji, pastebėjusi pa- 
kuotes. 

Smalsumo vedamas, jis padėjo jai viską išpakuoti ant lo- 
vos. Šešiuose dideliuose krepšiuose buvo vakarinė apranga: 
kostiumas, suknelė, batų pora... 

— Nesuprantu, ką tai reiškia. 

— Moteriški drabužiai, vyriški drabužiai, - atkreipė dėme- 
sį Nikė, prisiminusi, ką sakė Paryžiaus kruizų bendrovės atsto- 
vė apie vakarinės aprangos būtinybę. 

— Bet kodėl jie norėjo, kad vilkėtume būtent šiuos drabu- 
Žius? 

- Galbūt juose pritvirtintas slapukas? Siųstuvas, kuris 
leistų sekti mūsų buvimo vietą... 

Jis pasvėrė argumentą. Logiška. Netgi akivaizdu. Jis pa- 
kėlė kostiumo švarką ir jį apčiupinėjo, bet veltui: šiais laikais 
tokie prietaisai gali būti mikroskopinio dydžio. Be to, kam jo 
atsikratyti, jei jie nori susisiekti su sūnaus pagrobėjais? 

— Manau, mums belieka apsirengti, - pasakė Nikė. 

Sebastianas linktelėjo. 

Pirmiausia jis nuėjo nusiprausti po dušu, kelias akimir- 
kas pastovėjo po karšta vandens srove, visas nuo viršaus iki 
apačios išsimuilavo, tarsi norėdamas nušveisti Barbese patirtą 
pažeminimą. 

Paskui ėmė vilktis naujus drabužius. Iš karto pasijuto pa- 
togiai. Balti marškiniai buvo jo dydžio ir gerai sukirpti, kostiu- 
mas - klasikinis, tačiau prašmatnus, kaklaraištis griežtas, batai 
kokybiški, bet neišsiskiriantys ekscentriškumu. Tokius drabu- 
žius ir pats būtų pasirinkęs. 

Kai grįžo į kambarį, lauke jau buvo sutemę. Blankioje 
šviesoje jis išvydo Nikę, pasipuošusią perlais ir ilga raudona 
suknele su gilia, kvapą gniaužiančia iškirpte nugaroje. 

— Gal galėtum man padėti? 

Netardamas nė žodžio, jis atsistojo už jos ir, kaip daryda- 
vo metai iš metų, pamėgino susidoroti su smulkia kuklaus vė- 
rinio sagtele. Kai Sebastiano pirštai prisilietė prie Nikės pečių, 
jos oda pašiurpo. Sebastianas, tarsi užhipnotizuotas, negalėjo 
atitraukti akių nuo švelnios, blyškios buvusios žmonos odos. 
Staiga uždėjo ranką ant jos mentės ir ėmė glostyti. Pakėlęs akis 
į ovalo formos veidrodį, jame pamatė vaizdą lyg iš žurnalo vir- 
šelio. Atsispindėjusi pora kėlė iliuzijų. 

Nikė žiojosi norėdama kažką sakyti, bet vėjo gūsis staiga 
užtrenkė langą. Ir visi kerai pranyko. 

Norėdama nuslėpti sumišimą, ji išsilaisvino ir apsiavė 
batelius - paskutinę aprangos detalę. Sebastianas, besisteng- 
damas atgauti amą, įkišo rankas į kišenes. Dešiniojoje aptiko 
kartoninę etiketę. Ištraukė ją ir jau ketino mesti į šiukšliadėžę, 
bet paskutinę akimirką jo ranka sustingo. 

— Pažvelk! 

Tai buvo ne etiketė. 

O į keturias dalis sulankstytas popieriaus lapas. 

Bilietai. 

Šiaurės stoties. 

Devynioliktoji apygarda. 

Paryžiečiams prastai žinomo Amerikos kvartalo vietoje 
kadaise plytėjo gipso ir silicio uolienos karjerai. Jis gavo tokį 
pavadinimą todėl, kad manyta, jog gipsas iš šių kasyklų buvo 
naudojamas Laisvės statulos ir Baltųjų rūmų statybose. Tai ne- 
tiesa, bet legenda graži. 

Didžiojo ekonominio pakilimo laikotarpiu dauguma 
priemiesčių buvo sugriauti, siekiant padaryti vietos „moder- 
numui. Eilės slegiančių pastatų ir siaubingi bokštai dabar 
bjauroja senojo Belvilio šiaurinę dalį. Muzajos gatvė, įsisprau- 
dusi tarp Biut Šomono parko ir aplinkkelio, buvo paskutinis 
praeities ženklas. Daugiau nei trijų šimtų metrų ilgio kelias su- 
jungė žibintais apšviestus akmenimis grįstus aklagatvius, ku- 
riuose stovėjo nedidelių sodų apsupti nameliai. 

Dvidešimt trečiu numeriu pažymėtame nedideliame mū- 
riniame name su raudonu fasadu suskambo telefonas, jau tre- 
čią kartą per mažiau nei dešimt minučių. 

Konstansa Lagranž dar buvo namie, gulėjo svetainėje kė- 
dėje-kamuolyje. Per naktį išgėrusi pusę butelio viskio, dabar 
jautėsi girta ir atskirta nuo pasaulio. 

Prieš tris mėnesius, per savo trisdešimt septintąjį gimta- 
dienį, ji išgirdo tris naujienas: dvi geras ir vieną blogą. 

Kai liepos dvidešimt penktosios rytą atvyko į darbą, jos 
viršininkas, majoras Sorbjė, pranešė, kad ji paaukštinta į poli- 
cijos kapitones prestižinėje Nacionalinėje bėglių paieškos bri- 
gadoje. 

Vidurdienį sulaukė skambučio iš banko ir sužinojo, kad 
jos paskolos prašymas priimtas ir ji galėsianti įvykdyti planą, 
susijusį su nekilnojamuoju turtu: nusipirkti svajonių namą 
Muzajos gatvėje, kvartale, kuris jai be galo patiko. 

Konstansa manė, kad tai laiminga diena. Bet vėlyvą po- 
pietę gydytojas pasakė, jog tyrimas, kurį ji neseniai atliko, at- 
skleidė, kad jos galvoje yra auglys. Ketvirta piktybinio naviko 
stadija. Pats blogiausias vėžys, koks tik galėjo būti. Agresyvus, 
greitai plintantis ir neoperuojamas. Jai davė keturis mėnesius. 


Dar kartą suskambo ant parketo gulintis telefonas. 

Šį kartą skambutis prasibrovė per jos prastą miegą, pri- 
pildytą niūrių vėžio ląstelių vaizdinių. Konstansa atsimerkė ir 
nusibraukė prakaito lašelius nuo kaktos. Ji gulėjo kelias mi- 
nutes, jausdama silpnumą ir pykinimą, ir tik kai vėl pasigirdo 
sintį telefono numerį. Skambino Sorbjė, buvęs jos viršininkas. 
Ji atsiliepė, bet nieko nesakė ir leido kalbėti jam: 

- Lagranž, ką čia išdarinėji? - šaukė jis. - Jau pusvalandį 
bandau tau prisiskambinti! 

— Norėčiau priminti, kad įteikiau atsistatydinimo prašy- 
mą, šefe, - pasakė ji trindamasi akis. 

— Kas vyksta? Jūs geriate? Tvoskia alkoholiu! 

— Paistote nesąmones... Juk kalbame telefonu... 

— Koks skirtumas. Jūs girta kaip maišas, net čia galiu už- 
uosti! 

— Na, tai ko norite? - paklausė ji vos ne vos pasikeldama. 

— Turime įvykdyti vienos Niujorko institucijos tarptauti- 
nį pavedimą. Privalome nedelsiant sučiupti du amerikiečius. 
Vyrą ir jo buvusią žmoną. Atvejis sudėtingas: narkotikai, dvi- 
guba žmogžudystė, pabėgimas... 

— Kodėl teisėjas nesikreipė į Paryžiaus kriminalinę po- 
liciją? 

— Nė velnio nežinau, ir man į tai nusispjauti. Viskas, ką 
žinau, yra tai, kad mes turime atlikti darbą. 

Konstansa papurtė galvą. 

- Jūs turite atlikti. Aš jau palikau tarnybą. 

— Gerai, pakaks, Lagranž, - susinervino viršininkas. - 
Man jau įkyrėjo paistalai apie jūsų atsistatydinimą. Turite as- 
meninių problemų. Puiku: dvi savaites daviau jums ramybę, 
tačiau dabar baikite savo nesąmones! 

Konstansa atsiduso. Akimirką dvejojo, ar jam viską išklo- 
ti: apie vėžį, kuris užvaldė jos smegenis, apie tai, kad jai liko 
gyventi vos kelios savaitės, kad artinasi mirtis, kuri jai kelia 
baimę. Bet nusprendė to nedaryti. Sorbjė buvo jos mokytojas, 
vienas iš paskutinių „senųjų farų, vienas iš tų, kuriais žavimės. 
Jai nepatiko mintis, kad privers jį jos gailėtis ir jaustis nesma- 
giai. Be to, ji ir pati neturėjo jokio noro ašaroti jo glėbyje. 

— Siųskite ką nors kitą. Pavyzdžiui, leitenantą Bocarį. 

— Jokiu būdu! Puikiai žinote, kad su Jungtinėmis Valsti- 
jomis visada keblu. Nenoriu turėti problemų su ambasada. Jūs 
surasite šią porą ir pristatysite juos man iki rytojaus, sutarta? 

— Juk sakiau - ne! 

Sorbjė elgėsi taip, tarsi ji to nė nebūtų ištarusi. 

— Bylą perdaviau Bocariui, bet noriu, kad jūs prižiūrėtu- 
mėte operaciją. Atsiųsiu jums kopiją telefonu. 

— Susikiškit! - suriko Konstansa ir nutraukė pokalbį. 


Ji nusliūkino iki vonios kambario ir į klozetą išvėmė tul- 
žies dozę. Kada ji paskutinį kartą valgė? Tikrai ne pastarąsias 
dvidešimt keturias valandas. Išvakarėse baimę skandino alko- 
holyje tyčia nieko neimdama į burną, kad apgirstų jau nuo pir- 
mųjų taurelių. Besaikis gėrimas panardino ją į sapnų karalystę 
penkiolikai valandų. 

Svetainė maudėsi gražioje rudens popiečio šviesoje. 
Konstansa persikraustė į namą prieš tris savaites, tačiau dar 

neišsipakavo visų daiktų. Tuščiuose kambariuose tai šen, tai 
ten stovėjo sukrautos kartoninės dėžės, užklijuotos lipnia 
juosta. 

„Kokia dabar prasmė?“ 

Vienoje iš spintelių rado pradėtą „Granolos“ pakelį. Čiu- 
po sausainius, atsisėdo virtuvėje ant kėdės prie bariuko ir pri- 
sivertė sukrimsti kelis kąsnelius. 

„Kaip prastumti laiką laukiant, kol laikas pats mus sunai- 
kins?“ 

Kas taip pasakė? Sartras? De Bovuar? Aragonas? Atmintis 
šlubavo. Beje, būtent šis simptomas pastūmėjo ją pasitikrin- 
ti. Pirmiausia ji pajuto keletą įspėjamųjų ženklų: pykinimas, 
vėmimas, galvos skausmai, bet kas niekada to nepatyrė? Jos 
gyvenimo būdas nebuvo nepriekaištingas, todėl ji pernelyg ne- 
sijaudino. Pamažu atsirado trumpalaikių atminties sutrikimų, 
galų gale jie tapo reguliarūs ir ėmė trukdyti darbui. Ji pasidarė 
impulsyvi, vis sunkiau sekėsi kontroliuoti savo emocijas. Kai 
ėmė svaigti galva, apsisprendė nueiti pas specialistą. 

Diagnozė buvo greita ir negailestinga. 

Ant medinio stalo gulėjo stora medicininė byla. Žiauri 
jos ligos ataskaita. Konstansa dar kartą ją atsivertė ir su siau- 
bu pažiūrėjo į savo smegenų rentgeno nuotrauką. Buvo aiškiai 
matyti milžiniškas navikas ir vėžio išplitimo sritis, apimanti 
kairiąją kaktinės skilties dalį. Ligos priežastys buvo neaiškios, 
ir niekas negalėjo pasakyti, kodėl ląstelių dalijimosi mecha- 
nizmas staiga tapo chaotiškas ir jos kaukolėje įsivyravo visiška 
netvarka. 


Išbalusi ji įdėjo nuotrauką atgal į bylą, užsimetė odinę 
striukę ir išėjo į sodą. 

Oras tebebuvo geras. Lapus šiureno švelnus vėjelis. Ji iki 
galo užsisegė striukę, prisėdo ant kėdės ir užsikėlusi sukryžia- 
vo kojas ant seno išblukusio tikmedžio stalo. Žvelgdama į spal- 

vingą fasadą susisuko cigaretę. Nedidelis statinys su metaline 
pastoge virš durų atrodė lyg lėlių namelis. 

Konstansa pajuto, kaip akyse kaupiasi ašaros. Jai taip pati- 
ko šis sodas su figmedžiu, abrikosu, alyvų gyvatvore, forsitijo- 
mis ir daugiažiedėmis visterijomis. 

Nuo pat pirmųjų akimirkų, kai apsilankė čia su nekilno- 
jamojo turto agentu, dar net neįėjusi į namą, ji jau žinojo, kad 
nori čia gyventi... ir galbūt vieną dieną auginti vaikus. Tai tap- 
tų jos prieglobsčiu, priebėga nuo taršos, betono ir pamišusių 
Žmonių. 

Sugniuždyta tokios neteisybės prapliupo verkti. Veltui 
bandė save įtikinti, kad mirtis neišvengiama ir kad tai yra gy- 
venimo dalis, - neįstengė pasipriešinti baimei. 

„Ne taip greitai, po šimts! 

„Tik ne dabar...“ 

Ji užsikosėjo nuo cigarečių dūmų. 

Ji mirs vienui viena. Kaip koks benamis šuo. Ir niekas ne- 
laikys jos už rankos. 

Situacija atrodė siurrealistinė. Jos net neguldė į ligoninę. 
Tiesiog pasakė: „Viskas baigta. Nieko nebegalime padaryti. Ne- 
padės nei chemoterapija, nei radioterapija.“ Tik skausmą mal- 
šinantys vaistai ir pasiūlymas gultis į ligoninę. Ji atsakė, kad 
yra pasirengusi kovoti, bet jai buvo leista aiškiai suprasti, kad 
mūšis jau pralaimėtas. „Tai tik savaičių klausimas, panele.“ 

Prognozė neginčijama. 

Ir negali būti jokio pagerėjimo. 


Vieną rytmetį prieš penkiolika dienų ji pabudo pusiau pa- 
ralyžiuota. Matė prastai, tarsi per rūką, gerklė buvo užgniauž- 
ta. Ji suprato, kad nebegalės dirbti, ir įteikė atsistatydinimo 
prašymą. 

Tą dieną ji tikrai žinojo, kas yra baimė. Nuo to laiko jos 
būsena nuolat keitėsi. Kartais jos kūnas visiškai nutirpdavo ir 

ji nebegalėdavo koordinuoti savo judesių; kitais kartais para- 
lyžius būdavo ne toks stiprus, leisdavo jai atsikvėpti, nors ji 
žinojo, kad tai tėra iliuzija. 

Telefonas pranešė apie pliūpsnį atėjusių elektroninių laiš- 
kų. Sorbjė nusprendė nepalikti jos ramybėje. Jis atkakliai siun- 
tė jai dviejų amerikiečių bylą. Beveik prieš savo valią ji atida- 
rė atsiųstus priedus ir ėmė skaityti dokumentus. Bėglys buvo 
Sebastianas Larabėjus. Jo buvusi žmona - Nikė Nikovski. Per 
ketvirtį valandos susipažinusi su pabėgimo detalėmis, ji staiga 
nukreipė akis nuo telefono. Tarsi sučiupta nusikaltimo vietoje. 
Ar ji neturėjo svarbesnių užsiėmimų? Ar negalėjo likusio laiko 
panaudoti asmeniniams reikalams sutvarkyti, artimiesiems ap- 
lankyti ar gyvenimo prasmei apmąstyti? 

„Nesąmonė!“ 

Kaip ir daugelis policininkų, ji buvo priklausoma nuo 
darbo. Iš esmės liga nieko nepakeitė. Jai reikėjo paskutinės do- 
zės adrenalino. Ypač troško nukreipti dėmesį nuo baimės, kuri 
ją supo iš visų pusių. 

Ji užgesino nuorūką ir tvirtu žingsniu grįžo į namus. Iš 
stalčiaus išsitraukė dar nespėtą grąžinti tarnybinį ginklą, na- 
cionalinės policijos reglamentinį „Sig-Sauerį. Glostydama 
pusiau automatinio pistoleto polimerinę rankeną, susigrąžino 
pažįstamus ir raminančius jausmus. Ji įsidėjo ginklą į dėklą, 
pasirūpino papildoma apkaba ir išėjo į gatvę. 


Ji jau grąžino darbinį automobilį, bet jai dar liko jos kupė 
RCZ. Nedidelis bolidas su ryškiais linkiais ir dvikupriu stogu 
kainavo beveik visą senelės palikimą. Atsisėdusi prie vairo, 
Konstansa paskutinį kartą sudvejojo. Ar ji pajėgi atlikti pasku- 
tinį tyrimą? Išsilaikys ar sugrius jau už šimto metrų pakirsta 
nuovargio ir paralyžiaus? Kelias akimirkas pasėdėjo užsimer- 
kusi ir giliai kvėpuodama. Paskui griausmingai įjungė du šim- 
tus arklių ir visos abejonės išsisklaidė. 

Mašinų srautas buvo intensyvus. 

Kupė automobiliu Konstansa Lagranž judėjo Monmartro 
link. Susisiekė telefonu su Bocariu. Leitenantas, jos nelaukęs, 
jau pradėjo tyrimą. Pagal jo gautą informaciją ankstyvą popie- 
tę Pekero aikštėje stovinčiame bankomate buvo pasinaudota 
Sebastiano Larabėjaus banko kortele. 

Konstansa gerai žinojo tą vietą: pavėsingas skveras tarp 
Žiuno aveniu ir „Lapin Agile“ kabareto. Pora žingsnių nuo tu- 
ristų pamėgto Monmartro. 

„Keista vieta slėptis“, - pamanė lenkdama motorolerį. Kur 
rado prieglobstį amerikietis ir jo buvusioji? Slėptuvėje? Apleis- 
tame pastate? Ko gero, viešbutyje... 

Ji dar kartą paskambino Bocariui norėdama įsitikinti, ar 
jis paiešką pradėjo nuo taksi bendrovių ir automobilių nuomos 
punktų. Jis taip ir padarė, bet atsakymai plaukė labai vangiai. 

— Dar laukiu ir Ruasi stebėjimo kamerų medžiagos. 

Konstansa baigė pokalbį ir į savo išmaniojo telefono na- 
vigacijos sistemą įvedė Pekero aikštės koordinates, siekdama 
gauti artimiausių viešbučių sąrašą. Jų buvo per daug, kad tik- 
rintų kiekvieną atskirai. 

Vis dėlto nusprendė į vieną nuvažiuoti. „Le Relais Mont- 
martre“ Konstansos gatvėje... 

Kaip jos vardas... 

Ji tikėjo ženklais, atsitiktinumais, sinchroniškumu ir 
aplinkybių sutapimu. 

„Būtų pernelyg paprasta...“ — susimąstė ji, statydama au- 
tomobilį dviguboje eilėje priešais pastatą. 

Iš tiesų, nereikia prisisvajoti: po dešimties minučių ji išėjo 
iš viešbučio nieko nepešusi. Paskui patraukė į „Timhotel“ vieš- 
butį Gudo aikštėje. Jai pasirodė, kad vieta turėtų patikti ameri- 
kiečiams. Vėl nesėkmė. Pernelyg akivaizdu. 

Vos tik susiruošė važiuoti toliau, sulaukė Bocario skam- 
bučio. 

- Klausyk! Vienas vairuotojas iš „LuxuryCab“ tvirtina šį 
rytą vežęs Larabėjus iš oro uosto į „Grand Hėtel de la Butte“ 
viešbutį. Jis yra šalia Pekero aikštės. Labai tikėtina vieta! 

- Per anksti nesidžiauk, Bocari. 

- Siųsti į vietą komandą, kapitone? 

— Ne, palik viską man. Važiuoju patikrinti. Informuosiu 
tave. 

Konstansa apsisuko Diuranteno gatvėje, įsuko į Lepiko gat- 
vę ir pasiekė Žiuno aveniu. Paskui įvažiavo į nedidelę gatvelę, 
vedančią viešbučio link. Geležiniai vartai buvo atidaryti: ruošėsi 
išvykti sodininkai. Konstansa tuo pasinaudojo ir pateko į vidų, 
niekam nepranešusi apie savo vizitą. Kupė RCZ nuriedėjo per 
sodą vedančiu keliu ir sustojo priešais didingą baltą pastatą. 

Lipdama laiptais Konstansa pasirausė striukės kišenėje ir 
išsitraukė policininko pažymėjimą. Savo „Sezamai, atsidaryk“. 

- Kapitonė Lagranž, Nacionalinė bėglių paieškos briga- 
da, - prisistatė ji registratūroje. 

Viešbučio šeimininkė nebuvo itin kalbi. Teko jai pagra- 
sinti, kad suteiktų reikiamą informaciją. Taip, Sebastianas La- 
rabėjus ir jo žmona tikrai viešėjo jų viešbutyje, bet prieš valan- 
dą išvyko. 

- Jūs tvirtinate, kad jie užsisakė kambarį prieš savaitę? 

— Tikrai taip. Per mūsų internetinę svetainę. 

Konstansa paprašė parodyti jų kambarį. Kol ją vedė į vie- 
tą, ji pagalvojo, kad šis faktas prieštarauja faktams, kurie mi- 

nimi byloje. Rezervavimas leidžia manyti, kad kelionė buvo 
suplanuota iš anksto, tačiau JAV tyrimo duomenys rodo, kad 
Larabėjai Niujorką paliko labai skubėdami. 

Įėjusią į erdvų kambarį palėpėje, jaunąją policininkę pa- 
kerėjo prabangi ir rafinuota apdaila. Joks vyras jai niekuomet 
nedovanojo savaitgalio tokioje vietoje... 

Tačiau moteriškumą labai greitai užgožė tyrėjos instink- 
tai. Vonios kambaryje ji aptiko krauju suteptus marškinius ir 
striukę, o svetainėje rado lagaminą bei pirkinių maišelių su 
garsiausiais prekių ženklais. 

Kuo toliau, tuo keisčiau... 

„Tarsi Larabėjai čia leistų medaus mėnesį, o ne nuo kažko 
bėgtų.“ 

— Kaip jie buvo apsirengę, kai išvyko? 

— Nebepamenu, - atsakė viešbučio šeimininkė. 

— Šaipotės iš manęs? 

— Jie vilkėjo vakarinę aprangą. 

- Ir jūs nė nenumanote, kur jie galėjo išvykti? 

— Tikrai ne. 

Konstansa pasitrynė akis. Ji buvo tikra, kad ši moteris me- 
luoja. Atrišti jos liežuviui būtų prireikę daugiau laiko; būtent to 
jai ir trūko. 

Lieka „purvinojo Hario“ metodas... Ar ji slapčia nesvajojo 
kada nors panaudoti šią praktiką? Dabar arba niekada. 

Staigiu judesiu išsitraukė iš dėklo „Sig-Sauerį , čiupo mo- 
terį už kaklo ir įrėmė jai ginklą į smilkinį. 

— Kur jie išvyko? - suriko ji. 

Apimta siaubo moteris užmerkė akis. Jos žandikaulis vir- 
pėjo. 

- Jie... Jie paprašė miesto plano, - šiaip ne taip išlemeno. 

— Kur jie ketino važiuoti? 

— Į Šiaurės stotį... Paskui, manau, prie Almos tilto. 

— Kodėl prie Almos tilto? 

- Gerai nežinau... Jie kalbėjo apie vakarienę laive. Manau, 
buvo užsisakę staliuką šiam vakarui. 

Konstansa ją paleido ir išėjo iš kambario. Lipdama laip- 
tais paskambino Bocariui. Istorija apie laivą ir vakarienę krui- 
ziniame laive, plaukiančiame Sena, ją suglumino. Užtat reikėjo 
būtinai sukliudyti Larabėjams įsėsti į traukinį. Iš Šiaurės sto- 
ties nesunkiai galima pasiekti Angliją, Belgiją ir Olandiją. 

Įsijungė jos pagalbininko balso paštas, ir ji paliko žinutę: 

- Susisiek su vaikinais iš Paryžiaus Šiaurės stoties. Pra- 
nešk apie Larabėjus ir duok nurodymą sustiprinti į užsienį 
vykstančių traukinių stebėjimą. Taip pat nustatyk, kokiai laivų 
bendrovei priklauso pontoninė prieplauka prie Almos tilto, ir 
patikrink, ar jie turi užsakytą staliuką dviem amerikiečiams. 
Paskubėk! 

Grįžusi prie automobilio, ji pamatė, kad viešbučio šeimi- 
ninkė ją stebi pro kambario langą. Ji buvo atsipeikėjusi ir piktai 
šaukė: 

— Nemanykite, kad viską taip paliksiu! Kreipsiuosi į jūsų 
vadovybę ir pateiksiu skundą. Tai jūsų paskutinis tyrimas, ka- 
pitone! 

„Ir pati Žinau... —- pagalvojo Konstansa ir atsisėdo prie 
vairo. 

Būtinai judėti. 

Tik nesustoti, nedvejoti, nesiliauti. 

Nikė, pasipuošusi aukštakulniais ir vakarine suknele, vi- 
siškai nesiderino su impulsyvia Šiaurės stoties atmosfera. 

Aikštėje prie stoties jie įsiliejo į tirštą minią. Nuo pat pra- 
džių atrodė, tarsi juos neša žmonių banga. Tarsi junta stoties 
pulsavimą. Ir tampa srovės dalimi. Tarsi būtų atsidūrę ir virš- 
kinami milžiniškame ir gurguliuojančiame pilve. 

Laikydamas rankoje bilietą, Sebastianas sunkiai mėgino 
susiorientuoti. SNCE, RATP, „Eurostar“, „Thalys“... Ant išsiša- 
kojusių tarsi čiuptuvai stoties platformų maišėsi spalvinga pub- 
lika: į priemiesčius grįžtantys darbuotojai, pasimetę turistai, 
skubantys verslininkai, priešais vitrinas besisukiojantys būre- 
liai „jaunuolių“, benamiai, patruliuojantys policininkai... 

Jie sugaišo daug laiko ieškodami užrakinamų spintelių, kol 
galų gale rado jas pirmame požeminiame aukšte, įsispraudu- 
sias tarp perono pradžios ir automobilių nuomos iškabos. Vieta 
buvo niūroka, be langų, blausiai apšviesta. Per visą ilgį driekėsi 
labirintai, tvoskiantys prastai vėdinamos drabužinės kvapu. 

Vaikštinėdami tarp pilkų dėžučių, jie nuolat dirsčiojo į tris 
ant bilieto surašytus numerius. Pirmasis rodė eilę, antrasis — 
spintelę, o paskutinis - kombinaciją plieninei dėžei atidaryti. 

— Šita! - suriko Nikė. 

Sebastianas metalinėje klaviatūroje nuspaudė penkis skai- 
čius. Tada pravėrė spintelės dureles ir su nerimu pažvelgė į vidų. 

Viduje gulėjo šviesiai mėlyna kuprinė, papuošta „Chuck 
Taylor“ logotipu. 

— Tai Džeremio! Aš atpažįstu! - sušuko Nikė. 
bet nesėkmingai. 

- Gal yra vidinė kišenė? 

Ji linktelėjo. Per skubėjimą nepastebėjo kuprinės nugarė- 
lėje prisiūto nailoninio pamušalo. Paskutinis šansas. Dreban- 
čiais pirštais atsegė užtrauktuką ir rado... 

— Raktas? 

Ji pavartė spindintį daiktą ir padavė jį Sebastianui. Tai tik- 
rai buvo metalinis strypinis raktas. Ką jis atrakina? 

Abu akimirką pajuto neviltį. Susidarė skausmingas įspū- 
dis, kad jie tik suka ratus aplink. Suka ir suka. Kai tik mano 
aptikę pėdsaką, jis nutrūksta. Vos tik viliasi pasiekę tikslą, šis 
nutolsta. Bet jų nusiminimas ilgai netruko. 

Nikė prakalbo pirmoji. 

- Negaiškime čia laiko, - pasakė ji pažvelgusi į sieninį laik- 
rodį. - Jei pavėluosime prie Almos tilto, laivas mūsų nelauks. 

Konstansa Lagranž jau keturiasdešimt penkias minutes bė- 
giojo po Šiaurės stotį, lydima geležinkelio brigados pareigūnų. 

Buvo sustiprintas stoties stebėjimas, bet Larabėjų niekas 
nerado. Galbūt jie, pamatę policininkus, tiesiog atsisakė ke- 
lionės. 

„Nebent jie net neketino važiuoti traukiniu.“ 

Suskambo Konstansos mobilusis. Tai buvo Bocaris. 

— Žinau, kur jie vyksta, - tvirtino padėjėjas. - Pusei de- 
vynių jie rezervavo staliuką Paryžiaus kruizų bendrovės laive. 

— Laikai mane kvaile? 

— Negalėčiau sau to leisti, kapitone. 

— Ir tai tavęs nestebina? Jei tu slapstytumeisi Paryžiuje, 
neturėtum kitų rūpesčių, kaip tik išsipustyti ir vakarieniauti 
laive? 

— Žinoma, ne. 

— Nepadėk ragelio. 

Konstansa atsiprašė geležinkelio pareigūnų, paprašė jų 
neprarasti budrumo ir nuėjo į automobilių stovėjimo aikštelę. 
— Bocari, ar girdi mane? - paklausė tęsdama pokalbį. 

- Taip, kapitone. 

— Atvažiuok į krantinę prie Almos tilto. 

— Atsivežti pastiprinimą“ 

— Ne, paimsime juos be triukšmo. Tik tu ir aš. 

Konstansa, prisisegusi diržą, žvilgtelėjo į laikrodį prietai- 
sų skydelyje. 

— Tikriausiai šiek tiek per vėlu sulaikyti juos prieš laivui 
išplaukiant? 

— Galiu paprašyti bendrovės, kad neskubėtų išplaukti. 

— Ne, jei įtariamieji pastebės, kad laivas vėluoja, jie gali 
išsigąsti ir išslys mums iš rankų. 

— Gal dėl visa ko perspėti upių brigadą? 

— Nieko neperspėk ir lauk manęs vietoje, supratai? 

Taksi atvažiavo Montenio aveniu ir išleido Nikę su Sebas- 
tianu prie Almos tilto. Buvo tamsu, bet vis dar šilta. Po apsilan- 
kymo Barbese ir Šiaurės stotyje Sebastianas pajuto palengvėji- 
mą, atsidūręs ramesnėje Paryžiaus dalyje: geriau pažįstamoje, 
su Senos pakrantėmis ir apšviestu Eifelio bokštu. 

Pėsčiomis jie nuėjo prie laivų eilės dešiniajame upės kran- 
te, besitęsiančios iki Invalidų tilto. Konferencijos uostas, pasi- 
slėpęs tarp aukštų kaštonų, buvo Paryžiaus kruizų bendrovės 
upių laivų buveinė. 

Iš pirmųjų laivelių, kuriuos jie praėjo, išvirtusios grupės 
turistų skubėjo kelionių organizatorių autobusų link. Jie greitai 
juos pralenkė ir pasiekė laivams-restoranams skirtą prieplauką. 

— Manau, čia, - pasakė Nikė ir parodė pirštu į didelį įstik- 
lintą laivą su dvigubu deniu. 

Nuėję iki „Admirolo“ prieplaukos, jie prisistatė patarnau- 
tojai. Ta pasveikino juos atvykus į laivą ir padavė jiems karto- 
ninį lankstinuką. 

— Netrukus išplauksime, - įspėjo ji ir palydėjo juos prie 
staliuko. 

Apatiniame denyje, įstiklintame dideliais langais, roman- 
tiškoje aplinkoje stovėjo maždaug šimtas staliukų. Švelnus ap- 
švietimas, žėrinčios lubos, tamsios grindys, tarp išdėliotų indų 
žvakidėse mirkčiojančios žvakės - visomis priemonėmis buvo 
siekiama sukurti intymią aplinką, net kėdės sustatytos taip, kad 
pora sėdėtų vienas šalia kito. Atsisėdusius palei stiklinę pertvarą, 
Nikę ir Sebastianą toks artumas sutrikdė. Sebastianas nudelbė 

akis žemyn ir peržvelgė meniu, siūlantį „išradingą subtilaus 
skonio virtuvę, kurią iš šviežiausių produktų sukūrė talentingas 
mūsų virėjas. 

„Kurgi ne!..“ 

— Ponai, sveiki atvykę, - pasveikino juos padavėja su dide- 
le šukuosena, apjuosta afrikietiška skara. 

Ji atkimšo į ledo kibirėlį įstatytą butelį „Clairette de Die“, 
įpylė putojančio vyno į taures ir pasiruošė priimti užsakymą. 

Sebastianas atlaidžiai perbėgo meniu akimis. Situacija atro- 
dė visiškai juokinga. Iš mandagumo Nikė pasistengė perskaityti 
patiekalų sąrašą ir išrinko už abu. Padavėja jų užsakymą įvedė į 
elektroninį terminalą ir palinkėjo jiems malonaus vakaro. 
provincijos atvykusių prancūzų. Vieni, akivaizdu, šventė me- 
daus mėnesį, kiti - vestuvių metines, ir visi džiaugėsi būda- 
mi čia. Priekyje sėdinti pora iš Bostono ir du vaikai bendravo 
smagiai juokaudami. Už jų įsitaisiusi japonų porelė vienas ki- 
tam į ausį šnabždėjo meilės žodžius. 

— Mirštu iš troškulio! - tyliai pasakė Nikė ir išgėrė visą 
taurę putojančio vyno. 

Įsipylė dar. 

— Ne šampanas, bet labai skanu! 

Staiga variklio apsukos padidėjo ir sraigtai sugaudė. Nuo 
upės pakilo vos juntamas mazuto kvapas ir laivas pradėjo tolti 
nuo Almos tilto, lydimas pulko baltų paukščių. 

Nikė priglaudė veidą prie stiklinės sienos. Ankstyvą va- 
karą Senoje dar plaukiojo daugybė laivų: plokščiadugnių kro- 
vininių baržų, greitaeigių katerių, upių brigadų ar gaisrininkų 
valčių. Priešais Trokadero sodus laivas aplenkė nedidelį uostą, 
kurio stačius šlaitus saugojo platanai ir tuopos. Kai kurie pra- 
mogautojai, vakarieniaujantys ant savo jachtų denių, pakelda- 
vo taures sveikindami turistinių laivų keleivius, ir dauguma jų 
atsakydavo tuo pačiu. 

— Ponai, štai jūsų užkandžiai: Landų krašto ančių kepenė- 
lės su Provanso figų džemu. 
niais godžiai prarijo kepenėles. Pastarąjį kartą jis valgė bjau- 
rią žalią marinuotą žuvį, pirktą vakar prie Džeremio licėjaus. 
Nikė taip pat neatsiliko. Nors skrudinta duona buvo atvėsusi, o 
salotų porcija nedidelė, ji suvalgė viską dideliais kąsniais, kad 
greičiau numaldytų gurgiantį pilvą, ir išgėrė visą taurę bordo. 

- Neprisigerk iš karto, - sunerimo jis, pastebėjęs, kad šį 
vakarą ji ištuštino jau ketvirtą taurę. 

— Kaip matau, likai toks pats bambeklis... 

— Drįstu priminti, kad mes ieškome sūnaus ir turime iš- 
spręsti galvosūkį. 

Nikė užvertė akis, bet vis dėlto ištraukė iš rankinės raktą, 
kurį jie rado saugojimo spintelėje. Abu skrupulingai jį apžiūrė- 
jo iš visų pusių. Jis niekuo nesiskyrė nuo kitų. Ant žiedo išgra- 
viruotas užrašas „ABUS Security . 

Sebastianas giliai atsiduso. Šis pėdsakų žaidimas jį var- 
gino. Neišspręstos mįslės jį spaudė ir trukdė atsistoti ir pasi- 
traukti. Pastarąsias kelias valandas jį buvo apsėdusi paranoja: 
jis nužvelgdavo kiekvieną padavėją, kiekvieną keleivį kaip po- 
tencialų pagrobėją ir viskas jam atrodė įtartina. 

- Reikia patikrinti, - nusprendė Nikė ir išsitraukė telefoną. 

Sebastiano telefonas buvo pavogtas, bet jo buvusi žmo- 
na savąjį visuomet nešiojosi su savimi. Ji įsijungė internetą ir 
į „Google“ paieškos sistemą įvedė „ABUS Security“. Pirmosios 
nuorodos nukreipė į tą patį tinklalapį. „ABUS“ buvo saugu- 
mo srityje besispecializuojanti vokiečių firma, daugiausia ga- 
minanti užraktus, apsaugos įtaisus, spynas ir vaizdo stebėjimo 
sistemas. 

Bet kaip tai susiję su šiuo raktu ir pasiplaukiojimu Sena? 

— Nusišypsokite nuotraukai! Smile for the camera! Lūcheln 


fūr die Kamera! 27 K 7žA4a! 

Fotoaparatu apsiginklavęs oficialus bendrovės fotografas 
vaikštinėjo nuo stalelio prie stalelio, įamžindamas įvairių tau- 
tybių poras. 

Sebastianas, žinoma, atsisakė fotografuotis, bet poliglotas 
paparacas primygtinai reikalavo: 

— You make such a beautiful couple" 

Jis atsiduso ir, nenorėdamas kelti skandalo, sutiko atsisės- 
ti arčiau savo buvusios žmonos ir išspaudė nervingą šypseną. 

— Cheese!“ - paprašė fotografas. 

„Atsiknisk...“ - mintyse susikeikė Sebastianas. 

— Thank you! Be back soon", - pažadėjo jis, o tuo tarpu 
padavėja surinko tuščias lėkštes. 

Tamsoje rymojo metalinės Bir Hakeimo metro tilto ko- 
lonados. 

Laive atmosfera pamažu kaito. Apatinio denio centre sto- 
vėjo ilgas medinis baras, šalia kurio ant pakylos smuikininkas, 
pianistas ir Mišelio Biubnė antrininkas atliko standartinius 
kūrinius: „Les Feuilles mortes“, „Fly Me to the Moon“, „Mon 
amant de Saint-Jean“, „The Good Life“... 

Turistai kartu niūniavo, kol „Admirolas“ plaukė palei Gul- 
bių salos krantus. Ant kiekvieno stalelio buvo įrengtas ekranas 
su vaizdo gidu, kuriame pateikiama informacija ir papasako- 
jamos istorijos apie kiekvieną laivo praplaukiamą paminklą. 
Nikė pasirinko subtitrus anglų kalba. 


„Gulbių salos pradžioje stovi žymioji Niujorko Laisvės sta- 
tulos kopija. Statula, keturis kartus mažesnė nei jos pus- 
seserė, atsisukusi į Jungtinių Valstijų pusę, simbolizuoja 
Prancūzijos ir Amerikos draugystę... 


* Judu tokia graži pora! (Angl.) 
** Šypsokitės! (Angl.) 
** Greit grįšiu. (Angl.) 

Priplaukęs dirbtinės salos galą, laivas kelioms minutėms 
sustojo, kad keleiviai galėtų nusifotografuoti, apsisuko ir grįžo 
palei kairįjį upės krantą. 

Sebastianas įsipylė į taurę vyno. 

- Ne „Gruaud-Larose“, bet tikrai geras, - pripažino Nikė. 

Pralinksmėjusi ji jam nusišypsojo. Nepaisant visko, ir jis 
pamažu pasidavė draugiškai atmosferai ir įstabiam kraštovaiz- 
džiui. 

Laivas palengva plaukė pro Siufreno ir Burdonė prieplau- 
kas. Abi kartu jos sudarė du lankus, sukuriančius platų, į upę 
išsikišusį užutėkį. Pasivaikščiojimo takai ir aikštės tęsėsi iki 
Eifelio bokšto papėdės. Net tokie viskam abejingi tipai, kaip 
jis, negalėjo nuslėpti susižavėjimo. Maistas buvo vidutiniškas, 
muzika - nepakeliama, bet Paryžiaus magija viską nustelbė. 

Jis gurkštelėjo bordo stebėdamas šeimą iš Bostono, ku- 
rios staliukas stovėjo prieš juos. Pora buvo jų amžiaus, ketu- 
riasdešimties-keturiasdešimt penkerių. Jų vaikai, maždaug 
penkiolikos, priminė Kamilę ir Džeremį. Nugirdęs jų kalbas, 
Sebastianas suprato, kad tėvas dirba gydytoju, o motina kon- 
servatorijoje dėsto muziką. Jie visi keturi kūrė vieningos šei- 
mos įvaizdį: žiūrėdami į paminklus apsikabindavo, patapšno- 
davo vienas kitam per petį, pajuokaudavo. 

„Tokie galėjome būti mes“, - liūdnai pagalvojo Sebastia- 
nas. Kodėl kai kuriems pavyksta rasti ramybę, o kiti įstringa 
konfliktų liūne? Ar jų šeima subyrėjo tik dėl Nikės elgesio ir 
charakterio? Ar jis pats neprisidėjo prie šios griūties? 

Nikė, susitikusi su žibančiomis buvusio vyro akimis, 
atspėjo, apie ką jis galvoja. 

— Ar tai tau nekelia minčių apie mus? 

- Apie tokius mus, kokie būtume, jei nebūtume išsiskyrę... 

Nikė kalbėjo, tarsi garsiai svarstytų: 

— Bėda buvo ne mūsų skirtumai, o tai, kaip mes jais pa- 
sinaudojome: nesugebėjome susitarti dėl vaikų auklėjimo, tu 

prieštaravai tam, kad kartu priimtume sprendimus dėl jų atei- 
ties, ėmei jausti man neapykantą... 

— Palauk, tik jau nereikia sukeisti vaidmenų! Gal nori, kad 
priminčiau, kas paspartino mūsų skyrybas? 

Ji pažvelgė apstulbusi, kad jis išdrįso prabilti apie šią isto- 
riją, tačiau jis su apmaudu balse išklojo viską: 

— Tu „pamiršai“ paimti vaikus iš mokyklos, nes tuo metu 
kitame Bruklino gale dulkinaisi su savo meilužiu! 

— Liaukis! - liepė ji. 

— Ne, nesiliausiu! - šaukė jis. - Nes tai tiesa! Nesulaukę 
tavęs, Džeremis ir Kamilė nusprendė grįžti namo pėsčiomis. Ir 
pameni, kas paskui nutiko? 

— Tu tikrai nesąžiningas... 

- Kamilė dvi dienas pragulėjo komos būklės, nes ją par- 
trenkė taksi! 

Įkarščio pagautas, Sebastianas nebegalėjo sustoti: 

— O kai atvažiavai į ligoninę, buvai girta! Tikras stebuklas, 
kad Kamilė išsikapstė be pasekmių. Dėl tavo kaltės ji buvo per 
plauką nuo mirties, ir šito aš tau niekuomet neatleisiu! 

Nikė staiga atsistojo. 

Reikėjo padaryti galą šiam pokalbiui. Daugiau ji nebega- 
lėjo tverti. 

Sebastianas, vis dar apimtas pykčio, nė piršto nepajudino, 
kad ją sulaikytų. Žiūrėjo, kaip ji nueina nuo staliuko ir laiptais 
pakyla į viršutinį denį. 

Kupė RCZ nusileido pakalne, kuri vedė Konferencijos 
prieplaukos link. Konstansa sustojo prie policijos ženklais pa- 
žymėto Bocario automobilio. 

Jaunas leitenantas traukė dūmą pasirėmęs į kapotą. 

— Neradai dar ko nors ryškesnio? - papriekaištavo Kons- 
tansa. - Jei jau esi čia, gal įsijunk ir švyturėlius su sirenomis? 

- Nesikarščiuokite, viršininke, prieš statydamas automo- 
bilį palaukiau, kol laivas išplauks. 

Konstansa žvilgtelėjo į laikrodį. 

20 valandų 55 minutės. 

— Tu tikras, kad jie laive? 

— Taip. Administratorė patvirtino, kad staliuką rezervavę 
asmenys atvyko. 

— Galbūt jie pasiuntė bendrininkus? Ar nėra abejonių, kad 
ten tikrai jie? 

Bocaris buvo įpratęs prie Lagranž dvejonių. Jis išsitraukė 
iš striukės dvi nuotraukas. Padavė savo šefei du kadrus iš ste- 
bėjimo kameros. 

Konstansa prisimerkė. Tai tikrai buvo Larabėjai. Ji - su 
vakarine suknele, jis - su tamsiu kostiumu: du madingi puo- 
šeivos. 

— Graži moteris, ar ne? - pasakė Bocaris, pirštu rodyda- 
mas į Nikę. 

Mintyse paskendusi policininkė nieko neatsakė. Kažkas 
šioje byloje neatitiko, ir ji nekantravo išsiaiškinti kas. 

— Aš pasidomėjau, - pridūrė leitenantas. - Kruizas trunka 
beveik dvi valandas, bet įpusėjus kelionei laivas sustoja. Jei vis- 
kas vyks pagal planą, už pusvalandžio juos turėsime. 

Konstansa užsimerkė ir pasitrynė akis. Iki šios akimirkos 
ji laikėsi, bet staiga galvą suspaudė toks stiprus skausmas, tarsi 
kas gręžtų kaukolę. 

— Kapitone, kas jums? 

Ji atsimerkė ir linktelėjo. 

- Tiesą sakant, biure dėl jūsų visi šiek tiek sunerimę, - 
prisipažino policininkas. 

— Sakau, kad viskas gerai! - šiurkščiai atšovė ji ir metė į jį 
cigaretę. 

Bet abu žinojo, kad tai melas. 

Ant atviro denio, nuo kurio iš visų pusių matyti Sena, 
pakilo vėjas. Pasirėmusi į turėklą, Nikė rūkė ir šaltu žvilgsniu 
žvelgė į tolumoje pasirodžiusį didingą ir prabangų Aleksandro 
Trečiojo tiltą. Arka, perkrauta statulomis ir paauksuotomis de- 
talėmis, jungė Senos krantus vienu lanku. 

Prie jos prisidėjo Sebastianas. Ji jautė jį stovint už nuga- 
ros, bet spėjo, kad jis atėjo ne atsiprašyti. 

- Kamilė pateko į avariją dėl mano kaltės, - prisipažino ji 
neatsisukusi, - bet nepamiršk tuomečio konteksto. Mudu blaš- 
kėmės, nuolatos ginčydavomės, tu į mane nebežiūrėjai... 

— Niekas negali pateisinti tavo elgesio, - nutraukė jis. 

— O tavo elgesys, manai, pateisinamas? - neištvėrė ji. 

Jų šūksniai patraukė kitų žmonių ant denio dėmesį. Besi- 
ginčijanti pora visada tampa smagia pramoga... 

Nikė varė savo lygiai taip pat agresyviai: 

— Po skyrybų tu mane visiškai išbraukei iš savo gyvenimo, 
nors mudu galėjome toliau puikiausiai bendrauti, žinoma, ne 
kaip meilužiai, bet bent jau kaip tėvai. 

— Mesk tuos psichologinius triukus: arba mudu esame 
pora, arba ne. 

— Nesutinku. Galėjome palaikyti gerus santykius. Dauge- 
liui žmonių tai pavyksta. 

— Gerus santykius? Gal šaipaisi iš manęs? 

Ji atsisuko į jį. Jo žvilgsnyje už nuovargio ir pykčio teberu- 
seno meilės kibirkštėlė. 

— Mudu patyrėme daug gražių akimirkų, - neatlyžo ji. 

- Ir daug skausmingų, - pasipriešino jis. 

- Bet tu suvoki, kad per skyrybas nesielgei kaip atsakingas 
suaugęs Žmogus? 

— Tik ligoniai gali tyčiotis iš gailestingumo... - šaltai atsa- 
kė Sebastianas. 

Nikė žengė į priekį. 

— Manau, tu dar gerai nesupranti savo veiksmų svarbos. 
Išskyrei mūsų dvynius! Atėmei iš manęs dukrą, o pats atsiribo- 
jai nuo sūnaus! Tai niekinga! 

— Juk tu tam pritarei, Nike. 

- Nes buvau priversta ir neturėjau kito pasirinkimo! Su 
savo advokatų armada ir milijonais dolerių galų gale būtum 
gavęs abiejų vaikų globą. 

Ji kelias sekundes patylėjo, paskui nusprendė pasakyti tai, 
kas visą laiką jai nedavė ramybės. 

- Iš esmės tu niekada nenorėjai Džeremio globos, tiesa? - 
paklausė ji tyliai. 

Sebastianas tylėjo. 

— Kodėl atstumi sūnų? - neatlyžo ji, o akyse ėmė kauptis 
ašaros. - Jis malonus, jautrus ir lengvai pažeidžiamas berniu- 
kas. Jis visada iš tavęs laukia komplimento ar kokio įrodymo, 
kad tau rūpi, bet taip ir nesulaukia... 

Sebastianas kentė priekaištus, kuriuos jis galėjo pateisinti. 
Bet Nikė norėjo suprasti: 

— Kodėl niekada nenorėjai geriau jo pažinti? 

Akimirką padvejojęs, jis pasidavė: 

— Nes man per sunku. 

— Kas per sunku? 

— Jis pernelyg panašus į tave. Jis paveldėjo tavo mimiką, 
juoką, žvilgsnį, tavo kalbėjimo manierą. Žvelgdamas į jį matau 
tave. Tai nepakeliama, - prisipažino jis ir nusuko akis į šalį. 

Nikė to nesitikėjo. Apkvaišusi ji vos įstengė ištarti: 

- Tau svarbesnė tavo paties savimeilė nei sūnaus meilė? 

- Savo darbo dalį su Kamile atlikau, - nepasidavė jis. - Ji 
yra subrendusi, protinga ir gerai išsilavinusi. 

— Nori išgirsti tiesą, Sebastianai? - pasakė ji su ašaromis 
akyse. - Kamilė yra uždelsto veikimo bomba. Iki šiol tu ją nuo- 
lat kontroliuodavai, bet tai ilgai netruks. Ir kai ji ims maištauti, 
galėsi nusigraužti nagus. 

Sebastianas prisiminė dukters kambaryje rastą piliulių 
pakuotę. 

Suminkštėjęs priėjo arčiau ir ją apkabino. 

— Tu teisi, Nike. Maldauju, nebesiginčykime. Būkime vie- 
ningi per šį išbandymą. Pakeisiu savo elgesį su Džeremiu, o 
tu galėsi matytis su Kamile, kiek tik nori. Pažadu, kad viskas 
susitvarkys. 

- Ne, jau per vėlu. Žala jau padaryta. Deja, nebepataisomai. 

- Viskas yra pataisoma, - tvirtai pareiškė jis. 

Kol laivas plaukė po Menų ir Naujuoju tiltu, jie kurį laiką 
stovėjo apsikabinę. 

Paskui nutolo vienas nuo kito per įprastą atstumą. 


Laivas plaukė palei Sen Mišelio krantines sulig bukinistų 
prekystaliais. Sitė saloje išryškėjo Konsjeržeri, o jos gale - go- 
tikinės Dievo Motinos katedros siluetas. Naktis buvo netamsi, 
todėl Šv. Liudviko saloje aiškiai matėsi prabangūs rūmai. 

- Pabandykime galų gale išspręsti rakto paslaptį, - pasiūlė 
Nikė, baigusi rūkyti jau trečią cigaretę. - Neabejoju, kad pra- 
žiopsojome kažkokį ženklą. Ši inscenizacija tikrai turi prasmę. 
Reikia išsiaiškinti, ką raktas gali atrakinti... 

Jie abu kartu skersai ir išilgai apvaikščiojo viršutinį denį, 
nesėkmingai ieškodami tinkamos spynos ar užrakto. Pūtė stip- 
rus vėjas, vakaras buvo vėsus. Nikė drebėjo, todėl Sebastianas 
apgaubė ją savo švarku. Pirmą kartą ji atsisakė, bet jis atkakliai 
siūlė, kol ji galų gale nusileido. 

- Žiūrėk! - sušuko jis ir parodė į eilę metalinių dėžučių, 
kuriose gulėjo gelbėjimo liemenės. 

Ten buvo dvylika spynomis užrakintų dėžių. Jie nervingai 
pabandė įkišti raktą į kiekvieną spyną, tačiau nė viena neatsi- 
rakino. 

„Velnias...“ 

Netekusi vilties Nikė prisidegė dar vieną cigaretę, ir abu 
tylėdami ja dalijosi, pasirėmę į platformos turėklą. Krantinės 
buvo pilnos žmonių, kurie tarsi paveikslėliai iliustravo akimir- 
kas iš „Senos gyvenimo : šventinės nuotaikos apimtos šeimos 
iškylavo, įsimylėjėliai bučiavosi, pagyvenusi pora šoko prie pat 
kranto tarsi Vudžio Aleno filme. Tolumoje slankiojo jaunimė- 
lis, susirinkusios draugės kikeno, praeiviams rodydamos didįjį 
pirštą, pankas traukė ilgą tarsi ranka hašišo cigaretę. Visur lie- 
josi alkoholis: vynas, alus, degtinė. 

- Eime atgal, - sušnabždėjo ji. - Man šalta. 

Jie grįžo į apatinį denį. 

Viduje atmosfera buvo kaip reikiant įkaitusi. Svečiai, pra- 
džioje atrodę santūrūs, dabar kalbėjo visu garsumu. Vienas tu- 
ristas amerikietis priklaupęs pasipiršo sužadėtinei. 

Nikė ir Sebastianas grįžo prie savo staliuko. Jiems jau 
buvo patiektas pagrindinis patiekalas. Sebastiano lėkštėje gu- 
lėjo šalta jautienos filė su sustingusiu tirštu padažu. O Nikės 
lėkštėje ryžių pataluose dvikovoje galynėjosi dvi apgailėtinos 
krevetės. Kai jie nurijo kelis kąsnius atvėsusio valgio, prie jų 
priėjo smuikininkas ir sugrojo pirmuosius „Meilės himno“ 
akordus. Šį kartą Sebastianas juo atsikratė be užuolankų. 

— Įpilk man vyno, - paprašė Nikė. 

— Užteks gerti, tuoj visai nepaeisi. Be to, mūsų butelis tuš- 
čias. 

- O ką, gal aš noriu prisigerti! Čia mano reikalas! Tai 
mano būdas susidoroti su mus užklupusiu išbandymu. 

Rado vieną, vos tik pradėtą, ant serviravimo stalelio šalia baro, 
ir atsinešė jį. 

Ji prisipylė taurę stebint sunerimusiam buvusiajam. 

Susierzinęs Sebastianas pasuko galvą į stiklinę pertvarą. 
Kruizinis laivas priplaukė naują tašką - plieninį Šarlio de Golio 
tilto skydą. Dar modernesnis nei ankstesni pastatai, jis primi- 
nė lėktuvo, pasirengusio skrosti dangų, sparną. Netrukus laivas 
galingais prožektoriais apšvietė krantines ir atskleidė netikėtą 
skurdą: po tiltu su savo manta, palapinėmis, metaliniais indais 
ugniai buvo įsikūrę gausybė benamių. Toks reginys privertė 
nepatogiai pasijusti keleivius ir sudrumstė džiugią atmosferą. 
Tai atspindėjo garsųjį „Paryžiaus sindromą. Kiekvienais me- 
tais ambasados repatrijuoja dešimtis sutrikusios pusiausvyros 
ar net susirgusių turistų, nepakėlusių atotrūkio tarp idealios 
Paryžiaus vizijos, kurią jie mato filmuose, ir žiaurios sostinės 
realybės. Laive šis sumišimas ilgai netruko. Laivas tęsė kelionę 
„didžiosios bibliotekos“ stiklinių bokštų link, paskui ties Bersi 
apsisuko ir, grįžęs prie dešiniojo kranto, vėl plaukė į istorinį 
Paryžių, atpažįstamą iš atvirukų ir turistams skirtų lankstinu- 
kų. Ėmė groti gyvesnė muzika ir slogutis visiškai išnyko. 


Dar gurkšnis vyno. 

Atrodė, kad alkoholis ne tik aptemdė Nikei protą, bet ir 
padidino jos jautrumą. Ji buvo įsitikinusi, kad jiems pro akis 
praslydo kažkas labai akivaizdaus. Ji net nesistengė susikon- 
centruoti. Džeremį jai padėtų rasti ne racionali analizė, bet 
motinos instinktas. Tokiomis aplinkybėmis emocinis intelek- 
tas yra efektyvesnis už logiką ar protą. 

Ji nesistengė sulaikyti savo jausmų ir atkėlė jiems visus 
vartus. Leido tekėti ašaroms ir galvoje skrieti įvairiausiems 
vaizdams. Dabartis pynėsi su praeitimi. Vis dėlto ji privalėjo 

rasti ribą, tinkamą balansą. Neleisti, kad emocijos visiškai ją 
užvaldytų, bet konstruktyviai jas panaudoti ir suprasti siunčia- 
mą pranešimą. Įsikarščiavusi žvelgė pro langą. Nuo maišalynės 
galvoje ėmė pykinti. Prisiminimai sukosi verpetu, deformuo- 
damiesi, jungdamiesi ir galiausiai susiliedami. 

Muzika grojo garsiai. Aplink ją susitelkę žmonės plojo į 
taktą. Šokių aikštelėje personalas stengėsi visus išjudinti. Pa- 
davėjai ir padavėjos kilnojo kojas kaip rusai. 

„Kalinka, kalinka, kalinka maja...“ 

Ji išgėrė dar gurkšnį vyno. Nors salėje buvo karšta, Nikė 
drebėjo. Nuo stroboskopinių lempų ir priedainio įsiskaudėjo 
galvą. 

„Kalinka, kalinka, kalinka maja...“ 

Laivas plaukė atgal į išvykimo vietą. Pro langą ji matė 
Naujojo tilto balkonėlius ir maskaronus, paskui horizonte iš- 
ryškėjo Menų tilto siluetas. Nikė pažvelgė į pėsčiųjų tilto grote- 
dešimtis, šimtus, tūkstančius spynų, prikabintų palei visą tiltą. 

- Žinau, ką atrakina raktas! - sušuko ji. 

Ji įjungė Sebastianui ant stalo įrengtą vaizdo gidą. Palinkę 
virš nedidelio ekrano, jie kartu perskaitė istoriją apie šį paminklą: 


„Menų tiltas, kaip Akmeninis tiltas Veronoje ir Lužkovo 
tiltas Maskvoje, prieš kelerius metus tapo mėgstama įsi- 
mylėjėlių vieta, kur jie kabina „meilės spynas“ - tvirtos są- 
jungos simbolį. 

Seniai naudojamas ritualas nesikeičia: pora prikabina spy- 
ną prie grotelių, raktelį per petį meta į Seną ir pasibučiuo- 
ja, taip sutvirtindami savo meilę.“ 


— Turime išlipti! 


Jie pasikalbėjo su metrdoteliu. Laivas Almos tilto prie- 
plaukoje bus už penkių minučių. 

Netverdami savo kailyje, Nikė ir Sebastianas nuėjo prie 
turėklų, kad galėtų išlipti, vos tik laivas atplauks į vietą. 

„Admirolas“ praplaukė Luvro fasadą, Eliziejaus Laukų 
uostą ir sustojo savo prieplaukoje, prie Almos tilto. Vos tik 
jie susiruošė žengti ant išlaipinimo tiltelio, Nikė čiupo buvusį 
vyrą už rankovės. 

— Palauk! Ten farai! 

Sebastianas pažvelgė į krantinę. Moteris odine striuke ir 
jaunas vaikinas užtikrintu žingsniu jau ruošėsi lipti į laivą. 

— Tu tikra? 

— Sakau tau, tai farai! Pažvelk. 

Tolumoje jis pastebėjo 307 modelį su nacionalinės polici- 
jos spalvomis. 

Sebastiano akys susikirto su moters žvilgsniu. Abu poli- 
cininkai suprato, kad juos atpažino, ir puolė prie išlaipinimo 
tiltelio. 

Nikė ir Sebastianas pasuko atgal. Prieš lipdamas į viršu- 
tinį denį, Sebastianas spėjo pagriebti nuo stalo peilį, kuriuo 
tikriausiai buvo apipjaustyta perkepusi jautienos filė. 

Susidūrusi su Sebastiano žvilgsniu, Konstansa Lagranž 
suprato, kad amerikietis juos pastebėjo. Ji išsitraukė pistoletą 
ir nukreipė jį į viršų, sulenktą ranką pritraukusi prie kūno. 

- Jokių atsitiktinių šūvių! - įsakė ji Bocariui ir įėjo į ves- 
tibiulį. 

Kai kurie keleiviai, pamatę ginklus, ėmė paniškai šauk- 
ti. Policininkai strimgalviais puolė į restorano salę ir parvertė 
keletą kelyje pasitaikiusių staliukų. Su Konstansos pritarimu 
Bocaris pirmas užbėgo laiptais, vedančiais į viršutinį denį, bet 
negalėjo atidaryti metalinių durų. 

— Jie užblokavo duris! - sušuko leitenantė. 

Konstansa atsitraukė. Laivo gale ji pastebėjo kitą priėjimą: 
ant denio vedančias kopėčias. Nepraėjus nė trims sekundėms 
ji jau buvo ant platformos. Iš tolo išvydo, kaip pro dvivėres du- 
ris Larabėjus įsmuko į vairinę. Grasindamas peiliu, jis stengėsi 
įkalbėti kapitoną plaukti. Ji žengė kelis žingsnius į priekį, bet 
prieš nusitaikydama palaukė, kol už nugaros pajus Bocarį. 

— Nė iš vietos! - suriko ji, bet tuo metu laivas staiga pajudėjo. 

Policininkė prarado pusiausvyrą, bet nepargriuvo, įsiki- 
busi už savo asistento peties. Ji prisimerkė. Amerikietis dabar 
buvo ant laivo valdymo kabinos ir bandė įtikinti savo buvusią 
žmoną prie jo prisidėti. 

— Nike, stverkis į mane! 

- Ne, man nepavyks! 

— Neturime kito pasirinkimo, brangioji! 

Konstansa matė, kaip jis sučiumpa ją už rankos ir per jėgą 
užkelia ant nedidelės paaukštintos kabinos. 


195 


Farė pakartojo savo įspėjimą, bet veltui. Ji nusitaikė, bet 
šauti nesiryžo. 

Ką jie ketina daryti? Jenos tiltas dar toli. Laivas artėjo prie 
Debiji - lanko formos pėsčiųjų tilto, jungiančio Senos krantus 
nuo Niujorko aveniu iki Branli krantinės. 

„Juk jie neketina už jo užsikabinti?“ 

Tiltas nebuvo labai aukštas, tačiau pakankamai, kad bet 
kokie veiksmai atrodytų sunkiai įsivaizduojami ir pavojingi, 
ypač plaukiant tokiu greičiu. Konstansa prisiminė vaikystėje 
matytus filmus, kuriuose Belmondo Paryžiuje atlikdavo kvapą 
gniaužiančius triukus. Bet Sebastianas Larabėjus - ne Belmon- 
do. Jis tik paprastas smuikų meistras iš Aukštutinio Ist Saido, 
sekmadienio rytais žaidžiantis golfą. 

— Galiu šauti jam į kojas, kapitone, - pasisiūlė Bocaris. 

— Neverta. Jiems niekaip nepavyks užsikabinti. Tiltas per 
aukštas, o laivas plaukia per greitai. Jie paprasčiausiai nukris 
į vandenį. Paskambink Sen Bernaro krantinės Upių brigadai. 
Paprašyk atsiųsti pastiprinimą jiems sužvejoti! 

Laivas nenumaldomai artėjo prie apšviestų tilto kontūrų. 
Neskaitant prie krantų įtvirtintų mūrinių stulpų, tiltas buvo tik 
plieninė konstrukcija su gintaro spalvos danga. Kaip ir Eifelio 
bokštas, šis statinys buvo vienas iš tų metalinių prototipų, pa- 
statytų prasidėjus dvidešimtam amžiui. Pradžioje suprojektuo- 
ti kaip laikini, jie išsilaikė visą šimtmetį. 

Sebastianas instinktyviai pašoko ir užsikabino už kons- 
trukcijos. Nikė numetė savo aukštakulnius ir, šokdama iš pas- 
kos, įsitvėrė už savo buvusio vyro liemens. Nepriekaištingas 
komandinis darbas. 

„Įžūli pradedančiųjų sėkmė...“ 

Vienu šuoliu Konstansa atsidūrė ant valdymo kabinos sto- 
go, bet partija jau buvo pralošta. Laivas, praplaukęs tiltą, judėjo 
Trokadero sodų link. 

Apimta įsiūčio, ji nusikeikė, stebėdama, kaip tolumoje du 
siluetai ropščiasi ant tilto klojinio. 

Susikibę už rankų, Nikė ir Sebastianas neatsikvėpdami 
bėgo greitkeliu kairiajame upės krante. Pro automobilių srautą 
jie prasmuko į siaurą privatų taką, kuris vedė palei Pirmykščio 
meno muziejų iki Universiteto gatvės. 

- Išmesk savo mobilųjį ir viską, kas padėtų mus susekti! - 
liepė Sebastianas. 

Nikė bėgdama atsikratė telefono. Ji šlubčiojo. Per pavojin- 
gą pabėgimą iš laivo susiplėšė suknelę, o dešinę koją susitrenkė 
į metalinį turėklą. 

„Ką daryti? Kur eiti?“ 

Jie atsikvėpė tik Rapo aveniu pradžioje. Dabar, policinin- 
kams lipant ant kulnų, jie jautėsi kaip tikri bėgliai. Per stebuk- 
lingą atsitiktinumą išvengė numatyto arešto, bet kiek dar laiko 
jiems pavyks patiems kontroliuoti savo veiksmus? 

Dabar reikėjo pasiekti Menų tiltą ir surasti paslaptingąją 
spyną. Todėl jie turėjo nenutolti nuo Senos, tačiau būti itin at- 
sargūs. Atsisakę metro ir pagrindinių septintosios apygardos 
kelių, jie nardė po šalutines gatveles, pasukdavo pamatę bet 
kokį uniformuotą praeivį, pereidavo į kitą gatvės pusę išvydę 
bet kokį įtartiną susibūrimą, todėl praėjo maždaug valanda, 
kol pasiekė savo kelionės tikslą. 


Nepaisant metų laiko, ant Menų tilto sklandė vasaros aro- 
matas. Nuo tik pėstiesiems skirto metalinio tilto atsivėrė puiki 
panorama: vienu žvilgsniu galima aprėpti Naujojo tilto arkas, 
Ver Galan skverą ir baltus Dievo Motinos katedros bokštus. 

Nikė ir Sebastianas atsargiai ėjo tiltu. Vis dar buvo šil- 
ta. Stebėtinai šilta net spalio viduriui. Daugybė jaunų žmonių, 
pasipuošusių trumpomis suknelėmis, polo marškinėliais ar 
plonais švarkeliais, buvo pasiskirstę į nedideles grupeles, dis- 
kutavo susėdę ir užkandžiaudami tiesiai ant žemės ar dainavo 
susibūrę aplink gitarą. Atmosfera buvo kosmopolitinė, o mais- 
tas - populiarus: bulvių traškučiai, sumuštiniai, kepta vištiena 
ir šokolado batonėliai. 

Nors tai visiškai neįsivaizduojama Jungtinėse Valstijose“, 
čia alkoholis vartojamas atvirai ir dideliais kiekiais. Šviesus, 
rusvas, rudas, raudonas, rožinis, baltas... Labai jauni žmonės - 
kai kurie akivaizdžiai nesulaukę nė pilnametystės - neįtikėtinu 
greičiu tuštino alaus skardines ir gėrė vieną vyno taurę po ki- 
tos. Bet vis tiek tvyrojo smagi atmosfera. 

„Meilės spynos“ buvo sukabintos ant turėklų iš abiejų pu- 
sių per visą tilto ilgį. Kiek jų čia? Du tūkstančiai? Trys tūks- 
tančiai? 

— Mums niekaip nepavyks... - nusiminusi tarė Nikė, 
traukdama iš rankinės raktą. 

Sebastianas atsiklaupė prie turėklo apačios. Dauguma 
spynų buvo pažymėtos nenuplaunamu rašalu arba išgraviruo- 
tos tiesiai ant metalo. Dažniausiai parašyti dviejų žmonių ini- 
cialai ar vardai, taip pat nurodoma data: 


T+L- 2011 m. spalio 14 d. 
Eliotas ir Ilena - spalio 21 d. 


Sebastianas širdyje nusišypsojo. Patys savaime šie amži- 
nos meilės pažadai buvo garbingi. Užrakintos įsimylėjėlių šir- 


* JAV draudžiama pardavinėti alkoholinius gėrimus nepilnamečiams ir vartoti juos viešose vie- 
tose. (Aut. past.) 

dys atrodė visam laikui užantspauduotos. Bet kiek tarp tūks- 
tančių iškilmingų priesaikų iš tiesų ištveria laiko išbandymą? 

Nikė taip pat priklaupė patyrinėti love locks. Jų buvo viso- 
kio dydžio. Vienos dažytos, kitos - širdelės formos, papuoštos 
nuspėjamais užrašais: 

Aš tave myliu... Ti amo... Te guiero... 

Kai kurios skelbė netradicinę meilės formą: 

B+F+A 

Arba visiškai „laisvamanišką : 

Džonas + Kim + Diana + Kristina 

Ar nostalgišką: 

Laikas bėga, bet prisiminimai išlieka... 

Ar pagiežingą: 

Solanža Skordelo yra kalė. 

- Negaiškime laiko, - priminė Sebastianas. 

Jie pasiskirstė darbą. Sebastianas ieškojo spynų su užrašu 
ABUS ir radęs pranešdavo Nikei, o ji bandydavo jas atrakinti 
raktu. Ji pastebėjo, kad visos datos nesenos, o tai reiškia, kad 
savivaldybė ar prefektūra, norėdama išsaugoti groteles, turėda- 
vo kartkartėmis nupjauti spynas. 

Bet jų veiksmai atrodė įtartini ir traukė kitų dėmesį. O ką 


jau kalbėti apie varginančią šios užduoties pusę. 

ABUS - ABUS - ABUS - ABUS... Ši vokiečių įmonė, apie 
kurią jie niekada nebuvo girdėję, anksčiau buvo užgrobusi visą 
spynų rinką: beveik kas antra spyna turėjo šio prekės ženklo 
logotipą! 

— Visų nespėtume peržiūrėti net per naktį, - pasiskundė 
Sebastianas, ir kaip tik tuo metu ant tilto pasirodė du unifor- 
muoti policininkai. 

— Ramiai! 

Jie ketino atsitraukti, bet iš pirmo žvilgsnio atrodė, kad 
pareigūnai atėjo čia tik norėdami lėbautojams priminti prefek- 
tūros dekretą, draudžiantį vartoti alkoholį ant tilto. Jaunuoliai, 
apsimesdami, kad paklūsta, susidėjo butelius į kuprines ir vėl 
juos išsitraukė, vos tik policininkai nusisuko. 

Tvarkos prižiūrėtojai nebuvo kvaili, bet jie greičiausiai 
neturėjo nei priemonių, nei instrukcijų, kaip priversti laiky- 
tis įstatymų. Jie labiau susirūpino vieno girtuoklio, ketinančio 
šokti į vandenį, sveikata. Kalbėjo su juo, bandydami atvesti į 
protą, bet šis ėmė juos įžeidinėti ir smurtauti. Vienas iš parei- 
gūnų nusprendė radijo ryšiu išsikviesti pastiprinimą. 

— Už poros minučių ant tiltelio bus pilna farų, - sunerimo 
Sebastianas. - Turime eiti. 

- Neisime, kol nieko nerasime! 

— Nebūk užsispyrusi kaip asilas! Manai, uždaryti į kalėji- 
mą greičiau rasime? 

- Palauk, man šovė mintis! Pabandyk paieškoti labiau iš- 
siskiriančių spynų: nudažytų, su išskirtine juosta ar ženklais. 

— Kodėl? 

- Esu tikra, kad mums palikta nuoroda. 

Abu ėmėsi darbo. Kai kurios spynos buvo papuoštos ko- 
kios nors futbolo komandos spalvomis: „Tegyvuoja Barselona! 
Tegyvuoja Mesis!“, politinio judėjimo: „Yes, We Can“, ar seksu- 
alinės orientacijos spalvomis: daugiaspalvė vėliava, reiškianti 
toleranciją gėjams. 

— Pažiūrėk! 

Vidutiniame aukštyje viename tilto gale ant didelės spy- 
nos buvo priklijuoti du lipdukai: viename pavaizduotas smui- 
kas, o kitas papuoštas garsiuoju logotipu „I love New York, 
kuris puikuojasi ant daugybės marškinėlių. 

Aiškiau negali būti. 

Nikė pasuko raktą. Spyna atsirakino. 

Ji norėjo atidžiau ją apžiūrėti žibintų šviesoje, bet ant tilto 
jau pasirodė būrys pareigūnų. Sebastianas timptelėjo Nikę už 
rankos. 

— Greičiau, nešdinamės iš čia! 

KERINTIS MAORIŲ TATUIRUOČIŲ PASAULIS 
Užspeistas savo belangiame kabinete, Lorensas Santosas 
padėjo knygą, į kurią paniręs praleido didžiąją popietės dalį. 
Jis sužinojo daug įdomių dalykų, bet nieko, kas galėtų pa- 
spartinti tyrimo eigą. 
Nusivylęs pasitrynė akis ir išėjo į koridorių, ketindamas iš 
automato pasiimti sodos vandens. 


OUT OF ORDER 


„Tik to betrūko...“ 

Įniršęs smogė kumščiu į aparatą, ant kurio pakabintas už- 
rašas, rodos, tyčiojosi iš jo. 

„Ar šioje šalyje dar liko bent vienas veikiantis dalykas?“ 

Norėdamas nusiraminti, Santosas išėjo į vidinį kiemelį 
pamėtyti kamuolio. Brukline pamažu vakarėjo. Per tvorą jis 
žvelgė į raudoname danguje besileidžiančią saulę. Čiupo krep- 
šinio kamuolį ir metė iš toli. Kamuolys palietė metalinį lanką, 
akimirką susvyravo ir nukrito pro šoną. 

„Na ir nesiseka...“ 

Tyrimas taip pat strigo. Nepaisant teismo medicinos spe- 
cialistų pagalbos, nė per nago juodymą nepasistūmėjo į prie- 
kį. Vėlyvą rytmetį jis vis dėlto gavo išsamią ataskaitą iš kraujo 
dėmių eksperto. Specialistas labai tiksliai išaiškino nusikalti- 
mo sceną, tiksliai atkurdamas veiksmų eigą. Pirmiausia buvo 


* Neveikia. (Angl.) 

nužudytas Dreikas Dekeris - išskrostas maorio, kurio pirštų 
atspaudai buvo rasti ant kovinio peilio. Maoris mirė vėliau, 
pribaigtas Sebastiano Larabėjaus stiklo šuke. Nikės pirštų at- 
spaudai rasti keliose vietose, taip pat ant biliardo lazdos, kuria 
milžinui prieš mirtį buvo išdurta akis. 

Bet įvykių seka nieko nepasakė nei apie veikėjų moty- 
vaciją, nei apie „trečiojo žmogaus“ tapatybę. Asmuo nebuvo 
įtrauktas į jokias policijos duomenų bazes. Laikui bėgant stip- 
rėjo Santoso įsitikinimas, kad nors ir tatuiruotas, žmogus ne- 
buvo polinezietis. Policija kreipėsi pagalbos į Keren Vait, Niu- 
jorko policijos departamento antropologę, dirbančią trečiojoje 
nuovadoje, tačiau ji kol kas neskambino. Nekantriai laukdamas 
tatuiruočių identifikavimo, jis pats pabandė jas patyrinėti, bet 
nieko nepešė. 


Dabar Santosas mėtė į krepšį kamuolį, pamažu atgauda- 
mas pasitikėjimą savimi, išsilaisvindamas nuo įtampos, į kurią 
jį panardino šis tyrimas. 

Kelis kartus per jo karjerą intuicija jį aplankė spardant 
futbolo kamuolį ar žaidžiant krepšinį. Sutelkus visas jėgas kai 
kurie elementai nušvisdavo naujomis spalvomis, faktai, kurie 
atrodė nepaaiškinami, tapdavo aiškūs. Kodėl gi taip negalėtų 
atsitikti ir šį kartą? 

Todėl policininkas pabandė pažvelgti į įvykius kitu žvilgs- 
niu. O jei paslapties raktas - ne maorio tapatybė, bet Dreiko 
Dekerio asmenybė? 

Ką jis iš tiesų žinojo apie „Bumerango' savininką? Drei- 
kas buvo banditėlis, kilęs iš šeimos, kurios mažiausiai dvi kar- 
tos įsisukusios į nusikaltimus: jo tėvas Sirijus iki gyvos galvos 
buvo įkalintas Rikers Ailande, o jaunesnysis brolis Memfis, 
kuriam buvo iškelta byla dėl narkotikų, jau penkerius metus 
slapstėsi, stengdamasis išvengti sunkios laisvės atėmimo baus- 
mės. Dekeris taip pat turėjo reikalų su narkotikais, o jo baras 

garsėjo kaip daugiau ar mažiau slapta azartinių lošimų vieta, 
Dreikas juos papirkdavo suteikdamas vertingos informacijos. 

Bet kas siejo šį sukčių su Larabėjumi? 

„Galbūt ir su Džeremiu...“ 

Santosas pažinojo Nikės sūnų. Berniukas jį ne itin mėgo, 
priešiškas nusistatymas buvo abipusis. 

Jis paskutinį kartą įmetė kamuolį į krepšį ir grįžo į ka- 
binetą, nusprendęs išbandyti kryžminę paiešką. Kompiutery- 
je parašė du žodžius ir paleido programą. Po kelių sekundžių 
programa pateikė rezultatus. 

Yra vienas sutapimas! 

Mažiau nei prieš mėnesį, pirmosios spalio savaitės šešta- 
dienio vakarą, Dreikas buvo atvežtas į nuovadą, kai vienas iš 
klientų pateikė skundą dėl sumušimo ir grasinimo ginklu. Bet 
greitai buvo paleistas nepateikus jokių kaltinimų. 

Džeremis buvo atvežtas į komisariatą už kompiuterinio 
žaidimo vagystę viename prekybos centre. 

Palyginus abi policijos ataskaitas paaiškėjo, kad Dreikas ir 
paauglys penkiolika minučių praleido vienoje kameroje. 

„Ar tai buvo pirmasis jų susitikimas? - mąstė policininkas. 

Staiga Santosas suvokė, kad visa paslapties esmė glūdi 
tame ketvirtyje valandos. Kas įvyko tą vakarą tarp Dekerio ir 
Džeremio? Pokalbis? Susitarimas? Akistata? 

Šiaip ar taip, kažkas pakankamai svarbaus, kad išjudintų 
grandinę įvykių, po kurių praėjus trims savaitėms rasti kraujo 
klane gulintys du lavonai. 

- Daugiau nebegaliu. Man labai skauda! - pasiskundė 
Nikė ir prisėdo ant šaligatvio Mornė gatvėje. . 

Sebastianas priklaupė šalia. 

— Manau, pasitempiau, - apgailestavo ji trindamasi kulkšnį. 

Jis patikrino sąnarį. Šis buvo ištinęs, pradėjo ryškėti mė- 
lynė. Porą valandų skausmas dar buvo pakenčiamas, bet dabar 
jis tapo toks stiprus, kad Nikė kojos nebegalėjo net pastatyti. 

- Drąsiau, mes jau beveik vietoje. Turime nakčiai susirasti 
pastogę. 

— Ar bent nutuoki, kur einame? 

Sutrikęs jis paklausė, gal ji turinti kokį nors planą. 

— Ne, - prisipažino ji. 

— Tuomet pasitikėk manimi. 

Jis jai ištiesė ranką ir padėjo atsistoti, pasiūlė įsikibti į pa- 
rankę, ir abu šlubuodami patraukė į Burdono bulvarą. 

— Ar mes vis dar šalia Senos? - nusistebėjo ji. 

— Beveik, - atsakė jis. 

Perėję gatvę, jie atsidūrė balto akmens krantinėje. Nikė 
pasilenkė. Palei vandenį driekėsi ilga, daugiau nei penkis šim- 
tus metrų besitęsianti promenada. 

— Kur mes tiksliai esame? 

— Arsenalo pramoginių laivų prieplaukoje, tarp Sen Mar- 
teno kanalo ir Senos. 

— Ir tai iš niekur nieko šovė tau į galvą? 

— Skaičiau lėktuve, turistams skirtame žurnale. Įsiminiau 
pavadinimą, nes taip pat vadinasi anglų futbolo komanda, ku- 
rią palaiko Kamilė. 

— Tavęs laukia prišvartuotas laivas? - paerzino ji. 

— Ne, bet galime kokį susirasti. Nebent tau būtų per sunku 
perlipti šią tvorą... 

Ji pažvelgė į jį ir, nors padėtis buvo rimta, negalėjo susi- 
laikyti nenusišypsojusi. Kai abu buvo tokios pat dvasinės būse- 
nos, ji jautėsi neįveikiama. 

Vielinė tvora buvo maždaug pusantro metro aukščio. Di- 
delė medinė lentelė juos įspėjo, kad į uostą žmonėms draudžia- 
ma eiti nuo vienuoliktos valandos vakaro iki šeštos ryto ir kad 
visą naktį teritorijoje budi sargas su šunimi. 

- Kaip manai, kokios veislės šuo? Pudelis ar pitbulis? - 
linksminosi ji įsikibusi į vartus. 

Ji šiaip ne taip perlipo vartelius, ir jis nusekė paskui ją 
į prieplauką. Stebėtinai ramioje vietoje buvo įrengta daugiau 
nei šimtas prisišvartavimo vietų, kuriose plūduriavo įvairaus 
dydžio laivai, nuo prabangiausių gyvenamųjų iki remonto rei- 
kalingų senų geldų. Laivų išsidėstymas Nikei priminė Amster- 
damo kanalus, kuriuos matė, kai dar dirbo manekene. 

Jie vaikščiojo po krantinę, atidžiai apžiūrinėdami laivus. 

— Noriu tau priminti, kad mes ne pirkti susiruošėme, - 
nekantravo Sebastianas. - Tenorime kelias valandas pamiegoti. 

— Šitas neblogai atrodo, kaip manai? 

— Pernelyg prašmatnus. Kertu lažybų, kad jame įrengta 
signalizacija. 

— Tuomet šis. 

Ji parodė į nedidelį, maždaug dvylikos metrų burlaivį - 
„olandišką baržą“ su siauru korpusu ir tobulai išlenktu pirma- 
galiu. 

Sebastianas prisimerkė. Visi laivai aplinkui atrodė tušti. 
Ant vieno laivo lango jis pamatė lentelę su užrašu „Parduo- 

dama“. Šis puikiai tinka. Sebastianas užšoko ant tiltelio ir lyg 
niekur nieko, priblokšdamas Nikę, stipriu kojos spyriu išlaužė 
medines vairinės duris. 

— Atrodo, lyg būtum tai daręs visą gyvenimą, - pažymėjo 
ji eidama pas jį. - Negaliu patikėti, kad dar prieš dvi dienas 
savo dirbtuvėse dailinai smuikus... 

— Viskas apvirto aukštyn kojom, tiesa? Manęs turėtų ieš- 
koti už žmogžudystę dviejuose žemynuose, o kur dar pabėgi- 
mas, reikalai su narkotikais, kelto kapitono užpuolimas... 

— Tai tiesa, mes - Boni ir Klaidas! - pasišaipė ji ir įlipo į 
laivą. 

Iš vairinės jie pateko į svetainę su dviem suolais. Laivas, 
kadaise krovininė barža, dabar buvo perdarytas į jachtą. Inter- 
jeras minimalistinis, bet jaukus, jei mėgsti „seno jūrų vilko“ 
stilių: piratų vėliavos, laivų modeliai buteliuose, žibalinės lem- 
pos, virvės... 

Iš svetainės abu nuėjo į miegamąjį galinėje kabinoje. Pa- 
tikrinusi, ar švari patalynė, Nikė atsigulė į lovą. Akivaizdu, ją 
kankino išnirusi koja. Sebastianas lovos kojūgalyje vieną ant 
kitos sudėjo dvi pagalves ir padėjo jai užkelti kulkšnį. 

— Tuoj grįšiu. 

Laivo priekyje jis rado įrengtą nedidelę virtuvėlę, atskirtą 
grotelių durimis. Laimei, veikė šaldytuvas. Jis išpylė du dėklus 
ledukų į plastikinį maišelį ir grįžo į miegamąjį. 

— Šalta! - sušuko Nikė, kai jis uždėjo ledo ant skaudančios 
kulkšnies. 

— Nebūk išpaikusi mergaitė! Tai sumažins patinimą. 

Beveik akimirksniu skausmas nuo ledo atlėgo. Nikė pa- 
sinaudojo šiuo atokvėpiu, paėmė rankinę ir iš jos išsitraukė 
„meilės spyną“. 

— Apžiūrėkime atidžiau. 

Metalinis korpusas buvo niekuo neypatingas, išskyrus lip- 
dukus ir dvi viena po kita išgraviruotas skaičių serijas. 

— Man jau iki kaklo tų „Da Vinčio kodo“ galvosūkių! - 
niršo Sebastianas. 

— Ko gero, Džeremį bus pagrobęs Danas Braunas! - pa- 
juokavo Nikė, kad sumažintų įtampą. 

Nikė tokia jau buvo. Ji mielai juokaudavo, nes humoras 
padėdavo ištverti sunkiausias situacijas. Tai buvo jos antroji 
prigimtis. Bet Sebastianas neturėjo nuotaikos. Jis pervėrė ją 
žvilgsniu, o paskui pamėgino spėti: 

- Gal telefono numeris? 

— Su kodu 48? Abejoju. Šiaip ar taip, tikrai ne JAV ir ne 
Prancūzijos. 

- Nežinau, ar informacija tave pasiekė, bet pasaulyje yra 
ir kitų šalių. 

Apimtas entuziazmo, jis nuėjo į svetainę. Jovalynėje susi- 
rado apdulkėjusią telefonų knygą ir atsinešė į kambarį. 

- 48 atitinka tarptautinį Lenkijos kodą, - pasakė jis. 

Nikę iš karto apėmė jaudulys ir nerimas. Lenkija - jos tė- 
vynė... 

— Reikia pabandyti paskambinti šiuo numeriu! 

Bet kaip? Sebastiano telefoną pavogė, o Nikė savąjį išme- 
tė, kad jų nesusektų. 

— Aš vis dar turiu kreditinę kortelę, - atkreipė dėmesį ji, 
mojuodama mažu plastikiniu stačiakampiu. 

Jos akyse atsispindėjo nuovargis. Sebastianas uždėjo ran- 
ką ant Nikės kaktos. Ji smarkiai karščiavo. 

- Pabandysime paskambinti rytoj ryte iš taksofono, - nu- 
sprendė jis. - O dabar tau reikia pailsėti. 

Jis nuėjo į vonios kambarį, surado dėžutę ibuprofeno, davė 
vieną tabletę Nikei, ir ši murmėdama užmigo. Paskui įjungė lo- 
vos gale padėtą nedidelį šildytuvą, išjungė šviesą ir išnyko už 
besivarstančių durų. 


Šaldytuve buvo tik pasibaigusio galiojimo jogurto pakelis 
ir dešimt alaus „Mort Subite“ butelių. Sebastianas atsidarė vie- 
ną ir išėjo išgerti ant denio. 

Uostą gaubė tyla. Tarsi laikas būtų sustojęs. Ramybės 
salelė vos už kelių šimtų metrų nuo Bastilijos aikštės šurmu- 
lio. Sebastianas atsisėdo ant Žemės, nugara atsirėmė į medi- 
nį korpusą. Ištiesė kojas, išgėrė gurkšnį ir įdėjo spyną atgal į 
Nikės rankinę. Joje rado cigarečių pakelį. Vieną prisidegė ir 
pasinaudojęs proga išnaršė savo buvusiosios piniginę. Kaip 
ir tikėjosi, rado neseną vaikų nuotrauką. Kamilė ir Džeremis 
buvo dviejų kiaušinėlių dvyniai. Nors gimė tą pačią dieną, 
sunku rasti panašumų, nes Kamilė panėšėjo į Larabėjus, o 
Džeremis - į Nikovskius. Tai aiškiai matyti. Kamilė nepanaši į 
savo motiną. Ji graži, bet turėjo apvalesnį veidą, riestą nosį ir 
švelnius veido bruožus. O Džeremis paveldėjo lenkišką Nikės 
prigimtį. Šaltas grožis, tarsi jis būtų nepasiekiamas, lieknas 
kūnas, tiesūs plaukai, taisyklinga nosis, labai šviesios akys. 
Laikui bėgant panašumas tik didėjo, ir Sebastianas dėl to jau- 
tėsi nepatogiai. 

Jis išpūtė ilgą dūmą ir prisiminė, kuo prieš porą valandų jį 
apkaltino Nikė. Ar jis iš tiesų egoistiškai teikė pirmenybę savi- 
mylai meilės vaikams sąskaita? Be abejo, gal jis ne visada elgėsi 
gerai, bet ir ne taip jau blogai. 

Visus šiuos metus apsėstas patirtų traumų nesąmoningai 
siekė atkeršyti Nikei. Vedamas apmaudo, troško ją nubausti, 
priversti sumokėti už nepasisekusią jų santuoką, paskui - už 
skyrybas. Tačiau, be abejo, didžiausią žalą jis padarė savo vai- 
kams. Noras, kad dvyniai turėtų visiškai skirtingą išsilavinimą, 
buvo absurdiškas ir neatsakingas. Žinoma, šiandien jis negalė- 
jo to suvokti, bet iki tol visada rasdavo priežasčių savo elgesiui 
pateisinti. 

Mėnulio šviesoje Sebastianas įdėmiai žiūrėjo į sūnaus nuo- 
trauką. Jų santykiai buvo neaiškūs, tolimi, apnuodyti daugybės 

nesusipratimų. Jis jį mylėjo, tik ta meilė, kuriai trūko šilumos ir 
sutarimo, buvo šiek tiek abstrakti. 

palankiai. Nuolat jį lygino su Kamile ir konkurencija niekada 
nebūdavo Džeremio naudai. Labai greitai jis ėmė į jį žvelgti 
su nepasitikėjimu. Tarsi iš anksto nusistatęs, kad tai beviltiška. 
Net jei tam nebuvo jokio preteksto, jis įsivaizdavo, kad Džere- 
mis gali tik nuvilti, nes jį patį nuvylė jo motina, į kurią sūnus 
toks panašus. 

Pastaruoju metu susitikę jie niekuo nesidalydavo. Kartais 
Sebastianas nusitempdavo sūnų į kokią parodą ar smuiko reči- 
talį, bet greičiau tik dėl to, kad pasisielotų, jog šiam trūksta do- 
mėjimosi šiais dalykais. Ir tai buvo nesąžininga, nes iš tiesų jis 
neskyrė laiko, kad sudomintų sūnų menu ar klasikine muzika. 

Kartu su Nike apžiūrėdamas jo kambarį nustebo radęs 
lentynas, pilnas knygų apie septintąjį meną. Turbūt bijodamas 
sarkastiškos reakcijos, Džeremis niekada jam nepasakojo nei 
apie savo troškimą patekti į kino mokyklą, nei apie planus tapti 
režisieriumi. Tiesa ta, kad jis niekada nepasitikėjo sūnaus pa- 
sirinkimu... 

Sebastianas baigė gerti butelį, stebėdamas naktyje stūksan- 
čią apšviestą Bastilijos koloną. Ar dar užteks laiko savo neap- 
galvotam elgesiui ir klaidoms atitaisyti? Dialogui su sūnumi at- 
naujinti? Galbūt, bet kad tai įvyktų, pirmiausia privalo jį surasti. 

Jis savo nuorūka prisidegė dar vieną cigaretę, nusprendė 
nelaukti rytojaus ir tuojau pat patikrinti lenkišką telefono nume- 
rį. Įsitikinęs, kad Nikė miega, paėmė spyną ir įsikišo ją į kišenę. 

Paskui iš laivo iššoko ant krantinės. 

„Ar Paryžiuje dar liko taksofonų?“ - mąstė Sebastianas, 
eidamas bulvaru, nuo kurio vėrėsi vaizdas į uostą. 

Pamatęs tipišką sostinės kabinos iš aliuminio ir stiklo si- 
luetą pamanė, kad jam sekasi, bet džiaugsmas buvo trumpalai- 
kis. Vidus buvo nusiaubtas vandalų, o telefonas - nutrauktas. 

Pasiekęs Bastilijos aikštę ilgai joje neužsibuvo: priešais 
Operą stovėjo du saugumo kuopos automobiliai. 

Jis aptiko dar vieną kabiną Sen Antuano Priemiesčio gatvės 
pradžioje, bet ir ši buvo netinkama naudoti. Viduje po antklo- 
dėmis ir kartoninėmis dėžėmis miegojo čia įsikūręs benamis. 

Sebastianas paieškas tęsė eidamas gatve metro link. Prieš 
pat Ledriu-Roleno stotį pagaliau rado veikiantį aparatą. 

Įkišo Nikės banko kortelę ir surinko ant spynos parašytą 
numerį: 


48 54 06220 12 


„Laba diena. „Orange“ praneša, kad numerio, kurį renka- 
te, nėra.“ 

Jis kelias sekundes pagalvojo ir perskaitė kabinoje paka- 
bintas instrukcijas. Norint skambinti į užsienį, visų pirma prieš 
šalies kodą reikia surinkti 00. Pabandė dar kartą: 


00 48 54 06220 12 


„Laba diena. „Orange“ praneša, kad numerio, kurį renka- 
te, nėra.“ 

Jie nuėjo ne tuo keliu. Abu apsidžiaugė, pamanę, kad tai 
Lenkijos kodas, o įrašas nebuvo telefono numeris. Tai kažkas kita. 

„Tačiau kas?“ 

Išimant kortelę Sebastianui kirbėjo mintis paskambinti 
Kamilei. Paryžiuje buvo pirma valanda nakties, vadinasi, sep- 
tinta valanda vakaro rytinėje pakrantėje. 

Jis dvejojo. 

Po Dreiko ir maorio nužudymo neabejotinai paskelbta 
jo paieška. Todėl buvo didelė tikimybė, kad dukters telefono 
klausomasi. Bet gal jo motinos ne. Jis atsiduso. Šiaip ar taip, 
policininkai jau žinojo, kad jis Prancūzijoje. Ar jie galėtų nu- 
statyti taksofono vietą? Galbūt, nes jis naudojosi kreditine kor- 
tele. Tikrai nustatytų. Bet tai užtruktų. Iki to laiko jis su Nike 
jau būtų palikęs Arsenalo uostą. 

Todėl nusprendė rizikuoti ir surinko savo motinos Hamp- 
tone telefono numerį. Ji atsiliepė jau po antrojo signalo. 

- Kur tu, Sebastianai? Šią popietę mane apklausė policija ir... 

— Nesijaudink, mama. 

— Kaip aš galiu nesijaudinti? Kodėl jie sakė, kad tu nužu- 
dei du žmones? 

— Viskas labai sudėtinga... 

- Viskas dėl Nikės, taip? Žinai, kad man niekada nepatiko 
ta moteris! Kur ji vėl tave įpainiojo? 

— Jei tu nieko prieš, pakalbėsime apie tai kitą dieną... 

- O Kamilė? Kur ji? Policija jos taip pat ieško. 

Sebastianas pajuto, kaip jį surakina siaubas. Vos ne vos 
įstengęs atverti burną, jis paklausė: 

- Kamilė juk pas tave, tiesa? Vakar po pietų ji atvažiavo 
pas tave traukiniu! 

Širdis ėmė daužytis it pašėlusi. Dar motinai neištarus nė 
žodžio, jis jau žinojo atsakymą: 

— Ne, Sebastianai. Kamilės pas mane nėra. Ji pas mane 
neatvažiavo. 

"Trečia dalis 


Paryžiaus paslaptys 


Laikas, dabar jis jau žino, nieko negydo. 
Laikas tėra langas, pro kurį galime matyti 
savo klaidas, nes tai, atrodo, vienintelis 
dalykas, kurį aiškiai prisimename. 

R. J. Ellory. Vendetta 

Septinta valanda ryto. 

Oras atvėso. 

Alyvų ir Muzajos gatvės kampe įsikūrusiame nedideliame 
bare ką tik pakilo metalinės žaliuzės. Kėdės tebegulėjo ant sta- 
lų, pamažu budinosi kavos aparatas, o šildytuvui sunkiai sekėsi 
skleisti salėje šilumą. Tonis, baro savininkas, nuslopinęs žiovu- 
lį, atnešė pusryčius ankstyviausiai klientei. 

— Prašom, kapitone. 

Konstansa, atsisėdusi ant suolelio priešais nešiojamąjį 
kompiuterį, padėkodama linktelėjo galvą. Norėdama sušilti, 
jaunoji policininkė uždėjo pirštus ant puodelio kraštų. 

Susikrimtusi dėl patirtos nesėkmės, ji praleido naktį pa- 
nirusi į Larabėjų bylą, fone tarškant policijos radijo dažniams. 
Ištisas valandas kruopščiai tikrino turimus dokumentus ieško- 
dama ženklo, kuris padėtų dar kartą surasti amerikiečių po- 
ros pėdsakus. Nieko nerado, kolegoms irgi sekėsi nė kiek ne 
geriau: nepaisant išsiuntinėtų pranešimų, niujorkiečių niekas 
nebuvo pastebėjęs. 

Viršininkas Sorbjė pasikvietė ją auštant ir davė pylos. Ji ra- 
miai išklausė papeikimą. Liga ne viską pateisina. Šį kartą klaida 
buvo neatleistina. Visuomet savo pareigas atlikusi nepriekaiš- 
tingai, paslydo dėl per didelio pasitikėjimo, dėl to, kad tinkamai 
neįvertino savo priešininko tarsi naiviausia debiutantė. Keistas 
būdas pradėti eiti kapitonės pareigas. Larabėjui ir jo buvusiai 
žmonai, be abejo, tiesiog pasisekė, bet jie parodė iniciatyvą ir 
šaltakraujiškumą. Būtent šių savybių jai labiausiai trūko. 

Nedidelėje Nacionalinės bėglių paieškos brigados tyrėjų 
grupėje Konstansa buvo vienintelė moteris. Ši elitinė pabėgu- 
sių nusikaltėlių ieškanti tarnyba, dažnai lyginama su JAV mar- 
šalais, buvo vienintelė tokia Europoje. 

Konstansa, pradėjusi dirbti paprasta policininke, turėjo 
didelę patirtį. Ji ištisus metus kovojo, kad patektų į šią tarnybą. 
Darbas jai buvo gyvenimo prasmė. Ir jai sekėsi puikiai, ji įne- 
šė svarų indėlį areštuojant kelis „žinomus“ bėglius, nuteistus 
sunkiomis bausmėmis ar įspūdingai pabėgusius. Daugiausia 
tai buvo prancūzai, bet pasitaikydavo ir užsieniečių, ieškomų 
pagal tarptautinį arešto orderį. Ji išgėrė didelį gurkšnį kavos, 
sukrimto raguolį ir grįžo prie darbo. Pralaimėjo pirmąjį raun- 
dą, bet buvo pasiryžusi laimėti kitą. 

Prisijungusi prie Tonio belaidžio interneto, Konstansa 
panaršė ir susirinko šiek tiek papildomos informacijos. Sebas- 
tiano Larabėjaus vardas internete gana dažnai minimas. Savo 
srityje jis buvo tikra žvaigždė. Ji paspaudė nuorodą į The New 
York Times prieš dvejus metus pateiktą jo portretą. Straipsnis 
pavadintas „Žmogus auksinėmis rankomis“. Apdovanotas ne- 
įprastai gera klausa ir išskirtiniu sumanumu, styginių instru- 
mentų meistras, pasak straipsnio, galėjo pagaminti išskirtinius 
smuikus, kurie, atliekant aklus bandymus, varžybose įveikia 
Stradivarijaus šedevrus. Larabėjaus pasakojimai buvo įdomūs, 
apipinti nepaprastomis detalėmis apie smuiko istoriją ir aist- 
ringą kai kurių smuikininkų bei jų instrumentų ryšį. Straipsnį 
iliustravo kelios nuotraukos. Jose Larabėjus pozavo savo dirb- 
tuvėse elegantiškai apsirengęs. Žvelgiant į nuotraukas, buvo 
sunku jį įsivaizduoti purviname Bruklino bare žudantį narko- 
tikų prekeivį... 


Konstansa užgniaužė žiovulį ir kelis kartus pasirąžė. Iki 
šiol ji sugebėjo atsiriboti nuo nuovargio ir paralyžiaus. Nes tol, 

kol buvo „įjungta“ į tyrimą, jautėsi saugi, bet ji turi laikytis 
įsikibusi, patirti spaudimą, judėti į priekį. 

Ji užsimerkė, kad geriau susikoncentruotų. Kur Larabėjus 
su buvusia žmona praleido naktį? Juos persekiojo policija, tad 
jie turėjo atsisakyti prabangaus viešbučio ir vakarienės laive. 
Anksčiau ar vėliau jie bus sučiupti. Anksčiau ar vėliau jiems 
prireiks pinigų, pagalbos, su kuo nors susisiekti. Bėgimas - tik- 
ras pragaras, ypač žmonėms, kurie nėra visko matę nusikal- 
tėliai. Įprastomis sąlygomis Konstansa nebūtų jautusi nerimo. 
Jai, tarsi vorui, būtų pakakę numegzti tinklą ir laukti, kol jie 
padarys klaidą. Tokio tipo bylose reikėjo nuojautos ir sėkmės, 
tačiau svarbiausia buvo kantrybė ir atsidavimas. Reikėjo laiko. 
Jis - geriausias sąjungininkas tų, kurie medžiojo bėglius. Bet 
būtent laiko jai šiuo metu labiausiai trūko. Ir ji privalėjo juos 
užspeisti į kampą šiandien pat. 

Teoriškai Nacionalinė bėglių paieškos brigada galėjo pra- 
šyti pagalbos kitų policijos ir žandarmerijos tarnybų, kurios la- 
bai greitai suorganizuotų pokalbių pasiklausymą, padėtų sekti 
ir nedelsdamos suteiktų tiesioginę prieigą prie visų su tyrimu 
susijusių elementų. Tačiau su tarptautinėmis bylomis kildavo 
daugiau keblumų. Dažnai pagelbėti prašanti šalis perduodavo 
tik fragmentišką ir minimalią informaciją. 

Vartydama bylą, ji pastebėjo, kad Niujorke tyrimus dau- 
giausia atliko leitenantas Lorensas Santosas iš Bruklino aš- 
tuoniasdešimt septintosios nuovados. Ji užmetė akį į laikrodį. 
Niujorke šiuo metu antra valanda nakties. Vėloka skambinti 
Santosui. Nebent... 

Ji nusprendė išbandyti savo laimę, susisiekė su policijos 
nuovada ir beveik nepriekaištinga anglų kalba paprašė ją su- 
jungti su leitenantu. 

- Santosas, - atsakė gražus žemas balsas. 

Pasisekė. 

Vos tik Konstansa pasakė savo laipsnį, Niujorko parei- 
gūnas pasiteiravo, ar yra kokių naujienų jo byloje. Vaikinas 
buvo tokios pat rūšies, kaip ji: medžiotojas, gyvenantis tik savo 
profesija. Jis nusiminė, kai Konstansa paaiškino, kad Larabėjai 
tebėra pabėgę, ir apipylė ją klausimais apie tyrimo pasistūmė- 
jimą į priekį. Konstansa pasinaudojo galimybe atskleisti jam 
savo skambučio tikslą. Ji norėtų pamatyti paskutinius Sebastia- 
no Larabėjaus telefono ir banko sąskaitos išrašus. 

- Šiuos dokumentus aš turiu, - patvirtino Santosas. - Pa- 
rašykite man oficialų prašymą, ir aš juos jums atsiųsiu. 

— Bet man jų reikia tuojau pat! - atkakliai prašė ji. 

Kad padėtų jam apsispręsti, davė savo elektroninio pašto 
adresą, bet jis padėjo ragelį nieko neprižadėjęs. 

Jaunoji kapitonė vos spėjo pabaigti valgyti skanėstą ir už- 
sisakyti dar vieną puodelį kavos, kai suskambusi melodija pra- 
nešė, kad gautas naujas laiškas. 

Santosas negaišo. 

— Toni, ar turi spausdintuvą? - paklausė ji, parsisiųsdama 
duomenis. 

— Nike, kelkis! 

- Hmm... 

- Leidau tau miegoti tiek, kiek tik įmanoma, bet dabar 
turime eiti. 

Sebastianas pakėlė vienas iš žaliuzių, kurios saugojo kabi- 
ną nuo dienos šviesos. 

- Krantinėje pradeda rinktis žmonės, - ragino jis. - Imk, 
radau tau drabužių persirengti. 

Nikė greitai išsibudino. Ji atsistojo ir paėjo kelis žingsnius. 

— Kaip tavo koja, ar jau geriau? - nerimavo jis. 

Ji linktelėjo. Patempta kulkšnis buvo patinusi ir tebeskau- 
dėjo, bet skausmas bent jau buvo pakeliamas. 

— Iš kur gavai? - paklausė ji, pamačiusi ant kėdės sulanks- 
tytus drabužius. 

- Pavogiau juos iš laivo denio. Ir, meldžiu, tik nesakyk, 
kad jie ne tavo dydžio ar kad spalva netinka! 

Ji apsivilko nebalintus džinsus, golfą ir apsiavė sportinius 
batelius. Iš tiesų viskas buvo ne jos dydžio. Ji prikando liežuvį, 
bet nesusilaikė nepapriekaištavusi: 

— Ar tikrai manai, kad dėviu keturiasdešimt antro dydžio 
drabužius? 

- Nebuvo didelio pasirinkimo! - suirzo jis. - Atleisk, kad 
nenubėgau iki Montenio aveniu! 

Jis čiupo ją už rankos ir ištempė iš laivo. 

Oras buvo sausas ir gaivus. Ryškiu mėliu spindintis gied- 
ras dangus priminė Manhatano padangę. 

— Netempk manęs už rankos! 

— Privalome kuo greičiau sprukti. Šiąnakt skambindamas 
pasinaudojau tavo banko kortele. Skambutis gali būti susektas. 

Kol jie keliavo Sen Antuano gatve, jis papasakojo apie savo 
naktinius tyrimus: klaidingai, kaip lenkišką telefono numerį, 
interpretuotus skaitmenis, o ypač apie Kamilės dingimą - ji 
taip ir nepasirodė pas senelę. Vos tik išgirdus apie dukters din- 
gimą, Nikę apėmė panikos priepuolis. Negalėdama normaliai 
kvėpuoti, sustojo pačiame šaligatvio viduryje. Viena jos ranka 
įsitempė, kitą - sutraukė mėšlungis. Ant kaktos blizgantys pra- 
kaito lašai pamažu ritosi žemyn ant kaklo. Gerklėje atsirado 
gniužulas, kuriuo ji, rodės, tuoj užsprings ir kuris taip privertė 
daužytis širdį, kad ją ėmė dusinti. 

- Labai prašau, tik nepasiduok dabar, - meldė Sebastia- 
nas. - Giliai pakvėpuok, Nike. Nusiramink. 

Bet niekas nepadėjo. Pagauta panikos spazmų, Nikė ėmė 
vis stipriau ir stipriau žagsėti, net kilo pavojus, kad tuoj nu- 
grius gatvėje. Tuomet Sebastianas atidengė paskutinę kortą. 

- Nike, pažvelk į mane. Nusiramink. Žinau, ką reiškia spy- 
nos skaičiai. Supranti? Supratau, ką reiškia skaičiai ant spynos! 

Nikei reikėjo atgauti jėgas, todėl jie, nepaisydami atsargti- 
mo, atsisėdo kavinės salėje Senojoje Šventyklos gatvėje. Ncors 
buvo dar ankstyvas rytmetis, ši vieta Marė kvartalo centre jau 
buvo pilna žmonių. Sebastianas suskaičiavo kelias monetas Nikės 
piniginėje. Vakar vakare Šiaurės stotyje ji išsikeitė penkiasdešimt 
dolerių, bet juos sumokėjo už taksi, kuriuo važiavo iki Alr nos til- 
to. Geriausiu atveju dabar jie teturi varganus šešis eur'us. Teks 
pasidalyti vienu puodeliu kavos su pienu ir skrebučiu s'4 sviestu. 

- Ar turi kuo rašyti? 

Nikė pasirausė rankinėje ir surado parkerį sraailiu korpu- 
su, inkrustuotą plonomis perlamutrinėmis juostelėmis. Sebas- 
tianas pažino kadaise jo paties dovanotą rašiklį, bet susilaikė 
nuo bet kokių pastabų. 

Ant popierinės staltiesės jis perrašė abi skaičių kombina- 
cijas taip, kaip jos išdėstytos ant spynos. 


48 54 06 
2780 16 


- Turėjau anksčiau apie tai pagalvoti, - apgailestavo Se- 
bastianas. - Tai buvo gana akivaizdu. 

- Kas akivaizdu? 

- Laipsniai, minutės, sekundės... - vardijo jis. 

— Nustok vaidinti paslaptingą ir normaliai paaiškink! 

- Tai paprasčiausios geografinės koordinatės šešiasdešim- 
tainėje sistemoje... 

- Sumanei pažaisti profesorių? 
— „kitaip tariant, platuma ir ilguma, - užbaigė jis ir pa- 
pildė schemą: 


Platuma: N 48 54 06 
Ilguma: E 2 20 12 


Bandydama suvokti informaciją, ji uždavė klausimą: 

- Ir kokią vietą atitinka šios koordinatės? 

— Aš nežinau, - prisipažino jis, staiga šiek tiek atvėsęs. — 
Reikėtų jas įvesti į GPS navigacijos sistemą. 

Kelias sekundes patylėjusi, ji pasiūlė: 

- Ar sugebėtum pavogti automobilį? 

Jis gūžtelėjo pečiais. 

— Manau, neturiu kito pasirinkimo. 

Jie iki paskutinio lašo išgėrė kavą su pienu ir pakilo nuo 
suolo. 

Eidamas per barą, Sebastianas pastebėjo tuščią stalą, ant 
kurio klientas buvo palikęs laikraštį. Jo dėmesį patraukė nuo- 
trauka pirmame puslapyje. Jis atlenkė dienraštį ir nustėro iš 
baimės. Jo nuotrauka puikavosi pirmajame Le Parisien pus- 
lapyje! Kažkoks mėgėjas nufilmavo kelto „užgrobimo“ sceną. 
Sebastianas spoksojo į „nusikaltėlį“, tarsi ten būtų kas nors ki- 
tas. Tačiau tai tikrai buvo jis, peiliu grasinantis laivo kapitonui. 
Laikraščio tekstas nepaliko jokių abejonių: 


TERORAS SENOJE! 


Idiliškas vakarykštis vakaras tapo košmaru, kai 
amerikiečių bėglių pora paėmė įkaitu laivo, kuria- 
me vakarieniavo du šimtai žmonių, kapitoną. (Nuo- 
traukos ir liudijimai 3 p.) 

- Kas žino, gal vieną dieną iš to tik pasijuoksime, - pa- 
kuždėjo Nikė. 

- Bijau, kad to dar teks palaukti. Dabar turime surasti vai- 
kus. 


Jie ėjo Rivoli gatvės šaligatviu Rotušės aikštės kryptimi. 

— Ką gi, perimu operaciją į savo rankas! - nusprendė Nikė. 

- Kodėl? Gal tu automobilių nuvarymo ekspertė? 

— Ne, bet aš irgi noriu, kad mano nuotrauka atsidurtų Le 
Parisien laikraštyje. 

Jie sustojo prie pėsčiųjų perėjos, kuri vedė į ketvirtosios 
apygardos merijos pastatą. Praleido kelis šviesoforo signalus. 
šimties metų pliktelėjęs storulis, kuris sėdėjo prie naujausio 
modelio vokiško sedano vairo. 

- Leisk man viską padaryti, bet būk pasiruošęs veikti. 

Automobiliams degė raudonas šviesoforo signalas. Nikė, 
apsimetusi nerūpestinga, kelis metrus paėjėjo perėja ir staiga 
pasuko galvą į vairuotoją. Jos gražus veidas netikėtai nušvito. 

- Hello! - tarė ji vyrui ir pamojo ranka. 

Jis šiek tiek suraukė antakius, pasisuko, norėdamas įsiti- 
kinti, ar moteris tikrai kreipiasi į jį, ir pritildė automobilio ra- 
diją. Ji priėjo prie jo ir atsistojo prie durelių. 

- I didn't expect to run into you here!"- pasakė jam žiūrė- 
dama į akis. 

Vyras nuleido langą, įsitikinęs, kad jinai jį su kažkuo su- 
painiojo. 

- I think you have mistaken me for someone else...“ 

— Oh, dont be silly! You mean you don't remember me?“ 


* Neįtikėtina tave čia matyti! (Angl.) 
** Manau, apsipažinote... (Angl.) 
*** Gal juokauji? Tik nesakyk, kad manęs neprisimeni! (Angl.) 

Užsidegė žalia šviesa. 

Vyras dvejojo. Kažkas už jo signalizavo. Jis negalėjo at- 
plėšti akių nuo tos moters, kuri į jį žvelgė tarsi į Olimpo dievą. 

Sebastianas viską stebėjo iš tolo. Jis žinojo, kad Nikė turi 
šią dovaną. Jai užtekdavo 'tik kur nors pasirodyti, ir visų žvilgs- 
niai nukrypdavo į ją. Ji sv.keldavo moterims pavydą ir sutrikdy- 
davo vyrus. Tiesiog šiai'p, dar net nespėjusi žodžio ištarti. Vos 
pastebimas galvos jude:sys, spindinčios akys, kibirkštėlė jose 
leisdavo „medžiotojanas“ manyti, kad jie turi visas galimybes. 

- Palaukite, sust osiu šiek tiek toliau, - nusprendė vairuo- 
tojas. 

Nikė jam paslaptingai nusišypsojo, bet vos tik automobilis 
pajudėjo, ji davė ženklą Sebastianui, tarsi sakydama: „Dabar 
tavo eilė veikti! 

„Lengviau pasakyti nei padaryti...“ - galvojo jis, eidamas 
prie sedano, kuris sustojo nedidelėje grįstoje Boduajė aikštės 
salelėje. Vyras išlipo iš automobilio ir užrakino jį vienu sprag- 
telėjimu. Sebastianas puolė ir staigiu judesiu parklupdė jį ant 
Žemės. 

- Atleiskite, pone, - tarė ir pasilenkęs atėmė raktelius. 

Jis atrakino dureles ir leido Nikei sėsti prie vairo. 

— Greitai šok į vidų! - suriko ji. 

Sebastianas negalėjo pajudėti iš vietos, buvo susirūpinęs, 
ar ne per stipriai smogė nepažįstamam žmogui, kurio vieninte- 
lė klaida buvo ta, kad atsidūrė netinkamoje vietoje netinkamu 
metu. 

— Labai apgailestauju, - atsiprašė jis dar kartą ir patikrino, 
ar vyro smarkiai nesumušė. - Patikėkit, atvejis labai skubus ir 
mes gerai pasirūpinsim jūsų... 

— Paskubėk! - šaukė Nikė. 

Jis atidarė dureles ir atsisėdo šalia jos, o ji tuo metu užve- 
dė variklį ir pasuko į Archyvų gatvę. 

Važiuojant per ketvirtąją apygardą, Sebastianas įjungė 
GPS navigaciją. Paėmęs aparatą į rankas greitai įvedė ant spy- 
nos surašytas koordinates: 


Platuma: N 48 54 06 
Ilguma: E 220 12 


Paskui jas iš šešiasdešimtainės sistemos pakeitė į GPS sis- 
temą. 

„Kad tik nebūčiau suklydęs“, - meldė jis, kol programa 
apdorojo duomenis. Nikė žiūrėjo į kelią, bet dažnai žvilgčiojo į 
ekraną. Greitai ėmė mirksėti nustatytos vietos taškas, o netru- 
kus pasirodė ir adresas: 34A, Lekiujė gatvė, Sent Uanas! 

Staiga juos apėmė jaudulys. Vieta buvo visai netoli. Pagal 
navigacijos duomenis vos už šešių ar septynių kilometrų! 

Nikė nuspaudė akceleratoriaus pedalą ir pasuko iš Respub- 
likos aikštės. 

Į kokį naują pavojų jie važiuoja? 

- Toni, dar vieną dvigubą espreso, - paprašė Konstansa. 

- Jūs jau tris išgėrėte, kapitone... 

— Ir ką? Neturėtum skųstis! Aš viena sudarau pusę šios 
įstaigos apyvartos! 

- Tai nėra blogai, - pripažino bistro savininkas. 

- Ir atnešk man cukrinio pyrago. 

- Atleiskite, bet turime tik raguolių. 

— Sudžiūvę tie tavo raguoliai, jei taip, tai verčiau nešk iš 
čia savo subi... 

- Gerai, gerai, kapitone... Nėra reikalo vulgariai kalbėti. 
Einu, nupirksiu jums pyrago kepykloje. 

- Jei jau eini, dar paimk bandelę su razinomis. Ir prigriebk 
laikraštį. 

Tonis dūsaudamas apsivilko striukę ir užsidėjo kepurę. 

— Daugiau nieko, ponia markize? 

— Gal įjungtum šildymą? Šalta kaip šaldytuve. 

Kai jis sutiko įvykdyti jos pageidavimus, Konstansa nuėjo 
už prekystalio, po pažastimi pasikišusi kompiuterį. 

— Pasaugosiu tavo barą. 

— Ar susitvarkysite viena, jei užplūs klientai? - dvejojo 
Tonis. 

Ji pakėlė akis nuo ekrano ir nužvelgė akimis salę. 

— Ar, be manęs, kavinėje matai daugiau žmonių? 

Pažemintas Tonis nutaisė nepatenkintą veido išraišką ir 
išėjo nieko nebeklausdamas. 

Likusi viena Konstansa įsijungė kitą radijo stotį, norė- 
dama išklausyti „France Info“ naujienas. Trumpųjų žinių pa- 
baigoje žurnalistas keliais žodžiais užsiminė apie vakar vakare 
Paryžiaus kruizų bendrovės laive vykusį pasikėsinimą paimti 
įkaitus. 

„Itin pavojingais laikomų dviejų bėglių šiuo metu ieško 
policijos pajėgos.“ 

Konstansa paspartino darbą. Ji atsispausdino dokumen- 
tus, kuriuos atsiuntė Lorensas Santosas, jos kolega iš Niujorko 
policijos. Apsiginklavusi žymekliu ir rašikliu, žymėjo ir ko- 
mentavo Larabėjaus telefono skambučius ir finansines opera- 
cijas, kurios jai pasirodė įtartinos. Pasitvirtino „Grand Hėtel 
de la Butte“ viešbučio savininkės žodžiai. Aiškiai matyti, kad 
Sebastianas Larabėjus užsisakė numerį prieš savaitę. Bet ar 
tikrai jis pats pervedė pinigus? Nieko nėra lengviau nei pa- 
vogti ant banko kortelės surašytus skaičius. Bet koks žmogus 
iš jo aplinkos galėjo atlikti šią operaciją. Tačiau kokiu tikslu? 
Konstansa norėtų turėti ir Nikės Nikovski banko sąskaitos ir 
telefono skambučių ataskaitą, bet Santosas jai persiuntė tik su 
Larabėjumi susijusius dokumentus. Tam tikra prasme nebuvo 
nieko keisto, nes būtent jam suimti buvo išduotas arešto or- 
deris. 

Ji pakėlė puodelį prie lūpų, skubėdama išgerti kavą, kol 
ši dar neatvėso, bet staiga pastatė jį atgal. Jos dėmesį patrau- 
kė viena Sebastiano banko išrašo eilutė. „PayPal“ pervedimas 
atliktas praėjusią savaitę. 2 500 eurų suma smuikų meistrui. 
Ji įnirtingai vertė sąrašų lapus. Santosas atliko darbą iki galo: 
per sandorių numerius jam pavyko atsekti mokėjimo šaltinį. 
Prancūzijos bankas, Paryžiaus nacionalinio banko Sent Uano 
agentūra, kuri pervedė pinigus savo kliento - „Šmėklų ir ange- 
lų“ knygyno - vardu. 

Konstansa įvedė knygyno pavadinimą į „Google“ žemė- 
lapį. 34A, Lekiujė gatvėje, Sent Uane įsikūręs retų ir naudotų 
knygų knygynas. 

Greitu judesiu ji uždarė kompiuterį, susirinko popierius, 
susikišo viską į krepšį ir kaip viesulas išlėkė iš kavinės. 

Bus dar tų cukrinių pyragų... 

Sedanas pirmuosius silpnumo požymius parodė prie 
Klinjankūro vartų. Kai Nikė ir Sebastianas pasuko į Marša- 
lų bulvarus, staiga ėmė mirksėti automobilio žibintai. Nikė 
nesėkmingai bandė juos išjungti. 

— Vokiška kokybė jau nebe tokia, kokia buvo, - ironizavo 
Sebastianas, kad numalšintų įtampą. 

Skubėdama nuvažiuoti į vietą, Nikė padidino greitį ir nėrė 
po aplinkkelio tiltu, kad patektų į Sent Uano gatves. 

Dabar jie važiavo pietine garsiojo blusų turgaus dalimi, 
bet sendaikčių prekeivių rojus pagyvėdavo tik savaitgaliais, o 
tokį ankstyvą rytmetį dar buvo uždarytos visos dėvėtų drabu- 
žių ar baldų prekyvietės. Viena akimi stebėdama navigaciją, 
Nikė pasuko į Fabro gatvę, kuri ėjo palei žiedinį aplinkkelį. Tuo 
metu, kai automobilis pravažiavo sužymėtas metalines preky- 
stalių grotas, staiga užsiblokavo ir ėmė visu garsu skambėti au- 
tomobilio signalas. 

— Kas čia darosi? - sunerimo ji. 

— Mašinoje tikriausiai įrengtas „seklys, - pakišo mintį 
Sebastianas. - Turiu tokią pat apsaugos sistemą savo „Jaguare“. 
Vagystės atveju radijo siųstuvas nuotoliniu būdu aktyvina gar- 
so ir šviesos signalus. 

— Tik šito mums ir betrūko! Visi nuo mūsų nusisuko! 

— Be to, aliarmas praneš apie transporto priemonės buvi- 
mo vietą teisėsaugai! Dabar ne laikas verkė... 

Nikė staiga pristabdė ir užvažiavo ant šaligatvio. Jie paliko 
plyšaujantį automobilį ir maždaug kilometrą nubėgę pėsčiomis 
pasiekė Lekiujė gatvę. 


Jų nuostabai, 34 numeriu pažymėtame name buvo įsikū- 
ręs... knygynas. „Šmėklos ir angelai“ iš tiesų buvo amerikie- 
tiško knygyno filialas Paryžiuje. Sebastianas ir Nikė įtariai ir 
vedami smalsumo atidarė parduotuvės duris. 

Vos tik jie įėjo, ypatingas senų knygų kvapas iš karto nu- 
kėlė juos į kitus laikus: į prarastosios ir bitnikų kartos epochą. 
Žvelgiant iš gatvės atrodė, kad knygynas yra ankštas, tačiau 
įžengus į vidų atsivėrė didelė, kelias dešimtis metrų besitęsianti 
salė su daugybe lentynų. 

Knygos karaliavo visur. Dviejuose aukštuose sienos buvo 
padengtos tūkstančiais įvairaus storio ir dydžio veikalų. Su- 
spaustos tamsaus medžio lentynose, sukrautos į lubas siekian- 
čias krūvas ar išdėstytos vitrinose, knygos nepaliko nė men- 
kiausios tuščios kertelės. 

Ore sklandė meduolių, cinamono ir arbatos aromatas. Tylą 
drumstė tik tolumoje skambanti džiazo melodija. Sebastianas 
priėjo prie lentynų ir perbėgo akimis: Ernestas Hemingvėjus, 
Skotas Ficdžeraldas, Džekas Keruakas, Alenas Ginsbergas, Vil- 
jamas Barouzas, taip pat Dikensas, Dostojevskis, Vargasas Ljo- 
sa... Ar toks surūšiavimas pakluso logikai, ar paprasčiausiam 
chaoso įstatymui? Šiaip ar taip, ši vieta turėjo savo dvasią. Čia 
tvyranti atmosfera šiek tiek priminė Sebastiano smuikų dirb- 
tuves. Tokia pat meditacinė ramybė, toks pat sustojusio laiko, 
tarsi apsauginio burbulo, pojūtis. 

- Ar čia kas nors yra? - paklausė Nikė ir žengė į priekį. 

Pirmo aukšto gilumoje buvo įrengtas įdomybių kampelis, 
kurio aplinka priminė Lavkrafto, Po ar Konano Doilio pasakoji- 
mus. Keliuose kvadratiniuose metruose herbariumas, išdrožtos 
šachmatų figūrėlės, įvairių gyvūnų iškamšos, mumija su pomir- 

tine kauke, erotiškos graviūros ir fosilijų kolekcija stengėsi išsi- 
kovoti vietą tarp įrištų veikalų. Nikė pakasė galvą Siamo katinui, 
kuris gulėjo išsitiesęs ant aptrinto krėslo. Pagauta ją supančios 
atmosferos, ji paglostė seno pianino juodmedžio ir gelsvus 
dramblio kaulo klavišus. Jie buvo kitoje epochoje, toli nuo inter- 
neto, planšetinių kompiuterių ir elektroninių knygų su nuolaida. 
Vieta labiau priminė muziejų, bet, deja, neturėjo nieko bendra 
su Džeremio dingimu. Akivaizdu, jie vėl pasuko klaidingu keliu. 

Staiga antrame aukšte sugirgždėjo grindys. Nikė ir Sebas- 
tianas lyg susitarę pakėlė akis į viršų. Klibančiais laiptais, kurie 
vedė į skaitytojų salę, leidosi senas knygų pardavėjas, rankoje 
laikydamas popieriaus peilį. 

— Kuo galėčiau padėti? - paklausė jis šiurkščiu tonu. 

Įspūdingas ūgis, rudi plaukai ir kreidos baltumo veidas: 
vyras sudarė galingo žmogaus įspūdį, o dėl kraupios išvaizdos 
priminė seną aktorių, tarsi nužengusį iš Šekspyro dramų. 

— Mes tikriausiai suklydome, - atsiprašė Sebastianas lau- 
žyta prancūzų kalba. 

— Arjūs amerikiečiai? - paklausė vyras savo kimiu balsu. 

Jis užsidėjo akinius, kad geriau įsižiūrėtų į lankytojus. 

— Aš juk jus pažįstu! - sušuko jis. 

Sebastianas iš karto pagalvojo apie savo atvaizdą pirmaja- 
me Le Parisien puslapyje. Atsargiai atsitraukė atgal ir paragino 
Nikę padaryti tą patį. 

Su katinišku vikrumu, kuris visiškai nesiderino su jo iš- 
vaizda, senolis staiga puolė už prekystalio ir pasirausęs stalčiu- 
je ištraukė nuotrauką. 

- Juk čia jūs, tiesa? - paklausė jis ir padavė fotografiją 
Sebastianui. 

Tai buvo ne laikraščio straipsnis, bet šiek tiek išblukusi 
jo ir Nikės nuotrauka, daryta Tiuilri sode su Orsė muziejumi 
fone. Jis apvertė atvaizdą ir pažino savo paties rašyseną: „Pa- 
ryžius, Tiuilri krantinė, 1996-ųjų pavasaris. Nuotrauka daryta 

per pirmą jųdviejų kelionę į Paryžių. Tuo metu jie buvo jauni, 
įsimylėję, besišypsantys ir laikantys gyvenimą savo rankose. 

— Iš kur jūs gavote šią nuotrauką? - bandė išsiaiškinti 
Nikė. 

— Na, radau romane! 

— Kokiame romane? 

— Tame, kurį prieš kelias dienas nusipirkau per interne- 
tą, - paaiškino jis ir nuėjo prie įstiklintos vitrinos. 

Nikė ir Sebastianas, išsižioję iš nuostabos, nusekė iš pas- 
kos. 

— Labai geras sandoris, - pridūrė jis. - Pardavėjas man ją 
pasiūlė net pigiau nei už pusę vertės. 

Atsargiai pakėlęs apsauginį stiklą paėmė knygą elegantiš- 
ku rožinės ir juodos spalvos viršeliu. 

— Ribotas Gabrielio Garsijos Markeso Meilė choleros metu 
tiražas. Su autoriaus parašu. Visame pasaulyje tėra trys šimtai 
penkiasdešimt egzempliorių. 

Sebastianas nepatikliai apžiūrėjo knygą. Jis ją padovanojo 
Nikei po kartu praleistos nakties nedideliame Biut o Kaj vieš- 
butyje. Po skyrybų jis nelabai gražiai pasielgė. Jausdamas po- 
reikį atsižadėti meilės, atsiėmė knygą, kurios kaina internete 
siekė kelis tūkstančius dolerių. Tačiau kaip ji galėjo atsidurti 
šiame knygyne, jei ji saugiai gulėjo jo seife, jo namuose Man- 
hatane? 

— Kas jums pardavė šią knygą? 

— Kažkoks Sebastianas Larabėjus, - patikslino knygyno 
savininkas, išsitraukęs užrašų knygelę iš užsagstomo megztinio 
kišenės. - Bent taip pardavėjas pasirašė savo elektroniniame 
laiške. 

- Bet juk tai neįmanoma: aš esu Larabėjus ir nieko jums 
nepardaviau! 

— Vadinasi, kažkas pasinaudojo jūsų vardu, bet aš niekuo 
negaliu jums padėti. 

Apstulbę ir susikrimtę Nikė su Sebastianu susižvalgė. Ko- 
kia šios naujos mįslės prasmė? Kokiu keliu dabar ji turėtų juos 
nukreipti? Nikė čiupo ant prekystalio gulintį didinamąjį stiklą 
saulė. Orsė muziejaus fasade matyti du dideli laikrodžiai, kurie 
rodo pusę septynių. Laikas, vieta: Tiuilri sodas, 18 valandų 30 
minučių. Galbūt tai buvo paskirto susitikimo vieta... 

Ji jau ketino pasidalyti savo spėjimais su Sebastianu, bet 
kažkas pastūmė knygyno duris. Jie pažvelgė į atvykėlį. Tai buvo 
šviesiaplaukė mergina, apsivilkusi džinsais ir odine striuke. 

Policininkė, kuri bandė juos sulaikyti vakar laive... 

„Šmėklos ir angelai“. 

„Keistas pavadinimas knygynui“, - pagalvojo Konstansa 
ir pastūmė sunkias plienines duris. Vos tik įkėlė koją į par- 
duotuvę, iš karto apstulbo nuo prieš akis atsivėrusios knygų 
sienos: nuo pat įėjimo vingiavo įspūdingas žinių labirintas. Ji 
pažvelgė lentynų pusėn ir pamatė trijų asmenų grupelę. Pagy- 
venęs stambus vyriškis, kurio veidas slėpėsi po storais akiniais 
raginiais rėmais, kalbėjosi prie prekystalio su klientų pora. Jie 
pažvelgė vieni į kitus. Konstansai nespėjus gerai įsižiūrėti, pora 
ėmė bėgti. 

„Ten Larabėjai!“ 

Ji išsitraukė ginklą iš dėklo ir puolė vytis. Knygynas buvo 
daugiau nei dvidešimties metrų ilgio. Norėdami užkirsti jai 
kelią, amerikiečiai vartė viską, kas tik pasitaikė jų kelyje: len- 
tynas, vitrinas, puošybos detales, lempas, kopėčias, spintas. 
Jaunoji policininkė peršoko per kušetę, bet neišsisuko nuo ma- 
syvios medinės taburetės, kurią Nikė sviedė į ją. Paskutinę aki- 
mirką, kad išvengtų smūgio, ji prisidengė veidą alkūne. Kėdė 
stipriai atsitrenkė į ranką ir Konstansa, šaukdama iš skausmo, 
išmetė ginklą. 

„Kalė!“ - siuto ji keldama savo „Sig-Sauerį“. 

Kitame parduotuvės gale esančios durys vedė į vidinį kie- 
melį su apleistu sodu. Sekdama paskui Larabėjus, Konstansa 
užlipo ant mūrinės užtvaros, už kurios buvo Žiulio Valė gatvė. 
Čia ji atgavo pasitikėjimą savimi: nekliudoma galėjo nusitaiky- 
ti į bėglius. 

— Nė iš vietos! - sušuko. 

Bėgliai nepaisė įsakymo, todėl ji šovė į orą, ketindama 
juos pagąsdinti, bet veltui. Saulė jau buvo aukštai danguje. Ap- 
akinta ji prisidėjo virš akių ranką ir pamatė poros siluetus, jau 
sukančius už gatvės kampo. Konstansa vėl ėmė bėgti, pasiryžu- 
si sustabdyti Larabėjus bet kokia kaina. 

Uždususi, tvirtai suspaudusi pistoletą, ji įbėgo į Pelisjė 
garažą Polio Bero gatvės kampe. Į šaligatvio pusę atidarytame 
angare stovėjo keliolika tuktukų. Pastaraisiais mėnesiais sosti- 
nės gatvėse padaugėjo šių Indijoje ir Tailande populiarių tri- 
račių motorinių transporto priemonių, kuriomis važinėjo pra- 
mogaujantys turistai ir kai kurie paryžiečiai. Vienas šalia kito 
išrikiuoti egzotiški automobiliukai laukė kontrolinės apžiūros, 
degalų papildymo ar remonto. 

- Išeikite! - sušuko Konstansa, lėtai judėdama į priekį ir 
laikydama pirštą ant gaiduko. 

Kuo giliau ji ėjo, tuo silpnesnė buvo šviesa, kol sandėlis 
paskendo tamsoje. Ji užkliuvo už įrankių dėžės ir vos išsilaikė 
nepargriuvusi. Staiga galvą privertė pasukti variklio gausmas. 
Ji nukreipė ginklą į transporto priemonę, bet tuktukas važiavo 
tiesiai į ją. Ji parvirto ant žemės, bet kaipmat vėl pašoko ant 
kojų. Prie vairo sėdėjo moteris ir visu greičiu važiavo pirmyn! 
Šį kartą Konstansa neperspėjo. Ji šovė į priekinį stiklą - tas 
subyrėjo į šukes, bet tuktukas nesustojo. Dar dvidešimt metrų 
ji bandė bėgti iš paskos, bet medžioklė pėsčiomis iš anksto pa- 
smerkta žlugti. 

„Po velnių!“ 

Ji buvo pastačiusi automobilį priešais knygyno langus. 
Nuskubėjo prie savo kupė, greitai atsisėdo ant odinės sėdynės 
ir kaip viesulas nurūko pirmyn. Netoli pavažiavusi įsuko į prie- 
šinga kryptimi važiuojančių automobilių juostą, kad pasiektų 
Polio Bero gatvę. 

Larabėjų nė kvapo. 


240 


„Raminkis...“ 

Viena ranka vairuodama, o kita valdydama pavaras, ji 
įvažiavo į tunelį, vedantį statmenai aplinkkeliui. Kupė dideliu 
greičiu išniro iš tunelio ir pasiekė aštuonioliktąją apygardą. 

Ilgoje ir tiesioje Binė gatvėje Konstansa dar stipriau pa- 
spaudė greičio pedalą ir, pamačiusi tuktuką, su palengvėjimu 
atsiduso. Pasukusi į Ornano bulvarą, ji jau žinojo, kad sunkiau- 
sias etapas įveiktas: ji vairavo sportinį automobilį, o Larabėjų 
motocikliukas vilkosi vėžlio greičiu. Jokių abejonių! 

Ji tvirčiau suspaudė rankomis vairą ir sutelkė dėmesį į ke- 
lią. Eismas buvo intensyvus, o bulvaras savo pločiu buvo kaip 
visos didžiosios Osmano magistralės. Konstansa dar padidi- 
no greitį, kad visiškai prisivytų tuktuką. Transporto priemonė 
buvo panaši į motorolerį su užpakaline sėdyne ir stogeliu. Nikė 
sėdėjo ant priekinės sėdynės, o Sebastianas tvirtai laikėsi už 
vežimėlio stogo. 

„Būk šaltakraujiška...“ 

Ji aplenkė triratį, kad galėtų staiga jam užkirsti kelią, ta- 
čiau Nikė paspruko nuo jos pasukusi į autobusų juostą. 

Konstansa nusikeikė ir ištiesino savo automobilį. Ji greitai 
įveikė atstumą, kuris skyrė ją nuo triračio, bet Larabėjai nepai- 
sė Albero Kano aikštės šviesoforo. Nenorėdama atsilikti, ji irgi 
padidino greitį, priversdama greitai stabdyti kitus automobi- 
lius ir išprovokuodama garso signalų koncertą. 

Hemelio gatvės pradžioje jai vėl pavyko pasivyti tuktu- 
ką. Kelias buvo siauras ir vienakryptis, bet labiausiai eismą čia 
trikdė kelios darbų zonos. Užkardai, tinklinės tvoros, laikini 
šviesoforai, eismo juostų atitvarai, pastoliai: visa tai trukdė 
RCZ judėti į priekį. 

Įstrigusi grūstyje, Konstansa siuto, kad neturi sirenos ar 
švyturėlių. Ji nuspaudė signalą ir ėmė brautis šaligatviu, ban- 
dydama aplenkti automobilių sangrūdą. Vienoje iš statybvie- 
čių dirbę statybininkai ją išplūdo, tačiau ji ir toliau vingiavo, 

panaudodama visą savo kupė galingumą, kad pasiektų kitą 
gatvės galą. Galvojo paskambinti ir paprašyti, kad Bocaris at- 
siųstų pastiprinimą, bet šios minties atsisakė. Važiuojant kaip 
per lenktynes reikėjo visą dėmesį sutelkti į kelią. 

Tuktukas vikriai nardė tarp automobilių, bet jam trūko 
galingumo, todėl silpnas pagreitis neleido porai atsiplėšti nuo 
kupė. Konstansai vėl pavyko pasivyti triratį. Ji jau tikėjosi tu- 
rinti bėglius savo rankose, bet pastebėjo, kad Sebastianas ban- 
do nuplėšti stogelį iš drobės ir metalo. 

„Jam nepavyks...“ 

Vos tik Konstansa spėjo pajusti pavojų, Larabėjus numetė 
nuimamą stogelį ant jos priekinio stiklo. 

„Atsargiai! 

Vaikišką vežimėlį stumianti mergina buvo įžengusi į pės- 
čiųjų perėją. Konstansa ją pamatė tik paskutinę akimirką. Ji 
nuspaudė stabdžio pedalą, iš visų jėgų pasuko vairą į šoną ir 
tik per plauką nekliudė vežimėlio. Automobilis metėsi į šoną 
ir staigiai užvažiavo ant šaligatvio. Atplyšo vieno buferio šo- 
nas, priversdamas Konstansą staiga sustoti. Ji išlipo ant asfal- 
to, numetė tuktuko stogelį, užsikabinusį už valytuvo, ir vienu 
kojos spyriu nuplėšė buferio pritvirtinimo detalę, kad galėtų 
važiuoti toliau. 

Žinoma, Larabėjams atsirado nauja galimybė... 

Bet jų pasipriešinimas ją tik dar labiau skatino. Šiame ka- 
tės ir pelės žaidime ji būtinai nugalės: su triračiu, kurio greitis 
neviršija trisdešimties kilometrų per valandą, jie toli nenu- 
važiuos. Paspaudusi greičio pedalą, ji vėl prisivijo motorole- 
rį. Kai abi transporto priemonės atsidūrė platesnėje Kiustino 
gatvėje, RCZ atsitrenkė į automobiliuką kaip tik tuo metu, kai 
iš dešinės pusės atvažiavo turistinis Monmartro traukinukas. 
Nikė nebesuvaldė tuktuko, ir šis atsitrenkė į vieną iš vagonėlių. 
Konstansa sustojo vidury gatvės ir iššoko iš kupė. 

Ji išsitraukė iš striukės kišenės pistoletą, rankomis su- 
spaudė jo rankeną ir nukreipė vamzdį į triratį. 
- Išlipkite laikydami rankas virš galvos! - sušuko ji. 


Šį kartą ji juos pričiupo. 

- Mikliau! - ragino Konstansa. 

Ištiestomis rankomis ji laikė suspaudusi „Sig-Sauerio“ 
rankeną. Jai niekas netrukdė nusitaikyti į Sebastianą Larabėjų 
ir jo buvusią žmoną. 

Greitai apsižvalgiusi aplinkui įvertino situaciją. 

Iš pirmo žvilgsnio traukinyje vaikų nebuvo. Susidūrimas 
buvo įspūdingas, bet nė vienas keleivis negulėjo ant žemės. Ja- 
ponas skundėsi peties skausmu, moteris laikė apglėbusi kelį, 
paauglys trynėsi kaklą. 

Nors sužalojimai atrodė nesunkūs, visų veidai buvo su- 
stingę iš nuostabos. 

„Daugiau išgąsčio nei žalos...“ 

Konstansos akys bėgiojo tarp Larabėjų ir avarijos vietos. 

Po patirto šoko visi pamažu ėmė atsigauti. Skaitmeninė 
kultūra iš žmonių reikalauja vos tik atsipeikėjus išsitraukti mo- 
biliuosius telefonus ir skambinti pagalbos tarnyboms, artimie- 
siems arba viską nufilmuoti. 

Šie veiksmai patiko Konstansai: mažiau nei po minutės ji 
sulauks pastiprinimo, kurio taip reikėjo. 

Artėdama prie belaisvių, jaunoji policininkė iš džinsų ki- 
šenės išsitraukė antrankių porą. Šį kartą ji neleis Larabėjams 
pasprukti. Prižadėjo sau paleisti jiems kulką į kojas pastebėjusi 
net menkiausią judesį. 

Ji pravėrė burną ketindama pakartoti įsakymą, bet žan- 
dikaulis sustingo. Ištiestos rankos staiga ėmė virpėti, o kojos 
nebeklausė. 

„Ne .+ 

Persekiojant patirta įtampa sukėlė dar vieną priepuolį... 

Ji pabandė nuryti seiles ir, nenorėdama nugriūti, pasirė- 
mė į automobilio dureles. Ėmė tankiai kvėpuoti, krūtinę tarsi 
slėgė nematomas luitas, veidu riedėjo dideli prakaito lašai. Ne- 
paleisdama ginklo iš rankų, striukės rankove nusišluostė kaklą 
ir iš visų jėgų stengėsi išsilaikyti ant kojų. Dabar pajuto kylantį 
šleikštulį, ausyse spengė, sutriko regėjimas. 

Ji iš paskutiniųjų bandė laikyti pistoletą, bet pasaulis ap- 
linkui ėmė svyruoti. 

Tuomet akyse viskas tapo juoda ir ji nualpo. 

Piety Bruklinas 

Red Huko kvartalas 

6 valanda ryto 

Lorensas Santosas pastatė savo automobilį palei šaligatvį, 
priešais Nikės namo raudonų plytų fasadą. Išjungęs variklį švar- 
ko kišenėje susirado cigaretę. Įsidėjo ją tarp lūpų, prisidegė ir, 
įtraukęs pirmą dūmą, užsimerkė. Gerklę užtvindė kartus degan- 
čio tabako skonis, suteikdamas trumpalaikį nusiraminimą. Ner- 
vingai įkvėpęs dar vieną nikotino dozę, įsižiūrėjo į Nikės dova- 
notą žiebtuvėlį iš baltojo aukso. Jis pasvėrė rankoje elegantišką 
stačiakampio formos korpusą su išgraviruotais jo inicialais, pa- 
puoštą dailiu aligatoriaus odos dėklu. Paskui, žvelgdamas į tuš- 
tumą, keletą kartų spragtelėjo žiebtuvėliu, mėgaudamasis meta- 
lo skambesiu, kuris pasigirsdavo kaskart pakylant dangteliui. 

Kas jam pasidarė? 

Jis praleido dar vieną bemiegę naktį savo kabinete, pri- 
slėgtas, kankinamas mylimos moters vaizdinio ir įsivaizduoda- 
mas ją kito glėbyje. Jau dvidešimt keturias valandas nesulaukė 
iš jos jokių žinių, ir tai jį varė iš proto. Jį išsekino viską savo 
kelyje griaunanti aistra. Meilės liga pavertė jį kvailiu ir lėtai 
naikino. Jis žinojo, kad ši moteris veikia lyg narkotikas, kad jos 
įtaka jo karjerai bei gyvenimui gali būti pražūtinga, bet buvo 
įviliotas į spąstus, parblokštas ir neturėjo valios sustoti. 

Surūkė cigaretę iki filtro, išmetė nuorūką pro langą, pas- 
kui išlipo iš „Ford Crown“ ir nuskubėjo į gyvenamaisiais loftais 
paverstą buvusią gamyklą. 

Užlipo laiptais iki priešpaskutinio aukšto ir atrakino 
ugniai atsparias duris, pasinaudojęs raktų ryšuliu, kurį pasiė- 
mė per pastarąjį savo apsilankymą čia. 

Šiąnakt jis suvokė: jei nori išsaugoti galimybę susigrąžinti 
Nikę, privalo rasti jos sūnų. Jam turi pavykti ten, kur Sebas- 
tianas Larabėjus, akivaizdu, nieko vertas. Jei pavyktų išgelbėti 
Džeremį, Nikė jaustųsi amžinai dėkinga. 

Diena dar buvo neišaušusi. Jis įėjo į svetainę ir paspaudė 
jungiklį. Butą kaustė ledinis šaltis. Kad sušiltų, išsivirė kavos, 
prisidegė dar vieną cigaretę ir užlipo į viršų. Per ketvirtį valan- 
damas kokio nors ženklo, bet nerado nieko naudinga, išskyrus 
mobilųjį telefoną, kurį vaikas buvo palikęs ant rašomojo stalo. 
Neatkreipė į jį dėmesio praėjusį kartą, bet dabar jam tai pasi- 
rodė keista. Jis pažinojo pakankamai daug paauglių, liguistai 
prisirišusių prie savo išmaniųjų telefonų, todėl šis faktas nuste- 
bino. Pakėlė aparatą ir, kadangi nereikėjo slaptažodžio, kelias 
minutes panaršęs tarp įvairių žaidimo programėlių, aptiko šį 
tą įdomaus: viena programa veikė kaip diktofonas. Susidomė- 
jęs patikrino archyvą ir rado eilę sunumeruotų failų, pavadintų 
vienodais vardais: 


Dr.MarionKrein1 
Dr.MarionKrein2 
(...) 
Dr.MarionKrein10 


Santosas susiraukė. Ši pavardė jam nebuvo nežinoma. 
Įjungė pirmą įrašą, ir viskas paaiškėjo. Kai Džeremis atsidūrė 
teisme, teisėjas paskyrė privalomas psichologines konsultaci- 
jas. Juo rūpinosi psichologė Marion Krein. Vaikis įrašė savo 
seansus! 

Bet kokiu tikslu? Ar jis tai darė neteisėtai, ar visa tai buvo 
gydymo dalis? 

„Galų gale nesvarbu, - pagalvojo policininkas ir gūžtelė- 
jo pečiais. Kaip koks vujaristas be jokios gėdos išklausė „juos- 
tas“, kuriose paauglys atskleidė intymius savo šeimos reikalus. 


Daktarė Krein: Džeremi, ar gali papasakoti 
apie savo tėvus“ 

Džeremis: Mano mama yra puiki. Ji visa- 
da geros nuotaikos, optimistiška ir rami- 
nanti. Net jei turi rūpesčių, niekada to 
neparodo. Visada juokauja, buna linksma. 
Viską nuleidžia juokais. Kai mudu su sese 
dar buvome vaikai, ji mus apvilkdavo pasa- 
kų personažų kostiumais ir rengdavo vaidi- 
nimus, kad mums būtų linksma. 

Daktarė Krein: Vadinasi, ji yra supratin- 
ga? Gali su ja pasikalbėti apie savo prob- 
lemas? 

Džeremis: Aha, ji —- kieta. Menininkė, kuri 
gerbia kito laisvę. Ji leidžia man išei- 
ti vakarais, ji manimi pasitiki. Pažįs- 
ta geriausius mano draugus. Paprašau, kad 
ji paklausytų mano kūrinių gitara. Domisi 
mano aistra kinui... 


Daktarė Krein: Ar šiuo metu jos gyvenime 
yra koks nors vyras? 

Džeremis: Aha, faras. Už ją jaunesnis vai- 
kinas. Jo vardas Santosas. Kažkoks gori- 
M 

Daktarė Krein: Rodos, jis tau ne itin pa- 
tinka? 


Džeremis: Jūs įžvalgi... 

Daktarė Krein: Kodėl? 

Džeremis: Nes, palyginti su mano tėvu, jis 
tikras nevykėlis. Šiaip ar taip, jie ilgai 
netemps. 

Daktarė Krein: Kaip gali būti toks tikras? 
Džeremis: Nes ji keičia vyrus kas pusę 
metų. Turite kai ką suprasti, daktare: 
mano motina yra graži. Tikrai labai graži. 
Ji traukia tarsi magnetas, vesdama vyrus 
iš proto. Kur benueitų, dėmesio jai nieka- 
da netrūksta: vyrai šalia jos pajunta me- 
džiotojo instinktą. Nežinia kodėl vyrukai 
pameta galvą. Jie šiek tiek primena Tekso 
Averio'" vilką: liežuvis išlindęs, akys iš- 
šokusios iš orbitų, juk suprantate, kaip 
būna... 

Daktarė Krein: Tai tave trikdo? 

Džeremis: Tai ją trikdo. Bent ji pati taip 
tvirtina. Manau, tai gana dviprasmiška. 
Nereikia būti psichologų, kad suprastum, 
jog jai tai suteikia pasitikėjimo. Taip 
pat, manau, ji taip elgiasi dėl to, kad ją 
paliko mano tėvas. 


Daktarė Krein: Dabar pakalbėkime apie tavo 
beVA+ 4 

Džeremis: Tai labai paprasta: jis - vi- 
siška mano motinos priešingybė. Rimtas, 
griežtas, racionalus. Jam patinka tvarka, 
patinka viską suplanuoti. Su juo tikrai 
daug nepajuokausi... 


* Tex Avery (1908-1980) - žymus amerikiečių animatorius, karikatūristas ir režisierius. (Vert. 
past.) 

Daktarė Krein: Ar gerai su juo sutari? 
Džeremis: Nelabai. Visų pirma dėl to, kad 
po skyrybų retai matomės. Manau, jis no- 
rėtų, kad daugiau laiko skirčiau mokslams. 
Kad bučiau kaip Kamilė. Jis labai išsila- 
vinęs. Išmano viską apie viską: politiką, 
istoriją, ekonomiką. Beje, mano sesuo jį 
pravardžiuoja Vikipedija... 

Daktarė Krein: Bijai jį nuvilti? 
Džeremis: Nelabai. Na, gal truputį... 
Daktarė Krein: Ar domiesi jo darbu? 
Džeremis: Jis laikomas vienu geriausių 
instrumentų meistrų pasaulyje. Jis gamina 
smuikus, kurie skamba kaip Stradivarijaus 
smuikai, ir tai, nepaisant visko, yra kla- 
sė. Jis daug uždirba, bet iš tikrųjų man 
atrodo, kad jam niekas nerupi, nei instru- 
mentai, nei pinigai. 

Daktarė Krein: Nesuprantu. 

Džeremis: Mano manymu, tėvui į viską nu- 
sispjauti. Manau, romanas su motina buvo 
vienintelis dalykas, kuris jam teikė malo- 
numą. Ji sudrebino jo monotonišką gyveni- 
mą. Po skyrybų jis vėl grįžo į nespalvotą 
pasaulį... 

Daktarė Krein: Vis dėlto jis dalijasi gy- 
venimu su kita moterimi, tiesa? 

Džeremis: Aha, Natalija, baleto šokėja. 
Tikras kaulų maišas. Jie susitinka tai 
šen, tai ten, tačiau kartu negyvena ir ne- 
manau, kad tai numatyta jo planuose. 


Daktarė Krein: Kada pastarąjį kartą susi- 
tikęs su tėvu jauteisi jam artimas? 

Džeremis: Net nepamenu... 

Daktarė Krein: Pasistenk prisiminti... 
Džeremis: Galbūt vasarą, kai buvau sep- 
tynerių... Su šeima keliavome po nacio- 
nalinius parkus: Josemičio, Jeloustouno, 
Didžiojo Kanjono... Puiki kelionė. Važia- 
vome per visas Amerikos valstijas. Tai 
buvo paskutinės atostogos prieš skyrybas. 
Daktarė Krein: Gal prisimeni kokį nors 
konkretų epizodą? 

Džeremis: Aha... Vieną rytą ėjome žvejoti, 
tik mudų, ir jis papasakojo, kaip susitiko 
su mano motina. Kodėl ją įsimylėjo, kaip 
atskrido pas ją į Paryžių ir kaip išsiko- 
vojo jos meilę. Pamenu vieną jo pasakytą 
frazę: „Kai iš tiesų ką nors myli, jokia 


ė 


tvirtovė nėra neįveikiama.“ Skamba gra- 


žiai, bet nesu tikras, ar tai tiesa. 


Daktarė Krein: Gal galime pasikalbėti apie 
tavo tėvų skyrybas? Tau buvo sunku tai iš- 
gyventi, tiesa? Iš mokyklos įrašų matau, 
kad turėjai sunkumų mokydamasis skaityti 
ir kentėjai nuo disleksijos... 

Džeremis: Taip, skyrybos man buvo tikras 
smūgis. Negalėjau patikėti, kad jų išsi- 
skyrimas taip užsitęs. Maniau, laikui bė- 
gant kiekvienas žengs žingsnį link kito 
ir jie vėl susieis. Bet taip nebūna. Kuo 
daugiau laiko prabėga, tuo labiau žmonės 
nutolsta ir tuo sunkiau vėl užmegzti ryšį. 
Daktarė Krein: Tavo tėvai išsiskyrė tik 
todėl, kad būdami drauge nesijautė lai- 
mingi. 

Džeremis: Nesąmonė! Mancte, dabar jie 
laimingesni? Motina ryja tabletes, o tė- 
vas vaikšto it žemę pardavęs. Vienintelis 
žmogus, kuris mokėjo jį prajuokinti, buvo 
mano motina. Yra daugybė iki skyrybų da- 
rytų nuotraukų, kuriose jie abu juokiasi. 
Kiekvieną kartą į jas žiūrint man akyse 
ima kauptis ašaros. Prieš tai buvome ti- 
kra šeima. Vieninga, tvirta. Niekas mums 
negalėjo pakenkti... 

Daktarė Krein: Ar žinai, kad tai klasiki- 
nis reiškinys. 

Džeremis: Kas? 

Daktarė Krein: Kad išsiskyrusiųjų vaikai 
idealizuoja tėvų porą. 

Džeremis: 

Daktarė Krein: Tu nesi Kupidonas, Džeremi. 
Neturėtum puoselėti vilties vėl juos maty- 
ti drauge. Privalai užbraukti praeitį ir 
priimti realybę tokią, kokia ji yra. 
Džeremis: 

Daktarė Krein: Supranti, ką noriu tau pa- 
sakyti? Turi nesikišti į savo tėvų kaip 
poros gyvenimą. Tu nieko negali padaryti, 
kad jie vėl susieitų. 

Džeremis: Bet jei ne aš, tuomet kas tai 
padarys? 


Paauglio klausimas liko neatsakytas. Tuo momentu gar- 
siai suskambo Santoso telefonas, šiurkščiai grąžindamas poli- 
cininką iš intymaus psichoanalizės seanso į realybę. Jis pažvel- 
gė į ekraną. Kodas - Niujorko policijos departamento. 

- Santosas, - atsiliepė. 

— Keren Vait, tikiuosi, jūsų neprižadinau, leitenante. 


253 


„Antropologė iš trečiosios nuovados. Pagaliau...“ 

- Turiu jums gerų naujienų, - pasakė ji. 

Policininkas pajuto adrenalino antplūdį. Jis jau buvo išė- 
jęs iš kambario ir lipo laiptais žemyn į pirmą aukštą. 

- Iš tiesų? 

— Manau, nustačiau jūsų lavono tatuiruočių kilmę. 

- Arjūs komisariate? Tuoj būsiu ten, - patikino jis, užda- 
rydamas lofto duris. 

Kai Konstansa atgavo sąmonę, ji nustebo, pamačiusi, kad 
yra... savo lovoje. 

Ji nebeturėjo batų, striukės ir ginklo dėklo. Kambario 
užuolaidos buvo užtrauktos, tačiau durys paliktos pravertos. 
Įtempusi ausis išgirdo iš svetainės sklindantį šnabždesį. Kas ją 
parvežė namo? Bocaris? Greitoji pagalba? Gaisrininkai? 

Vos ne vos nurijo seiles. Liežuvis prilipęs prie gomurio, 
burnoje - papjė mašė skonis, galūnės sustingusios ir sunku 
kvėpuoti. Dešiniajame smilkinyje tvinkčiojo veriantis skaus- 
mas. Ji pažvelgė į radiją-laikrodį: vidurdienis. Ji išbuvo be są- 
monės daugiau nei dvi valandas... 

Pabandė atsikelti, bet dešinioji kūno pusė buvo sunki, 
jautė skausmą ir dilgčiojimą. Staiga suprato, kad ji antrankiais 
prirakinta prie lovos! 

Pasipiktinusi pabandė išsilaisvinti, bet tik davė ženklą 
savo „pagrobėjams“. 

- Calm down! - tarė Nikė, įėjusi į kambarį su stikline 
vandens rankoje. 

— What the fuck are you doing in my house!" - niršo Kons- 
tansa. 

— Daugiau neturėjome kur eiti. 

Konstansa atsisėdo pasirėmusi į pagalvę, kad atgautų kvapą. 

— Kaip sužinojote, kur aš gyvenu? 


* Nusiraminkite. (Angl.) 
** Kokį velnią veikiate mano namuose? (Angl.) 


- Jūsų piniginėje radome korespondencijos užsakymo 
blanką. Matyti, kad neseniai čia įsikėlėte. Beje, visai nieko tro- 
belė... 

Jaunoji policininkė nužvelgė amerikietę. Ji buvo maždaug 
jos amžiaus. Tokie pat smulkūs ir aštrūs veido bruožai, toks 
pat tiesus žvilgsnis, net ratilai po akimis, išduodantys stresą ir 
nuovargį. 

— Klausykit, bijau, kad nesuprantu jūsų motyvacijos. Jei 
greitu metu su niekuo nesusisieksiu, mano kolegos prisistatys 
čia bet kurią minutę. Namas bus apsuptas... 

- Aš taip nemanau, - nutraukė ją Sebastianas, taip pat įė- 
jęs į kambarį. 

Konstansa su kartėliu pastebėjo, kad jis po pažastimi laiko 
jos ligos istoriją. 

- Jūs neturėjote teisės raustis po mano daiktus! - pasipik- 
tino ji. 

— Man labai nesmagu, kad sužinojau apie jūsų ligą, bet 
esu beveik įsitikinęs, kad vykdėte neoficialią užduotį, - atsakė 
jis ramiai. 

- Jūs tik spėliojate. 

— Nejaugi? Nuo kada farai atlikdami tyrimą važinėja as- 
meniniu automobiliu? 

Konstansa nieko neatsakė. Sebastianas nesiliovė: 

— Nuo kada policijos kapitonas vykdo operaciją be užnu- 
gario? 

— Šiuo metu turime problemų su personalu, - atsakė ji 
pagyrūniškai. 

— Ak, tiesa, visai iš galvos išgaravo... Jūsų kompiuteryje 
viename aplanke radau atsistatydinimo laiško kopiją. 

Konstansa nebepakėlė paskutinio smūgio. Gerklė buvo 
išdžiūvusi, todėl ji nenoromis paėmė Nikės atneštą stiklinę 
vandens. Laisvąja ranka pasitrynė akis, apgailestaudama, kad 
padėtis visiškai išslydo jai iš rankų. 

- Mums reikia jūsų pagalbos, - prisipažino Nikė. 

- Mano pagalbos? Ko jūs iš manęs tikitės? Kad padėsiu 
jums pabėgti iš šalies? 

— Ne, - patikslino Sebastianas. - Kad padėsite rasti mūsų 
vaikus. 


Nikei ir Sebastianui prireikė daugiau nei valandos, kol 
Konstansai išsamiai papasakojo apie visus pastarųjų dienų įvy- 
kius. Visi trys susėdę virtuvėje aplink stalą išgėrė du arbatinu- 
kus gyokuro arbatos ir sukramsnojo porą pakelių „Saint-Mi- 
chel“ sausainių. 

Įtraukta poros pasakojimo, Konstansa visą laiką užsira- 
šinėjo pastabas - primargino dešimt mokyklinio sąsiuvinio 
puslapių. 

Nors Sebastianas buvo prirakinęs antrankiais jos koją prie 
kėdės, ji juto, kad jėgų santykis dabar yra jos naudai. Abu ame- 
rikiečiai įsipainioję į istoriją, dėl kurios jie visą likusį gyvenimą 
galėtų praleisti už grotų, tačiau labiausiai į neviltį juos stūmė 
dvynių dingimas. 

Kai Nikė baigė pasakoti, policininkė giliai atsikvėpė. Nors 
Larabėjų istorija atrodė absurdiška, jie akivaizdžiai sielvartavo. 
Ji pasitrynė kaklą ir suprato, kad galvos skausmas sumažėjo, 
kad nebepykina ir kad kūnas atgavo jėgas. Stebuklingos tyrimo 
galios... 

- Jei jūs tikrai norite, kad ką nors padaryčiau, visų pirma 
privalote mane paleisti! - griežtai įsakė ji. - Paskui aš turėčiau 
išanalizuoti jūsų sūnaus pagrobimo filmą. 

Sebastianas pakluso ir išlaisvino merginą iš antrankių. 
Tuo metu Nikė atidarė Konstansos kompiuterį, prisijungė prie 
savo elektroninio pašto ir perkėlė filmą į standųjį diską. 

- Štai ką mes gavome, - tarė ji ir paleido įrašą. 


w-- se 


džių ilgio filmą, tuojau pat paleido jį iš naujo, sustabdydama 

svarbiausius epizodus. Nikė ir Sebastianas žvelgė ne į ekraną, 
bet į veidą, kuris nuo šiol buvo paskutinė jų viltis. 
tai ir priėmė sprendimą: 

— Visa tai - akių dūmimas! 

— Kaip? - nesuprato Sebastianas. 

Konstansa paaiškino savo žodžius: 

— Šis filmas - montažas. Kaip bebūtų, jis nufilmuotas ne 
Barbeso stotyje. 

- Bet... - užginčijo Nikė. 

Konstansa pakėlė ranką ir ją nutraukė. 

— Kai atvykau į Paryžių, ketverius metus gyvenau mansar- 
doje, Ambruazo Parė gatvėje, priešais Laribuazjero ligoninę. 
Iš Barbeso-Rošešuaro metro stoties važiuodavau mažiausiai du 
kartus per dieną. 

— Ir? 

Policininkė sustabdė epizodą. 

— Per Barbesą eina dvi linijos, - dėstė ji. - Antras nume- 
ris, kurio stotelė šioje vietoje yra lauke, ir ketvirtas numeris su 
požemine stotele. 

Rašikliu ji bedė į ekraną ir aiškino toliau: 

- Šiame filme aiškiai matyti, kad stotelė ne lauke. Vadina- 
si, tai gali būti tik ketvirtoji linija... 

— Sutinkame, - linktelėjo Sebastianas. 

— Tačiau ketvirtosios linijos stotelė išsiskiria tuo, kad yra 
labai neįprastai pasvirusi ir išlenkta. 

- Čia ne tas atvejis, - pažymėjo Nikė. 

Sebastianas prikišo veidą arčiau ekrano. Ekskursija po 
Barbesą ir apgailėtinas susitikimas su cigarečių prekeiviais pa- 
liko skausmingus prisiminimus, bet jis negalėjo tiksliai prisi- 
minti stotelės formos. 

Konstansa atidarė savo elektroninį paštą. 

— Yra vienas nepamainomas būdas nustatyti, kur filmas 
nufilmuotas, - pareiškė ji ir pradėjo rašyti laišką. 

Ji paaiškino, kad nori nusiųsti vaizdo įrašą savo kolegai, 
komisarui Marešaliui, kuris vadovauja transporto policijos re- 
gioniniam skyriui, administruojančiam geležinkelių brigadą. 

— Frankas Marešalis pažįsta metro kaip savo penkis pirš- 
tus. Neabejoju, kad jis žinos, kokia tai stotelė. 

— Tik nebandykit krėsti šunybių! - pagrasė Sebastianas, 
pasilenkęs prie jos peties. - Mes nebeturime ko prarasti. Ne- 
mėginkite mūsų pergudrauti, kitaip... Beje, vos prieš tris va- 
landas bandėte mus sulaikyti. Kodėl staiga nusprendėte mums 
padėti? 

Konstansa gūžtelėjo pečiais ir spragtelėjo pele ties pikto- 
grama „Siųsti“. 

— Nes tikiu jūsų istorija. Ir būkime realistai: jūs neturite 
jokio kito pasirinkimo, kaip tik pasitikėti manimi... 

Konstansa traukė cigaretę po cigaretės, peržiūrėdama 
savo užrašus. Tarsi studentė prie konspektų, ji braukė, apibrė- 
žinėjo, perrašinėjo, braižė schemas su rodyklėmis, norėdama 
paskatinti savo mąstymą ir įskelti kibirkštį. 

Galvoje vaizdas pamažu ryškėjo, kol tapo beveik akivaiz- 
dus. Mintis nutraukė suskambęs telefonas. Pažvelgė į ekraną: 
komisaras Marešalis. 

Ji atsiliepė ir įjungė garsiakalbį, kad Nikė ir Sebastianas 
girdėtų pokalbį. Kambaryje pasigirdo žavus ir patikimas Ma- 
rešalio balsas: 

- Hello, Konstansa. 

— Sveikas, Frankai. 

— Pagaliau apsisprendei priimti mano kvietimą pavaka- 
rieniauti“ 

— Taip, būčiau labai laiminga, galėdama pagaliau susitikti 
su tavo Žmona ir vaikais. 

- Ėė, ne... juk žinai, ką turiu galvoje... 

Konstansa papurtė galvą. Marešalis buvo jos instruktorius 
Kan Ekliuze“. Netrukus po to, kai baigėsi mokymai, jie ėmė 
draugauti. Tai buvo aistringi ir destruktyvūs santykiai. Kas- 
kart, kai ji pagrasindavo juos nutrauksianti, Frankas prisieki- 
nėdavo, kad išsiskirs su žmona. Dvejus metus ji tuo tikėjo, bet, 
pavargusi laukti, paliko jį. 


* Senos ir Marnos departamento miestas, kuriame buvo įsikūrusi Nacionalinė aukštoji policijos 
pareigūnų mokykla. (Aut. past.) 

Tačiau Frankas nenorėjo jos paleisti. Nepraeidavo nė šeši 
mėnesiai, kai jis vėl bandydavo savo laimę, nors iki šiol visi 
bandymai buvo nesėkmingi. 

— Klausyk, Frankai, dabar neturiu laiko juokauti. 

— Prašau, Konstansa, suteik man dar vieną... 

Ji abejingai jį nutraukė: 

— Pereikime prie reikalų, gerai? Filmas, kurį tau persiun- 
čiau, filmuotas ne Barbeso stebėjimo kameromis, tiesa? 

Marešalis nusivylęs atsiduso ir jau dalykiškesniu tonu at- 
sakė: 

— Tu teisi. Peržiūrėjęs tavo atsiųstą medžiagą, iš karto pa- 
maniau, kad ji nufilmuota stotyje „vaiduoklyje“. 

- Stotyje vaiduoklyje? 

— Nedaug kas žino, kad metro tinklas turi kelias stotis, 
kurių nėra žemėlapiuose, - paaiškino Marešalis. - Dažniausiai 
tai per Antrąjį pasaulinį karą uždarytos ir daugiau nebeatida- 
rytos stotys. Pavyzdžiui, ar žinojai, kad buvo stotis po Marso 
laukais? 

— Ne, - prisipažino Konstansa. 

— Kelis kartus peržiūrėjęs kadrus padariau išvadą, kad 
tavo stotis atitinka Port de Lila „mirusį peroną“. 

— Ką tu vadini mirusiu peronu? 

— Vienuoliktos linijos Port de Lila stotyje yra 1939 me- 
tais uždarytas peronas. Kartais jis naudojamas vairuotojams 
apmokyti ar naujiems traukiniams išbandyti, tačiau dažniau- 
siai jame kuriami filmai ar reklamos, kuriose veiksmas vyksta 
Paryžiaus metro. 

— Tu rimtai? 

- Visiškai rimtai. Bėgant laikui ten atsirado tikra kino stu- 
dija. Dekoratoriams užtenka pakeisti kelias detales, stotelės pa- 
vadinimo lentelę, ir jie gali sukurti bet kokį bet kurios epochos 
peroną. Būtent ten Ženė filmavo „Ameliją iš Monmartro“, o 
broliai Koenai sukūrė savo trumpametražį filmą apie Paryžių... 

Konstansa pajuto, kad ją apima vis didesnis jaudulys. 

- Tu įsitikinęs, kad mano filmukas sukurtas ten? 

- Labiau nei įsitikinęs, nes išsiunčiau tavo failą Autono- 
minės Paryžiaus transporto valdybos atstovui, kuris atsakingas 
už filmavimus, ir jis tai patvirtino. 

Greitas, protingas, organizuotas: gal Frankas ir storžievis, 
bet velniškai geras faras... 

— Beje, tas žmogus puikiai prisimena filmavimą, nes jis 
vyko praėjusį savaitgalį, - patikslino Marešalis. - Dvi dienas 
peronas buvo patikėtas mokiniams iš kino mokyklos - Atviro- 
sios prancūzų kino konservatorijos. 

— Ar tujiems skambinai? 

- Žinoma. Man net pavyko identifikuoti filmo autorių, 
bet jei nori sužinoti pokštininko pavardę, turi sutikti su mani- 
mi pavakarieniauti. 

— Tai šantažas! - pasišiaušė ji. 

— Taip ir yra, - pripažino jis. - Kai ko nors labai trokšta- 
me, tinka visos priemonės, ar ne? 

- Tokiu atveju eik velniop! Rasiu informaciją ir pati. 

- Kaip nori, mano gražuole... 

Ji jau ruošėsi išjungti telefoną, bet Sebastianas staiga pa- 
purtė ją už peties ir tyliai ištarė: „Sutikite!“ Nikė parėmė savo 
buvusio vyro prašymą ir pabaksnojo į savo laikrodį Konstansai 
po nosimi. 

- Gerai, Frankai, - atsiduso. - Sutinku su tavimi pavaka- 
rieniauti. 

- Pažadi? 

— Pažadu, prisiekiu, - pridūrė ji. 

Patenkintas Marešalis atskleidė savo tyrimo rezultatus: 

- Konservatorijos direktorė informavo, kad per mokslei- 
vių Mainų programą į jos mokyklą neseniai atvyko keli ameri- 
kiečiai. Jie mokosi tokioje pat mokykloje Niujorke. 

- Ir filmą sukūrė vienas iš amerikiečių? 

- Taip. Trumpametražis filmas Alfredo Hičkoko garbei 
pavadintas „39 sekundės“. Aliuzija į „39 laiptelius“... 

- Ačiū, pone mokytojau. Klasiką išmanau... Ar žinai to 
mokinio vardą? 

— Jo vardas Saimonas. Saimonas Terneris. Jis gyvena tarp- 
tautiniame studentų miestelyje, bet jei ketini jį apklausti, pata- 
riu paskubėti: pavakare jis išvyksta į Ameriką. 

Vos išgirdo berniuko vardą, Nikė sukando lūpą, kad ne- 
imtų šaukti. 

Konstansa išjungė telefoną ir pasisuko į ją. 

- Jūs jį pažįstate“ 

- Žinoma! Saimonas Terneris yra geriausias Džeremio 
draugas! 

Konstansa, alkūnę pasidėjusi ant stalo, o dešine ranka pa- 
sirėmusi smakrą, kelias akimirkas pamąstė ir pareiškė: 

- Manau, turite pripažinti akivaizdų dalyką. Jūsų sūnus 
imitavo savo pagrobimą. 

— Nesąmonė! - sušuko susierzinęs Sebastianas. 

Konstansa pasisuko į amerikietį. 

- Tik pamąstykit... Kas gali laisvai prieiti prie jūsų kre- 
ditinių kortelių ir seifo? Kas puikiai žino jūsų kostiumo dydį? 

Instrumentų meistras papurtė galvą, negalėdamas pripa- 
žinti akivaizdžios tiesos. Konstansa toliau šaudė klausimais, 
paeiliui žiūrėdama tai į Nikę, tai į jos buvusį vyrą: 

- Kas žinojo apie jūsų pirmąją romantišką kelionę į Pa- 
ryžių? Kas, gerai nutuokdamas apie jūsų ryžtą bei įžvalgumą, 
galėjo neabejoti, kad jūs nedvejodami skrisite lėktuvu į Pran- 
cūziją ir kad jums pavyks iššifruoti Menų tilto bei spynų mįslę? 

Nikės veidas persikreipė. 

- Kamilė ir Džeremis... - pasakė ji. - Bet kodėl jie turėtų 
tai daryti? 

Konstansa pasuko galvą į langą. Žvelgdama į tolį, ji pra- 
kalbo ramesniu balsu. 

— Mano tėvai išsiskyrė, kai buvau keturiolikos, - leidosi 
į prisiminimus. - Tai, ko gero, sunkiausias laikotarpis mano 
gyvenime: patyriau labai didelį sukrėtimą, žlugo viskas, kuo 
tikėjau... 

Ji neskubėdama prisidegė cigaretę, giliai įkvėpė dūmo ir 
tęsė kalbą: 

— Manau, dauguma išsiskyrusiųjų vaikų slapčia viliasi vie- 
ną dieną vėl išvysti savo tėvą ir motiną drauge ir... 

Sebastianas, atmesdamas šią hipotezę, negailestingai ją 
pertraukė: 

- Jūsų išvedžiojimai - nieko verti. Pamiršote kokainą, nu- 
siaubtą butą, Dreiko Dekerio žmogžudystę! O ką jau kalbėti 
apie pakvaišusį milžiną, kuris kėsinosi mus nužudyti! 

- Jūs teisus, mano teorija visko nepaaiškina, - sutiko po- 
licininkė. 

— Įeikite, leitenante, - pakvietė Keren Vait ir pakėlė akis 
nuo savo bylos. 

Santosas atidarė kriminalistinių tyrimų skyriaus antropo- 
logės kabineto duris. Mergina pakilo iš savo darbo vietos ir 
įdėjo kapsulę į stovintį ant lentynos kavos aparatą. 

— Espreso* 

— Kodėl gi ne, - atsakė jis, apžiūrinėdamas makabriško- 
mis nuotraukomis nukabinėtą sieną. 

Sutinę ir supjaustyti veidai, suplėšyti, randuoti kūnai, iš 
siaubo persikreipusios burnos... 
moterį, kol ši ruošė du puodelius kavos. Keren Vait su siauru 
sijonu, apskritais akinukais, griežta išvaizda ir pakaušyje su- 
suktu kuodu priminė praėjusių laikų mokytoją. Nors ji buvo 
pravardžiuojama Mis Skeletu, daugelis kolegų slapčia apie ją 
svajodavo. Niujorko policijos departamente ji buvo atsakinga 
už nusikaltimo vietose rastų žmonių palaikų - kaulų, dantų, 
apdegusių ar pūvančių kūnų - identifikavimą. Sudėtingas už- 
davinys: žudikai, žinodami apie teismo ekspertizės pažangą, 
vis dažniau taip sužalodavo savo aukas, kad būtų neįmanoma 
jų atpažinti. 

— Po dešimties minučių turiu pradėti autopsiją, - perspėjo 
ji ir žvilgtelėjo į laikrodį. 

- Eime tiesiai prie reikalo, - sutiko policininkas ir atsisėdo. 

Keren Vait užgesino šviesą. Saulė jau buvo patekėjusi, bet 
dėl pilko ir žemo dangaus kambarys tebeskendėjo prieblandoje. 

Antropologė paspaudė nuotolinio valdymo pultelį ir įjungė ant 
sienos kabantį plokščiaekranį OLED televizorių. 

Vienu mygtuko spustelėjimu ji paleido milžino maorio, 
kurį Sebastianas nužudė Dreiko Dekerio bare, autopsijos nuo- 
traukų peržiūrą. 

Ryškios prožektorių šviesos apšviestas vario spalvos kū- 
nas, paguldytas ant nerūdijančiojo plieno stalo, kėlė pasibjau- 
rėjimą, bet Santosas jau buvo tokių dalykų regėjęs. Jis prisi- 
merkė ir nustebo išvydęs įspūdingą skaičių tatuiruočių, kurios 
dengė aukos kūną: ant šlaunų - spiralės, ant nugaros - nepro- 
porcingas didelis genties simbolis, o ant krūtinės - spinduliai 
ir arabeskos. 

Keren atsistojo priešais ekraną ir pradėjo aiškinti: 

— Dėl ženklų ir įpjovų ant veido iš pradžių aš, kaip ir jūs, 
pamaniau, kad auka kilusi iš Polinezijos. 

— Tačiau taip nėra... 

- Ne: motyvai panašūs, bet tiksliai neatitinka itin griežtų 
polineziečių taisyklių. Manau, tai greičiau gaujos logika. 

Santosas buvo girdėjęs apie ritualą: gaujose, kurias sudarė 
nariai iš Centrinės Amerikos, tatuiruotė rodė asmens priklau- 
somybę gaujai ir buvo jo simbolinis saitas su grupe visam gy- 
venimui. 

Keren Vait nukreipė valdymo pultelį į ekraną ir jame pa- 
sirodė nauja nuotraukų serija. 

- Šios nuotraukos darytos Kalifornijos kalėjimuose. Ka- 
liniai priklauso skirtingoms gaujoms, bet kiekvieną kartą pa- 
stebima ta pati logika: kai nariai atlieka naują užduotį, jiems 
suteikiama teisė pasidaryti dar vieną tatuiruotę. Pavyzdžiui, 
žvaigždė ant rankos rodo, kad jūs nužudėte žmogų, ta pati 
žvaigždė ant kaktos reiškia, kad nužudėte mažiausiai du... 

- Kūnas tampa savotišku gyvenimo aprašymu, - konsta- 
tavo Santosas. 


268 


Antropologė linktelėjo ir padidino vieną aukos tatuiruotę. 

- Mūsų „draugužis“ turi penkiakampės raudonos žvaigž- 
dės simbolį. Tatuiruotė tokia gili, kad atrodo tarsi reljefinė. 

- Jūs ją ištyrinėjote* 

- Labai tiksliai. Tokio tipo pjūvis atliktas, be jokios abejo- 
nės, tradiciniu peiliu trumpais ašmenimis. Tačiau įdomiausias 
yra į odą įšvirkšto pigmento tyrimas. Manau, tai itin specifiniai 
suodžiai iš sakų vieno medžio, kuris daugiausia auga pietų Bra- 
zilijoje: tai - Paranos pušis. 

Keren kelias sekundes palaukė ir perėjo prie kitos nuo- 
traukos. 

— Radau šias kalinių nuotraukas, darytas Rio Branko ka- 
lėjime. 

Santosas atsistojo, priėjo arčiau ekrano ir ant kalinių kūnų 
pamatė tokias pat formas, kaip ant maorio: tokios pat išraižy- 
tos arabeskos, tokie pat išsikišimai, susiraitantys į spiralę. 

Keren aiškino toliau: 

- Šie sulaikytieji turi šį tą bendro: visi jie priklauso „Se- 
ringeirų narkotikų karteliui, įsikūrusiam Akrėje, nedidelėje 
valstijoje Amazonės baseine, Peru ir Bolivijos pasienyje. 

- „Seringeirų ? 

— Kadaise šiuo vardu pavadino darbininkus - kaučiuko 
derliaus rinkėjus. Akrė buvo viena didžiausių jo tiekėjų. Ma- 
nau, todėl ir prigijo šis pavadinimas. 

Antropologė išjungė ekraną ir uždegė šviesą. Santosui 
galvoje sukosi dar keli klausimai, bet Mis Skeletas be užuolan- 
kų jį išprašė. 

— Dabar jūsų eilė perimti žaidimą, leitenante! - pasakė ji 
ir išėjo kartu su juo į koridorių. 


Santosas atsidūrė prie Eriksono aikštės komisariato 
slenksčio. Dabar saulė švietė giedrame danguje, ant Kanalo 

gatvės šaligatvių mirguliavo spinduliai. Priblokštas Keren Vait 
atradimų, policininkas pajuto poreikį viską apmąstyti ir nu- 
keliavo į „Starbucks“ kavinę šalia komisariato. Užsisakė šilto 
gėrimo ir atsisėdo prie stalelio visko ramiai apgalvoti. 

„Seringeirų kartelis... 

Nors jis dirbo kovos su narkotikais skyriuje jau dešimt 
metų, niekada nebuvo apie tai girdėjęs. Nieko nuostabaus: jo 
kasdienis darbas labiau sutelktas į vietos prekeivių gaudymą, 
o ne į tarptautinių tinklų ardymą. Atvertė nešiojamąjį kom- 
piuterį ir prisijungė prie vietinio belaidžio interneto. Paieška jį 
greitai nuvedė į Los Angeles Times svetainę. Kartelis buvo pa- 
minėtas praėjusio mėnesio straipsnyje. 


„SERINGEIRŲ“ KARTELIO ŽLUGIMAS 


Po dvejus metus trukusio tyrimo Brazilijos val- 
džios institucijos neseniai sunaikino narkotikų 
prekeivių tinklą, kuris telkėsi Amazonės baseino 
Akrės valstijoje, labiausiai į vakarus nutolusiame 
šalies regione. 


„Seringeirų“ kartelis, sukurtas pagal Kolumbijos 
modelį, išsiplėtė į beveik dvidešimt federacijos ša- 
lių. Iš Bolivijos kokainas į Braziliją patekdavo lėk- 
tuvais ir buvo išskirstomas po didžiuosius šalies 
miestus. 

Dabar kalėjime sėdintis šios mafijos imperijos va- 
deiva Pablas Imperatorius Kardoza vadovavo sam- 
dinių armijai, kuri, kaip įtariama, neįtikėtinai 
žiauriai susidorojo su penkiasdešimt priešininkų. 
Pagal seniai nusistovėjusią tvarką „Seringeirų“ 
grupuotė, pasinaudodama keliais slaptais lėktuvų 
nusileidimo takais, išsibarsčiusiais visose Amazo- 

nės džiunglėse, kiekvienais metais į Akrę įveždavo 
daugiau nei penkiasdešimt tonų kokaino. 
Didžiulėje be perstojo judančioje mašinoje dvimo- 
toriai narkotikų prekeivių lėktuvai pergabendavo 
tūkstančius kilogramų gryno kokaino, kuris vė- 
liau buvo padalijamas ir išsiunčiamas į didžiuosius 
miestus daugybei perpardavinėtojų, ypač Rio ir 
San Paule. 

Siekdamas sustiprinti savo valdžią, bėgant laikui 
Pablo Kardozos kartelis sukūrė platų korupcijos 
ir pinigų plovimo tinklą, įtraukdamas šimtus as- 
menų, įskaitant parlamentarus, verslo atstovus, 
merus, teisėjus ir net kelis civilinės policijos ko- 
misarus, apkaltintus užglaisčius daugybę mafi- 
jos įvykdytų žmogžudysčių bylų. Visoje šalyje jau 
įvykdytos kelios suėmimų bangos, kitos taip pat 
numatytos. 


Santosas dar kurį laiką paieškojo daugiau informacijos 
apie tai, ką sužinojo perskaitęs straipsnyje. 

„Ką dabar daryti?“ 

Apimtas tyrimo karštligės, pabandė surikiuoti savo min- 
tis. Akivaizdu, kad jis niekaip negaus leidimo iš savo viršinin- 
kų vykti į Braziliją. Per daug administracinių ir diplomatinių 
kliūčių. Teoriškai jis galėjo susisiekti su kolegomis Brazilijoje ir 
nusiųsti jiems pranešimą, bet žinojo, kad tokie veiksmai nieko 
neduotų. 
lapius. Akrės valstijos sostinė Rio Brankas buvo tolimas taškas. 
Be to, sunkiai pasiekiamas: skrendant iš Niujorko reikia ma- 
žiausiai tris kartus persėsti! Kelionė brangi, bet ne per daug: 
beveik 1 800 dolerių skrendant pigių skrydžių bendrovės lėk- 
tuvu. Savo sąskaitoje tokią sumą jis turėjo. 

Ilgai nedvejojo. 

Mintyse vėl pasirodė Nikės atvaizdas. Tarsi vedamas iš- 
orinės jėgos, Santosas grįžo į savo automobilį, stabtelėjęs prie 
namų pasiėmė kelis daiktus ir pasuko oro uosto link. 

Konstansa nuleido automobilio langelį ir parodė savo 
trispalvę kortelę sargui, budinčiam priešais Jungtinių Valstijų 
fondo pastatą. 

— Kapitonė Lagranž, Nacionalinė bėglių paieškos brigada, 
prašau atidaryti vartus. 

Studentų bendrabučiai buvo įkurti keturioliktojoje apy- 
gardoje, prieš Monsuri parką ir prie naujosios Maršalų tramva- 
jų stotelės. Konstansa pasistatė savo kupė prie įspūdingo och- 
ros spalvos plytų ir balto akmens pastato. Nikei ir Sebastianui 
sekant iš paskos, ji hole priėjo prie registratūros ir pasiteiravo 
Saimono Ternerio kambario numerio. 

Gavęs reikiamą informaciją, trejetas pakilo į penktą aukš- 
tą, kuriame buvo išsirikiavusios nedidelės studijos, skirtos 
vaizduojamojo meno studentams, ir kambariai su garso izolia- 
cija muzikantams. 

Konstansa atidarė studijos duris nė nesivargindama pa- 
sibelsti. Įmantri šukuosena, madingi marškinėliai, cigarų for- 
mos kelnės ir vintažiniai sportbačiai: vos dvidešimties metų 
sulaukęs jaunuolis stengėsi uždaryti ant sujauktos lovos padėtą 
didžiulį lagaminą. Plonas kaip degtukas, antakyje - auskaras. 
Dėl savo lieknumo ir švelnių veido bruožų jis atrodė nenusa- 
komos lyties, puikiai išpuoselėjęs savo išvaizdą. 

— Reikia pagalbos, gražuoliuk? - paklausė Konstansa ir 
parodė tarnybinį ženklelį. 

Po akimirkos studentas jau nebeatrodė ramus. Veidas iš- 
balo, paskui suglebo. 

— Aš... Aš esu Amerikos pilietis! - išlemeno, o mergina 
tuo tarpu sugriebė jį už rankos. 

— Čia žodžiai iš filmo, berniuk! Iš tikrųjų tai tėra nuval- 
kiotas posakis, - atkreipė dėmesį ji ir privertė jį atsisėsti ant 
sukamosios kėdės. 

Pastebėjęs už pareigūnės stovinčius Larabėjus, Saimonas 
sušuko: 

- Ponia, prisiekiu, stengiausi Džeremį atkalbėti! - prisi- 
pažino jis žiūrėdamas į Nikę. 

Sebastianas taip pat priėjo prie berniuko ir tvirtai sugrie- 
bė jį už peties. 

— Gerai, sūneli, mes tavimi tikime. O dabar nusiramink ir 
papasakok mums viską nuo pradžių, gerai? 

Studentas neaiškiai vapėdamas pradėjo išpažintį. Kaip 
Konstansa numanė, Džeremis gerai pasidarbavo, norėdamas 
vėl suvesti tėvus prieš jų pačių norą. 

- Jis buvo įsitikinęs, kad jūsų jausmai atgims, jei praleisite 
kelias dienas dviese, - aiškino Saimonas. - Jis apie tai mąstė jau 
kelerius metus. Pastaruoju metu ši mintis jį tiesiog apsėdo. Kai 
tik pavyko palenkti seserį į savo pusę, pradėjo kurti planą, kad 
jūs kartu atsidurtumėte Paryžiuje. 

Priblokštas Sebastianas klausėsi jaunuolio žodžių, niekaip 
negalėdamas patikėti, kad šis kalba rimtai. 

— Vienintelis būdas tai padaryti - įtikinti jus, kad vienas iš 
vaikų atsidūrė dideliame pavojuje, - pasakojo Saimonas. - Taip 
jam kilo mintis inscenizuoti savo pagrobimą. 

Jis kelioms sekundėms nutilo, norėdamas atgauti kvapą. 

— Toliau! - spaudė Nikė. 

- Džeremis pasinaudojo savo aistra kinui: kad priverstų 
jus susivienyti gelbėjant jį, sukūrė tikrą scenarijų su nuorodo- 
mis, apgaulingais pėdsakais ir netikėtais posūkiais. 


274 


Konstansa įsiterpė: 

— O koks buvo tavo vaidmuo? 

- Mano stažuotė Paryžiuje buvo seniai suplanuota. Dže- 
remis tuo pasinaudojo ir paprašė sukurti trumpametražį filmą, 
kuriame būtų parodytas jo užpuolimas ir pagrobimas. 

— Ar tai tu atsiuntei mums filmą? - paklausė Sebastianas. 

Jaunuolis linktelėjo ir pridūrė: 

— Tačiau įraše vaidina ne Džeremis. Tai Džulianas, vienas 
mano bičiulių. Jis šiek tiek panašus į jūsų sūnų, bet, svarbiau- 
sia, vilki jo drabužius: kepuraitę, striukę ir „Shooters“ marški- 
nėlius. Jūs užkibote ant kabliuko, ar ne? 

— Tau dar labai linksma, bukaproti? - įniršo Sebastianas ir 
stipriai papurtė Saimoną. 

Įpykęs jis stengėsi atsekti įvykių eigą: 

- Tai tu mums skambinai iš baro „Paklausk katės“? 

— Taip. Šią mintį pakišo Kamilė. Įdomu, tiesa? 

— O paskui? - nekantravo Konstansa. 

- Laikiausi laiške nurodytų Džeremio instrukcijų: nune- 
šiau savo kuprinę į Šiaurės stotį, užkabinau spyną ant Menų 
tilto ir pristačiau į jūsų numerį drabužius, kuriuos Kamilė liepė 
nupirkti. 

Sebastianas nebesivaldė: 

— Kamilė negalėjo dalyvauti šioje nesąmonėje! 

Saimonas gūžtelėjo pečiais. 

— Ir vis dėlto... Kai dar buvote Niujorke, būtent ji pavogė 
jūsų mokėjimo kortelę viešbučiui Monmartre ir vakarienei lai- 
ve ant Senos rezervuoti. 

— Tai melas! 

— Tai tiesa! - atkirto vaikinas. - Ir knyga knygyne: kaip 
manote, kas ją nukniaukė iš jūsų seifo ir pardavė „eBay“? 

Kuo daugiau įrodymų kaupėsi, tuo labiau sutrikęs atro- 
dė Sebastianas. Nikė labai ramiai uždėjo delną Saimonui ant 
rankos. 


- Ir kaip šis žaidimas turėjo pasibaigti? 

- Jūs radote nuotrauką, ar ne? 

Ji linktelėjo. 

— Tai buvo paskutinė dėlionės dalis? 

— Taip: pasimatymas Tiuilri soduose. Kamilė ir Džere- 
mis tikėjosi ten susitikti su jumis šį vakarą pusę septynių ir 
atskleisti tiesą, bet... 

Saimonas, ieškodamas žodžių, nutilo. 

— Bet ką? - paragino Konstansa. 

— Jie neatvyko į Paryžių, kaip buvo planuota, - jis atrodė 
išsigandęs. - Jau beveik savaitė, kai negaunu jokių žinių iš Dže- 
remio, o Kamilė neatsiliepia mobiliuoju jau dvi dienas... 

Drebėdamas iš pykčio, Sebastianas nukreipė į jį smilių: 

— Įspėju, jei tai dar viena iš tavo melagysčių... 

— Prisiekiu, tai tikra tiesa! 

- Bet narkotikai ir žmogžudystės neįėjo į jūsų suknistą 
planą? - paklausė jis, staiga pajutęs kylančią paniką. 

Visai pakvaišęs iš pykčio, Sebastianas čiupo Saimoną už 
apykaklės ir pakėlė nuo kėdės. 

— Mano sūnaus kambaryje buvo kilogramas kokaino! Tik 
nesakyk, kad nieko apie tai nežinojai! 

- Tikrai ne! Nei Džeremis, nei aš prie kokaino nekišam 
rankų! 

— Šiaip ar taip, tai tu jį paskatinai žaisti pokerį! 

— Na ir kas? Tai ne nusikaltimas! 

- Mano sūnui dar tik penkiolika, mulki! - rėkė Sebastia- 
nas, prispaudęs jį prie sienos. 

Visos Saimono galūnės drebėjo. Veidas mėšlungiškai per- 
sikreipė. Bijodamas kumščio smūgio, jis užsimerkė ir sukryžia- 
vo iškeltas rankas. 

- Privalėjai jį apsaugoti, o ne nusitempti pas Dreiką Deke- 
rį! - neatlyžo Sebastianas. 

Saimonas plačiai atsimerkė ir mikčiodamas tarė: 

— De... Dekerį? Tą tipą iš „Bumerango'? Džeremiui manęs 
nereikėjo, kad su juo suvesčiau! Jie susitiko Bušviko komisaria- 
to areštinėje, kai farai jį pričiupo už vaizdo žaidimo vagystę! 

Sukrėstas tokios žinios, Sebastianas paleido Saimoną. 

Iniciatyvą perėmė Nikė. 

— Nori pasakyti, kad Dekeris pats pakvietė Džeremį į savo 
barą pažaisti pokerio? 

- Taip, ta stora kiaulė greitai pasigailėjo: mudu su Džere- 
miu iš jo laimėjome daugiau nei penkis tūkstančius dolerių! Ir 
nesukčiaudami! 

Saimonas atgavo šiek tiek pasitikėjimo savimi. Jis pasitai- 
sė marškinėlius ir pasakojo toliau: 

- Dekeris neištvėrė tokio pažeminimo. Kadangi jis atsisa- 
kė mums sumokėti, nusprendėme įsilaužti į jo butą ir pavogti 
iš jo lagaminėlį su pinigais. 

„Metalinį pokerio lagaminėlį...“ 

Nikė ir Sebastianas nustebę susižvalgė. Per akimirką jie 
suprato, kad visų nelaimių priežastis yra šis lagaminėlis. 

- Tame lagaminėlyje buvo beveik kilogramas narkotikų! - 
sušuko Sebastianas. 

Saimonas išplėtė akis. 

— Negali būti... 

- Paslėptų tarp žetonų, - patikslino Nikė. 

- Mes apie tai nieko nežinojome! - gynėsi jaunuolis. - 
Tik norėjome atgauti pinigus iš Dreiko, kuriuos jis mums buvo 
skolingas. 

Per visą pokalbį Konstansa tylėjo ir bandė mintyse atkurti 
įvykių seką. Pamažu dėlionės detalės susidėliojo į vietas, bet 
kai kas jai kėlė nerimą. 

— Sakyk, Saimonai, kada jūs pavogėte lagaminėlį? 

- Tai buvo prieš man išvykstant į Prancūziją, prieš dvi 
savaites. 

— Ar judu su Džeremiu nebijojote, kad Dekeris, sužinojęs 
apie vagystę, griebsis keršto? 

Jis gūžtelėjo pečiais. 

— Jokių šansų: išskyrus vardus, jis nieko daugiau apie mus 
nežinojo. Nei pavardžių, nei adresų. Įsivaizduokite, Brukline 
gyvena du su puse milijono žmonių! - išdidžiai pareiškė jis. 

Konstansa jo pastabą nuleido negirdomis. 

- Sakei, kad Dekeris jums skolingas penkis tūkstančius 
dolerių, bet kiek buvo lagaminėlyje? 

— Daugiau, - prisipažino Saimonas, - bet tik šiek tiek. Gal 
septyni tūkstančiai, kuriuos mes pasidalinome pagal savo išlo- 

šimus. Beje, dėl šios nedidelės premijos neliūdėjome: Džere- 
miui reikėjo pinigų, kad galėtų įgyvendinti savo planą, ir tam, 
kad... 

Jis nutilo viduryje sakinio. 

— Kam“ - paragino Konstansa. 

Šiek tiek sutrikęs Saimonas nudelbė akis į žemę. 

— Prieš skrisdamas į Paryžių, jis kelias dienas norėjo pra- 
leisti Brazilijoje... 

„Brazilijoje...“ 

Nikė ir Sebastianas dar kartą neramiai susižvalgė. Prieš 
dvi dienas, kai prie licėjaus durų jie stengėsi iškvosti Tomą, 
paauglys prasitarė apie vieną brazilę, su kuria Džeremis sakėsi 
susipažinęs internete. 

— Tai jis man pats pasakė, - patvirtino Saimonas. - Ištisas 
naktis praleisdavo susirašinėdamas su gražuole karioka“. Ji su- 
sisiekė su juo feisbuke, „Shooters“ paskyroje. 

— Roko grupės? Palauk, čia kažkas ne taip. Juk „Shoo- 
ters“ — tai ne „Coldplay“: jie groja mažose pustuštėse salėse, 
specialiuose klubuose. Kaip mergina iš Rio de Žaneiro gali būti 
tokios neaiškios grupės gerbėja? 

Saimonas mostelėjo ranka. 

- Šiais laikais per internetą... 

Sebastianas giliai atsiduso. Nors buvo suirzęs, nešaukda- 
mas paklausė: 

— Ar tu pažįsti tą mergaitę“ 

— Jos vardas Flavija. Sprendžiant iš nuotraukų, ji karšta 
kaip ugnis. 

— Turi nuotraukų? 

— Taip, Džeremis kelias įkėlė į feisbuką, - paaiškino Sai- 
monas ir iš kuprinės išsitraukė kompiuterį. 


* Kariokai - Rio de Žaneiro gyventojai. (Vert. past.) 


Jis per belaidį internetą prisijungė prie socialinio tinklo, 
įvedė prisijungimo duomenis ir, kelis kartus spragtelėjęs pele, 
pateko į puslapį, kuriame puikavosi keliolika labai gražios mer- 
ginos nuotraukų. Spindinčių akių, svaiginančių formų, švelniai 
įdegusios odos šviesiaplaukė. 

Konstansa, Nikė ir Sebastianas palinko virš ekrano ir 
apžiūrėjo pernelyg tobulo grožio jaunąją brazilę: lėlės Barbės 
veidelis, lieknas kūnas, patraukli krūtinė, ilgi, banguoti plau- 
kai. Nuotraukose gražuolė matyti įvairiomis pozomis: Flavija 
paplūdimyje, Flavija čiuožia banglente, Flavija geria kokteilį, 
Flavija su draugėmis žaidžia paplūdimio tinklinį, Flavija su bi- 
kiniu ant karšto smėlio... 

— Ką dar žinai apie šią merginą? 

- Manau, ji dirba kokteilių bare paplūdimyje. Džeremis 
sakė, kad jai jis patinka ir kad ji pasikvietė jį kelias dienas pa- 
viešėti. 

Sebastianas papurtė galvą. Kiek metų tai gražiajai šviesia- 
plaukei? Dvidešimt? Dvidešimt dveji? Kas patikėtų, kad ji gali 
įsimylėti jo penkiolikmetį sūnų? 

— Kurioje tiksliai vietoje yra šis paplūdimys? - paklausė 
Nikė. 

Konstansa palietė ekraną. 

— Ipanemoje, - pareiškė ji. 

Ji priartino nuotrauką taip, kad ekrano centre už jūros ir 
smėlio platybių atsidūrė aukštų kalvų peizažas. 

- Šie kalnai dvyniai vadinami Dviem Broliais. Pasibaigus 
dienai tarp jų leidžiasi saulė, - paaiškino jaunoji policininkė. - 
Prieš kelerius metus teko ten atostogauti. 

Atlikus kelis veiksmus, iš užrašų ant skėčių jai pavyko iš- 
šifruoti baro, kuriame dirba Flavija, pavadinimą. Baras vadi- 
nosi „Cachaca“. Ji užsirašė pavadinimą į užrašų knygelę. 

— O Kamilė? - paklausė Nikė. 

Saimonas papurtė galvą. 


— Kai nebegavo jokių žinių iš Džeremio, ji sunerimo ir no- 
rėjo nuskristi pas jį į Rio. Bet aš jau jums sakiau: nuo to laiko, 
kai ji išvyko į Braziliją, nebepavyksta su ja susisiekti... 

Sebastiano sieloje apmaudas susimaišė su nusiminimu. Jis 
įsivaizdavo abu savo vaikus pasiklydusius, be pinigų milžiniš- 
kame, smurto kupiname mieste. 

Ant peties pajuto kažkieno ranką. 

- Keliaukime į Rio! - pasiūlė Nikė. 

Tačiau Konstansa šiai idėjai nepritarė: 

— Bijau, tai neįmanoma. Primenu, kad jūs esate tarptauti- 
nės komisijos ieškomi bėgliai. Pranešimas apie jus išplatintas 
po visą pasaulį. Ruasi neužtruksite nė dešimties minučių... 

- Galbūt jūs galite mums padėti, - maldavo Nikė su aša- 
romis akyse. - Juk tai mūsų vaikai! 

Konstansa atsiduso ir pasuko galvą į langą. Mintimis nu- 
klydo į laiką prieš dvidešimt keturias valandas, kai į jos mo- 
bilųjį telefoną atkeliavo Larabėjų byla. Vartydama pirmuosius 
puslapius nė nepagalvojo, kad šis iš pirmo žvilgsnio banalus 
tyrimas pakryps tokia linkme. Vis dėlto turėjo pripažinti, kad 
labai greitai pajuto užuojautą ir empatiją šiai keistai porai ir jų 
pašėlusiems vaikams. Ji tikėjo jų istorija ir visomis išgalėmis 
stengėsi jiems padėti, bet dabar susidūrė su neįveikiama kliū- 
timi. 

— Man labai gaila, bet nematau jokių būdų, kaip jūs ga- 
lėtumėte palikti šalį, - atsiprašė ji, vengdama Nikės žvilgsnio. 


281 


55 


— Sveiki atvykę į lėktuvą, ponia Lagranž, sveiki atvykę į 
lėktuvą, pone Bocari! 

Nikė ir Sebastianas pasiėmė grąžintus įlaipinimo talonus 
ir nusekė paskui žavingą TAM“ stiuardesę iki jiems rezervuo- 
tų vietų verslo klasėje. Sebastianas padavė jai savo švarką, bet 
pasiliko du brangius pasus, kuriuos davė Konstansa ir jos pa- 
vaduotojas. 

— Negaliu patikėti, kad prasmukome, - sušnabždėjo jis, 
žiūrėdamas į Nikolo Bocario nuotrauką tapatybės dokumente. — 
Šis vaikinas mažiausiai penkiolika metų už mane jaunesnis! 

— Noriu tikėti, kad atrodai jaunesnis, nei esi, - pridūrė 
Nikė, - tačiau tiesa ta, kad kontrolės poste sėdintys tipai nebu- 
vo itin uolūs. 

Ji su baime pažvelgė pro langą į tamsoje šviečiančius sig- 
nalinius žiburius. Paryžiuje lijo kaip iš kibiro. Pakilimo takus 
užliejo vanduo, nuo kurio asfaltas spindėjo ryškiais sidabri- 
niais šviesos pluoštais. Bjaurus oras tikrai nesumažino skry- 
džio baimės. Ji pasirausė keleiviams skirtų higienos reikmenų 
rinkinyje ir susirado miego kaukę. Užsimovė ją ant akių, prisi- 
jungė sūnaus kambaryje rastą „iPodą“ ir užsidėjo ausines, vil- 
damasi kuo greičiau panirti į miegą. 

Įveikti savo baimę. 

Taupyti jėgas. 


* Didžiausia oro bendrovė Lotynų Amerikoje. (Aut. past.) 

Ji žinojo, kad žaidimo partija Brazilijoje nebus iš lengvų- 
jų. Jie prarado daug laiko Paryžiuje. Jei nori sėkmingai rasti 
vaikus, privalo veikti greitai. 

Nikė, nuraminta muzikos, pamažu pasidavė miegui ir lei- 
dosi lėtai nešama į svajonių ir prisiminimų pasaulį. Ji vėl paju- 
to tą patį jausmą, kurį jautė pagimdžiusi, pirmą kartą atskirta 
nuo savo vaikų, kai buvo nutrauktas saitas, jungęs ją su jais per 
tuos pilnatvės mėnesius, kada jautė juos judančius savo pilve. 


„Boeingas 777 skrido jau daugiau nei dvi valandas ir da- 
bar skriejo virš pietinės Portugalijos dalies. Sebastianas stiuar- 
desei padavė išnešti maisto padėklą. 

Jis pasirangė savo sėdynėje. Būtų mielai pamiegojęs, bet 
jautėsi pernelyg susinervinęs. Iš nuobodumo atsivertė kelionių 
vadovą, kurį jam davė Konstansa, ir perskaitė pirmąsias eilutes: 


Dvylika milijonų gyventojų turintis megapolis Rio 
de Žaneiras visame pasaulyje garsėja savo karna- 
valu, smėlėtais paplūdimiais ir mokėjimu švęsti. 
Tačiau antrą pagal dydį Brazilijos miestą kamuoja 
smurtas ir nusikalstamumas. Rio valstija, kurioje 
pernai buvo užregistruoti beveik penki tūkstančiai 
žmogžudysčių, yra viena iš pavojingiausių vietų 
pasaulyje. Žmogžudysčių skaičius, trisdešimt kar- 
tų didesnis nei Prancūzijoje, yra... 


Net oda pašiurpo iš siaubo. Apimtas baisaus nerimo, kurį 
sukėlė nauja informacija, jis baigė skaityti viduryje sakinio ir 
įdėjo knygelę į priešais esantį tinklelį. 

„Dabar ne laikas pasiduoti panikai.“ 

Greitai jo mintys pakrypo apie Konstansą Legranž. Nikei 
ir jam nepaprastai pasisekė, kad ištikti tokios nelaimės sutiko 
ją. Jei ne ji, dabar abu tikrai miegotų kokiame nors kalėjime. 

Ji sumokėjo už lėktuvo bilietus, parūpino dokumentus, pinigų 
ir telefoną. 

Neteisybė, kuri ištiko šią moterį, jį labai sukrėtė. Ją, tokią 
jauną ir stiprią, pakirto liga. Kaip suprato perskaitęs medicini- 
nius įrašus ir su ja pakalbėjęs, burtas jau mestas. Bet gal dar yra 
galimybė išsisukti nuo šio negailestingo nuosprendžio? Savo 
gyvenime jis ne kartą sutiko žmonių, kurie nuožmiai kovojo 
su mirtimi ir kuriems pavyko pergudrauti gydytojų prognozes. 
Niujorke gerą vardą turintis onkologas daktaras Garetas Gud- 
ričas išgydė savo motiną nuo vėžio. Galbūt tai nieko nereiškia, 
bet jis pažadėjo sau padaryti viską, kad padėtų Konstansai su 
juo susitikti. 

Galvodamas apie sūnų, jis jautė prieštaringus pykčio ir 
susižavėjimo jausmus. Pyko ant paauglio naivumo, per kurį jis 
pats pakliuvo į pavojų ir į visą šią istoriją įtraukė dar ir se- 
serį. Bet negalėjo nuslėpti nuo savęs ir kitokių emocijų. Tai, 
kad Džeremis sukūrė savo pagrobimo scenarijų, norėdamas vėl 
suvesti jį ir Nikę, atskleidė tylią jo kančią, kurią jis išgyveno 
po tėvų skyrybų. Nepaisant visko, Sebastianas didžiavosi savo 
sūnaus atkaklumu. Džeremis jį nustebino, pribloškė, padarė 
įspūdį. 

Sebastianas užsimerkė. Svaigo galva, pagalvojus apie tris 
pastarąsias dienas. Jo gyvenimas per kelias valandas apsivertė 
aukštyn kojom, nukrypdamas nuo bėgių, nebepaklusdamas jo- 
kiai kontrolei. Septyniasdešimt dvi valandos nerimo, baimės, 
bet taip pat ir susijaudinimo. 

Tai buvo neginčytina, ir Džeremis tą suprato: su Nike jis 
iš tiesų jautėsi gyvas. Ji - pusiau angelas, pusiau velnias - pa- 
sižymėjo gyvybingumu ir vaikišku Žaismingumu, traukė tar- 
si magnetas ir smarkiai jaudino. Apsėsti pavojaus, kuris grėsė 
jų vaikams, jie sugebėjo nugalėti savo skirtumus ir tapti tikra 
komanda. Nepaisant praeities, nesuderinamų charakterių ir 
polinkio veltis į konfliktus. Žinoma, jie vis dar galėjo kalbėtis 

tik ginčydamiesi, kiekvienas dar mąstė apie patirtą kartėlį, bet, 
kaip ir pirmosiomis bendravimo dienomis, tarp jų veikė alche- 
mija, sprogstamasis sutarimo ir geismo kokteilis. 

Gyvenimas su Nike priminė romatišką komediją: jis buvo 
Keris Grantas, o ji - Katarina Hebern. Jis turėjo pripažinti tai, 
kas akivaizdu: jam niekas taip nepatiko, kaip drauge su ja juok- 
tis, bartis, kalbėtis. Dėka jos, įžiebusios kibirkštį, kuri suteikė 
gyvenimui skonio, jo kasdienybė tapo turtingesnė ir intensy- 
vesnė. 

Sebastianas atsiduso ir atsilošė sėdynėje. Galvoje tebe- 
mirksėjo įspėjamasis pavojaus signalas. Jei jis nori atgauti vai- 
kus, tikrai neturėtų vėl įsimylėti savo buvusios žmonos. 

Nes Nikė buvo jo pagrindinis sąjungininkas ir didžiausias 
priešas. 

Ketvirta dalis 


The Girl from Ipanema' 


Tarp dviejų žmonių, kad ir kokie vieningi jie 
būtų, visuomet egzistuoja praraja, per kurią 
meilė [...] tegali nutiesti trapy tiltelį. 


Hermann Hesse 


* Mergina iš Ipanemos. (Angl.) 


56 


- Tūxi! Taxi! Um tūxi para leva-lo ao seu hotel" 

Įtempta atmosfera, padrikas klegesys, ilgos eilės prie 
bagažo ir muitinės patikros: milžiniškame Galeao oro uoste 
atmosfera nuo karščio buvo sunki ir drėgna tarsi orkaitėje. 

— Tūxi! Taxi! Um tūxi para levd-lo ao seu hotel! 

Nikė ir Sebastianas nuovargio paženklintais veidais praė- 
jo pro būrį taksi vairuotojų, kurie šaukė hole pasirodžiusiems 
turistams, ir nuėjo prie automobilių nuomos punktų. Trumpas 
stabtelėjimas San Paule užsitęsė. Dėl kažkokių nesklandumų 
pritrūkus laisvo pakilimo tako, jų lėktuvas vėlavo pakilti dau- 
giau nei dvi su puse valandos ir nusileido tik 11 valandą 30 
minučių. 

- Einu iškeisiu šiek tiek pinigų, kol tu pasirūpinsi auto- 
mobiliu, - pasiūlė ji. 

Pritaręs tokiam darbų pasidalijimui, Sebastianas atsistojo 
į eilę ir išsitraukė Bocario vairuotojo pažymėjimą. Atėjus jo ei- 
lei, sudvejojo, kokį modelį pasirinkti. Ar tyrimas apsiribos ju- 
dėjimu miesto ribose, o gal nuves juos toliau duobėtais keliais? 
Abejodamas pasirinko kompaktišką „Land Roverį“ ir pasiėmė 
jį saulės įkaitintoje stovėjimo aikštelėje. 

Prakaitas žliaugte žliaugė, todėl jis nusivilko švarką ir at- 
sisėdo į vairuotojo vietą, o Nikė tuo tarpu išklausė „savo mo- 
biliajame telefone paliktą Konstansos pranešimą. 


* Taksi! Taksi nuveš jus į viešbutį! (Portug.) 

Kaip buvo sutarta, jaunoji policininkė rezervavo jiems 
kambarį viešbutyje, Ipanemos kvartale, netoli paplūdimio, 
kuriame dirbo Flavija. Ji savo ruožtu tęsė tyrimą ir palinkėjo 
jiems sėkmės. 

Išvarginti kelionės, jie važiavo tylėdami ir sekdami kelio 
ženklus (Zona Sul-Centro-Copacabana), žyminčius maršrutą į 
pietus nuo Ilha do Governador iki miesto centro. 

Sebastianas nusišluostė kaktą ir pasitrynė akis. Dangus 
atrodė žemas, apsunkęs, tarsi riebaluotas, užterštas ir tvankus 
oras drumstė regėjimą ir graužė vokus. Pro tamsintus langus 
matėsi neryškus peizažas, prisodrintas oranžinių spalvų, lyg 
kokia blizgi grūdėta apelsino žievė. 

Vos už kelių kilometrų jie pateko į automobilių spūstį. 
Neturėdami kitos išeities, pro langą apžiūrinėjo juos supančią 
panoramą. Palei greitkelį kiek akys užmato driekiasi tūkstan- 
čiai plytinių namų. Dviejų aukštų pastatai su plokščiais stogais 
sujungti virvėmis skalbiniams džiauti. Būstai atrodo tarsi su- 
lipę, susipynę, suformavę kekes, pavojingai uždėtas viena ant 
kitos ir vos išlaikančias pusiausvyrą. Paini, chaotiška, milžiniš- 
ka favela skaido kraštovaizdį, iškraipo ir laužo perspektyvą, 
išraižo horizontą ir paverčia jį kubizmo koliažu iš daugybės 
tonų ochros, rūdžių ir nuodėgulių. 

Pamažu miesto rūbas pasikeitė. Nedideli gyvenamos že- 
mės lopinėliai užleido vietą pramoniniams statiniams. Kas 
šimtas metrų dideli plakatai skelbė apie artėjantį Pasaulio fut- 
bolo čempionatą ir 2016 metų Olimpines žaidynes. Mieste, ku- 
ris buvo visas jėgas sutelkęs į šiuos du sporto įvykius, darbai 
virte virė. Kraštovaizdį keitė didelėse teritorijose už aptvarų 
įrengtos milžiniškos statybų aikštelės: buldozeriai griovė dar 
stovinčias sienas, ekskavatoriai rausė žemę, be paliovos zujo 
savivarčiai sunkvežimiai. 


* Lūšnynų kvartalas Brazilijoje. (Vert. past.) 

Paskui automobilis kirto verslo rajono dangoraižių mišką 
ir pateko į pietinę miesto dalį, kurioje buvo įsikūrę dauguma 
viešbučių ir prekybos centrų. Kariokų sostinė pasirodė visu 
savo grožiu, kokį tikimasi matyti atvirukuose: jūros skalauja- 
mas, kalvų ir kalnų apsuptas cidade maravilhosa'. 

Kelionės pabaigoje „Land Roveris“ pasuko jūros pakran- 
tės link ir lėtai nuriedėjo palei garsiąją Avenida Vieira Souto. 

— Čia! — tarė Nikė ir parodė pirštu į nedidelį pastatą su 
įspūdingu fasadu iš stiklo, medžio ir marmuro. Jie paliko visu- 
reigį vairuotojui ir įėjo į namo vidų. Kaip ir kvartalas, viešbutis 
buvo prašmatnus ir rafinuotas, skoningai apstatytas šeštojo- 
septintojo dešimtmečio baldais, tarsi čia būtų filmuotos „Rek- 
lamos vilkų“ serijos. 

Fojė skleidė teigiamas bangas: angliškos plytos, švelni 
muzika, parketas, apmuštos sofos, senosios mokyklos stiliaus 
biblioteka. Jie nervingai pasirėmė alkūnėmis ant registracijos 
stalo - pagaminto iš Amazonės medžio kamieno - ir užsiregist- 
ravo Konstansos Lagranž ir Nikolo Bocario vardais. 

Nikė ir Sebastianas kambaryje pabuvo trumpai, spėjo tik 
atsivėsinti ir iš balkono pažiūrėti į stiprią bangų mūšą, dūž- 
tančią paplūdimyje. Viešbučio lankstinuke teigiama, kad Ipa- 
nemos pavadinimas kilęs iš Amerikos indėnų tarmės ir reiškia 
„pavojingi vandenys“. Nerimą keliantis ženklas, kurio jie nuta- 
rė nesureikšminti. Pasiryžę rasti „merginą iš Ipanemos", išėjo 
iš kambario. 


Vos tik iškėlė koją į lauką, iš karto pateko į karščio, išme- 
tamųjų dujų dvoko ir eismo triukšmo gniaužtus. Dėl pėsčiųjų 
šaligatvio varžėsi nenutrūkstamas bėgikų, riedutininkų ir dvi- 
ratininkų srautas. Kvartale telkėsi daugybė prabangių parduo- 
tuvių, sporto salių ir plastinės chirurgijos klinikų. 


* Puikusis miestas. (Port.) 

Nikė su Sebastianu perėjo gatvę ir pateko į ilgą, palmė- 
mis apsodintą pasivaikščiojimų taką palei krantą. Esplanada 
buvo keliaujančiųjų prekeivių valdos, kur jie kovojo dėl vietos 
ir sumaniai varžėsi dėl pirkėjų dėmesio. Apsirūpinę šaldik- 
liais, metalinėmis talpyklomis ar įsikūrę tiesiog nedideliuose 
kioskeliuose, jie siūlė kokoso riešutų vandens, matės, arbūzų, 
aukso spalvos apskrudusių sausainių, karamelizuotų ir traškių 
kokadų, taip pat jautienos vėrinukų, kurių pikantiškas kvapas 
sklido visoje alėjoje. 

Amerikiečių pora mūriniais laipteliais nulipo į paplūdi- 
mį. Ipanema, elegantiškesnė nei kaimyninė Kopakabana, drie- 
kėsi tris kilometrus įkaitusiu ir akinančiai baltu smėliu. Per 
pietus čia buvo sausakimša. Vandenynas spindėjo, raibuliavo 
nuo siautėjančių ir įvairiomis spalvomis žaižaruojančių ban- 
gų, kurios su didele jėga daužėsi į paplūdimį. Nikė ir Sebastia- 
nas atsisakė privačios vietos paplūdimyje ir aptarnavimo, kurį 
klientams siūlė viešbutis. Jiedu tiesiu taikymu patraukė į barą, 
kuriame dirbo Flavija. 

Kas septynis šimtus metrų paplūdimyje buvo įrengti 
aukšti stebėjimo bokšteliai: punktai, kuriais banglentininkai 
naudojosi kaip orientyru ar susitikimų vieta. Akivaizdu, kad 
aštuntasis punktas, papuoštas vaivorykštės spalvų vėliava, 
buvo homoseksualų susitikimo vieta. Nikė ir Sebastianas ją ap- 
lenkė ir toliau ėjo reikiama kryptimi. Juos pasiekė vandenyno 
purslai. Tolumoje atpažino Kagarašo salų, kuriose žibėjo tūks- 
tančiai švieselių, kontūrus, taip pat kalnus dvynius Du Broliai, 
kuriuos matė Saimono nuotraukoje. 

Jie ir toliau žingsniavo plačiu smėlio ruožu, prasmukda- 
mi pro futbolo ir paplūdimio tinklinio žaidėjus. Paplūdimys 
buvo pilnas žmonių, jis priminė apatinio trikotažo ir maudy- 
mosi kostiumėlių madų podiumą. Ipanemoje aistra liejosi per 
kraštus. Ore tvyrojo tikra erotinė įtampa. Grakščios ir lieknos 
mauduolės demonstravo savo patobulintas krūtis ir, įsisprau- 

dusios į mažyčius bikinius, siūbavo klubais prieš akis banglen- 
tininkams išpuoselėtais ir įdegio aliejumi išteptais kūnais. 

Nikė ir Sebastianas priėjo devintąjį stebėjimo punktą, aki- 
vaizdžiai geriausią paplūdimio kampelį, auksinio Rio jaunimo 
susitikimų vietą. 

— Ką gi, - reziumavo Nikė, - norime rasti pusnuogę švie- 
siaplaukę, vardu Flavija, nešiojančią kokteilius bare, kuris va- 
dinasi... 

— „Cachaca, - pašnabždėjo Sebastianas ir pirštu parodė į 
prabangų namelį. 

Jie patraukė prie baro. „Cachaca' buvo paplūdimio baras, 
skirtas turtingiems klientams, pasipuošusiems Taičio tuniko- 
mis ir „musės akiniais, gurkšnojantiems mochito kokteilius už 
šešiasdešimt realų ir besiklausantiems bosanovos remiksų. Jie 
iš eilės nužvelgė barmenes: visos buvo kaip viena: dvidešimt- 
metės, manekeniškų apimčių, su trumpais šortukais ir giliomis 
iškirptėmis... 

— Hello, my name is Betina. May I help you? - paklausė 
viena iš tų būtybių. 

- Ieškome merginos, - paaiškino Nikė, - tokios Flavijos... 

— Flavijos? Taip, ji čia dirba, bet šiandien jos nėra. 

— Ar žinote jos adresą? 

— Ne, bet galiu sužinoti. 

Ji pašaukė vieną iš savo kolegių, kitą lėlę Barbę: šviesūs 
plaukai, mėlynos akys, krištolinė šypsena. 

— Noriu jums pristatyti Kristiną. Ji gyvena tame pačiame 
kvartale, kaip Flavija. 

Jaunoji brazilė pasisveikino. Nepaisant grožio, joje buvo 
kažkas liūdno ir trapaus. Grakšti, bet gyvybingumo stokojanti 
mergina. 


* Sveiki, mano vardas Betina. Kuo galiu jums padėti? (Angl.) 

- Flavija darbe nepasirodė jau tris dienas, - pasakė ji 
jiems. 

- Žinote, kodėl? 

— Ne. Paprastai, kai mūsų tvarkaraščiai sutapdavo, važiuo- 
davome kartu. Tačiau dabar jos namie nebėra. 

— Kur ji gyvena? 

Ji mostelėjo į kalvas. 

— Pas savo tėvus, Rosinjoje. 

— Bandėte jai paskambinti? 

— Taip, bet įsijungia tik autoatsakiklis. 

Nikė iš piniginės išsitraukė Džeremio nuotrauką. 

— Ar kada nors matėte šį berniuką? - paklausė ji rodyda- 
ma fotografiją. 

Kristina papurtė galvą. 

— Ne, bet žinote, Flavijai su vaikinais taip jau būna, čia 
yra, čia nėra... 

— Gal galite mums duoti jos adresą? Norėtume užduoti 
kelis klausimus jos tėvams. 

Jaunoji brazilė susiraukė: 

— Rosinja - ne pati tinkamiausia vieta turistams! Negalite 
ten eiti vieni. 

Sebastianas primygtinai pareikalavo, bet sulaukė to paties 
atsakymo. 

- Tuomet gal jūs galėtumėte mus ten nuvesti? - paklausė 
Nikė. 

Ši perspektyva barmenės nesužavėjo. 

- Neįmanoma. Ką tik pradėjau savo pamainą. 

— Prašau jūsų, Kristina! Sumokėsime jums už visą dieną. 
Jei Flavija yra jūsų draugė, turite jai padėti! 

Argumentas pataikė kaip pirštu į akį. Akivaizdu, Kristina 
pajuto kaltę. 

— Gerai, luktelkit. 

Ji nuėjo paprašyti leidimo žmogaus, kuris tikriausiai buvo 
jos bosas: vaikinas aptemptais plaukiojimo marškiniais, ge- 
riantis kaipirinją su dvigubai už jį vyresniu klientu. 

— Viskas gerai, - linktelėjo ji grįžusi. - Ar turite automobilį? 


295 


57 


„Land Roveris“ buvo sunkus, bet lengvai laviravo vin- 
giuotu keliu, vedančiu į favelą. Sebastianas vairavo visureigį ir 
labai tiksliai vykdė Kristinos nurodymus. Atsisėdusi ant užpa- 
kalinės sėdynės, jaunoji karioka rodė jiems kelią: iš paplūdi- 
mio pirmiausia per pietų zonos prabangių gyvenamųjų namų 
kompleksą, paskui Estrada da Gūvea, siauru, kalvos šlaitu vin- 
guriuojančiu keliu - vieninteliu, vedančiu į pačią didžiausią 
Rio de Žaneiro favelą. 

Kaip dauguma lūšnynų, Rosinja buvo iškilusi virš miesto 
ant milžiniškų kalvų. Nikė pasilenkė prie durelių, norėdama 
apžiūrėti tūkstančius prie šlaitų prigludusių būstų. Namelių 
raizginys, užstojantis horizontą ochros spalvos plytomis, suda- 
rė įspūdį, kad bet kurią akimirką gali subyrėti. 

Pamažu tolstant nuo asfalto“ ir artėjant prie kalvų, prieš 
akis ryškėjo paradoksas: nuo favelų atsivėrė patys gražiausiai 
miesto reginiai. Šie sunkiai pasiekiami erelių lizdai ne tik buvo 
apdovanoti panoraminiais vaizdais į Leblono ir Ipanemos pa- 
plūdimius, bet ir užėmė dominuojančią tvirtovės padėtį. Idea- 
li vieta stebėti žemiau įsikūrusį miestą, todėl nekilo dvejonių, 
kodėl narkotikų platintojai čia įkūrė savo štabą. 

Sebastianas sumažino greitį. Favelos vartai nebeatrodė la- 
bai toli, bet dvigubas staigus posūkis, tarsi greičio apribojimas, 


* Rio de Žaneire kartais schematiškai „asfaltas“ - šalia jūros esantys kvartalai, kuriuose gyvena 
turtuoliai, - supriešinamas su „kalvomis“, ant kurių įsikūrusios favelos. (Aut. past.) 

stabdė eismą. Tik seniems mopedams ir tarškantiems taksi 
motociklams pavykdavo greitai įveikti šią atkarpą. 
— Paprasčiausia būtų sustoti čia, - patarė Kristina. 
Sebastianas pastatė automobilį kelkraštyje. Paskui grupe- 
lė paliko visureigį ir likusius šimtą metrų, kurie juos skyrė nuo 
įėjimo į Rosinją, baigė eiti pėsčiomis. 


Iš pradžių favela nepriminė turistų vadovuose nupiešto 
vargano vaizdo. Nikė ir Sebastianas tikėjosi patekti į pavojingą 
aplinką, tačiau atsidūrė populiariame ir geranoriškame kvar- 
tale. Gatvės buvo švarios, namai - betoniniai, prijungti prie 
vandentiekio, elektros ir kabelinės televizijos linijų. Kai kurie 
triaukščiai beveik nuo viršaus iki apačios išmarginti grafičiais, 
tačiau piešiniai buvo spalvingi, linksmi ir skleidė gerą nuotaiką. 

- Rio de Žaneire daugiau nei vienas iš penkių kariokų gy- 
vena faveloje, - paaiškino Kristina. - Dauguma čia gyvenančių 
žmonių užsidirba sąžiningai: pluša auklėmis, namų tvarkyto- 
jomis, autobusų vairuotojais, slaugytojais ir netgi dėstytojais... 

Nikė ir Sebastianas atpažino prieskonių, kepamos mėsos 
ir kukurūzų kvapus, kuriuos jau teko uostyti paplūdimyje. Vy- 
raujant apatijai ir lengvam bruzdesiui, atmosfera atrodė gana 
rami. Iš namelių visu garsu plyšavo baile funk" melodijos. Pa- 
grindinėje gatvėje berniūkščiai spardė kamuolį, laikydami save 
Neimaru. Įvairaus amžiaus vyrai sėdėjo terasose ir gurkšnojo 
„Bamberg Pilsen“ alų, o moterys, kartais dar visai jaunos, rū- 
pinosi kūdikiais arba plepėjo, alkūnėmis pasirėmusios ant pa- 
langių. 

— Neseniai kariuomenė ir policija vykdė reidą, - atsiprašė 
Kristina, jiems einant pro kulkomis suvarpytą didelę spalvingą 
freską. 


* Repo ir fanko stiliaus mišinio dainos su šiurkščiais žodžiais, populiarios skurdžiuose Rio de 
Žaneiro rajonuose. (Aut. past.) 

Paskui jie pasuko iš pagrindinių gatvių ir paniro į ky- 
lančių aukštyn siaurų gatvelių raizgalynę. Stačių keliukų la- 
birintas užsibaigė laiptais. Pamažu atmosfera keitėsi ir fave- 
la atrodė vis mažiau patraukli. Dabar namai labiau priminė 
sudužusias aplopytas valtis; priešais duris pūpsojo kalnai 
šiukšlių, o virš galvų kabojo susipynę, akivaizdu, neteisėtai 
prijungti elektros laidai. Šiek tiek susirūpinę Nikė ir Sebastia- 
nas stengėsi ištrūkti iš būrio vaikų, kurie spietiesi aplink juos 
prašydami išmaldos. 

Čia gatvės nebeturėjo pavadinimų, o namai - numerių. 
Atvirus kanalizacijos griovius temdė grėsmingi trobesių šešė- 
liai. Kampuose susikaupęs gendantis vanduo viliojo spiečius 
uodų. 

— Savivaldybė dažniausiai išveža šiukšles tik iš pagrindi- 
nių gatvių, - paaiškino Kristina. 

Trijulė su jaunąja barmene priešakyje paspartino žingsnį, 
išvaikydama kelyje šmirinėjančias žiurkes. Po penkių minučių 
jie priėjo kitą kalvos šlaitą, ant kurio glaudėsi dar varganesnės 
lūšnos. 

— Atėjome, - pasakė ji ir pabeldė į namelio, kurio fasadas 
buvo visai sukrypęs, langą. 

Neilgai trukus duris pravėrė sena susilenkusi moteriškė. 

— Tai Flavijos motina, - pasakė jiems Kristina. 

Nors lauke buvo šilta, ji buvo apsigaubusi stora skara. 

- Bom dia, Senhora Fontana. Vocė ja viu Flavia? 

— Ola, Cristina“, - pasisveikino senutė ir pro praviras du- 
ris atsakė į jos klausimą. 

Kristina atsisuko į Larabėjus ir išvertė: 

— Ponia Fontana jau dvi dienas nieko negirdėjo apie savo 
dukrą ir... 


* Laba diena, ponia Fontana. Ar nematėte Flavijos? (Portug.) 
** Sveika, Kristina. (Portug.) 


Merginai nespėjus baigti sakinio senolė vėl prakalbo. 
Nikė ir Sebastianas portugališkai nesuprato nė žodžio, todėl 
jiems teliko pasyviai klausytis dviejų brazilių pokalbio. 

„Kaip ši moteris gali turėti dvidešimtmetę dukterį?“ — 
mąstė Nikė, stebėdama senąją karioką. Gilių raukšlių išvagotas 
veidas atrodė išvargęs, iškreiptas nerimo ir miego stokos. Jai 
nesunkiai duotum septyniasdešimt metų. Jos žodžiai, pertrau- 
kiami širdį veriančių dejonių, buvo nepakeliami. 

Kristina turėjo ją nutraukti ir paaiškino: 

— Ji sako, kad savaitės pradžioje Flavija namuose apnak- 
vindino jauną amerikietį ir jo seserį... 

Nikė atidarė piniginę ir parodė jai dvynių nuotrauką. 

— Eles sūo os ūnicos! Eles sūo os unicos! - pažino ji. 

Sebastianas pajuto, kaip greitai ėmė plakti jo širdis. Jie dar 
niekada nebuvo taip arti tikslo... 

— Kur jie išėjo? - nekantravo jis. 

Kristina vertė toliau: 

— Užvakar anksti ryte pas juos netikėtai įsiveržė ginkluoti 
vyrai. Jie išsivedė Flaviją ir abu jūsų vaikus. 

— Vyrai? Kokie dar vyrai? 

— Os Seringueiros! - šaukė senutė. - Os Seringueiros! 

Nikė ir Sebastianas įdūrė žvilgsnius į Kristiną. 

— Se... Seringeirai, - mikčiojo ji. - Nežinau, kas tai yra. 

Šauksmas pritraukė kaimynų dėmesį. Pro langus galvas 
iškišo nuo serialų atitrūkusios liežuvautojos, kad pasimėgautų 
gatvėje vykstančiu reginiu. Aplink namą susirinkę vyrai įsak- 
miais žvilgsniais siuntė vaikus išsiaiškinti, kas ten darosi. 

Kristina su moteriške dar trumpai pakalbėjo. 

— Ji sutinka parodyti mums Flavijos kambarį, - pranešė. - 
Atrodo, jūsų vaikai kažką paliko. 


* Taijie! Tai jie! (Portug.) 

Nikė ir Sebastianas nekantriai nusekė paskui moterį į lūš- 
ną. Būsto vidus buvo toks pat varganas, kaip ir buvo galima spė- 
ti iš išorės. Pertvarą atstojo paskubomis sumontuotos faneros 
plokštės. Flavijos kampelis, įrengtas bendrame kambaryje, at- 
skirtas dviaukšte lova. Ant vieno čiužinio Sebastianas pastebėjo 
odinį karamelės spalvos krepšį, kurį Kamilė imdavo į keliones. 
Jis karštligiškai puolė prie jo ir jį išvertė: džinsai, du megztukai, 
apatiniai, tualeto reikmenys. Nieko ypatingo, gal tik išskyrus... 
dukters mobilųjį telefoną. Jis pabandė įjungti aparatą, bet bate- 
rija buvo išsikrovusi, o įkroviklis prapuolęs. Nusivylęs įsikišo 
mobilųjį į kišenę, kad vėliau galėtų atidžiau apžiūrėti. Šiaip ar 
taip, jie aptiko pėdsaką. Prieš pagrobiami paslaptingųjų „Serin- 
geirų, Kamilė ir Džeremis tikrai čia buvo su jaunąja brazile... 

Senoji moteris vėl ėmė dejuoti. Ji šaukė, verkė, aikčiojo, 
Dievą vadino liudininku, grūmojo kumščiu. Jaunoji barmenė 
paragino porą išeiti. Lauke visi irgi atrodė įsikarščiavę. Prisi- 
rinko visiškai su tuo nesusijusių kaimynų, kurie akivaizdžiai 
jautė malonumą, galėdami šliūkštelėti į ugnį alyvos. Priešais 
namą siautėjo nedidelė minia. Įtampa tapo kone apčiuopiama, 
priešiškumas didėjo. Akivaizdu, kad šiame kvartale jie tapo ne- 
pageidaujami. 

Staiga moteris kreipėsi į juos tiesiogiai. 

— Ji sako, kad Flaviją pagrobė per jūsų vaikus, - vertė 
Kristina. - Ji jus kaltina atnešus blogį į jos namus. 

Padėtis darėsi nevaldoma: vienas įkaušęs favelos gyvento- 
jas pastūmė Nikę, o Sebastianas tik per plauką išvengė lupenų 
kibiro, kurį kažkas paleido pro langą. 

— Pabandysiu juos nuraminti. Bėkit iš čia! Grįšiu pati. 

— Ačiū, Kristina, bet... 

- Bėkit! - pakartojo ji. - Manau, jūs nesuvokiate gresian- 
čio pavojaus! 

Linktelėjimu Nikė ir Sebastianas sutarė palikti jaunąją ka- 
rioką įžeidinėjimų ir grasinimų lavinoje. Jie skubėdami pasuko 

atgal, bandydami rasti kelią siaurų ir stačių gatvelių, išraizgiu- 
sių favelą, labirinte. 

Kai galiausiai pasiekė staigų dvigubą posūkį, prie kurio 
buvo pastatę savo automobilį, persekiotojai juos paliko ramy- 
bėje. Tačiau automobilio nebebuvo. 

Karštis, dulkės, nuovargis, baimė. 

Nikė ir Sebastianas keliavo daugiau nei valandą, kol sura- 
do taksi vairuotoją, kuris pasinaudojo jų sutrikimu ir už kelio- 
nę iki viešbučio išlupo du šimtus realų. Kai jie pagaliau atidarė 
savo kambario duris, abu buvo išsekę ir permirkę prakaitu. 

Nikė nuėjo praustis į dušą, o Sebastianas paskambino į 
registratūrą ir paprašė laido, kad galėtų įkrauti Kamilės tele- 
foną. Kambario patarnautojas pasirodė po penkių minučių. 
Sebastianas įjungė aparatą į elektros lizdą, bet baterija buvo 
visiškai išsikrovusi, todėl reikėjo kelias minutes palaukti, kad 
būtų galima juo naudotis. 

Jis nekantraudamas kramtė nagus ir sumažino ledinį oro 
kondicionieriaus pūtimą. Paskui paėmė į rankas mobilųjį ir 
įvedė slaptą kodą, džiūgaudamas, kad jį žino: mėnesiai, pra- 
leisti netaktiškai elgiantis ir šnipinėjant dukterį, šiandien įgavo 
prasmę. Staiga jis susiraukė, pajutęs spaudimą krūtinės srityje. 
Ilgai trukusi kelionė į viešbutį sudirgino žaizdas. Jis jautėsi lyg 
sudaužytas, nugara buvo sulinkusi, kaklas sustabarėjęs. Šon- 
kauliai vis dar minėjo Jusefo ir jo parankinių kumščių smū- 
gius. Pakėlęs akis veidrodyje pamatė savo atspindį, kuris be- 
veik kėlė jam pasibjaurėjimą. Barzda neskusta, plaukai sulipę, 
akių vyzdžiai nesveikai spindi. Marškiniai permirkę, lipnūs, 
pageltę nuo prakaito. Jis nusisuko nuo savo atvaizdo ir stipriai 
pastūmė vonios kambario duris. 

Nikė, apsivyniojusi rankšluostį apie krūtinę, lipo iš dušo 
kabinos. Šlapi ir susivėlę plaukai krito ant jos pečių tarsi ilgos 
susipynusios lianos. Ji drebėjo. Sebastianas iš anksto pasiruo- 
šė būti apipiltas priekaištais: „Ei, tu visai nesivaržai!“, „Galėjai 
pasibelsti!“, „Jauskis kaip namie!“ Tačiau ji žengė link jo ir įdė- 
miai pažvelgė jam į akis. 

Absento žalumo akys žibėjo lyg dvi naftos balutės. Van- 
dens garai išryškino jos pieno baltumo veidą, papuoštą neryš- 
kiomis strazdanomis, išsibarsčiusiomis tarsi daugybė mažų 
žvaigždučių. 

Sebastianas staigiu judesiu čiupo ją už kaklo ir, pagautas 
impulso, puolė bučiuoti lūpas, o Nikės rankšluostis nuslydo 
ant žemės, visiškai apnuogindamas kūną. 

Nikė visai nesipriešino ir atsidavė šiam laukiniam buči- 
niui. Sebastianą užliejo aistros banga, tarsi įgėlimas deginanti 
pilvą. Jų kvėpavimas susiliejo, jis vėl mėgavosi savo žmonos 
lūpų skoniu ir mėtomis kvepiančiu gaiviu kūnu. Praeitis pa- 
sivijo dabartį. Vėl sukilo seni pojūčiai, išlaisvindami daugybę 
prieštaringų prisiminimų, kurie žaibiškai skriejo jo galvoje. 

Abu kūnai veržliai kabinosi vienas į kitą, vyko žvėriška 
kova: paguodos troškimas grūmėsi su baime, noras nuleisti in- 
karą su noru pabėgti. Raumenys įsitempė, širdys daužėsi visu 
smarkumu. Apsvaigę jie nebepaisė jokių tabu, nutraukė gran- 
dines, kurios kelerius metus laikė juos įkalinusios, nugramz- 
dinusios į nusivylimą ir apmaudą. Abu pamažu atsipalaidavo, 
prarado kontrolę, verždamiesi į... 

Aiškus, sidabrinis, melodingas garsas įsiskverbė į jų kū- 
nus, netikėtai nutraukdamas glamones. 

Kamilės mobilusis! 

Garsas pranešė apie atėjusią Žinutę ir kaipmat juos sugrą- 
žino į realybę. 

Jie paskubomis atsipeikėjo. Sebastianas užsisagstė marški- 
nius, o Nikė pakėlė rankšluostį. Abu puolė į kambarį ir atsiklau- 

pė prie telefono. Ženklas ekrane pranešė apie du atėjusius pra- 
nešimus. Atsiųstos dvi nuotraukos, kurios lėtai krovėsi ekrane. 
Dviejuose atvaizduose stambiu planu pasirodė Kamilė ir 
Džeremis, surišti ir užkimštomis burnomis. 
Netrukus iš to paties numerio buvo gautas trečiasis pra- 
nešimas: 


Ar norite pamatyti savo vaikus gyvus? 

Apimti šoko, jie su siaubu pažvelgė vienas į kitą. Jiems 
dar nė nespėjus suformuluoti atsakymo, apsispręsti padėjo dar 
viena žinutė: 

Taip ar ne? 

Nikė čiupo telefoną ir atsakė: 

Taip. 

Virtualus pokalbis tęsėsi: 

Tada trečią valandą ryto būkite Manauso prekybos uoste, 

prie namelių virš vandens. Atsineškite kortelę. Būkite vie- 

ni. Niekam nesakykite. Kitaip... 

— Kortelę? Kokią kortelę? Ką jie turi galvoje? - sušuko Se- 
bastianas. 

Nikė maigė klaviatūrą: 


Kokią kortelę? 


Atsakymo teko palaukti. Ilgai. Labai ilgai. Nikė ir Sebastia- 
nas sustingę iš baimės nejudėdami stovėjo mistiškoje kambario 

šviesoje. Vakarėjo; dangus, paplūdimys, pastatai tirpo spalvų 
simfonijoje, nuo šviesiai rausvo atspalvio iki sodrios tamsiai 
raudonos. Po dviejų minučių Nikė pakartojo: 


Apie kokią kortelę jūs kalbate? 


Sekundės išsitempė. Sulaikę kvapą, jie laukė atsakymo, 
kuris taip ir neateis. Netrukus nuo paplūdimio atsklido šauks- 
mai: kaip ir kiekvieną vakarą, turistai ir kariokai audringai plo- 
jo, kai už Dviejų Brolių nusileido saulė. Neįprastas paprotys, 
skirtas padėkoti ugnies kamuoliui už gražią dieną. 

Įsiutęs Sebastianas pabandė paskambinti numeriu, iš ku- 
rio buvo gautos žinutės, bet niekas neatsiliepė. Tikriausiai buvo 
manoma, kad jie turi žinoti tai, ko nežinojo. Jis garsiai mąstė: 

- Bet ką jie turi galvoje? Atminties kortelę? Banko korte- 
lę? Žemėlapį? Atviruką?" 

Nikė jau buvo išlanksčiusi Brazilijos žemėlapį, kurį gau- 
davo viešbučio klientai. Ji žymekliu padėjo kryželį pagrobėjų 
paskirto susitikimo vietoje. Manausas yra didžiausias Ama- 
zonės miestas, urbanistinė vietovė didžiausių pasaulyje miškų 
apsuptyje, nuo Rio de Žaneiro nutolęs daugiau nei tris tūkstan- 
čius kilometrų. 
valanda. Kaip jie gali atsidurti Manause iki trečios valandos 
ryto“ 

Vis dėlto paskambino į registratūrą ir paprašė skrydžių iš 
Rio de Žaneiro į Amazonės sostinę tvarkaraščio. 

Po kelių minučių viešbučio tarnautojas pranešė, kad arti- 
miausias skrydis numatytas 22 valandą 38 minutės. 

Sebastianas nedvejodamas rezervavo du bilietus ir užsisa- 
kė taksi, kad šis nuvežtų į oro uostą. 


* Une carte prancūzų k. turi kelias reikšmes: korta, kortelė, žemėlapis, atvirukas ir kt. (Vert. 
past.) 

„Boa noite senhoras e senhores. Kalba lėktuvo vadas Žozė 
Luisas Mašadas. Sveikinu pasirinkus „Airbus A320“ lėktuvą, 
skrendantį į Manausą. Mūsų skrydis šiandien truks keturias 
valandas ir penkiolika minučių. Įlaipinimas baigtas. Planuo- 
tas pakilimas 22 valandą 38 minutės atidedamas trisdešimčiai 
minučių dėl...“ 

Nikė atsiduso ir pažvelgė pro langą. Dėl būsimų tarptauti- 
nių sporto varžybų vidaus skrydžiams skirtame terminale buvo 
pats darbų įkarštis. Šalia pakilimo tako dešimt geležinių paukš- 
čių išsirikiavo riedėjimo takuose, laukdami savo eilės kilti. 

Skatinama Pavlovo reflekso, Nikė užsimerkė ir užsidėjo 
ausines. Tai jau trečias kartas per tris dienas, kai tenka skris- 
ti lėktuvu, o jos baimė, užuot atslūgusi, su kiekvienu skrydžiu 
tik didėjo. Ji pagarsino muziką ir leidosi jos užvaldoma. Gal- 
voje karaliavo bauginantis chaosas. Dėl fizinio ir psichinio iš- 
sekimo jos smegenis vargino vienas kitą keičiantys vaizdai ir 
pojūčiai: vis dar ryškus glamonių su Sebastianu prisiminimas, 
vaikams gresiantis nežinomas pavojus, baimė to, kas jų laukia 
Amazonėje. 

Lėktuvas vėlavo pakilti, todėl Nikė atmerkė akis, sutrikdy- 
ta muzikos, kuri liejosi jai į ausis. Ji žinojo šią dainą... Elektro 
ir braziliško hiphopo kokteilis. Šią muziką ji girdėjo faveloje! 
Kariokų baile funk, kuri sklido pro langus. Braziliška muzika... 


* Labas vakaras, ponios ir ponai. (Portug.) 

gio remiksai, portugališki pavadinimai. Tai buvo ne jos sūnaus 
„iPodas'! Kaip ji anksčiau nepastebėjo? 

Susijaudinusi ji išsitraukė ausines ir apvaliu mygtuku ėmė 
naršyti po aplankus: muzika, filmuota medžiaga, nuotraukos, 
žaidimai, kontaktai... Nieko išskirtinio. Iki tol, kol atidarė pas- 
kutinį aplanką su didelės apimties PDF failu. 

— Manau, kažką radau! - tarė ji ir parodė savo radinį Se- 
bastianui. Jis pažvelgė į grotuvą, bet failas mažame ekrane buvo 
neįskaitomas. 

— Reikėtų jį prijungti prie kompiuterio, - pasiūlė jis. 

Jis atsisegė diržą ir paėjėjo lėktuvo taku, kol rado versli- 
ninką, bemaigantį nešiojamojo kompiuterio klaviatūrą. Pavyko 
jį įtikinti kelioms minutėms paskolinti savo prietaisą ir laidą. 
Grįžęs į vietą, Sebastianas prijungė „iPodą“ prie kompiuterio. 
Darbalaukyje susirado PDF failą ir paspaudė „Atidaryti“. 


Nuo pirmųjų nuotraukų Sebastianui užgniaužė kvapą. 
Jose matėsi viensparnio lėktuvo su propeleriais karkasas, pa- 
skendęs Amazonės augalijoje. Matyti, kad lėktuvas sudužo vi- 
dury džiunglių. Jis vieną po kito peržiūrinėjo atvaizdus. Be 
jokios abejonės, fotografuota mobiliuoju telefonu, nuotraukos 
buvo ne pačios geriausios kokybės, bet pakankamai aiškios ir 
buvo galima atpažinti metalinės konstrukcijos dvimotorį, pri- 
menantį „Douglas DC-3“, su turbosraigtiniais varikliais. Vai- 
kystėje jis buvo sumontavęs kelis šio garsaus lėktuvo mode- 
liukus. Antrojo pasaulinio karo emblema pažymėtas geležinis 
paukštis įėjo į aviacijos istoriją. Juo visomis kryptimis buvo 
gabenami kariai (į Indokiniją, Šiaurės Afriką, Vietnamą...), 
vėliau jis buvo perdirbtas į civilinį. Pagaminta daugiau nei 
dešimt tūkstančių šio tvirto, patvaraus ir lengvai prižiūrimo 
lėktuvo vienetų, kurie vis dar skraidė į Pietų Ameriką, Afriką 
ir Aziją. 


Per avariją lėktuvo nosis ir stabilizatorius atrodė smarkiai 
pažeisti. Priverstinio nusileidimo metu išdužo priekinis stik- 
las. Sparnai - pavojingai sulaužyti, o propelerio mentes tvirtai 
laikė apsiraizgiusios lianos. Tik centrinis korpusas liko beveik 
nepaliestas - pramuštas tik didelių dvivėrių durų šonas. 

Kita nuotrauka buvo siaubinga. Joje matyti dviejų pilotų 
kūnai. Jų kombinezonai permirkę krauju, o veidai - pradėję 
irti. 

Sebastianas spaudinėjo toliau. Lėktuvas buvo perdarytas 
į krovininį. Vietoj keleivių sėdynių stovėjo viena ant kitos su- 
krautos medinės dėžės ir atviros metalinės talpyklos, kuriose 
gulėjo didelio kalibro ginklai, automatiniai kulkosvaidžiai ir 
granatos. O svarbiausia... neįtikėtina kokaino siunta. Šimtai 
stačiakampių paketų, apvyniotų permatoma plėvele ir lipnia 
juosta. Kiek jų ten? Keturi šimtai? Penki šimtai kilogramų? 
Sunku įvertinti, bet krovinio vertė turėjo siekti dešimtis mili- 
jonų dolerių. 

Kiti vaizdai buvo dar aiškesni. Nuotraukų autorius ištie- 
sęs ranką nusifotografavo ir save. Tai buvo aukštas ir liesas, 
maždaug trisdešimties metų vyras, pasipuošęs storais dredais. 
Išsekusiame ir kelių dienų barzda apaugusiame veide, kuriuo 
tekėjo prakaitas, atsispindėjo euforija. Paraudusios akys spin- 
dėjo, vyzdžiai buvo išsiplėtę. Akivaizdu, kad jis leido sau su- 
vartoti kelias dozes kokaino. Ant ausų buvo užsidėjęs ausines, 
turėjo didelę kuprinę, prie šortų diržo kabojo prisegta stovyk- 
lautojo gertuvė. Aišku, kad jis prie lėktuvo karkaso atsidūrė 
neatsitiktinai. 

— Netrukus kilsime, pone. Prašom prisisegti diržą ir iš- 
jungti kompiuterį. 

Sebastianas pakėlė akis ir linktelėjo jį sudrausminusiai 
skrydžio palydovei. 

Jis skubiai peržiūrėjo dokumentą iki galo, kad sužinotų 
istorijos pabaigą. Paskutiniuose puslapiuose matyti Amazonės 

miškų palydovinės nuotraukos, GPS koordinatės, išsami infor- 
macija ir detalus maršrutas, vedantis iki dvimotorio. 

„Tikras lobio žemėlapis...“ 

- Štai tas garsusis žemėlapis, kurį jie prašė mūsų atnešti! 
Štai ko jie ieško nuo pat pradžių! 

Nikė jau suprato. Skubomis išsitraukė telefoną ir nufoto- 
grafavo kelis atvaizdus kompiuterio ekrane: lėktuvą, žemėlapį, 
keistą vyrą su jamaikietiška šukuosena. 

— Ką tu darai? 

— Reikia nusiųsti šią informaciją Konstansai. Gal jai pa- 
vyks identifikuoti prekeivius. 

Dabar lėktuvas pajudėjo pakilimo tako link. Supykusi 
stiuardesė vėl priėjo prie jų ir griežtu tonu liepė išjungti tele- 
foną. 

Prieš atsiprašydama Nikė greitai prikabino ką tik padary- 
tas nuotraukas ir išsiuntė jas iš savo elektroninio pašto dėžutės. 

Kai reikėjo rinktis gavėją, ji, pasinaudojusi tuo, kad Se- 
bastianas kalbasi su skrydžio palydove, prie Konstansos pridė- 
jo ir Lorenso Santoso adresą. 

Buvo šiek tiek po devintos valandos vakaro, kai Lorenso 
Santoso lėktuvas nutūpė nedidelio oro uosto nusileidimo take 
Rio Branke. Prireikė daugiau nei trisdešimties valandų, kol jis 
pasiekė Akrės valstijos sostinę. Kelionė dviem etapais - San 
Paulas ir Brazilija - siauroje pigių skrydžių bendrovės sėdynėje 
tarp triukšmingų keleivių. Prie bagažo transporterio jis pasi- 
trynė akis niršdamas ant vyriausiojo stiuardo, kad buvo pri- 
verstas atiduoti savo lagaminą į bagažo skyrių. Kol laukė laga- 
mino, įsijungė telefoną norėdamas patikrinti, ar negavo naujų 
pranešimų, ir rado laišką nuo Nikės. 

Laiškas buvo tuščias. Jokios temos, jokio paaiškinamojo 
teksto. Tik keliolika nuotraukų. Kol jos viena po kitos krovė- 
atvaizdą. Jie buvo neryškūs, bet pamažu dėliojant detales min- 
tyse ryškėjo vaizdas, patvirtinantis jo nuojautą. Kaip gerai, kad 
jis paklausė savo intuicijos ir atskrido į Braziliją! 

Suprato, kad jo rankos šiek tiek virpa. 

Susijaudinimas, karštis, pavojus, baimė... 

Mėgstamas policininkų derinys. 

Jis pabandė paskambinti Nikei, bet įsijungė balso paštas. 
Jis galėjo dėti galvą, kad šis laiškas - pagalbos šauksmas. Ne- 
belaukė lagamino. Jau ieškojo, kaip patekti į sraigtasparnių ter- 
minalą. Pagaliau vėjas pasisuko. Šią naktį jis nušaus du zuikius 
vienu šūviu: išspręs didžiausią bylą savo karjeroje ir atsikovos 
mylimos moters meilę. 


Tuo metu Paryžiuje Konstansa Lagranž įnirtingai dar- 
bavosi. Ji dirbo nuo ankstyvo ryto, bandydama griebtis visų 
priemonių, kad padėtų Larabėjams. Saimono feisbuko protily- 
je surado Flavijos nuotraukas, nusiuntė jas į įvairius policijos 
skyrius, su kuriais palaikė ryšį, ir gavo stulbinančios informa- 
cijos. 

Akys išsausėjo. Ji keletą kartų patapšnojo akių vokus, kad 
tie nebedilgčiotų, nors tai buvo dirbančiųjų prie kompiute- 
rio kasdienybės dalis. Užmetė akį į skaitmeninį kompiuterio 
laikrodį: trečia valanda ryto. Nusprendė valandėlę atsipūsti, 
pakilusi nuėjo į virtuvę ir ant skrebučio užsitepė „Nutellos“. 
Užkandžiavo žiūrėdama į sodą, su kiekvienu kąsniu jausdama 
vaikystės skonį. Veidą glostė spalio pabaigos vėjas. Ji užmer- 
kė akis ir leidosi užvaldoma netikėtinos vidinės ramybės, tarsi 
būtų išsilaisvinusi iš pykčio, įveikusi mirties baimę. Juto, kaip 
pro langą plevena vėjas, dvelkiantis saldžiu rudeninių kamelijų 
kvapu. Apimta keistos ramybės, šią akimirką išgyveno neįpras- 
tai intensyviai. Gal tai buvo absurdiška, bet ją paliko bet kokia 
baimė, tarsi pabaiga nebebūtų neišvengiama. 

Metalinis garsas pranešė apie atėjusį naują elektroninį 
pranešimą. 

Konstansa atsimerkė ir grįžo prie kompiuterio ekrano. 

Laiškas nuo Nikės! Paspaudė ant atsiųstų nuotraukų, ir 
jos beveik akimirksniu atsidarė. Vidury džiunglių sudužusio 
lėktuvo karkasas, M-16 ir AK-47 siunta, šimtai kilogramų ko- 
kaino, kaip reikiant apkvaitęs stovyklautojas, Amazonės žemė- 
lapis... 

Kitas tris valandas Konstansa nepakėlė akių nuo ekrano. 
Ji išsiuntė dešimtis elektroninių laiškų visam savo tinklui, kad 
kuo daugiau sužinotų apie nuotraukas. Buvo beveik pusė sep- 
tynių ryto, kai pasigirdo telefonas. 

Skambino Nikė. 

Betono sala Amazonės širdyje. 

Manauso miestas driekiasi Brazilijos šiaurės vakaruose, 
skleisdamas urbanistines metastazes pačioje džiunglių gilu- 
moje. 

Po ilgiau nei keturias valandas trukusio skrydžio Nikė ir 
Sebastianas atsidūrė oro uosto atvykimo salėje. Jie nekreipė 
dėmesio į būrį nelegalių taksi vairuotojų, kurie viliojo poten- 
cialius klientus bagažo pristatymo salėje, priėjo prie oficialių 
įmonių langelio ir gavo rezervavimo kuponą. 

Lijo. 

Išėjusius iš terminalo, juos tuojau pat už gerklės čiupo 
atogrąžų karštis ir tvankuma. Nešvarus oras buvo prisotintas 
drėgmės. Lietaus vanduo maišėsi su dulkėmis, užterštais garais 
ir riebiomis nuosėdomis, todėl kvėpuoti buvo beveik neįma- 
noma. Jie nuėjo į taksi automobilių eilės pradžią, padavė savo 
kuponą įmonės darbuotojui ir šis juos nukreipė prie „Mersede- 
so 240D', perdažyto raudona ir žalia spalvomis. Automobilio, 
kuris buvo madingas aštuntojo dešimtmečio pabaigoje. 

Salonas trenkė rūgštimi ir pelėsiais. Nemalonus supuvu- 
sių kiaušinių, sieros ir vėmalų kvapas. Jie skubiai atsidarė lan- 
gus, tuomet parodė maršrutą vairuotojui, jaunam metisui švie- 
siais plaukais ir sugedusiais dantimis, kuris vilkėjo geltonos 
ir žalios spalvos „Selecao““ marškinėliais. Per radiją skambėjo 


* Nacionalinė futbolo komanda. (Aut. past.) 

braziliškais motyvais pagražinta „Makarena. Nepakeliama, 
kurtinanti. 


Nikė įjungė savo telefoną ir pabandė susisiekti su Pran- 
cūzija, o Sebastianas tuo tarpu griežtai paprašė vairuotojo pri- 
tildyti muziką. Po kelių nesėkmingų bandymų Konstansa pa- 
galiau atsiliepė. Nikė keliais žodžiais nupasakojo savo padėtį. 

— Aš tuo pasidomėjau ir turiu jums blogų naujienų, - pra- 
nešė jaunoji policininkė. 

— Turime labai nedaug laiko, - perspėjo Nikė ir įjungė 
garsiakalbį, kad pokalbyje galėtų dalyvauti ir Sebastianas. 

- Tuomet atidžiai paklausykite. Flavijos nuotraukas iš- 
siuntinėjau visiems savo adresatams. Prieš kelias valandas 
paskambino vienas kolega iš OCRTIS, Kovos su neteisėtu 
narkotikų prekeivių tinklu centrinio biuro. Jis pažino mergi- 
ną nuotraukose. Jos vardas ne Flavija. Tai Sofija Kardoza, dar 
žinoma kaip „Narko Barbė“. Ji yra vienturtė Pablo Kardozos, 
galingo Brazilijos narkotikų prekeivių barono, „Seringeirų“ 
kartelio vado, duktė. 

Nikė ir Sebastianas pašiurpę iš siaubo pažvelgė vienas į 
kitą. „Seringeirų“... Jie jau girdėjo šį pavadinimą Rio de Žaneire. 

— Pablas Kardoza jau mėnesį laiką leidžia federaliniame 
kalėjime, kuriame užtikrintas maksimalus saugumas, - dėstė 
toliau Konstansa. - Oficialiai kartelis buvo išardytas per Bra- 
zilijos valdžios institucijų surengtą didžiulį reidą, bet garsio- 
ji „Flavija“ akivaizdžiai siekia perimti tėvo imperijos valdžią 
į savo rankas. Barmenės darbas Ipanemos paplūdimyje tėra 
priedanga. Ji niekada negyveno favelose... Jūsų kelionė per Ro- 
sinją buvo surežisuota. 

Nepaisydama dvoko salone, Nikė uždarė langą, kad nesi- 
girdėtų miesto triukšmo. Karštis slėgė. Drėgmė ir dulkės kara- 
liavo visur. Šalia niūrių dangoraižių stovėjo senesni monumen- 
tai, turtingos miesto praeities likučiai iš tų laikų, kai Amazonės 

sostinė buvo kaučiuko gamybos lyderė pasaulyje. Net naktį 
gatvėse knibždėjo ir triukšmavo žmonės. 

— O lėktuvas? - paklausė ji. 

— DC-3 nuotraukas parodžiau kolegai iš OCRTIS. Pa- 
sak jo, nėra jokių abejonių: dvimotoris priklauso karteliui, o 
narkotikų siunta keliavo iš Bolivijos. Tikriausiai ten bus apie 
keturis penkis šimtus kilogramų gryno kokaino, kurių vertė - 
penkiasdešimt milijonų dolerių. Lėktuvas su kroviniu patyrė 
avariją ir nukrito džiunglėse prieš dvi ar tris savaites. Nuo to 
laiko Flavija ir kartelio nariai, kuriems pavyko išsisukti nuo 
arešto, turėtų aktyviai jo ieškoti. 

— Ar taip sunku rasti tokio dydžio lėktuvą? - paklausė Se- 
bastianas. 

—- Amazonės baseine - taip. Priklausomai nuo to, kur jis 
sudužo, gali būti neįmanoma jo surasti. Dauguma vietų tokios 
atokios, kad prie jų nėra nei kelio, nei jokio priėjimo - nieko. 
Lėktuvas negalėjo turėti nelaimės signalų siųstuvo. Pasidomė- 
jau: praėjusiais metais Brazilijos kariuomenė užtruko ilgiau nei 
mėnesį, kol nustatė džiunglėse sudužusio Raudonojo Kryžiaus 
„Cessna“ lėktuvo vietą. Be to, kelią jiems parodė vietinė indėnų 
gentis. 

Prancūzė, kelias sekundės patylėjusi, pridūrė: 

— Bet labiausiai stebina Žmogaus, kuris rado lėktuvą, ta- 
patybė... 

— Nesupratau. 

— Dvimotoris nufotografuotas mobiliuoju telefonu, - pa- 
aiškino Konstansa. - Sprendžiant iš turistinių reikmenų, mato- 
mų kai kuriose nuotraukose, galima pamanyti, kad tai turistas, 
atsitiktinai aptikęs nuolaužas. Aš, priešingai, manau, kad jis jų 
ieškojo ir aplenkė tuos tipus iš kartelio. Taip pat spėju, kad 
jis buvo vienas, nes nuotraukos, kuriose jis matyti, darytos 
jo paties. Jis dėvėjo marškinėlius su Amerikos vėliava, todėl 
buvau įsitikinusi, kad jis ne brazilas, ir dėl visa ko peržvelgiau 

Interpolo duomenų bazę. Stipriai įsitverkite: Niujorko policija 
šio asmens ieško jau penkerius metus. Jis išvyko iš Bruklino 
po to, kai jam buvo paskirta ilga laisvės atėmimo bausmė. Jo 
vardas Memfis Dekeris: tai „Bumerango savininko Dreiko De- 
kerio brolis... 

Nikę ir Sebastianą tokios naujienos pribloškė. Nuo pat 
oro uosto vairuotojas juos vežė tuo pačiu keliu - Avenida Cons- 
tantino Nery, vietinės reikšmės ruožu, jungiančiu Manauso 
šiaurės vakarus su uostu ir vedančiu per istorinį centrą. Staiga 
greitkelių sankryžoje jis išsuko iš aveniu ir privažiavo eilę prie- 
plaukų, prie kurių vedė asfaltuotas kelias. Prieš akis atsivėrė 
didžiulis, besitęsiantis kiek tik akys užmato Manauso uostas 
šalia tamsių Rio Negro vandenų. 

- Ar tipas, suradęs DC-3, tikrai yra Dreiko Dekerio bro- 
lis? Jūs įsitikinusi? - paklausė Sebastianas. 

— Visiškai, - patvirtino Konstansa. - Perkėlęs nuotraukas 
ir žemėlapį į savo „iPodą, jis nusiuntė aparatą broliui į Niujor- 
ką. O Dreikas sugalvojo jį laikyti pokerio lagaminėlyje, tame, 
kurį paskui iš jo pavogė Džeremis... 

- Ar žinote, kur tas Memfis Dekeris yra šiandien? - pa- 
klausė Nikė. 

— Taip, kapinėse. Jo kūnas rastas autobusų stoties auto- 
mobilių stovėjimo aikštelėje prie Kuari, nedidelio miestelio ant 
Amazonės kranto. Remiantis policijos pranešimu, ant kūno 
matyti kankinimo ir žalojimo žymių. 

— Flavijos žmonės? 

— Akivaizdu. Be jokios abejonės, jie bandė iškvosti tikslią 
lėktuvo vietą. 

Taksi pravažiavo pirmąsias prieplaukas: didelius laivus, 
kurių deniai buvo nukabinėti šimtais spalvotų hamakų. Pas- 
kui kirto zoną, skirtą krovininiams laivams, plaukiantiems į 
pagrindines Amazonės baseino stotis - Beleną, Ikitosą, Bua 
Vistą ar Santareną, - ir privažiavo didžiulį plieninį pastatą. Po 

gigantišku metaliniu rėmu stovėjo prekybininkų prekystaliai, 
nukrauti žuvimi, vaistažolėmis, galvijų skerdenom, kailiais ir 
tropiniais vaisiais. Tvankiame ore sklandė manijokų kvapas. 
Šis spalvingas, anarchiškas Amazonės turgus nuo žmonių dūz- 
gė it avilys. Nesibaigiančiame chaose dešimtys žvejų vis papil- 
dydavo prekystalius, iškraudami dar spurdančius vėžiagyvius. 

Taksi automobiliui tęsiant kelionę palei aprūdijusią kran- 
tinę, Sebastianas pasitrynė akis, bandydamas atkurti įvykių 
seką. Nužudę Memfį, kartelio žmonės atsiuntė vieną saviškių — 
be abejo, garsųjį maorį - susisiekti su Dreiku Dekeriu. Iški- 
lus grėsmei, Dreikas turėjo prisipažinti, kad grotuvą pavogė 
vaikėzas, vardu Džeremis. Bet, kaip ir sakė Saimonas, Dreikas 
nežinojo nei Džeremio pavardės, nei adreso. Vienintelė infor- 
macija, kurią jis turėjo, buvo vardas ir jo aistra grupei „Shoo- 
ters“, kurios marškinėlius jis dažnai vilkėdavo. Tad per šios 
roko grupės profilį feisbuko svetainėje Flavijai pavyko atsekti 
Džeremį ir jį suvilioti, tikintis, kad jis atvažiuos į Braziliją su 
„iPodu“... 

Pakvaišęs planas. Iškrypusi ir klastinga machinacija. 

- Agui ė a cidade da beira do lago", - įspėjo vairuotojas, kai 
angarai ir konteineriai pamažu užleido vietą laikiniems būs- 
tams. 

Miestas ant vandens buvo savotiška favela juodo vandens 
pakrantėje. Lūšnyną sudarė ant polių pastatytos medinės tro- 
belės, dengtos stogais iš banguotos skardos lakštų. Dumblinoje 
vietoje automobilis bet kurią akimirką galėjo įklimpti. 

— Turiu baigti pokalbį, Konstansa. Ačiū jums už pagalbą. 

— Nike, neikite į šį susitikimą! Tai tikra beprotybė! Jūs ne- 
žinote, ką tie žmonės sugeba... 

— Neturiu pasirinkimo, Konstansa, jie laiko mano vaikus! 

Policininkė padarė trumpą pauzę ir griežtai perspėjo: 


* Štai čia - miestas ant vandens. (Portug.) 

- Jei duosite jiems lėktuvo vietos koordinates, jie susido- 
ros su jumis ir jūsų vaikais tą pačią minutę. Jokių abejonių. 

Nikė atsisakė klausyti ir padėjo ragelį. Nemirksėdama 
įdūrė žvilgsnį į savo buvusį vyrą. Šį kartą abu suvokė, kad žai- 
džia paskutinę partiją, kurios jie negali laimėti. 


Vairuotojas sustabdė automobilį, pasakė kainą ir skubiai 
apsisuko, palikęs savo keleivius, apsuptus nuniokotos aplinkos. 
Nikė ir Sebastianas kurį laiką stovėjo vieni, sukaustyti baimės. 
Juodoje naktyje dulksna ir rūkas persmelkė šias nusiaubtas že- 
mes ir pavertė jas krūmais apsupta milžiniška klampyne. Lygiai 
trečią valandą iš tamsos išniro ir prie jų prisiartino du dideli 
„Hummeriai“. Apakinti žibintų šviesų, jie pasitraukė į šalį, kad 
nebūtų sutraiškyti siaubingų visureigių. Automobiliai sustojo, 
bet varikliai liko įjungti. 

Durelės atsidarė. Tamsumoje pasimatė trys ginkluoti iki 
dantų vyrai su kamufliažinėmis uniformomis, apsirūpinę šovi- 
ninėmis, per petį užsikabinę IMBEL automatinius kulkosvai- 
džius. Narkotikų prekiautojais virtę partizanai. 

Iš vieno visureigio šiurkščiai ištempę Kamilę su Džeremiu 
už nugaros surištomis rankomis, lipnia juosta užklijuotomis 
burnomis, jie laikė į juos nukreipę ginklus. 

Išvydus savo vaikus, Nikei ir Sebastianui užgniaužė kva- 
pą. Širdis veržėsi iš krūtinės. Perėję pragarą, jie galų gale sura- 
do Kamilę ir Džeremį. 

Gyvus. 

Bet ar ilgai jie bus gyvi? 

Galiausiai „Hammerio“ dureles trinktelėjo šviesiaplaukė 
liekna mergina ir pergalingai atsistojo tarp žibintų šviesų. 

Sofija Kardoza, dar žinoma kaip „Narko Barbė“. 

Flavija. 

Traukianti it magnetas, katiniškų bruožų, plona kaip šapelis. 

Dulksnoje ir akinančioje visureigių žibintų šviesoje išryš- 
kėjo lieknas Flavijos siluetas. Ant pečių krito šviesios garba- 
nos, o žvilgsnis žaižaravo vaivorykštės spalvomis. 

— Jūs turite kai ką, kas priklauso man! - suskambo tam- 
soje jos balsas. 

Nikė ir Sebastianas, nutolę nuo jos per dešimtį metrų, sto- 
vėjo nejudėdami ir tylėjo. Brazilės rankose suspindo automati- 
nis pistoletas. Ji sugriebė Kamilę už plaukų ir įrėmė jai į galvą 
„Glocko“ vamzdį. 

- Judinkitės! Duokite tą prakeiktą žemėlapį! 

Sebastianas žengė žingsnį į priekį, ieškodamas dukters 
akių, kad ją nuramintų. Matė iš siaubo išbalusį veidą, aplipusį 
vėjo sklaidomais plaukais. Išmuštas iš vėžių tyliai paragino bu- 
vusią Žmoną: 

- Nike, duok jiems „iPodą“. 

Su lietumi susimaišęs vėjo gūsis lingavo ant šlaito augan- 
čias aukštas žoles. 

- Būkite protingi, - nekantravo Flavija. - Atiduokite že- 
mėlapį ir už poros minučių su abiem vaikais keliausite atgal į 
Ameriką! 

Pasiūlymas atrodė viliojantis, bet melagingas. Nikės gal- 
voje tebeskambėjo Konstansos perspėjimas: „Jei duosite jiems 
lėktuvo vietos koordinates, jie susidoros su jumis ir jūsų vai- 
kais tą pačią minutę. Jokių abejonių.“ 

Bet kokia kaina reikėjo laimėti laiko. 

— Aš jo nebeturiu! - sušuko Nikė. 

Stojo nuostabos pritvinkusi tyla. 

— Kaip nebeturite? 

— Aš jo atsikračiau. 

— Kodėl taip rizikavote? - paklausė Flavija. 

— Kai tik atiduočiau jums žemėlapį, kokia jums nauda 
būtų palikti mus gyvus? 

Flavijos veidas sustingo tarsi ledinė kaukė. Vienu galvos 
judesiu ji įsakė vyrams apieškoti amerikiečius. Trys partizanai 
nedelsdami puolė prie belaisvių, išvertė jų kišenes, apčiupinėjo 
drabužius, bet nieko nerado. 

— Aš žinau tikslią nuolaužų vietą! - tvirtino Nikė, bandy- 
dama nuslėpti baimę. - Aš vienintelė galiu jus ten nuvesti! 

Flavija dvejojo. Savo sukurtuose planuose ji nebuvo nu- 
mačiusi įkaitų, bet ar ji turėjo kitą pasirinkimą? Prieš dvi savai- 
tes manė, kad kankinimai atriš Memfiui Dekeriui liežuvį, ta- 
čiau amerikietis mirė neatskleidęs lėktuvo koordinačių. Dėl šio 
nemalonaus įvykio dabar ji buvo priremta prie sienos. Pažvelgė 
į laikrodį, bandydama išlikti rami. Atgalinis skaičiavimas artė- 
ja į pabaigą. Kiekviena prarasta valanda didino tikimybę, kad 
policijos pajėgos DC-3 aptiks greičiau nei ji. 

- Leva-los!" - sušuko ji savo vyrams. 

Partizanai lyg susitarę vienu metu nustūmė Larabėjus ir 
jų vaikus prie automobilių. Nikė ir Sebastianas buvo šiurkščiai 
sumesti ant užpakalinės sėdynės į vieną visureigį, o Džeremis 
ir Kamilė - į kitą. Paskui du džipai pradingo taip greitai, kaip 
ir pasirodė. 

Maždaug pusvalandį jie važiavo rytų kryptimi. Konvojus 
skrodė tamsą tuščiais keliais, kol pasiekė gruntkelį. Kelias vedė 
palei ežerą stačiais krantais ir tęsėsi iki didelio atviro ploto, 


* Veskite juos! (Portug.) 

kuriame stovėjo įspūdingas sraigtasparnis „Black Hawk, jau 
laukiantis narkotikų prekeivių ir jų įkaitų. Vos tik jie pastatė 
koją ant žemės, sraigtasparnio pilotas įjungė turbiną. Larabėjų 
šeima, į kurią buvo nukreipti ginklai, įlipo į orlaivį, paskui juos 
sulipo Flavija su savo vyrais. 

Moteris užsidėjo šalmą ir atsisėdo į antrojo piloto vietą. 

— Tiramos! - įsakė ji. 

Pilotas linktelėjo. Jis nukreipė sraigtasparnį prieš vėją, pa- 
traukė vairalazdę ir jį pakėlė. Flavija palaukė, kol sraigtaspar- 
nis įgaus reikiamą greitį, ir pasisuko į Nikę. 

— Kur skrendame? - griežtai paklausė ji. 

- Pirmiausia Tefė kryptimi. 

Flavija pažvelgė į ją skvarbiu žvilgsniu, stengdamasi at- 
rodyti rami, bet blyksintys vyzdžiai išdavė jos nekantrumą ir 
susierzinimą. Nikė daugiau nedavė jokios informacijos. Per 
visą skrydį iš Rio de Žaneiro į Manausą ji išsamiai ištyrinėjo 
žemėlapį ir maršrutą, kuris vedė iki narkotikų prikimšto sudu- 
žusio lėktuvo. Mintyse ji taip pakeitė trajektoriją, kad kelionė į 
tą vietą truktų kaip įmanoma ilgiau. 


Sraigtasparnio užpakalyje Sebastianas neturėjo jokio kon- 
takto su savo vaikais. Trys gorilos atsisėdo taip, kad sudarė tam 
tikrą širmą, per kurią jie negalėjo nei vienas kito matyti, nei 
bendrauti. 

Antrąją skrydžio valandą Sebastianas pajuto pirmuosius 
simptomus. Jį pylė karštis, pykino, maudė kojų sąnarius. Stubu- 
ras buvo sustingęs, kaklas - įsitempęs, galva plyšo iš skausmo. 

Atogrąžų gripas? Jis prisiminė, kad faveloje jį sukandžiojo 
uodai. Jie galėjo pernešti karštinę, bet inkubacinis laikotarpis 
pasirodė šiek tiek per trumpas. Tuomet gal jis užsikrėtė lėk- 
tuve? Prisiminė, kad skrendant iš Paryžiaus į Rio de Žaneirą 


* Kylame! (Portug.) 

priešais jį sėdėjo ligotas keleivis. Žmogus visą kelionę praleido 
drebėdamas po apklotais. Galbūt jis perdavė kokią velniavą... 
„Tačiau dabar ne pats tinkamiausias laikas sirgti.“ 
Bet jis buvo bejėgis prieš kylančią temperatūrą. Tik su- 
sigūžė trindamas šonus, bandydamas sušilti, ir meldėsi, kad 
būklė nepablogėtų. 


Tefė nuo Manauso skyrė daugiau nei penki šimtai kilo- 
metrų. Tą atstumą sraigtasparnis įveikė greičiau nei per tris 
valandas, skrisdamas virš medžių jūros, begalinės tamsios erd- 
vės, kuri driekėsi kiek akys užmato. Per visą kelionę Elavija 
liepė Nikei būti piloto kabinoje ir ekrane sekti sraigtasparnio 
judėjimą. 

— Kur dabar? - paklausė narkotikų platintoja, kai rožinės 
ir melsvos spalvos danguje jau tekėjo saulė. 

Nikė timptelėjo megztuko rankovę. Tarsi paauglė ji tuši- 
nuku ant rankos buvo užsirašiusi skaičių ir raidžių seriją: 


si 
W 64 48 50 


Ji gerai išmoko Sebastiano pamoką, kaip užrašyti kokio 
nors taško geografines koordinates. Platuma ir ilguma. Laips- 
niai, minutės ir sekundės. 

Flavija prisimerkė ir paprašė piloto įvesti duomenis į na- 
vigacijos sistemą. 

Sraigtasparnis skrido dar pusvalandį prieš nusileisdamas 
nedidelėje proskynoje tarp miškų. 

Visi paskubomis išlipo iš sraigtasparnio. Partizanai apsi- 
rūpino mačetėmis, gertuvėmis ir sunkiomis kuprinėmis. Kiek- 
vieno šeimos nario riešus priekyje surišo plastikinėmis juos- 
telėmis, kiekvienam prie juosmens prikabino gertuvę, ir visa 
grupė išnyko nepaliestų miškų tankmėje. 

— Tėti, kaip jautiesi? - sunerimo Džeremis. 

Sebastianas atsakė raminančiu mirktelėjimu, bet jo sūnus 
buvo nekvailas. Tėvas prakaitavo, jį krėtė drebulys dėl kylan- 
čios temperatūros, kaklą ir veidą išmušė raudonos dėmės. 

Jie brovėsi pirmyn jau porą valandų. Du mačetėmis ap- 
siginklavę partizanai skynė kelią, o trečiasis laikė nukreipęs 
šautuvą į kalinius. Nikė ėjo paskui juos, iš paskos grasinant 
Flavijai. Ji jaunajai narkotikų mafijos atstovei perdavė naujas 
koordinates, ir šios buvo nedelsiant įvestos į nešiojamąjį GPS 
aparatą. Pasinaudojusi tuo, kad yra arti Elavijos, ji dažnai žvilg- 
čiojo į prietaisą ir sekė grupės judėjimą ekrane. Pagal žemėlapį, 
kurį ištyrinėjo ekrane, nuo DC-3 nuolaužų juos skyrė dar daug 
kilometrų. 

Dabar jie buvo toli nuo bet kokios civilizacijos, nuoša- 
liame tankios augalijos labirinte. Visur tykojo pavojus. Reikė- 
jo vengti medžių kamienų, šaknų, vandens duobių. Saugotis 
gyvačių ir tarantulų. Ištverti nuovargį, karštį, spiečius uodų, 
kurie siurbėsi net per drabužius. 

Kuo toliau jie ėjo, tuo priešiškesnė, tankesnė ir lipnesnė 
buvo augalija. Miškas, lyg koks Dantės pragaro katilas, virpėjo, 
kunkuliavo, šlamėjo nuo tūkstančių atodūsių. Šiltų kvapų pri- 
sotintame ore galėjai užuosti slogų rūgstančios Žemės tvaiką. 

Praėjus susiraizgiusių šakų tunelį, staiga džiunglėse pra- 
pliupo smarki liūtis, bet Flavija atsisakė sustoti. Lietus, lijęs 
dvidešimt minučių, permerkė žemę ir dar labiau apsunkino 
judėjimą pirmyn. 

Jie stabtelėjo vidurdienį, po penkių valandų žygio. Sebas- 
tianas svirduliavo ir jautė, kad bet kurią akimirką gali nualp- 
ti. Slėgė nepakeliama drėgmė. Ji kartu su karščiavimu dusino 
Sebastianą. Jis išgėrė visą savo vandenį ir jį kamavo troškulys. 
Tai pastebėjusi Kamilė atkišo savo buteliuką, bet jis atsisakė. 
Atsirėmė į medį, paskui pakėlė galvą į viršų ir pažvelgė į me- 
džių viršūnes, kurios siekė daugiau nei keturiasdešimt metrų. 
Bepradedantį kliedėti, dangaus properšos jį veikė raminamai. 
Tolimi rojaus lopinėliai... 

Staiga jis pajuto niežulį: ranka ropojo ir galiausiai po 
marškinių rankove palindo raudonųjų skruzdėlių kolonija. Jis 
bandė jų atsikratyti trindamasis į medį; sutraiškyti mažučiai 
vabzdžiai virsdavo rausvu skysčiu. 

Vienas iš sargybinių puolė prie jo ir pakėlė savo mače- 
tę. Sebastianas išsigando ir susigūžė. Vyras smogė ašmenimis į 
medį ir paragino Sebastianą atsigerti medžio sulčių. Iš kamie- 
no tekėjo baltas ir klampus slystis, kurio skonis buvo panašus 
į kokosų pieno. Gorila nupjovė rankų pančius ir leido prisipil- 
dyti buteliuką. 

Paėję dar valandą, jie pasiekė tašką, kurį Memfis Dekeris 
buvo pažymėjęs žemėlapyje. 

Nieko. 

Nieko neįprasto tokioje vietoje. 

Tik augalų raizgalynė. 

Žali atspalviai, kurie tęsėsi iki begalybės. 

— Vocė acha gue eu sou um idiota" - sušuko Elavija. 

— Kažkur turėtų būti upelis, - gynėsi Nikė. 

Amerikietė susirūpinusi GPS navigacijos ekrane patikrino 
koordinates. Didelio jautrumo imtuvas veikė net po medžiais. 
Signalinė lemputė rodė, kad palydovo signalas yra geras. Taigi 
kur šuo pakastas? 


* Galjūs manote, kad aš - idiotė? (Portug.) 

Ji apsižvalgė aplinkui. Mėlyni plunksnuoti paukščiai 
krykštavo kaip papūgos. Būrys tinginių ieškojo saulės apšvies- 
tų šakų, kad išsidžiovintų sušlapusius gaurus. Staiga Nikė pa- 
rodė pirštu į rodyklę ant medžio. Kad rastų kelią, Memfis ma- 
čete pažymėjo kamieną! Flavija nurodė grupei pakeisti kryptį. 
Jie ėjo dar dešimt minučių, kol pasiekė drumzliną upelį. 

Nors buvo sausasis sezonas, vandens lygis atrodė per 
aukštas, kad galėtų jį perbristi. Jie ėjo palei upelį į šiaurę, stebė- 
dami nejudančius, tingiai paviršiuje plūduriuojančius kaima- 
nus. Nors krantai buvo apžėlę krūmokšniais, jie augo ne taip 
tankiai kaip iki šiol, todėl jie lengviau pasiekė kabamąjį tiltą. Iš 
medžių šakų supintas tiltelis buvo pririštas prie dviejų didelių 
lianų. Kas pastatė šį tiltą? Memfis? Vargu, nes tai atimtų daug 
laiko. Greičiausiai indėnai. 

Flavija pirmoji žengė ant tilto, paskui paeiliui atsargiai už- 
lipo ir kiti grupės nariai. Lieptas siūbavo keliolika metrų virš 
upelio. Su kiekvienu žingsniu silpnas statinys braškėjo ir, ro- 
dės, bet kurią akimirką nutrūks. Įveikę šią kliūtį, jie keliavo dar 
gerą valandą, vėl panirę į smaragdinį miestą, kol priėjo naują 
šviesų atvirą plotą, vieną iš nedaugelio atvirų džiunglių pro- 
peršų, pro kurią saulė šildė žemės paviršių. 

— Čia! - pranešė Nikė. - Remiantis žemėlapiu, DC-3 nuo- 
laužos yra mažiau nei už trijų šimtų metrų nuo proskynos ke- 
liaujant į šiaurės rytus. 

— Siga a seta! - suriko vienas iš sargybinių, rodydamas 
pirštu į dar vieną medį su rodykle. 

— Vamos com cuidado!' — pasiūlė Flavija ir išsitraukė 
„Glocką“. 

Atrodė mažai tikėtina, kad vieta bus pilna policininkų, 
bet nuo to laiko, kai buvo suimtas tėvas, ji tapo paranojiška. 


* Sekime rodykle! (Portug.) 
** Būkime atsargūs! (Portug.) 


325 


Atsistojusi voros priekyje, ji perspėjo savo vyrus būti itin at- 
sargius. 

Sebastianui buvo sunku nueiti likusius metrus. Akys lipo, 
iš nosies tekėjo kraujas. Purtė drebulys, jėgos beveik išseko, 
prakaitas sunkėsi pro visas poras. Šį kartą galvą surakinęs 
skausmas privertė jį pasiduoti. Palūžęs jis krito ant kelių. 

- Levante-se" - ūgį atitinkančiu balsu sušuko vienas iš 
vyrų. 

Sebastianas nusivalė nuo veido prakaitą ir vargais nega- 
lais atsistojo. 

Išgėrė kelis gurkšnius iš savo buteliuko, ieškodamas Ni- 
kės ir abiejų vaikų žvilgsnių. Vaizdas liejosi, bet įstengė įžiūrėti 
vienas su kitu surištus šeimos narius, kuriems tebegrasino Fla- 
vijos asmens sargybiniai. 

Tuo metu, kai Džeremis siuntė tėvui nežymų ženklą, jį ap- 
akino ryški šviesa. Kažkoks daiktas, pusiau užstotas krūmokš- 
nių, švietė tūkstančiais švieselių. Nors paauglio rankos buvo 
surištos, jis slapčiomis jį pakėlė. Tai buvo oda aptrauktas bal- 
dangtelio pastebėjo persipynusius inicialus L. S. 

Lorensas Santosas... 

Tai juk tas pats žiebtuvėlis, kurį motina padovanojo San- 
tosui! Jis įsikišo jį į kišenę, spėliodamas, kaip šis galėjo atsidur- 
ti džiunglių glūdumoje. 

Paskui vilkstinė vėl pajudėjo keliu, kurį prieš kelias savai- 
tes pramynė Memfis Dekeris. 

Paėjėjus dešimt minučių, Flavija dar kartą kirto mačete, 
paskui praskleidė paskutinę šaką. 

Prieš juos gulėjo sudužęs lėktuvas. 

Didelis, atimantis žadą, bauginantis. 


* Kelkis! (Portug.) 

Jie atsargiai slinko į priekį. 

Tarp augalų spindėjo ilgesnis nei dvidešimties metrų si- 
dabrinis DC-3 korpusas. Važiuoklė per smūgį pašoko, ir kabi- 
na įsirėžė į storą gulintį medžio kamieną. Tas sutraiškė lėktuvo 
nosį ir atsidūrė po vairu. Lėktuvo fiuzelažas buvo sulamdytas, 
šonuose žiojėjo tuzinas į šipulius subyrėjusių iliuminatorių. 
Plieniniai sparnai iš abiejų pusių buvo sulaužyti. Iš lėktuvo te- 
liko nuolaužų krūva, kurią greitai pabaigs naikinti korozija. 

Tačiau nuolaužose buvo penkiasdešimt milijonų dolerių. 


„Pagaliau narkotikai...“ 

Flavijos veide nušvito pasitenkinimo šypsena. Ji atsipalai- 
davo. Galų gale pavyko rasti kokainą. Milijonai, kuriuos gaus 
pardavusi krovinį, leis atgaivinti „Seringeirų kartelį! Ji visa tai 
darė ne dėl pinigų, bet norėdama išsaugoti savo šeimos garbę. 
vėsi tik dviem netikėliais broliais, kurie visą likusį gyvenimą 
praleis už grotų. Ji vienintelė buvo pakankamai gudri, kad su- 
gebėtų išsisukti nuo policijos. Jai vienintelei pakako proto su- 
rasti lėktuvą. Jos tėvas dažnai buvo vadinamas Imperatoriumi. 
O dabar ji bus narkotikų Imperatorė! Ir jos imperija drieksis 
nuo Rio de Žaneiro iki Buenos Airių per Karakasą ir Bogotą... 

Staiga iš svajonių apie didybę Flaviją pažadino du drėg- 
noje džiunglių tyloje nuaidėję šūviai. Nespėję net sujudėti, 
abu kelią skynę sargybiniai griuvo ant žemės kliudyti kulkos į 

galvą. Snaiperis, tykojęs dvimotorio nuolaužose, taikėsi į juos, 
vieną iš iliuminatorių panaudodamas kaip šaudymo angą! Orą 
jau skrodė trečioji kulka - jaunoji brazilė išsisuko nuo jos, pul- 
dama ant žemės, kad galėtų pasinaudoti vieno iš savo brigados 
narių šautuvu-kulkosvaidžiu. Larabėjai irgi puolė ant žemės, 
nusirito į krūmus ir susigūžė, norėdami išvengti atsitiktinės 
kulkos. 

Atsakyta buvo netikėtai smarkiai. Flavija ir jos apsaugi- 
nis apšaudė dvimotorį, paskandindami fiuzelažą kryžminėje 
ugnyje. Iš ginklų tryško liepsnų ir kibirkščių puokštės. Kulkos 
lakstė į visas puses, su kurtinančiu trenksmu atšokdamos nuo 
piloto kabinos. . 

Paskui staiga griausmą pakeitė tyla. 

- Eu matei ele" - pareiškė partizanas. 

Flavija abejojo. Kareivis nedvejodamas ir nesisaugodamas 
puolė prie lėktuvo korpuso ir išspyrė koja šonines duris. Po 
kelių sekundžių pasirodė linksmas ir laimingas: 

— Ele esta morto!" - pranešė jis pergalingai. 

Laikydama pirštą ant gaiduko, Flavija surinko į krūvą La- 
rabėjų šeimą, žvelgdama į juos pro taikiklį. 

— Matd-los!“ - liepė ji savo pakalikui. 

— Todos os guatro?" 


2222] 


- Sim, se apresse!"“"" - pasakėji, o pati įlipo į lėktuvo kabiną. 
Partizanas išsitraukė iš dėklo pistoletą ir įdėjo naują ap- 
kabą. Akivaizdu, kad tokio pobūdžio darbą jam reikėjo atlikti 
nebe pirmą kartą. Nė nevirptelėdamas suklupdė kalinius vieną 
prie kito šalia tankių krūmokšnių. 
Sebastianą, Nikę, Kamilę, Džeremį... 


* Aš jį nudėjau! (Portug.) 

** Jis negyvas! (Portug.) 

*** Nužudyk juos! (Portug.) 
**** Visus keturis? (Portug.) 
***** Taip, paskubėk! (Portug.) 

Įrėmė šaltą vamzdį Džeremiui į kaklą. Iš baimės paauglys 
smarkiai prakaitavo ir mėšlungiškai tirtėjo. Jo burna persikrei- 
pė. Graužiamas kaltės dėl savo veiksmų pasekmių, jis apsipylė 
ašaromis. Bandė suvesti savo tėvus, bet jo naivus idealizmas 
baigėsi košmaru. Dėl jo kaltės tuoj mirs sesuo, tėvas ir motina. 

Ašaros smaugė jam gerklę. 

- Atsiprašau, - ištarė jis žagsėdamas tuo metu, kai žudikas 
uždėjo pirštą ant gaiduko. 

Flavija žengė lėktuvo salonu pirmyn. Tunelyje tvyrojo 
miltelių, puvenų, benzino ir mirties kvapas. 

Ji laviravo tarp kokaino dėžių ir skynėsi kelią iki Santoso 
lavono. Policininko kūnas gulėjo suvarpytas kulkų. Iš burnos 
tekėjo juoda ir tiršta kraujo srovė. Flavija šaltai pažvelgė į lavo- 
ną, svarstydama, kas šis žmogus buvo ir kaip jam pavyko rasti 
DC-3 anksčiau už ją. Ji pasilenkė ir, įveikusi pasišlykštėjimo 
niginės, bet surado odinį dėklą, kuriame gulėjo Niujorko po- 
licijos departamento ženklelis. Sunerimusi jau ketino atsistoti, 
tik staiga pastebėjo metalinę apyrankę, kuri juosė dešinįjį po- 
licininko riešą. 

„Antrankiai?..“ 

Per vėlu. Sukaupęs paskutines jėgas Santosas atsimerkė, 
čiupo Flaviją už riešo, uždėjo kitą antrankių apyrankę ir vienu 
paspaudimu užrakino. 

Papuolusi į spąstus, jaunoji brazilė, apimta panikos, sten- 
gėsi išsilaisvinti, bet nuo šiol buvo prirakinta. 

- Aurėlio! Salva-me!" - pašaukė į pagalbą savo pakaliką. 

„Narko Barbės“ riksmai sustabdė partizano veiksmus. 
Užuot paleidęs kulką į Džeremį, jis staiga pakėlė ginklą ir, pa- 
likęs kalinius, nuskubėjo į lėktuvą. Perėjo dvimotorio kabiną ir 
atsidūrė prie Flavijos. 


* Aurelijau! Gelbėk mane! (Portug.) 

- Me livre!" - dusdama paprašė ji. 

Aurelijus tuojau pat suvokė savo pranašumą šiomis aplin- 
kybėmis. Jo akyse tvykstelėjo pamišėliška liepsna. Viskas gali 
priklausyti jam! Narkotikai ir milijonai dolerių, galia ir pagar- 
ba. Jaudinantis gyvenimas be jokių apribojimų... 

Jis pakėlė „Glocko“ vamzdį ir įrėmė Flavijai į kaktą. 

— Sinto muito“, - sumurmėjo ir iššovė. 


Šūvio garsas užgožė dvivėrių lėktuvo durų, kurias Sebas- 
tianas ką tik uždarė, trinktelėjimą. 

Jis pasisuko į Nikę ir galvos linktelėjimu paprašė nuvesti 
vaikus į saugesnę vietą. 

Tuomet uždegė Santoso žiebtuvėlį ir metė jį pro iliumina- 
torių. Automatinių šautuvų papliūpa buvo suvarpiusi lėktuvo 
korpusą ir prakiurdžiusi pagrindinį baką. Benzine paskendęs 
dvimotoris užsiliepsnojo kaip laužas, ir liepsnos sparčiai paki- 
lo iki aukščiausių medžio šakų. 

O paskui jis sprogo. 

Tarsi bomba. 


* Išlaisvink mane! (Portug.) 
** Man labai gaila. (Portug.) 

Po dvejų metų 


Viskas prasidėjo krauju. 
Viskas baigėsi krauju. 


Klyksmas. 
Įniršis. 
Baimė. 
Skausmas. 


Kančių seansas truko kelias valandas, bet laikas išsiplėtė, 
panaikindamas orientyrus lyg per karštligės kliedesius. 

Išsekusi, įsitempusi, dusdama, Nikė atsimerkė ir stengėsi 
atgauti kvapą. Atsigulusi ant nugaros jautė slegiantį karštį, ku- 
ris sklido jos kūnu, krūtinėje daužėsi širdis, veidu tekėjo pra- 
kaitas. 

Smilkiniuose tvinksintis kraujas spaudė kaukolę ir trikdė 
regėjimą. Akinančioje neoninių lempų šviesoje ji galėjo įžiūrė- 
ti kraupių vaizdų fragmentus: švirkštai, metaliniai instrumen- 
tai, kaukėti budeliai, kurie susižvalgydami tylomis atliko savo 
darbą. 

Pilvą iš vidaus sutraukė dar viena atsiritusi banga. Beveik 
dusdama, ji užgniaužė riksmą. Norėjo atsipūsti ir įkvėpti de- 
guonies, tačiau dabar reikėjo eiti iki galo. Ji įsikibo į ranktūrius 
mąstydama, kaip jai tai pavyko atlaikyti pirmąjį kartą, prieš 
septyniolika metų. Šalia jos stovintis Sebastianas ištarė kelis 
guodžiančius žodžius, bet ji jų negirdėjo. 

Vandenys nutekėjo, paskui sąrėmiai padažnėjo ir tapo 
stipresni. Ginekologas sustabdė oksitocino lašelinę ir uždėjo 
rankas ant jos pilvo. Akušerė padėjo jai atgauti kvapą, primin- 
dama, kad reikia nekvėpuoti, kai artėja sąrėmis. Nikė palaukė, 
kol užeis skausmas, ir iš visų jėgų pastūmė. Pamažu išlindo kū- 
dikio galvytė, paskui pasirodė pečiai ir visas kūnelis. 

Vos tik naujagimis pirmą kartą pravirko, Sebastianas pla- 
čiai nusišypsojo ir suspaudė žmonos ranką. 

Gydytojas monitoriaus ekrane pažiūrėjo, kaip plaka Nikės 
širdis. 

Paskui pasilenkęs patikrino, kaip dvynukas jaučiasi ap- 
verstas aukštyn kojom, ir pasirengė priimti antrąjį. 

Rutina juos išskyrė... pavojus vėl sujungs. 


Audringai išsiskyrę, Nikė ir Sebastianas 
kuria savo gyvenimus toli vienas nuo kito. 
Iki tos dienos, kai paslaptingai dingsta jų 
sūnus Džeremis. Pabėgimas? Pagrobimas? 
Norėdama išsaugoti brangiausią Žmogų 
pasaulyje, Nikė priversta kreiptis į savo bu- 
vusį vyrą, kurio nematė septynerius metus. 
Iš pareigos jiedu suvienija jėgas ir leidžiasi 
ieškoti dingusio sūnaus. Kokie išbandymai 
jų laukia, ką jie atras? 


